CUPRINS CAPITOLUL I BAZELE TEORETICO-METODOLOGICE PSIHOLOGIEI PERSONALITĂŢII Obiectul psihologiei personalităţii Definirea conceptului de persoană, trăsătură de personalitate, individualitate............................................ Conceptul de personalitate în perspectiva multidisciplinară 1.2 Explicaţia genetică a personalităţii............................... 1.3 Rolul factorului social în formarea personalităţii…………… 1.4 Socialiyarea ca mecanizm de formare a personalităţii……… 1.5 Aspecte teoretice şi metodologice în perspectiva personalităţii... 1.6 Precizări conceptuale …………………………………………… 1.6.1 Individul ………………………………………… 1.6.2 Individualitatea ………………………………… 1.6.3 Persoana …………………………………… 1.6.4 Personalitatea ……………………………… 1.6.5 Personajul …………………………………… 1.1 ALE CAPITOLUL II EU-L ŞI CUNOAŞTEREA LIU 2.1 Eu-l şi natura lui psihică 2.2 Eu-l şi conştiinţa. Tipurile de Euri 2.3 Eu-l şi conştiinţa de sine 2.4 Procese şi etape în dezvoltarea sinelui 2.5 Implicarea sinelui în realizarea unor probleme de adaptare CAPITOLUL III TEORII ŞI ORIENTĂRI TEORETICE ÎN STUDIEREA PERSONALITĂŢII I 3.1. Clasificarea teoriilor personalităţii ………………………………. 3.1.1. Psihologia analitică (C.G. Jung) …………………………... 3.1.2. Psihologia individuală (A. Adler) …………………………. 3.1.3. Psihanaliza interpersonală (K. Horney) …………………… 3.1.4. Teoria trăsăturilor de personalitate (G. Allport) …………… 3.1.5. Teoria constructelor personale (G. Kelly) …………………. 3.1.6. Analiza factorială a personalităţii (H.J. Eysenck) ………….. 3.1.7. Analiza factorială a personalităţii (R.B. Cattell) ………….... 3.1.8 Teoria social-cognitivă a personalităţii A. Bandura....................... 3.1.9 Orientarea umanistă în psihologia personalităţii A. Maslov, C.Rogers... 3.2. Perspectiva structural-sistemică a personalităţii ………………. CAPITOLUL IV SUBSISTEMUL DINAMICO-ENERGETIC PERSONALITĂŢII 4.1. Definiţie şi caracterizare generală ………………………………. 4.2. Tipologii temperamentale ……………………………………… 4.2.1. Tipologii bioconstituţionale ………………………………. 4.2.2. Tipologii psihofiziologice …………………………………. AL 1 4.2.3. Tipologii psihologice ……………………………………... 4.2.4. Tipologii psihosociologice ………………………………... 4.2.5. Tipologii psihopatologice ………………………………… CAPITOLUL V SUBSISTEMUL INSTRUMENTAL–OPERAŢIONAL AL PERSONALITĂŢII …………. 5.1. Definiţie şi caracterizare generală ………………………………. 5.2. Structura psihologică a aptitudinilor …………………………….. 5.3. Raportul ereditate-mediu în determinarea aptitudinilor ………… 5.4. Aptitudinile în structura personalităţii …………………………... 5.4.1. Relaţia aptitudini – procese psihice ………………………... 5.4.2. Relaţia aptitudini – cunoştinţe, deprinderi, priceperi …… 5.4.3. Relaţia aptitudini – dimensiunea afectiv-motivaţională ……. 5.4.4. Relaţia aptitudini – caracter (atitudini) …………………….. 5.4.5. Relaţia aptitudini – temperament ………………………….. 5.5. Clasificarea aptitudinilor ………………………………………... CAPITOLUL VI SUBSISTEMUL REZOLUTIV-PRODUCTIV PERSONALITĂŢII …. 6.1. Conceptul de inteligenţă ………………………………………... 6.2. Teorii asupra inteligenţei ……………………………………… 6.2.1. Abordarea analitică factorială ……………………………... 6.2.2. Abordarea genetică ……………………………………….. 6.2.3. Abordarea sistemică ……………………………………… 6.3. Tipuri de inteligenţă ……………………………………………. AL CAPITOLUL VII SUBSISTEMUL RELAŢIONAL-VALORIC ŞI DE AUTOREGLAJ AL PERSONALITĂŢII 7.1. Definiţie şi caracterizare generală ………………………………. 7.2. Structura psihologică a caracterului …………………………….. 7.2.1. Atitudinile caracteriale ……………………………………. 7.2.2. Trăsăturile caracteriale ……………………………………. 7.3. Devenirea caracterului ………………………………………….. CAPITOLUL VIII STUDIEREA ŞI EVALUAREA ÎN PSIHOLOGIA PERSONALITĂŢII 9.1 Observarea.......................................................................... 9.2 Interviul psihologic........................ 9.3 Metoda biografică sau anamneza......................... 9.4 Metoda corelaţională.............................................. 9.5 Metoda experimentală............................................. 9.6 Metoda testelor....................................................... 2 CAPITOLUL IX TENDINŢE ACTUALE ÎN PERSONALITĂŢII. 9.1 De la topografia personalităţii la personalitatea optimală. BIBLIOGRAFIE GLOSAR CERCETAREA 3 CAPITOLUL I BAZELE TEORETICO-METODOLOGICE ALE PSIHOLOGIEI PERSONALITĂŢII 1.1. Obiectul psihologiei personalităţii. Definirea conceptului de persoană, trăsătură de personalitate, individualitate. Problema personalităţii ocupă azi un loc central atât în cercetările teoretice cât şi aplicative. Cu toate acestea, în afară de „inteligenţă”, nici un alt concept al psihologiei nu este atât de complex şi nedeterminat ca cel de „personalitate”. În 1931, G.W. Allport enumera peste 50 de definiţii, iar astăzi McClelland găsi peste 100 de definiţii ale termenului. Se apreciază că la ora actuală pot fi delimitate cu uşurinţă cel puţin 10-12 şcoli personologice. Printre cele mai cunoscute se numără: teoria psihanalitică (S. Freud, A. Adler, K. Jung, ş.a.); teoria factorială (G. Allport); teoria personalistă (C. Rogers); teoria socio-culturală ş.a. Ion Dafinoiu (2002) specifică următoarele:”Conceptul de persoană desemnează individual uman concret. Personalitatea, dimpotrivă, este o construcţie teoretică elaborată de psihologie în scopul înţelegerii şi explicării- la nivelul teoriei ştiinţifice- a modalităţii de fiinţare şi funcţionare ce caracterizează persoana ca organism psihofiziologic”. Personalitatea se referă la ansamblul sistemelor organizate care determină conduita. Ea (conduita) se distinge de comportament, care nu este decât actualizarea vizibilă a elementelor pesonalităţii, într-o anume situaţie. Analiza funcţională a diferitelor elemente luate separat dă rezultate pozitive numai atunci când le considerăm ca verigi aflate în strânsă legătură ale unui întreg indivizibil, în plan psihologic, „elementele” ar fi procesele, funcţiile şi însuşirile psihice; întregul -personalitatea. Comportamentul este determinat de trăsăturile de personalitate sau de situaţie? Unul dintre obiectivele principale ale cunoaşterii şi evaluării personalităţii este realizarea de predicţii privind comportamentul persoanei într-o anumită situaţie. Ce determină comportamentul uman: anumite dispoziţii interne („trăsături”) sau situaţia în care se află? De ce indivizii nu reacţionează la fel în aceeaşi situaţie? Pentru a explica acest fenomen unii psihologi iau drept unitate de analiză trăsătura de personalitate: fiecare trăsătută se raportează la o anumită „componentă” a personalităţii; fiecare componentă fiind independentă de celelalte conturează o anumită faţetă a individului (de ex: anxietate, sociabilitate, perseverenţă). Adepţii acestei orientări (Allport, Eysenck, Cattell, etc.) consideră că, deşi faptele de conduită ale unei persoane prezintă o anumită variabilitate situaţională, pe termen lung, se observă un cadrul relativ stabil, unitar, de aşteptare şi interpretare. Trăsătura psihică este conceptul care evidenţiază aceste însuşiri sau particularităţi relativ stabile ale unei persoane sau ale unui proces psihic. 4 În plan comportamental o trăsătură constituie o predispoziţie de a răspune în acelaşi fel la o varietate de stimuli: De ex: timiditatea ca trăsătură, în paln comportamental se va manifesta ca o stângăcie, hipermotivitate, mobilizare exagerată, ş.a. Comportamentele oamenilor sunt exprimate prin anumite cuvinte, de obicei adjective. În limba engleză, în 1936, Allport a găsit 17.954 de cuvinte utilizate pentru a descrie personalitatea. Dintre acestea 4.500 se referă la trăsături mai frecvente. În funcţie de nivelul lor de stabilitate, de puterea lor explicativă şi predictivă el le-a împărţit în trăsături: cardinale centrale secundare În 1943 R. Cattell a reluat lista lui Allport şi după un şir de condensări succesive (eliminarea cuvintelor ambigue, sinonime, antonime) a redus-o la 171 de cuvinte. Acestea au fost aplicate pentru descrierea unui număr mare de subiecţi pe care îi cunoştea destul de bine. Aplicând analiza factorială acestor descrieri Cattell a identificat în final 16 factori, deveniţi chestionarul de personalitate 16 P.F. Utilizând criteriul consensului, în 1967 Norman a împărţit cuvintele în trei categorii: trăsături stabile – 40% stări temporare – 40% roluri sociale şi afecte – 20% Astfel lista a fost împărţită în trăsături sau predispoziţii stabile de răspuns (responsabile de adaptarea inter şi intrapersonală) şi stări care sunt tranzitorii, efemere. De ex: anxietatea pentru unii poate fi trăsătură, pentru alţii stare. Atunci când descriem personalitatea, există riscul să afirmăm existenţa unei trăsături pornind de la comportamente care sunt specifice unei stări. În ciuda deosebirii punctelor de plecare şi a procedeelor de analiză, majoritatea autorilor contemporani relevă, în calitate de radical comun al definirii personalităţii atributul unităţii, integralităţii şi al structuralităţii. Chestiunea care continuă să fie controversată este aceea a raportului dintre ponderea determinărilor interne (ereditare) şi cea a condiţionărilor externe în structurarea întregului personalităţii, dintre stabil şi dinamic. Spre deosebire de fizică, astronomie sau chimie, în psihologia personalităţii trecerea de la un model teoretic general la un caz individual nu este niciodată rectilinie şi corespondenţa niciodată perfectă. La nivelul personalităţii condiţionările şi relaţiile se desfăşoară sub semnul posibilului, al probabilului, şi nu sub cel al unei cauzalităţi liniare, directe, precise. Adoptând ideea că personalitatea este un sistem dinamic hipercomplex, trebuie să admitem o serie de convenţii de ordin operaţional – logic şi anume: delimitarea ei porneşte de la un anumit nivel de abstractizare; organizarea ierarhică, plurinivelară; realizarea unei comunicări bilaterale cu mediul şi efectuarea unor sarcini specifice de reglare; caracterul emergent şi independenţa 5 relativă faţă de elementele componente; îmbinarea analizei structurale cu analiza concret – istorică; analiza structurii interne pe baza metodei blocurilor funcţionale complementare, şi nu prin reducţie la elementele substanţiale, energetice sau informaţionale. Personalitatea este o dimensiune supraordonată, cu funcţie integrativ – adaptativă a omului, care presupune existenţa celorlalte dimensiuni – biologică şi fiziologică, dar nu este nici o prelungire, nici o imagine proiectivă a conţinutului acestora. „Prima naştere a personalităţii” se leagă de momentul cristalizării „conştiinţei de sine”, care presupune şi raportarea critică la propriile acte de conduită, la propriile dorinţe, prin comparare cu alţii; aplicarea la sine a aceloraşi criterii, condiţii şi restricţii care se aplică altuia.Întreaga evoluţie a personalităţii se desfăşoară pe fondul interacţiunii contradictorii dintre „conştiinţa obiectivă”şi „autoconştiinţă”. Utilizarea noţiunii de „personalitate”, presupune examinarea omului ca subiect (creator) şi obiect (operă) a procesului social-istoric, manifestându-se sub forma unui sistem de atribute biopsihosociale: de structuri psihice inedite care se exteriorizează în activitatea de cunoaştere senzorială şi logică a lumii, stări şi însuşiri, cu o structură mai organizată şi caracterizate printr-o stabilitate relativă, comportamente, subordonate manifestărilor caracterial-temperamentale şi orientate de valorile individuale – produs al motivaţiei, toate acestea fiind raportate la ambianţa naturală şi umană şi la criteriile normativ-valorice ale ei. Într-o accepţiune mai vastă modelul personalităţii include: 1) apartenenţa la specia umană; 2) manifestarea biologică ceea ce o prezintă ca pe o entitate caracterizată de anumite calităţi fizico – somatice; 3) unicitatea psihică: singurul exponent al lumii vii dotat cu raţiune şi voinţă: 4) dependenţa socială – tendinţa de identificare cu un anumit cadru cultural, preluare şi perpetuare a valorilor lui; 5) creativitatea: implicarea în influenţarea şi transformarea ambianţei naturale şi sociale; 6) congruenţa – adaptarea la schimbare. Alt aspect al abordării personalităţii scoate în evidenţă forţele umane, propunând în calitate de model principiul mobilizării în care se includ în calitate de componente: 1) energia – forţa psihică de bază; 2) instinctul – mobilurile genetice şi pulsiunile inconştiente; 3) răspunsul reflex condiţional la acţiunea stimulilor din ambianţă; 4) întipărirea – capacitatea ereditară (sub formă de reflexe înnăscute) de reacţionare sensibilă; 5) achiziţia – învăţarea, dezvoltarea pe parcursul vieţii; 6) motivaţia – stimularea internă; 7) socializarea – adaptarea la mediul social; 8) identificarea – realizarea „Eu-lui”; 6 9) inteligenţa – interiorizarea mintală, rezolvarea de probleme, crearea de modele de viată. 10) homeostaza – echilibrul psihofiziologic. 1.2. Conceptul de personalitate în perspectivă multidisciplinară Vorbind despre personalitate, discutăm în termeni majori despre OM; în personalitate este implicată atât existenţa umană în ceea ce are substanţial şi spiritual, cât şi întreg ansamblul de valori acumulate istoric, însuşite de om, realizate în prezent şi proiectate în viitor. Personalitatea umană reprezintă unul dintre cele mai complexe fenomene din univers; este o realitate extrem de complexă (deoarece integrează o varietate de componente diferite ca structură, funcţionalitate şi finalitate – biologice, psihologice, sociale, axiologice, istorice) şi dinamică (deşi dispune de trăsături relativ stabile, cunoaşte o evoluţie în timp, atât în plan filogenetic, cât şi în plan ontogenetic). Ca urmare a acestui fapt, personalitatea nu poate fi cercetată de o singură ştiinţă, ci necesită o abordare multidisciplinară. Printre ştiinţele care cercetează personalitatea menţionăm: ● antropologia fizică şi culturală – studiază speciile umane şi faptele de cultură; ● sociologia – consideră omul ca o componentă esenţială a vieţii societăţii; ● pedagogia – se preocupă de legile formării personalităţii; ● istoria – înregistrează etapele evoluţiei în cadrul personalităţii dezvoltând în ultimele decenii o adevărată psihologie istorică; ● morala – priveşte personalitatea ca deţinătoare a valorilor morale; ● estetica – se preocupă de aprecierea omului sub raportul creaţiei şi perceperii frumosului; ● medicina – este centrată pe echilibrul dintre starea de sănătate şi boală; ● psihologia – studiază sistematic legile vieţii psihice şi structurile psihice ale personalităţii. Conceptul de personalitate este întâlnit în toate ştiinţele socioumane şi în filosofie (vizându-se „esenţa umană”), punându-se în evidenţă aspectele specifice, unghiul de abordare fiind diferit (ceea ce impune cu atât mai mult o convergenţă a perspectivelor). Menţionăm faptul că independent de ştiinţă, literatura şi arta au adus contribuţii valoroase privind înţelegerea vieţii omului şi cunoaşterea complexă a diverselor profiluri umane. Ştiinţa aduce însă un aport în plus pe linia descoperirilor legilor implicate în fenomenul de personalitate. În lucrarea de faţă vom analiza personalitatea în special din punct de vedere psihologic. 1.3 Explicaţia genetică a personalităţii Dinamica personalităţii, aşa cum reiese din cele expuse mai sus, este propulsată de tendinţe şi, în funcţie de diversitatea de combinaţii ale acestora, se dirijează spre un obiectiv sau spre altul, creşte sau scade în tensiune, se exteriorizează printr-o cromatică sau alta. Tendinţele nu se manifestă în afara unor 7 cauzalităţi şi a unor factori obiectivi iar, în consecinţă, combinaţiile dintre ele nu pot lua orice formă. Organizarea în cauză este opera a doi factori: a factorului endogen – mediul intern – şi a factorului exogen – mediul extern. Nici unul dintre aceşti doi factori nu poate fi eliminat, primordialitate în timp are însă factorul endogen. Ontogeneza Eu-lui coincide la început cu maturizarea funcţiilor nervoase şi, cu toate că primul act al personalizării nu se pune în scenă decât atunci când subiectul reuşeşte să se detaşeze de obiect, personalitatea se realizează pe un anumit fond nervos, endocrin şi umoral moştenit doar ereditar de la părinţii şi strămoşii săi. Luarea în considerare a ambilor factori se va face pentru o corectă evaluare a personalităţii, asigurându-se astfel baza necesară pentru un pronostic valid, privind dezvoltarea acesteia. Or, dacă factorii ereditari au un rol important în determinarea unor trăsături de persoanlitate, atunci acestea ar trebui să fie suficient de stabile pentru a asigura cadrul necesar pentru un bun pronostic. Tocmai din aceste considerente, multe din teoriile trăsăturilor afirmă, implicit sau explicit, că trăsăturile au o anume determinare biologică. De ex: temperamentul, facultăţile psihice de creier. Începând cu anii 70’ ai secolului trecut, multe cercetări efectuate asupra gemenilor indică faptul că aproape jumătate, dacă nu chiar mai mult, din variaţia caracteristicilor majore ale personalităţii este datorată factorilor genetici. În tabelul de mai jos prezentăm ponderea eredităţii în cadrul trăsăturilor de personalitate descrişi de Cattell (16 P.F.). Factori Descrierea factorilor A B C E F G H I L M N O Q1 Q2 Q3 Q4 Ponderea eredităţii Rece – Cald 0,50 Gândire concretă – Gândire abstractă 0,75 Instabilitate emoţională – Stabilitate 0,40 emoţională Supus – Dominant 0,25 Serios, reţinut – Entuziast 0,60 Autoindulgent – Conştiincios 0,40 Timiditate – Noninhibat 0,40 Realist – Sensibil 0,50 Încrezător – Bănuitor 0,50 Practic – Imaginativ 0,40 Deschis, naiv – Lucid, raţional, subtil 0,25 Sigur pe sine – Temător, îngrijorat 0,25 Conservator – Liberal 0,10 Orientat spre grup – Autosuficienţă 0,25 Nedisciplinat – Controlat 0,40 Destins, relaxat – Încordat 0,10 8 Aceste rezultate confirmă faptul că ereditatea ar putea avea un rol important în determinarea trăsăturilor de personalitate. Aceasta implică: a) ideea că o persoană nu se va schimba. De fapt, indivizii se schimbă. Efectele eredităţii variază în funcţie de vârstă. În cazul inteligenţei ereditatea are un efect mai important pe măsură ce persoanele avansează în vârstă. b) impactul eredităţii poate varia de la un mediu la altul şi că ne pierdem timpul şi energia încercând să influenţăm o trăsătură care posedă o bază ereditară puternică. c) ipotetic am presupune, dacă ponderea eredităţii în cadrul unei trăsături este crescută, înseamnă că societatea a avut o slabă influenţă asupra acestei trăsături. Paradoxal, dar se întâmplă contra – cu cât presiunea socială a oamenilor este mai puternică în ceea ce priveşte o anume trăsătură cu atât mai mult diferenţele individuale se datorează factorilor ereditari (presiunea socială crescută uniformizează variabila de mediu). d) dacă o trăsătură este moştenită ereditar, atunci va exista un efect similar asupra descendenţilor care au moştenit acestă trăsătură. Ex: cercetătorii acceptă astăzi că schizofrenia are, parţial, o determinare genetică. Probabilitatea de moştenire este foarte mare, fapt care nu există o relaţie univocă între ceea ce este moştenit şi forma sub care această caracteristică se va manifesta. e) este falsă ideea că o trăsătură moştenită ereditar va fi responsabilă de diferenţele dintre sexe, dintre diferite grupuri sociale, căci individul fiind supus unor influenţe diferite din partea mediului, va fi imposibil de a determina cauza (ereditară sau socială). Cu toate poziţiile diferite în privinţa eredităţii prin investigarea acesteia prin intermediul gemenilor, a studiilor de genetică umană şi de genetică experimentală s-a remarcat că ereditatea constituie un fundament al personalităţii. Factorul ereditar se prezintă pentru personalitate sub formă de echipament primar. în formarea personalităţii o importanţă deosebită o are însă şi factorul social în întreaga sa complexitate şi diversitate. 1.4 Rolul factorului social în formarea personalităţii Influenţa societăţii asupra individului este colosală. Personalitatea este considerată drept produs social. Literatura sociologică şi antropologică distinge, în formarea personalităţii, două garnituri de variabile: cultura şi societatea. Uzual, termenul de cultură vizează obiectele care exprimă valorile, credinţele şi concepţiile despre lume, cunoştinţele, legile, obiceiurile, arta şi limba. Termenul de societate se referă la instituţii, la relaţiile sociale. Este greu de despărţit cultura de societate, deoarece ele acţionează împreună asupra individului. Pe baza studiilor a opt culturi ale unor triburi primitive, populaţii în stare apropiată de cea de „natură”, Kardiner atestă că, în cadrul fiecărui grup social, există o structură de conduită comună întregului lot social, pe care o numeşte personalitate de bază. Prin personalitate de bază el înţelege o configuraţie psihologică specifică, proprie membrilor unui grup social concret, ce se 9 obiectivează într-un anumit stil de viaţă, „matricea” pe care se dezvoltă ulterior trăsăturile individuale de caracter pe care indivizii brodează apoi variante singulare. Pentru el, cauzalitatea prezintă un sens dublu: pe de o parte există raporturi cauzale de la mediu la individ, pe de altă parte de la individ la mediu. Această distincţie vizează în interiorul unei culturi două categorii de instituţii: primare şi secundare. Cele primare sunt acelea care dau conţinut acţiunii mediului asupra individului, iar secundare acelea care se alimentează din retroacţiunea asupra sa. Personalitatea de bază este aşezată la jumătatea drumului dintre instituţiile primare şi cele secundare. În formarea personalităţii de bază, ponderea principală o au cele primare. Kardiner susţine că instituţiile de bază creează problemele de temelie ale adaptării individului, acesta fiind obligat să ţină seama de regulile sociale în legătură cu prohibiţia sexuală, de practicile referitoare la hrană, de disciplina grupului. Personalitatea de bază este legată direct de istorie şi mai ales de istoria înţeleasă ca tradiţie, tradiţia fiind supravieţuire psihologică. Oricum ar fi privite lucrurile, concluziile sunt aceleaşi: aşa numitele instituţii primare şi secundare precum şi personalitatea de bază, au un caracter relativ. Numai condiţiile concrete determină sfera şi conţinutul personalităţii, putându-se vorbi astfel de o personalitate etnică şi de o personalitate individuală unică. în virtutea principiului universalităţii, fiecare om este un om ca toţi oamenii. Independent de rasă, religie, naţiune, clasă socială, omul este animat de aceleaşi trebuinţe biologice generale, de aceeaşi tendinţă spre autorealizare. în acelaşi timp, fiecare om, prin caracterele sale anatomice, prin încorporarea unei anumite tradiţii, printr-o anumită modelare psihologică, seamănă numai cu un grup restrâns de oameni. Indiferent de ipostaza sub care se manifestă, individul se exteriorizează esenţial prin acţiune, prin activitate, şi ca factor activ concurează la finalitatea socială, realizându-şi însă şi propria finalitate. Noţiunea de acţiune şi de activitate sugerează noţiunea de rol, ce constă întrun model de conduită prescrisă pentru toate persoanele având acelaşi statut social. Atât în cadrul finalităţii sociale, cât şi a tendinţei de a-şi realiza propria sa finalitate, individul, ca persoană, joacă diferite roluri pe scena vieţii sociale. Reluând concepţia dramatică a lui Shakespeare după care lumea e o scenă şi oamenii actori, viaţa constă într-o suită de roluri reale şi imaginative. Conduita în rol condiţionează conştiinţa de sine. Noi suntem rolurile pe care le-am jucat şi pe care le jucăm. Sinele constituie fondul stabil al individului, iar rolul aspectul dinamic şi se compune din acţiuni. Personalitatea rezultă din interacţiunea dintre sine şi roluri. Într-o sinteză a celor expuse mai sus se desprind două lucruri: rolul contribuie la formarea personalităţii; personalitatea se manifestă încontinuu prin rol, conduita acesteia fiind într-un procentaj apreciabil o conduită în rol. Dintre toate rolurile pe care le joacă individul pe scena vieţii, cel care-1 ţine angajat aproape toată viaţa în aria sa este rolul profesional. 10 1.5 Socializarea ca mecanism de formare a personalităţii Socializarea este un proces de însuşire şi interiorizare a normelor şi valorilor sociale, a modelelor de comportament social. Mecanismele socializări sunt modelarea, învăţarea şi controlul social. 1. Modelarea socială se fundamentează pe trebuinţă de afiliere - una din trebuinţele umane superioare, manifestată în dorinţa de a face parte dintr-un grup realizând în cadrul lui aspiraţia de autoidentificare şi autoafirmare, asigurând o stare de securitate, de protejare. Trebuinţa de afiliere apare doar în condiţiile menţinerii unor raporturi cu comunitatea umană. Contrariul ei se manifestă în fenomenul numit privare socială – lipsirea de posibilitatea de comunicare cu semenii. Istoria cunoaşte un şir de exemple de privare socială a indivizilor. Prin modelare se formează abilităţile sociale, deprinderile, conduitele. Modelarea decurge activ în primii ani de viaţă, în familie. De la părinţi copiii învaţă prin imitare cele mai simple acţiuni, reacţii afective. La 7 luni încep să reproducă gesturi simple, la 8-9 – gesturi mai complexe, convenţionale, la un an, posedând un sistem de reprezentări, recurg la acestea, repetând comportamentele persoanelor cunoscute. După trei ani copilul începe să imite atitudinile celor din jur, acestea luând forma unor jocuri cu subiect. 2. O altă modalitate de socializare este învăţarea socială – formă a învăţării umane, prin care subiectul însuşeşte valorile şi normele grupului, asistând la experienţa unor persoane, înteracţionând nemijlocit cu acestea sau internalizând complet modelul propus de comunitate. În jocul său copilul imită rolurile pe care le cunoaşte (sexuale, profesionale, sociale etc). De fapt, jocul nu mai este o simplă imitare, ci o interacţiune cu modelele care pun în joc mai multe forme de activitate şi de comunicare. Anume aceste jocuri îl implică pe copil pentru prima dată în lumea rolurilor şi statutelor sociale, îi oferă cunoştinţe despre valorile grupului. Această interacţiune se definitivează cu o internalizare a atitudinilor, concepţiilor, valorilor, normelor sociale, ducând la identificare. 3. Controlul social ca raportare a personalităţii la normele şi valorile sociale În viziunea lui H.Tajfel şi J.Turner conceptul de „grup social” reprezintă o totalitate de indivizi care se acceptă ca membri a unei categorii sociale, împărtăşesc consecinţele afective ale autodeterminării sale şi aprecierile colective ale grupului şi apartenenţei sale la el. Prin integrarea în grupul social, persoana suportă consecinţele apartenenţei sociale, realizate în forma unor relaţii socioafective. Procesul integrativ contribuie la identificarea persoanei, care se desfăşoară în câteva etape succesive. I -Pentru început are loc autodeterminarea individului, fenomen care necesită o comparare cu alţi subiecţi umani. II-Raportarea la ambianţa socială, proiectarea către alţii duc la acceptarea şi încorporarea de norme, valori, etaloane, pe care individul le transformă în reguli de comportament personal şi care înlesnesc nu numai înţelegerea de sine, ci şi 11 cunoaşterea de alţii şi comunicarea cu ei. O identificare personală puternică nu-l separă pe individ de grupul său.Astfel de persoane fie că au un statut înalt, datorită calităţilor, intereselor, normelor, fie că demonstrează un comportament nonconformist, exprimat foarte puternic. III-Dacă pentru început are loc o identificare în cadrul grupului de apartenenţă, mai apoi, prin intermediul contactelor directe şi indirecte cu alte comunităţi persoana nu numai că se autocunoaşte şi se autoactualizează, ci se separă pe sine şi pe grupul său de alte entităţi sociale. Autoidentificarea ca fenomen psihosocial include, la rândul lui două procese: identificarea personală (person identification) şi socială (social identification). Primul se referă la autodeterminarea însuşirilor psihosomatice, morale, comportamentale etc. Al doilea se prezintă în noţiuni care exprimă apartenenţa socială: rasială, etnică, sexuală, de vârstă etc. Identificarea socială şi cea personală se succed în conştiinţa individului, precum are loc trecerea de la formele de interacţiune interpersonală la cele dictate de apartenenţa la o categorie. Ambele fenomene sunt parte a procesului de autodeterminare şi autocunoaştere. Socializarea nu este doar o „ofertă”, ci şi o „constrângere”. Prin socializare individul îşi ajustează comportamentele la cerinţele comunităţii iar societatea realizează o „uniformizare”, un „control” al membrilor ei. Controlul este realizat prin instituirea unor criterii valoric – normative. Viaţa socială implică neapărat o ordonare ierarhică a membrilor săi. Acest atribut social este definit cu noţiunea de „status”. Statusul social este poziţia individului sau a grupului în contextul social şi care ţine de un şir de aşteptări de la el. Această poziţie determină raporturile interpersonale şi intergrupale, stabileşte cadrul de drepturi şi obligaţii ale membrilor comunităţii – fie acesta doar în formă de prescripţii sociale, sau de reglementări juridice, contribuie la conştientizarea Eu-lui. Neglijarea statusului duce la inadaptare socială, la conflict cu grupul sau comunitatea de apartenenţă. Totodată, statusul social este o categorie dinamică. Individul uman deţine în acelaşi timp mai multe statusuri în funcţie de numărul de grupuri al căror membru este, iar în interiorul formaţiunii sociale el poate avansa sau coborî pe scara ierarhică. Statusul social este legat de alt atribut al personalităţii, acela de rol. Rolul social este o formă de comportament asociată statusului şi funcţiei deţinute în comunitatea umană sau în grupul de apartenenţă. Individul uman este deţinător de mai multe roluri: 1) de bază, rezultate din calitatea de membru al comunităţii sociale, cum ar fi cel al femeii sau bărbatului, adultului sau copilului etc; 2) particulare, dictate de anumite circumstanţe de viaţă, cu caracter temporal: de tată al unui copil mic, de student, de mireasă etc; 3) principale, determinate de ocupaţia de bază, cu caracter obligatoriu: conducător de întreprindere, avocat, elev etc; 12 4) secundare, facultative, asumate în funcţie de interesele şi orientările individului, dar lăsate la libera lui alegere: membru al echipei de fotbal a facultăţii, pescar-amator, colecţionar de anticariat etc; 5) exteriorizate, care se implică în determinarea statusului, obligaţiilor, funcţiilor: bărbat, tată, student etc; 6) ascunse sau slab distinse: amator de muzică folc, filatelist etc; 7) constante, determinate de apartenenţa la o comunitate rasială, etnică, religioasă etc; 8) temporare: conducător auto, cumpărător, participant la manifestaţie etc Prin calitatea lor de a avea o anumită poziţie, rolurile îi oferă individului uman un anumit spaţiu şi orientare socială. Ele se prezintă ca o formă a controlului social, determinând anumite prescripţii, obligaţii, chiar semne de distincţie. Realizarea benevolă, corectă a rolului social contribuie la încadrarea socială şi la conştientizarea propriei identităţi. Rolul poate fi achiziţionat prin învăţare socială, fapt care îl face pe individ să-1accepte şi să-i urmeze cu plăcere prescripţiile, sau impus lucru care poate provoca un conflict intern – nevroze, frustrare, stres extern – respingere a rolului, încălcare a cadrului lui. Statutul şi rolul social sunt coordonate esenţiale în realizarea socială a personalităţii. Îndeplinind un rol social, bine stabilit printr-un statut social, persoana se autooglindeşte în conştiinţa sa – dincolo de mască (aparenţă), – ca funcţie socială, aceasta generându-i conştiinţa obligaţiilor şi a importanţei sociale. Noţiunea de personaj este foarte apropiată de noţiunea de rol, cu câteva nuanţe: este vorba despre un rol care atrage atenţia asupra celui ce şi-l asumă sau care îl joacă, rol care îi poate fi atribuit sau de care poate fi lipsit, debarasat, lăsând la suprafaţă propria-i persoană. Personalitatea reprezintă modul de interiorizare-integrare şi manifestare în comportament a statutelor şi rolurilor. Personalitatea este „dezvoltarea şi organizarea internă a disponibilităţilor şi capacităţilor psihofizice ale individului în raport cu statutele şi rolurile pe care şi le asumă el în mediul social dat” (M. Golu, 1993). Statutul desemnează „ansamblul de comportamente pe care o persoană le poate aştepta sau pretinde din partea altora, în virtutea poziţiei pe care o ocupă în viaţa socială” (J. Stoetzel, 1963). Distingem, astfel, atât o latură obiectivă a statutului (definită prin elementele exterioare, observabile ale comportamentelor statutare), cât şi o latură subiectivă (constând din aprecierea şi atitudinea persoanei faţă de poziţia pe care o ocupă). Atât definirea, cât şi funcţionalitatea statutelor nu pot fi concepute decât în cadrul unei reţele interacţionale de poziţii sociale în care atribuţiile, drepturile şi îndatoririle sunt precis circumscrise, astfel încât să nu apară rupturi sau hiatus-uri. Funcţia unui statut constă în contribuţia fiecărei poziţii la realizarea scopurilor grupului sau instituţiei sociale, într-un context social dat. Ca urmare, unul şi acelaşi statut poate avea funcţii diferite, în funcţie de contextul social concret. 13 Fiecare persoană nu are numai un singur statut, ci un „set de statute”. Putem diferenţia următoarele tipuri de statute: a. Statute actuale şi latente (fiecare om are concomitent mai multe statute, dar pune în evidenţă, în funcţie de situaţia socială concretă, un anumit statut, celelalte rămânând în stare potenţială, latentă); b. Statute prescrise sau înnăscute (după criterii de vârstă, sex, etnie, religie, naţionalitate), pentru care individul nu a optat şi achiziţionate sau dobândite (prin profesie, activitate politică sau economică etc.), pe care persoana le-a ales şi pentru obţinerea cărora a făcut anumite eforturi. Statutul profesional ocupă locul central în constelaţia statutelor asociate unei persoane; în jurul lui se cristalizează toate celelalte statute parţiale; el influenţează toate celelalte statute ale persoanei; c. Statute formale (impuse de o instituţie oficială) şi informale (generate consensual în cadrul unor grupuri sau asocieri spontane); d. Statute temporare (conjuncturale, cu o durată relativ redusă) şi permanente. e. Statute reale actuale şi anticipate (dorite de individ, spre care acesta aspiră; aspiraţia spre statute psihosociale superioare devine, la un moment dat, o trebuinţă a personalităţii, unul dintre motivele dezvoltării sale sociale). La nivelul persoanei putem întâlni atât situaţii de congruenţă inter şi intrastatus, cât şi situaţii de conflict inter şi intrastatus. Conflictul interstatus poate fi generat de opoziţia dintre statutele atribuite şi cele dobândite, precum şi de exclusivitatea unor statute achiziţionate. Conflictul intrastatus este generat prin însăşi natura internă a statutului (individul trebuie să corespundă concomitent unor cerinţe contradictorii). Statutele sunt complementare (de exemplu, statutul de profesor nu poate fi corect definit decât în strânsă corelaţie cu statutul de elev). Complementar statutului, rolul reprezintă aspectul dinamic al acestuia, punerea în vigoare a drepturilor şi îndatoririlor asociate statutului. Noţiunea de rol exprimă atât un comportament efectiv cât şi prescripţie normativă. Ca prescripţie normativă, rolul reprezintă „ansamblul de comportamente pe care alţii le aşteaptă legitim” din partea individului. Rolul desemnează ansamblul modelelor şi normelor sociale asociate unui anumit statut. După O. Klineberg, rolul indică individului ce anume trebuie să facă pentru a-şi justifica un statut sau altul. R. Linton precizează că rolul este în fapt standardul comportamentelor dictate de un anumit statut. Între noţiunile de statut şi rol există un raport de complementaritate dialectică, acestea reprezentând două faţete ale persoanei aflate în relaţie: statutul desemnează aspectul static şi structural al poziţiei ocupate, el fiind determinat preponderent sociocultural; rolul desemnează aspectul dinamic şi particularizat al comportamentului persoanei care ocupă respectiva poziţie, el fiind determinat preponderent psihoindividual şi psihosocial. Prin asumarea unui rol persoana se implică într-o activitate care vizează implicit îndeplinirea funcţiilor statutului corespunzător, măsura îndeplinirii acestor funcţii depinzând direct de calitatea rolului prestat de persoană. Cu cât o persoană este mai potrivită ocupării unei anumite poziţii (prin nivel de pregătire, experienţă socială, nivel aptitudinal, 14 responsabilitate socială etc.), cu atât distanţa dintre prescripţiile statutare şi comportamentul de rol este mai mică, ceea ce se va reflecta şi în modul cum este apreciat la nivel social jocul de rol. Rolurile îndeplinesc două funcţii principale: a. De reglare a raporturilor sociale (prin intermediul normelor şi modelelor socioculturale care le fundamentează şi prin reţeaua de relaţii pe care le determină între membrii grupurilor sociale); b. De integrare a personalităţii (în plan intern – prin focalizarea însuşirilor, capacităţilor şi proceselor psihice în raport cu jocul de rol şi în plan extern – prin adecvarea la obiectivele şi exigenţele activităţii sociale de grup). Ceea ce interesează cu privire la rol în planul personalităţii sunt o seamă de structuri şi organizări psihice speciale, şi anume: a. Concepţia rolului (dată de modul în care persoana îşi reprezintă rolul respectiv şi ce crede despre rolul dat); b. Expectaţia rolului (aşteptările persoanei cu privire la rol); c. Percepţia rolului; d. Acceptarea rolului; e. Capacitatea de a prelua rolul; f. Interpretarea efectivă a rolului dat. Concepţia, înţelegerea şi expectaţia rolurilor sunt legate de sfera cognitivă a individului, de informaţiile sale cu privire la rolurile date, de stăpânirea mai ales a normelor şi modelelor sociale, a tuturor prescrierilor în raport cu rolurile respective. Aptitudinea de a efectua roluri este în funcţie de capacitatea individului de a trece de la un sistem de referinţă la altul. Disponibilitatea de a intra în rol poate fi dominant interioară (empatie crescută) sau dominant exterioară (dexteritate de reproducere, de imitare şi interpretare). În general, capacitatea de a îndeplini roluri sociale presupune aspiraţii corespunzătoare faţă de rol, precum şi determinarea motivaţiei specifice în raport cu rolul dat. Asociate statutelor respective, se disting diverse categorii de roluri: a. Roluri atribuite (prescrise) şi achiziţionate (dobândite); b. Roluri asumate liber, impuse şi generate în situaţii de stres; c. Roluri preformate şi create; d. Roluri prezente, viitoare şi reminiscente; e. Roluri rigide, flexibile şi amorfe; f. Roluri individuale, grupale şi instituţionale; g. Roluri refuzate, aspirate, visate, imaginate, virtuale, simbolice; h. Roluri permanente, intermitente şi conjuncturale. Ca şi în cazul statutului, fiecare persoană, la un moment dat, nu are numai un singur rol, ci un „set de roluri” care pot fi congruente sau incongruente, în ultimul caz putând să apară conflicte de rol (conflicte inter –şi intrarol), ce pot conduce la perturbarea echilibrului psihic al personalităţii. Conflictele de rol sunt stări psihice tensionale, anxiogene şi disfuncţionale în plan comportamental, determinate de incompatibilitatea (incongruenţa) a două sau mai multor roluri ale aceleiaşi persoane (conflicte intrarol sau intrasubiective), sau ale unor persoane diferite 15 aflate în interacţiune directă, care au concepţii diferite asupra aceluiaşi rol şi funcţiilor sale (conflicte interrol sau intersubiective). La originea conflictelor intrarol se poate afla discrepanţa dintre trăsăturile de personalitate ale purtătorului de rol şi prescripţiile rolului. Sursele de conflict interrol pot fi discordanţa între aşteptări şi conduitele de rol ale unor persoane aflate în interacţiune directă, sau competiţia interpersonală pentru asumarea simultană a aceluiaşi rol. Ajunse la o anumită intensitate, conflictele de rol pot deveni factori importanţi ai schimbărilor atât la nivel individual cât şi social. În cadrul raportului rol-personalitate, ne confruntăm cu două tipuri de situaţii: a. Situaţia în care individul refuză să se identifice (să adere) cu un anumit rol (datorită nepotrivirii dintre trăsăturile de personalitate şi statutul atribuit sau dobândit); b. Situaţia în care individul se identifică (aderă complet) cu rolul social pe care îl joacă în virtutea statutului său, până la formarea unui personaj. Dacă individul continuă a-şi asuma rolul dincolo de limitele stricte ale statutului său, rolul dă naştere unui personaj. Anumite roluri impun identificarea totală a personalităţii cu statutul. Rolurile jucate temporar nu influenţează decât în mică măsură personalitatea, nu generează personaje. Pe de altă parte, construirea personajului diferă în funcţie de categoria de vârstă, sex, profesiune, etnie, religie sau clasă socială. Problema raportului rol-personalitate a generat trei concepţii diferite: 1. Prima menţine o distincţie fermă între cele două noţiuni: personalitatea nu se poate confunda cu rolurile şi nu face decât să se exprime prin intermediul lor. Este o concepţie spiritualistă, susţinută, îndeosebi, de Bergson. 2. A doua concepţie reduce în mod strict personalitatea la jocul de roluri: nu suntem altceva decât actori; persoana se confundă cu personajul. Este o concepţie de inspiraţie shakespeariană. 3. A treia concepţie este una eclectică, tinzând să facă din personalitate o putere de opţiune între roluri şi de sinteză a lor şi a anumitor elemente aparte, ireductibile. Când această dialectică reuşeşte, vorbim de persoană; când este vorba de un compromis, vorbim de personaj. Personajul reprezintă, în general, un fel de compromis între spontaneitatea individului (pulsiuni, aspiraţii) şi exigenţele sociale; el dobândeşte o funcţie de securizare sau de valorizare, în moduri foarte diferite (personaje foarte diferite). Între personalitate şi rol există o relaţie de interacţiune reciprocă: nu numai personalitatea influenţează rolurile sociale (rolurile purtând amprenta personalităţii), ci şi rolurile influenţează personalitatea (rolul fiind un element al dinamicii sociale, care nu trebuie în mod rigid legat de statut). 1.6. Aspecte teoretice şi metodologice în psihologia personalităţii 16 Deşi ideea de personalitate are rădăcini foarte adânci în istoria vieţii şi culturii omeneşti (preocupări şi lucrări care poartă chiar în titlul lor termenul personalitate putând fi consemnate încă din secolul al XVIII-lea), ştiinţa despre personalitate – psihologia personalităţii – este de dată recentă, deoarece nu este suficient să recunoşti manifestările personalităţii, ci şi să o studiezi riguros, să-i descifrezi structura şi modul de funcţionare. În această privinţă, ştiinţa a venit relativ târziu cu un aspect substanţial la cunoaşterea domeniului. Psihologia personalităţii ca domeniu distinct de cercetare şi cunoaştere, ca ramură specială a psihologiei, s-a conturat începând cu deceniul al treilea al secolului XX. Referindu-se la problemele generale ale psihologiei personalităţii, P.Popescu-Neveanu şi S. Teodorescu (1980) evidenţiază câteva aspecte relevante: 1. Noţiunea psihologică de personalitate se diferenţiază semnificativ de accepţiunile date de celelalte discipline. Ea stă la baza tuturor celorlalte accepţiuni, deoarece psihologia este ştiinţa centrală despre om şi personalitatea sa şi, în mod firesc, cunoştinţele psihologice despre personalitate au cel mai avansat grad de constituire. Nu este însă vorba de o constituire axiomatică ci de una bazată pe cercetări capabile să permită acumularea continuă de informaţii noi. 2. În cadrul ştiinţei psihologice problema personalităţii a fost pusă abia la începutul secolului XX, după o primă etapă a explorării funcţiilor şi proceselor care o caracterizează. Dacă toate ştiinţele încep cu analiza părţilor pentru ca ulterior să încerce surprinderea întregului, în cazul psihologiei personalităţii trecerea de la studiul elementelor (părţilor) la întreg a fost şi este anevoioasă, deoarece personalitatea nu se reduce la o simplă sumă sau sinteză a părţilor. Totodată, părţile (funcţii, procese) în psihologia asociaţionistă, psihologia funcţională şi psihologia fiziologică de tip clinic sau comportamental au fost considerate în mod predominant biologic, în timp ce personalitatea ca model integrativ a fost abordată sociocultural. Astfel, pentru a se obţine tabloul de ansamblu al personalităţii s-a apelat fie la structurile organice, constituindu-se tipologiile psihomorfologice, fie la valorile sociale, uneori direct la ideologie, elaborându-se tipologii culturale, mai valide decât cele psihomorfologice, dar îndepărtate de concret, datorită neluării în considerare a factorilor psihici. Ca urmare a slabei reprezentări a aspectului psihologic în ambele cazuri, personalitatea a fost considerată ca fiind exterioară în raport cu psihologia proceselor psihice şi a conduitei. 3. Antropologia filosofică identifică personalitatea cu „esenţa umană” (cu acele însuşiri sau structuri ce definesc omul). Astfel, au existat diverse tentative vizând surprinderea esenţei umane, şi implicit a notei definitorii pentru fenomenul de personalitate. Ulterior s-au adăugat, pe rând, calificativele de economic, social, creator de istorie, conştient, dotat cu limbaj verbal, apt de conduită instrumentală şi fabricant de unelte, raţional (dotat cu gândire), generator de semnificaţii etc. Toate aceste definiţii subliniau una din dimensiunile umane, dar le presupuneau până la urmă pe toate. Nu numai că erau unilaterale, ci aveau tendinţa de a postula un 17 fenomen în sine, de a considera esenţa personalităţii ca un dat sau ceva ce rezultă din însăşi fiinţa umană. În consecinţă, exagerările subiectiviste nu au putut fi evitate. 4. Antropologia culturală aduce o modificare în interpretarea genezei esenţei umane, a personalităţii, esenţa fiind introdusă din afară „înăuntru” (pe fondul potenţialului uman ereditar), nefiind o simplă extrapolare aşa cum rezultă din definiţiile precedente. Omul se naşte ca un „candidat la umanitate” (H. Pieron) şi se constituie (devine) personalitate prin modelarea după relaţiile şi comportamentele sociale. Prin interiorizarea acţiunilor şi valorilor, socioculturalul îşi asumă esenţialitatea în sistemul bio-psiho-social şi, totodată, se conturează strategia genetică în explorarea personalităţii ca un sistem hipercomplex în continuă devenire. Personalitatea apare astfel nu ca un produs social-istoric, ci ca un agent al istoriei: ca urmare a determinismului social, ea se construieşte în împrejurări concrete şi implicări în activitate şi relaţii, prin intervenţia pregnantă şi creatoare în ambianţă (activism), ca un sistem dotat cu autoreglaj superior şi remarcabile posibilităţi de emergenţă (determinarea trece treptat în autodeterminare). Dar pentru ca subiectul să ajungă la o relativă autonomie şi la manifestări originale (creaţie) este necesar ca dimensiunile socioculturale să se convertească, prin asimilare – acomodare, în fapte şi însuşiri psihice. Astfel, dacă prin natura (originea), conţinutul şi funcţiile sale, personalitatea este social istorică, modul de existenţă şi de realizare al personalităţii este psihologic, ţinând de structuri mentale şi comportamentale individuale. Ridicându-se problema legilor proprii personalităţii, dacă sunt sociale sau psihologice, este clar că nu se pot formula opţiuni unilaterale – omul fiind un punct de întâlnire între natural şi cultural –, personalitatea fiind un sistem cu mai multe niveluri (subsisteme): biopsihic, psihologic şi psihosocial. 5. Psihologia personalităţii vizează tematica omului concret cu o anume dotaţie nativă şi cu o experienţă unică, implicat în diverse, complexe şi variate relaţii şi acţiuni. Ca urmare, în prim plan apare diversitatea, care se impune până la limita singularităţii şi irepetabilităţii fiecărei persoane individuale. Personalitatea înseamnă, în primul rând, „unitate în diversitate”(privind integrarea diverselor procese şi însuşiri), dar şi conformarea la un model uman universal. Personalitatea este o caracteristică general-umană, având structuri şi legi generice. Deşi generalul se obţine prin abstractizări din variantele concrete, el apare şi ca un model real ce se identifică în fiecare om, într-o formă irepetabilă. La nivelul personalităţii, operează, de fapt, simultan trei tipuri de caracteristici (niveluri): a. General – umane (universale), proprii tuturor oamenilor; b. Tipologice (particulare), valabile numai pentru anumite grupuri (categorii) de indivizi; c. Strict individuale (singulare), ce definesc omul ca entitate irepetabilă, unică, originală. 18 În absenţa nivelului general al personalităţii (de competenţa psihologiei generale), variaţiile interindividuale pot fi doar constatate, dar nu şi explicate deplin. În mod real, variaţiile concrete rezultă din gradaţii şi particularităţi de organizare ale elementelor şi structurilor ce alcătuiesc modelul general. În acest context, nivelul tipologicului prezintă un grad de generalitate intermediară. Fiecare individ poate fi încadrat (cu o anumită aproximaţie) într-o tipologie. Astfel, singularul se descifrează pe baza generalului şi prin diverse clasificări tipologice şi apoi prin generalizarea acestora. Actual se consideră că orice demers în sfera personalităţii, fie cu caracter teoretic sau aplicativ, trebuie să se bazeze pe corelarea dialectică permanentă a individualului şi general – particularului, a concretului şi abstractului. 6. Bipolaritatea conştient – inconştient, concepută în interacţiuni dialectice ne permite, totodată, să înţelegem mai bine constituţia complexă şi, în acelaşi timp, să descifrăm dinamica globală a personalităţii ce presupune frecvent conflictualitate, compensaţii, conversiuni energetice etc. Abordarea ştiinţifică a personalităţii ne oferă, astfel, de la început un aspect contradictoriu: nu există unanimitate cu privire la natura obiectului său de cercetare, nu există un model unic al personalităţii, ci modele eterogene, deoarece termenul «personalitate» este o noţiune polisemică (el având semnificaţii diferite în contexte diferite). Putem vorbi de unanimitate doar cu privire la constatarea diversităţii semnificaţiilor privind structura personalităţii şi metodele ei de cercetare. Există, deci, o diversitate de termeni sau definiţii mai mult sau mai puţin coerente, la care se adaugă o gamă destul de largă de teorii, fiecare urmărind să găsească un cadru specific de referinţă din care să se deducă un fundament (model) unic de construcţie. Plecând de la aceste considerente, V. Pavelcu (1982) consideră că elaborarea unui model unitar al personalităţii presupune mai întâi precizarea divergenţelor în problema structurii şi orientării personalităţii şi apoi, sinteza contradicţiilor. În acest sens, dificultăţile privind modelul unitar al personalităţii sunt de natură epistemolgică, metodologică şi ontologică: a. Dacă ştiinţa, în finalitatea ei, tinde spre cunoaşterea cât mai obiectivă a realităţii, oferind omului, în cadrul determinismului şi legităţilor fenomenelor, posibilitatea de predicţie şi transformare a realităţii, atunci şi natura informaţiei ştiinţifice are caracterul de generalitate şi universalitate. Această normă epistemologică, dacă este valabilă şi suficientă în cadrul ştiinţelor naturii, în domeniul ştiinţelor umane ea devine sursa unor contradicţii. Psihologia, ca ştiinţă a personalităţii, are ca obiect o structură individuală, o configuraţie psihică unică şi irepetabilă. Dreptul de a se considera ştiinţă îi impune astfel psihologiei o sinteză a generalului cu individualul, a structurii general umane cu configuraţia individuală. b. Contradicţia între general (nomotetic) şi individual (idiografic) se reflectă şi în plan metodologic. Există deosebiri între metodele aplicate, unii cercetători plecând de la metoda observaţiei clinice individuale pentru a ajunge la tipuri generale, alţii 19 utilizând metoda experimentală şi statistică, ca drum deschis spre cibernetică. Se impune, şi în acest caz, găsirea unui mijloc pentru o mai strânsă colaborare între demersul calitativ şi cel cantitativ, între teorie şi metodă. c. Aspectul metodologic este strâns legat de cel ontologic, de natura obiectului psihologiei. Studiul psihologic al personalităţii nu se reduce numai la studiul persoanelor individuale, situate la acelaşi nivel al echilibrului şi sănătăţii mentale. Există, la nivelul personalităţii, grade, straturi sau niveluri de organizare, precum şi deviaţii de la normal. În acest sens, apar anumite probleme, şi anume dacă abaterile respective sunt de natură cantitativă sau calitativă; ce criterii de diferenţiere există între personalitatea normală (organizată, structurată) şi cea patologică (dezorganizată, destructurată); ce deosebiri structural – genetice există între etapele de dezorganizare a personalităţii. Ceea ce apare ca normal la unii autori este înţeles ca anomalie la alţi autori. De aceea este necesară depăşirea acestei contradicţii, prin folosirea aceluiaşi limbaj. Dificultăţile de ordin ontologic se referă şi la faptul că dacă în ştiinţele naturii, atât semnificaţia obiectului cât şi modul de cercetare se menţin la un anumit nivel de stabilitate (permiţând siguranţă în verificarea experimentală a rezultatelor în aceleaşi condiţii precis determinate), în ştiinţele umane ne aflăm în faţa unui obiect de cercetare care este, în acelaşi timp obiect şi subiect al cercetării. Astfel, comportamentul unei persoane ca obiect de studiu va fi influenţat atât de atitudinea acesteia despre natura sau finalitatea probei respective, cât şi de atitudinea acesteia faţă de cercetător. În mod clar, numărul de variabile, ca factori ai rezultatului obţinut, este mult mai mare decât în domeniul fenomenelor lumii fizice, ceea ce face ca modelul fizicalist în exploatarea naturii umane să nu poată fi adoptat. Aria de cercetare psihologică este mult mai amplă şi, totodată, mult mai complexă, mai dificilă de tradus în sisteme stabile şi previzibile (deterministe). Modurile de manifestare ale personalităţii nu reprezintă acelaşi lucru cu trăsăturile, conţinutul acesteia. Situarea pe un plan sau altul al obiectivului cercetării (de subiect sau obiect) va determina natura modelului personalităţii: dacă unii autori scot în evidenţă trăsătura individualităţii şi caracterul concret al comportamentului, alţii relevă totalitatea, unitatea şi stabilitatea personalităţii. Pentru depăşirea acestei contradicţii este nevoie de o sinteză mai amplă între structură şi funcţie, stabilitate şi schimbare, sincronie şi diacronie. O sinteză adecvată şi suplă a tuturor acestor divergenţe – în scopul elaborării unui model unitar al personalităţii – este posibilă numai prin aplicarea şi aprofundarea teoriei generale a sistemelor (abordarea de pe poziţiile principiului interacţionistsistemic). Prin determinarea relaţiilor intrasistemice şi intersistemice, a relaţiilor dintre nivelurile personalităţii (biologic, psihologic şi social) – prin aprofundarea procesului de personalizare a lumii externe, de interiorizare progresivă, subiectualizare a normelor sociale, concomitent şi în corelaţie cu procesul de proiectare, obiectivare şi obiectualizare a trăirilor interne, de integrare a sistemelor 20 psihice individuale în suprasistemul conştiinţei sociale – se poate ajunge la un model structural unanim acceptat al personalităţii, la un model pluridimensional ca unitate Eu-Lume. !!!! Cu referire la divergenţele metodologice din cadrul psihologiei personalităţii M. Golu (2004) le sistematizează în următoarele tipuri de orientări: nomotetică şi idiografică, biologistă şi sociologist-culturologică; atomar-descriptivistă şi sinteticstructuralistă; plană şi ierarhică; statică şi dinamică. 1. Divergenţa dintre orientarea idiografică şi orientarea nomotetică se referă la problema raportului particular (individual, concret) şi general (universal). Orientarea nomotetică (nomos – lege, normă; nomothetikos – promulgare de legi) presupune: ● explicaţiile cauzale (deterministe, tip cauză-efect) ale fenomenelor psihosociale; ● cuantificarea proceselor psihocomportamentale; ● elaborarea legilor generale, cu caracter deductiv şi probabilist; ● utilizarea metodelor psihologice cantitative (experimentul de laborator); ● recurgerea la metodele calitative (idiografice) doar cu scop ilustrativ. Orientarea idiografică (idios – propriu, specific) presupune: ● studii longitudinale (un singur caz pe o perioadă mai îndelungată de timp); ● explorarea specificităţilor individuale (a unicităţii); ● utilizarea metodelor psihologice calitative (interpretative): metoda biografică, analiza documentelor personale, observaţia, introspecţia, tehnici proiective etc. Rezolvarea dilemei ştiinţă – unicitate (nomotetic – idiografic) o constituie paradigma interacţionist – sistemică: împletirea demersului individual – concret cu cel general. Această direcţie a fost formulată de psihologul american J. Lamiell (1981), sub denumirea de abordarea idiotetică a personalităţii. 2. Divergenţa dintre orientarea biologistă şi orientarea sociologistculturologică implică problema raportului de determinare (condiţionare) dintre factorii biologici şi factorii sociali ai personalităţii. Orientarea biologistă: ● consideră că personalitatea este exclusiv produsul factorilor biologici (trebuinţe biologice primare, instincte); ● este reprezentată iniţial de freudism (psihanaliză) şi, ulterior, de biopsihologie (J.R. Williams). Orientarea sociologist – culturologică: ● atribuie rolul determinant în formarea personalităţii, exclusiv factorilor socioculturali generaţi istoric; ● se regăseşte în psihologia mulţimilor (G. Le Bon, E. Durkheim) şi antropologia culturală comparativă (A. Kardiner, R. Linton, G. Mead, M. Mead). Depăşirea unilateralităţii celor două orientări o realizează paradigma interacţionist – sistemică, conform căreia personalitatea este o unitate biopsiho- socială (culturală): se are în vedere interacţiunea şi condiţionareareciprocă a factorilor biologici şi socioculturali, cu preponderenţa treptată, însă, a factorilor socioculturali. 21 3. Divergenţa dintre orientarea atomar – descriptivistă şi orientarea sintetic – structuralistă evidenţiază problema raportului „parte” – „ întreg”. Orientarea atomar – descriptivistă: ● corespunde paradigmei asociaţioniste; ● explică personalitatea prin descompunerea ei în elementele sale componente (în vederea studierii legităţilor ei de funcţionare) şi studiul acestora separat. Orientarea sintetic – structuralistă: ● corespunde paradigmei gestaltiste; ● porneşte nu de la parte (elementele componente), ci de la întreg (modul lor de organizare şi ierarhizare în cadrul structurii globale); ● consideră personalitatea ca o structură integrală, globală, unitară. Această controversă a fost depăşită prin paradigma interacţionist – sistemică, în care se operează atât cu partea, cât şi cu întregul, fără a le reduce una la cealaltă. 4. Divergenţa dintre orientarea plană (liniară) şi orientarea ierarhică (plurinivelară) se referă la problema organizării interne a personalităţii. Orientarea plană: ● concepe organizarea internă a personalităţii în mod liniar, echipotenţial, toate elementele componente fiind amplasate pe un singur nivel şi având importanţă egală; diferenţierile depind de cercetător, în funcţie de obiectivele şi ipotezele formulate; ● se regăseşte în teoria şi modelul trăsăturilor de personalitate (G. Allport, R. Cattell, H. Murray); inventarul liniar al trăsăturilor redă organizarea internă a personalităţii, fără a mai fi necesară determinarea ponderilor lor. Orientarea ierarhică: ● are în vedere raportul inferior – superior şi principiul subordonării, pe verticală; ● concepe organizarea internă a personalităţii în mod multinivelar, supraetajat, cu niveluri primare (bazale), niveluri intermediare şi niveluri terminale (supraordonate); niveluri înnăscute şi dobândite; niveluri inferioare şi superioare; ● pleacă de la considerentul că între nivelurile personalităţii apar diferenţieri de ordin genetic şi funcţional; ● schema psihanalitică a nivelurilor personalităţii a dat naştere la precizări pe dimensiunea verticală. Depăşirea acestei controverse o realizează paradigma interacţionistsistemică: integrarea sistemică a personalităţii elaborându-se atât pe orizontală, cât şi pe verticală. 5. Divergenţa dintre orientarea statică şi orientarea dinamică implică problema dimensiunii temporale a personalităţii. Orientarea statică: ● consideră funcţiile şi capacităţile psihice ca fiind predeterminate, nemodificabile în timp; ● urmăreşte identificarea constantelor (invarianţilor) organizării interne a personalităţii şi demonstrarea faptului că aceasta rămâne stabilă în timp; ● îşi au originea în concepţia nativistă şi frenologică (F. Gall). Orientarea dinamică: 22 ● se bazează pe caracterul devenit şi evolutiv al organizării interne a personalităţii şi posibilitatea modificării ei în timp; ● urmăreşte identificarea legităţilor dinamicii situaţionale şi temporale a personalităţii; ● se delimitează în trei suborientări: a) internalistă (sursa dinamicii personalităţii se află exclusiv în descărcările energetice spontane ce au loc în interiorul inconştientului – S. Freud); b) proiectiv – externalistă (sursa dinamicii personalităţii se află în acţiunea forţelor câmpului fizic, extern – K. Lewin); c) interacţionist – sistemică: dinamica personalităţii este o funcţie de timp: P = f(t); personalitatea este un sistemic dinamic evolutiv, cu autoorganizare; traiectoria dinamicii generale a personalităţii cuprinde trei segmente – ascendent (evolutiv), staţionar (relativă stabilitate) şi descendent (involutiv). În abordarea personalităţii trebuie să luăm în considerare interacţiunea antagonică a staticii funcţionale (invarianţii structurali) şi a dinamicii funcţionale (adaptările sau dezadaptările determinate din exterior). 1.7. Precizări conceptuale Existenţa, evoluţia şi manifestarea fiinţei umane presupune prezenţa mai multor ipostaze care, deşi fiinţează în unitate, în interdependenţă şi interacţiune, constituie o obiectivare de sine stătătoare. Pe de o parte, vizăm unitatea fiinţei umane şi, pe de altă parte, subliniem manifestarea ei prin mai multe ipostaze. În această perspectivă, conceptele de individ, individualitate, persoană, personalitate, personaj reprezintă ipostaze distincte ale subiectului uman. Şi, deoarece în literatura de specialitate aceşti termeni apar de multe ori nediferenţiaţi, sinonimi, se impune delimitarea lor teoretică. 1.7.1. Individul În delimitarea cât mai clară a planului uman se pleacă de la conceptul de individ şi se analizează semnificaţia lui. Conform etimologiei cuvântului (lat. individuum), noţiunea de individ are prin excelenţă un sens biologic, sugerând însuşirea de unitate indivizibilă a organismului cu mediul înconjurător (mediul natural). Este o unitate biologică ce se afirmă atât în interdependenţa funcţiilor şi organelor între ele, cât şi în relaţiile organismului cu mediul înconjurător (mediul natural). Desemnează exemplarul singular – insul – dintr-o specie de fiinţe. Nu poate fi divizat fără a-şi pierde specificul. În cadrul speciei umane, integritatea individului se asociază cu unicitatea, pentru a sublinia că nu există doi indivizi identici. Este în întregime determinat biologic. Este un reprezentant al speciei (umană, animală şi vegetală). Nu cuprinde note de valoare sau de diferenţiere calitativă, fiind o noţiune aplicabilă tuturor organismelor vii (indiferent de vârstă şi nivel de dezvoltare). 23 1.7.2. Individualitatea Reprezintă expresia individului diferenţiat în plan biologic şi psihologic. Rezultă prin diversificarea şi diferenţierea organizării structuralfuncţionale a individului. Este o specificare a individului. Se referă la o realitate psihologică specială: la structurarea în interiorul individului a proceselor sale conştiente, a trăsăturilor psiho-fizice, a diferitelor însuşiri personale într-o formă unică, nerepetabilă la ceilalţi. În acest sens, fiecare om este o individualitate distinctă. Este specifică omului; prin ea omul se particularizează, îşi dobândeşte specificitatea sa. În lumea animală, ea este mai mult specificitate, particularitatea fiind mai pronunţată pe unităţi de specie şi familie decât pe indivizi. Individualitatea psihologică începe cu conduitele perceptive, cu conduita corpului propriu. Dacă individul este suportul individualităţii, individualitatea este felul de a fi al individului. Diferenţa dintre individ şi individualitate semnifică trecerea de la fiinţa generică – înţeleasă ca unitate indivizibilă a speciei, la fiinţa unică şi irepetabilă – percepută conştient ca atare, într-un context sociocultural dat. Ca structură interioară, individualitatea – eul propriu – nu se identifică cu personalitatea care cuprinde întreaga interacţiune a individului cu mediul şi prin urmare şi relaţiile interiorului său cu exteriorul, actuale ca şi cele potenţiale – întreaga sa devenire. Elementul central al oricărei individualităţi îl reprezintă personalitatea. 1.7.3. Persoana Unii autori înlocuiesc termenul de „personalitate” cu cel de „persoană”. V. Pavelcu afirma că această preferinţă apare din două motive: a) unul exprimă alegerea termenului mai concret şi comprehensiv: persoana este o fiinţă concretă, bio-psiho-socială, în timp ce personalitatea este o abstracţie psihologică; b) un alt motiv dezvăluie o deosebire între sferele acestor concepte, deosebire care, la rândul ei, implică una de conţinut. Prin personalitate se înţelege uneori o persoană remarcabilă, excepţional înzestrată, cu o poziţie de conducere şi autoritate în societate; orice personalitate este persoană, dar numai unele persoane sunt personalităţi. Plehanov foloseşte termenul de personalitate tocmai în acest înţeles de persoană cu prestigiu şi autoritate în societate. Evoluţia istorică a noţiunii de persoană: Preluat din practica teatrului, termenul de persoană a fost utilizat de-a lungul timpului de filosofi, teologi, eseişti, sociologi, literaţi, fără a-şi pierde, până în prezent, nimic din importanţa lui. 24 Evoluţia termenului de persoană s-a realizat în strânsă dependenţă cu evoluţia conceptului de om, deoarece persoana îl exprimă pe om într-o anumită postură. De la o etapă istorică la alta, conceptul de persoană a dobândit noi nuanţe. Termenul de persoană vine din latinescul persona, care ar deriva din grecescul prosopon care a însemnat, pe rând, în teatrul grec din Antichitate, masca actorului, rolul acestuia, actorul însuşi, pentru ca, ieşind din incinta teatrului, să se generalizeze asupra omului. Procesul similar s-a petrecut şi cu trecerea de la vechiul cuvânt rusesc licina la cuvântul licinosti, personalitate. Unii filologi derivă termenul de persoană din denumirea phersu, înscrisă sub o figură mascată din mormintele etrusce. Se crede că numele ar aparţine unui zeu subteran, înrudit, dacă nu chiar identic, cu Persephona sau Persus. Teatrul roman a preluat masca teatrală de la etrusci. Astfel, primul sens al cuvântului persoană a fost acela de mască, de „costumaţie”, prin care actorii teatrului antic întruchipau sau simbolizau pe cineva de pe scenă. Al doilea sens, obţinut prin extensiune, se referă la rolul social îndeplinit de cineva în teatru sau în viaţă, la funcţiile şi obligaţiile sociale pe care cineva şi le asumă (exteriorizarea, manifestarea publică a persoanei). Un al treilea sens vizează chiar actorul însuşi, care joacă rolul (individualitatea corporală şi psihică a celui care îndeplineşte rolul). Un al patrulea sens adaugă conceptului de persoană un atribut valoric, referindu-se la calitatea de a fi om, la rangul (statutul) său social. Dintre cele patru semnificaţii (accepţiuni), o pondere mai mare au dobândit-o persoana ca rol social şi exprimând o valoare. Observăm cum, sub aspect filosofic şi psihologic, noţiunea de persoană a evoluat spre cea de personalitate, fiind utilizată pentru a desemna fiinţa liberă, raţională, conştientă, creatoare de valori şi responsabilă de acţiunile sale. Pentru explicarea persoanei s-au făcut mai întâi unele referiri la dreptul civil, deoarece acesta îşi are ca obiect principal de preocupare însăşi persoana umană. În al doilea rând, explicarea persoanei apare la unii gânditori antici şi medievali. Apoi, s-au făcut referiri la literatura epică şi dramatică, deoarece aceasta exprima în mod manifest viaţa concretă a persoanei. Abia ulterior s-a trecut la interpretarea psihologică a persoanei. Deşi persoana constituie obiectul preferat al disciplinelor care, direct sau indirect, abordează problematica umană, prin conţinutul său aparţine, în primul rând psihologiei. Este o entitate psihosocială, la nivelul ei realizându-se interacţiunea dinamică dintre individual şi social, dintre procesele psihice care stau la baza elaborării conduitelor şi procesele psihosociale care condiţionează forma şi conţinutul acestora. Este determinată sociocultural (statut, etnie, religie etc.), constituindu-se doar prin interacţiunea omului cu mediul sociocultural. Desemnează sistemul de însuşiri, relaţii şi calităţi psihosociale care dau identitate socială individului. Persoana vizează fiinţa concretă cu o identitate socială determinată (nume, familie, loc şi dată de naştere, statut social etc.) şi având o anumită poziţie în cadrul sistemului social, cu anumite drepturi şi obligaţii de care este conştientă. 25 Desemnează o individualitate conştientă de sine şi recunoscută de ceilalţi. Este clar că nu există conştiinţă de sine fără sistem de relaţii sociale; nu este posibilă o conştiinţă fără conştientizarea rolului social, a poziţiei individului în contextul relaţiilor sociale. De aceea, abordarea personalităţii nu este posibilă fără a avea în vedere persoana, fără raportarea acesteia la relaţiile sociale din care se naşte şi în care se dezvoltă. Este corespondentul în plan social al individului din planul biologic. În timp ce individualitatea vizează caracteristicile care diferenţiază un individ de altul, persoana nu poate fi înţeleasă decât în relaţie, atributele ei specifice fiind date de interacţiunea cu mediul social. Orice persoană matură, normal dezvoltată, este purtătoare a unui nucleu al individualităţii sale şi se realizează ca personalitate. Este o noţiune aplicabilă doar omului, dar nu în întregime: copilul mic este doar un candidat la dobândirea persoanei, iar în cazurile patologice, când psihicul adultului se destructurează, rămâne doar atributul de individ; de asemenea, semnificaţia peiorativă de „individ” exprimă intenţia de a sublinia degradarea socială şi morală a persoanei devenită simplă fiinţă biologică. Psihologia contemporană vizează prin conceptul de persoană nu atât individul uman din punctul de vedere al cunoaşterii ambianţei (ca factor pasiv), cât mai ales ca factor activ care stabileşte relaţii cu mediul, aflându-se în interacţiune reciprocă (influenţându-se reciproc). Primul care a dat conceptului de persoană un fundament psihologic este John Locke: el este cel care a definit persoana prin intermediul conştiinţei de sine (care implică existenţa Eului). Conştiinţa de persoană este rezultatul unui proces psihosocial: procesul de personalizare (ca proces de desăvârşire a Eului). Persoana este produsul personalizării, cu alte cuvinte al socializării şi al culturalizării. 1.7.4. Personalitatea În accepţiune curentă, desemnează persoana maximal valorizată social (persoana plus o notă de valoare). Implică două condiţii: – a fi recunoscut ca valoare, ca o individualitate ce contribuie substanţial la viaţa socială; – a avea conştiinţa că personal reprezinţi ceva valoros. În sens strict psihologic, este o construcţie teoretică elaborată de psihologie în scopul înţelegerii şi explicării – la nivelul teoriei ştiinţifice – modalităţii de fiinţare şi funcţionare al persoanei. Reprezintă modul specific de organizare a trăsăturilor şi însuşirilor psihofizice şi psihosociale ale persoanei. Este o sinteză (unitate) bio-psiho-socio-istorică şi culturală, care asigură adaptarea originală a individului la condiţiile mediului natural şi mai ales, social. Are caracterul unei structuri vectorizată axiologic şi teleologic, trinomul valori – atitudini – idealuri fiind principalul nucleu funcţional care mediază elaborarea conduitelor sociale (D. Cristea, 2000). 26 Este conceptul central în raport cu celelalte ipostaze ale subiectului uman, care asigură atât continuitatea şi coerenţa psihică în planul istoriei individului, cât şi funcţionarea mecanismelor fundamentale ale adaptării originale la mediul fizic şi social, precum şi pe cele de reglare dinamică a comportamentelor şi de conservare a propriilor structuri. Înţelegerea personalităţii ca izvorând din individualitate, nu ne permite izolarea ei de „infrastructura” biologică de care rămâne legată. Dacă nu orice individ este persoană, orice persoană este individ, deoarece personalitatea – din punct de vedere genetic – nu este o simplă suprapunere, ci un salt şi o restructurare. De aceea, prin persoană şi personalitate nu înţelegem numai conţinutul conştiinţei de sine şi imaginea Eului în conştiinţa altuia, ci întreaga fiinţă umană, adică, aşa cum precizau Sheldon şi Allport, organizarea dinamică a aspectelor cognitive, afective, conative, fiziologice şi morfologice ale individului. Personalitatea este o persoană în devenire. Este un mod de a fi al persoanei, orice persoană avându-şi personalitatea sa; este modelul la care se raportează persoana, sistemul în funcţiune prin care se manifestă persoana. Dacă la nivelul persoanei comportamentul este un rezultat al reflexiei, al alegerii, al deciziei, personalitatea constă dintr-un stil comportamental. Dacă persoana este un subiect, personalitatea este „imaginea obiectivă pe care ne-o facem despre un asemenea subiect” (J. Stoetzel, 1963); este construcţia dinamică pe care se bazează persoana în funcţionarea sa, în sensul unei organizări a dispoziţiilor, deprinderilor şi atitudinilor individului, ierarhizarea şi exteriorizarea acestora în mod original şi unic. 1.7.5. Personajul Reprezintă exteriorizarea persoanei prin comportament. Este persoana în rol, omul interpretat ca un rol social. Deoarece fiecare om poate juca mai multe roluri, el se poate manifesta prin mai multe personaje. Distingem, astfel, diferite ipostaze ale personajului, şi anume: a. Personajul ca stereotip social, care joacă rolul aferent poziţiei pe care o ocupă în societate şi condiţionat de imperativele sociale („ce am datoria să fiu”); b. Personajul ca ideal personal („volitiv”), care se automodelează în raport cu propriile idealuri şi aspiraţii („ce vreau să fiu”); c. Personajul ca „mască”, prin care individul prezintă în mod deliberat o anumită ipostază pentru ceilalţi, disimulând unele faţete ale propriei personalităţi („ce vreau să par că sunt”); d. Personajul ca refugiu, conduita impusă de statut fiind un alibi moral pentru propriul comportament („ce mi se impune să fiu”). Ipostazele personajului se diferenţiază în funcţie de rolurile active pe care le implică, de spontaneitatea sa creatoare şi de particularităţile situaţiilor concrete în care se manifestă. Există un strâns raport între persoană şi personaj, fără ca ele să se confunde: personajul se prezintă ca o imagine fragmentară a persoanei, ca o aparenţă, ca o 27 mască; persoana constituie realitatea psihosocială care se ascunde în spatele măştii; nimeni însă nu se poate apropia de persoanădecât prin intermediul acestei imagini, care o revelează şi o trădează (P. Tournier, 1965). Dacă la nivelul persoanei identificăm potenţialităţile psihosociale ale cuiva, la nivelul personajului se realizează obiectivarea acestor potenţialităţi (în funcţie de situaţia socială concretă în care se află persoana). Persoana vizează elementele de identitate, continuitate şi stabilitate psihosocială a individului, în timp ce personajul vizează modalităţile de inserţie socială activă a persoanei, precum şi aspectele conjuncturale (ce ţin de viaţa socială a comunităţii). Din punct de vedere psihosocial, personajul este persoana în interpretarea unui rol social, din punct de vedere strict psihologic personajul reprezintă mularea persoanei într-un model social, individul încorporând atitudinile şi conduitele prescrise de societate. Între persoană şi personaj pot exista relaţii armonioase (de cooperare), dar şi disonanţe care, atunci când sunt foarte mari, pot duce la stări patologice (dedublarea personalităţii). Obiectivarea persoanei la un înalt nivel de performanţă şi relevanţă socială echivalează cu transformarea personajului în personalitate publică, ipostază în care devine model social şi reper axiologic pentru ceilalţi. 28 CAPITOLUL II. EUL ŞI CUNOAŞTEREA LUI 2.1. Eu-l şi natura lui psihică Unul dintre psihologii umanişti, C. E. Moustakas , considera într-o lucrare dedicată Eu-lui că „este mai uşor să simţi Eul decât să-1 defineşti”. Şi totuşi definiţiile n-au lipsit şi continuă să nu lipsească. Ele sunt însă atât de diverse, cu accente atât de diferite, încât par a fi descurajatoare. În continuare redăm câteva din ele: ,, Eul este un luptător pentru scopuri… Eul nu este decât gândirea momentului, întotdeauna diferită de gândirea imediat anterioară,, (W. James, 1890); ,,Eul este conceput ca organizator al cunoaşterii şi ca reglator al conduitei, dispunând în ambele cazuri de o puternică bază afectiv – emoţională,, Eul este un sistem central al personalităţii care se dezvoltă în patru direcţii: - ceea ce dorim pentru noi înşine, - ceea ce credem că datorăm altora şi lumii în general, - a expresiei noastre personale şi - a capacităţii de a ne autorealiza, a autoevaluării . ,,Eul este conştiinţa de sine, nucleul sistemului personalităţii, care cuprinde cunoştinţele şi imaginea de sine, atitudinile conştiente sau inconştiente faţă de valori ,,(Paul Popescu-Neveanu, 1978); Eul este un transformator al conştiinţei. Ey a demonstrat cel mai bine relaţia dintre Eu şi conştiinţă: ,,Mai întâi există o subiectivitate confuză, apoi o simţire, un câmp de experienţă, în sfârşit, Eul se reprezintă ca rezultantă structurală a conştiinţei, adică o subiectivitate conştientă de ea însăşi, care integrează experienţa trecută a individului. Ontogeneza Eu-lui coincide la început cu maturizarea funcţiilor nervoase şi, cu toate că primul act al personalizării nu se pune în scenă decât atunci când subiectul reuşeşte să se detaşeze de obiect, personalitatea se realizează pe un anumit fond nervos, endocrin şi umoral moştenit doar ereditar de la părinţii şi strămoşii săi. Prin cunoaşterea de sine individul se ridică la conştiinţa de sine. Eul este o construcţie treptată, realizată în timp, bazată pe integrarea succesivă ale stărilor anterioare în cele superioare. Odată cu apariţia Eului apare conştientizarea raportului dintre sine şi altul, a relaţiilor interpersonale. Prin integrarea succesivă a experienţelor din trecut Eul îşi crează propriul său sistem de informaţii şi valori. Din multitudinea de puncte de vedere se conturează cel puţin trei modalităţi distincte de definire a Eu-lui: 1) prin sublinierea locului şi rolului lui în structura personalităţii, 29 2) prin stabilirea proprietăţilor lui, 3) prin referiri la componenţa şi structura lui psihică. În legătură cu primele două modalităţi de definire a Eu-lui există o mare concordanţă de păreri, majoritatea autorilor relevând locul şi rolul său central, de nucleu al personalităţii, unitatea, stabilitatea lui etc. Domeniul cel mai controversat îl reprezintă natura psihică a Eu-lui: - este simţire sau gândire, - emoţie sau reflexie? În ciuda diversităţii de păreri constant, invariant în concepţiile şi definiţiile amintite este că – Eul este fapt de conştiinţă, – şi nu orice fel de conştiinţă, ci de conştiinţă reflexivă, însoţită deci de gândire. – în sfârşit, se specifică că Eul asigură intenţionalitatea individului, orientarea sa spre realizarea scopurilor. Dacă la aceasta adăugăm şi momentul alegerii, al opţiunii, deci al deciziei care implică raţiunea, vom înţelege şi mai bine că tendinţa generală este de a se conserva „conştiinţa şi gândirea” în structura psihică a Eu-lui. Până a se ajunge la Eu-l reflexiv, adică de a fi conştient de sine, se parcurge o serie de faze preliminare, în care factorii de ordin afectiv au o mare importanţă. În contextul dat Muzafer Sherif definea Eu-l ca fiind „o formaţiune dobândită în preparaţia psihologică a individului, constând în atitudini intercalate pe care individul le-a dobândit în relaţia cu propriul corp şi părţile sale (0-12 luni), cu obiectele (1-3 ani), cu persoanele din jur, familia, grupurile, valorile sociale (3-6 ani), cu capacităţile sale, scopurile şi instituţiile care definesc şi reglementează modul său de relaţionare în situaţii concrete”. Când această constelaţie de atitudini (angajamente, poziţii personale, acceptări, respingeri, expectaţii, valori, scopuri etc.) intră în acţiune, atunci comportamentul dobândeşte direcţionalitate. Rezumând cercetările din ultimul timp privitoare la Eu ca „organizator al cunoaşterii”, se constată că acesta este interpretat în termenii a patru caracteristici: 1. Eul este o structură de cunoaştere; 2. Conţinutul acestei structuri variază de la o persoană la alta; 3. Eul este focar al perspectivei afective; 4. Eul dispune de faţete difuze /publice, personale şi colective), fiecare contribuind la perspectiva afectivă a Eu-lui. Toate aceste caracteristici sugerează că Eul este o schemă atitudinală centrală, complexă, specific personală. Şi totuşi o întrebare persistă: care e natura psihică a Eu-lui? Dintre toate teoriile formulate în psihologia socială cea care ar răspunde mai bine la întrebarea dată este, după părerea noastră, teoria constructelor de personalitate a lui G. Kelly. După cum se cunoaşte, constructul este o imagine, un model al lumii, un discriminant creat de persoană, care dă sens şi direcţionalitate comportamentului. Spre deosebire de concept care reflectă ceea ce e invariant în realitate, constructul e o reprezentare personală a lumii, folosită pentru a-i da sens, pentru a o anticipa, un fel de „unealtă spirituală” prin care discriminăm, organizăm şi anticipăm 30 realitatea. Bun sau rău, cum sunt – cum aş vrea să fiu, demn de încredere – nedemn de încredere, cum obişnuiam să fiu – cum sunt acum; reprezintă constructele personale, care „nu sunt nişte simple moduri de etichetare a universului nostru, ci sunt căi de încercare de a-1 înţelege şi de a-1 anticipa”. Interrelaţionate între ele, constructele dau naştere unui sistem de constructe, unei reţele complexe, ierarhice şi extrem de personale. Dacă sistemul noţiunilor este aproximativ acelaşi la diferiţi indivizi, dat fiind faptul că noţiunile reflectă esenţialul din realitate, sistemul constructelor este diferenţiat de la un individ la altul. De exemplu, unii dintre noi am putea asimila şi subordona constructul de „inteligent-prost” constructului de „bun-rău”, în timp ce alţii nu. Păstrând proporţiile şi asumându-ne riscurile oricărei comparaţii, am putea considera că Eul este un construct sintetic şi personal care izvorăşte din simţire, urcă la reflexie şi se exprimă în conduită, fiind susţinut permanent afectiv-motivaţional. Prin intermediul unui asemenea construct individul se conceptualizează pe sine însuşi, se evaluează şi îşi anticipă comportamentul. Prin termenul de construct aplicat la Eu vizăm nu doar produsul obţinut la un moment dat, ci chiar procesul prin intermediul căruia el se obţine. Avem în vedere mai ales procesul de sintetizare, de implicare şi integrare succesivă a diferitelor componente ale vieţii psihice până la nivelul conştiinţei de sine, adică până la Eu. 2.2. Eul şi conştiinţa.Tipurile de Euri Dacă filosofii au tendinţa de a separa conceptul de Eu de cel de conştiinţă, între ele existând un adevărat abis psihologii, psihiatrii, psihanaliştii, dimpotrivă, manifestă tendinţa de a le identifica, de a le considera ca fiind sinonime. Nici una dintre aceste poziţii nu ne pare a fi corectă. Mult mai în acord cu realitatea ar fi să considerăm Eul şi conştiinţa ca fiind distincte, şi totodată complementare, existând concomitent de-a lungul întregii vieţi a individului. Constantin RădulescuMotru sesiza în 1927: „Eul se produce înăuntrul conştiinţei şi devine un factor important în plămădeala acesteia, dar nu se identifică cu conştiinţa întreagă. Conştiinţei îi rămâne o activitate şi dincolo de Eu… biologiceşte, conştiinţa precede Eul…fără Eu însă ea ar fi fost lipsită de un preţios instrument de adaptare… Eul este un transformator al conştiinţei şi nu conştiinţa întreagă”. Caracterul transfonnator al Eu-lui în raport cu conştiinţa este evidenţiat de două dintre proprietăţile lui: Eul este lipicios, adică se identifică uşor cu diverse stări de conştiinţă; totodată, el este şi organizator deoarece în momentul în care s-a lipsit de o stare de conştiinţă, o reorganizează, adică introduce în ea ordinea subiectivă. La rândul său, Allport, după ce defineşte Eul ca nucleu al personalităţii, scrie: „conştiinţa este mai largă decât Eul, personalitatea mai largă decât conştiinţa, organismul mai larg decât personalitatea”. Dar poate nicăieri relaţia dintre Eu şi conştiinţă mai bine şi mai sugestiv nu se întâlneşte decât la Ey. Gânditorul francez, luând ca punct de plecare fiinţa conştientă, arată că până la manifestarea conştiinţei există o: - subiectivitate confuză, o simţire, 31 - un câmp de experienţă. La un nivel superior de dezvoltare a conştiinţei, Eul este „rezultantă structurală şi istorică a conştiinţei. ,Numai devenind conştientă de ea însăşi, conştiinţa devine stăpână pe experienţa sa, prin obiectivarea în propriul Eu “. Eul se află deci nu la baza fiinţei noastre conştiente, ci în „vârful verticalităţii” acesteia, ceea ce justifică definirea lui ca o „formă superioară de conştiinţă”. Nu trebuie să deducem de aici că între subiectivitatea confuză care precede fiinţa conştientă şi subiectivitatea clară care apare ca urmare a procesului evolutiv al conştiinţei ar exista o prăpastie. Ey înţelege că Eul, deşi are rădăcini în subiectivitatea confuză, nu se dezvăluie deplin decât în reflexie. Individul se ridică prin cunoaşterea de sine la conştiinţa de sine. Dar chiar ajuns în formele sale superioare sau în formele ultime ale organizării sale, Eul conservă primele lui configurări ca pe nişte condiţii şi construcţii ale fiinţei sale. Astfel se poate conchide că Eul este o construcţie treptată, realizată în timp, bazată pe integrări succesive ale stărilor anterioare în cele superioare care devin premise sau condiţii pentru acestea din urmă. Totodată, trebuie să înţelegem că celelalte forme ale conştiinţei (conştiinţa obiectelor, a altor persoane) capătă o nouă înfăţişare şi funcţionalitate odată cu apariţia Eu-lui. Sunt create astfel premisele raporturilor dintre sine şi altul, a relaţiilor interpersonale, ca legături psihologice, conştiente şi directe dintre oameni. În sfârşit, prin integrarea succesivă în sine a experienţelor trecute, eul îşi sporeşte nu doar „puterile” sale de influenţare şi dirijare a conştiinţei, ci îşi creează propriul său sistem de informaţii şi de valori. Prin urmare în trecerea omului de la subiectivitatea difuză la subiectivitatea conştientă de sine trebuie să vedem nu numai un simplu proces de apariţie a Eu-lui, ci unul de autoformare, autoconstrucţie a Eu-lui, care evidenţiază traiectoria axiologică a persoanei. Din acest punct de vedere, Eul ne apare ca fiind nu doar un simplu nucleu al personalităţii, cum îl considera Allport, sau ca un simplu sistem central al ei în interpretarea Charlottei Buhler, ci ca un adevărat sistem de valori. Rezumând, putem afirma următoarele: conştiinţa este infrastructura Eului, în timp ce Eul este suprastructura conştiinţei; conştiinţa conduce la apariţia Eu-lui, reprezentând una dintre premisele sale fundamentale, Eul este creator de o nouă conştiinţă, în sensul că o dată apărut ridică conştiinţa la un nivel superior de vivacitate, optimalitate şi adaptibilitate. Eul îşi trage seva din conştiinţă, gestează în cadrul ei, îşi sudează treptat propriile-i componente, dar o şi controlează, introduce ordinea, îi integrează stările, experienţele, îi dă un sens, o direcţionează, iar în cele din urmă o depăşeşte. Generalizând dezvoltarea psihologică a Eului, deci şi a sinelui, George Herbert Mead ajunge la următoarele concluzii: • că este de origine socială (nu există de la naştere ci se constituie progresiv, în cadrul activităţii sociale şi prin internalizarea acestei experienţe). Eu-l se naşte prin reciprocitatea dintre Eu şi Altul, Eu şi Mine, Eu şi Altul generalizat (Ei, ceilalţi). „Structura Eu-lui unei persoane reflectă modelul general de comportament al grupului social, căruia individul îi aparţine”, scria G. Mead. 32 că cel mai important mecanism prin care se construieşte Eu-l este comunicarea: -gesturi simbolice, - limbaj. Prin acestea individul intră în relaţii nu numai cu cei din jur, ci şi cu sine însuşi. În felul acesta se preia, se interiorizează experienţa socială. Datorită comunicării cu alţii, omul devine conştient de ei, constituindu-se pe sine ca Eu, ca obiect pentru sine. În conştientizarea de sine, locul central îl ocupă gândirea, procesele intelectual-cognitive. • că Eu-l deţine anumite proprietăţi (conturarea lor): de a fi obiect pentru el însuşi, adică de a fi unic, de a exista doar în relaţie cu alţii, de a fi un ansamblu de stitudii preluate de la ceilalţi membri ai societăţii. Aşadar, originea socială, conştiinţa şi structura comună a Eu-lui -nu exclude variaţiile, individualitatea distinctă a fiecărui Eu. -că între Mine, Eu, Sine există distincţii. Minele este fiinţa biologică a personalităţii, ansamblul de atitudini ca urmare a contactelor interpersonale, deci atitudinile preluate şi care ni le asumăm nouă. Eu-l este reacţia individului la atitudinile altora. Eu-l este o formă de adaptare a Minelui la solicitările sociale prin care se aduc modificări atât Minelui cât şi societăţii. Sinele ne asigură unicitate în lume. G. Mead: „Există un control social care stabileşte limitele şi condiţiile de utilizare a Minelui de către Eu.” -că Eu-l total este compus dintr-o serie de faţete, Eu-ri elementare. Structura Eu-lui reflectă structura societăţii, a grupului. Chiar şi modul de exteriorizare al Eu-lui va fi determinat de specificul proceselor sociale. De regulă, se exprimă acea faţetă a Eu-lui care este necesară, corespondentă tipului de reacţii sociale în care este implicat individul. G. Mead: „Există o diversitate de Eu-ri corespondente diferitelor relaţii sociale”. Când Eu-l se disociază în Eu-ri elementare, datorită disoluţiei proceselor sociale, atunci putem vorbi despre degradarea personalităţii. La unul şi acelaşi individ există unul sau mai multe Euri? – iată o altă problemă îndelung controversată, care persistă şi în prezent. Aparent ea este simplă, răspunsul celor mai multor autori convergând spre acceptarea ideii că ar exista mai multe Euri. Dificultăţile încep de îndată ce se încearcă inventarierea şi desemnarea lor. Parcurgerea literaturii de specialitate arată că Eurile sunt clasificate şi diferenţiate între ele după: a) caracteristicile şi proprietăţile lor: consistente şi inconsistente, complet actualizate şi incomplet actualizate, stabile şi fragile, slabe şi puternice b) locul şi rolul lor în planul vieţii personale şi sociale a individului: Eul profund, fundamental care exprimă intimitatea psihică a individului şi Eul social, superficial, cu rol de raportare şi implicare a individului în viaţa socială; individual (egoist, temporal) şi spiritual (Eul valoare); Eul intim-format din valorile cărora individul le acordă cel mai mare credit, acestea fiind fundamentale pentru el; Eul • 33 social – care înglobează sistemele de valori împărţite de individ cu alte grupuri sociale, cum ar fi valorile de clasă, profesionale etc. c) structura lui psihologică internă (sistemul de imagini presupus): Eul subiectiv imaginea de sine a individului; Eul reflectat imaginea de sine reflectată în alţii în funcţie de părerile lor Eul autentic - diferit de măştile pe care le poartă individul sau de personajele pe care le joacă; el este cel pe care individul l-ar putea avea dacă şi-ar actualiza fiinţa unică purtată în interiorul său; Eul ideal – ceea ce vrea să fie sau să pară pentru a răspunde la aşteptări, a fi acceptat de alţii, a face faţă presiunilor mediului său Eul imaginar (termenul e nefericit ales, fiind vorba, de fapt, despre imaginea de sine a individului, cum crede că este); Şi acum să revenim la întrebarea formulată mai înainte: există mai multe Euri sau doar unul singur? În ceea ce ne priveşte, considerăm că dacă Eul este nucleul personalităţii, sistemul ei central, dacă el este cosubstanţial personalităţii, apărând şi devenind odată cu ea, în sfârşit, dacă el conţine şi exprimă personalitatea, nu se poate ca între el şi personalitate să nu existe o strânsă interacţiune, ca structura şi funcţionalitatea lui să nu fie corespondentă structurii şi funcţionalităţii personalităţii. Iată de ce credem că aşa cum într-unul şi acelaşi individ nu există mai multe personalităţi, ci una şi aceiaşi ce conţine „faţete” diferite, tot aşa într-una şi aceiaşi personalitate nu există mai multe Euri, ci doar unul singur care dispune, la rândul lui, de „faţete” distincte. Mai mult decât atât, credem că între structura personalităţii şi structura Eu-lui există o simetrie perfectă. Aşa încât la cele şase faţete ale personalităţii asociem şase faţete ale Eu-lui, şi anume: 1. Eul real (aşa cum este); 2. Eul autoperceput (cum crede că este); 3. Eul ideal (cum ar vrea să fie); 4. Eul perceput (cum percepe Eurile celorlalţi); 5. Eul reflectat (cum crede că îl percep alţii); 6. Eul actualizat (cum se manifestă). Nu există numai personalităţi unitare şi armonios dezvoltate, ci şi personalităţi instabile, dedublate, accentuate. Corespondenţa structurală şi tipologică dintre personalitate şi Eu evidenţiază şi mai pregnant interdependenţa lor. Pe această bază vom înţelege că dacă o personalitate este instabilă aceasta se datorează faptului că nucleul ei – adică Eul - este instabil. 2.3 Eul şi conştiinţa de sine 1. a) Conştiinţa (C.) – stare lucidă (de funcţionare normală a psihicului, de înţelegere, de acţiune şi anticipaţie naturală) a unui subiect. 34 b) Conştiinţă – cunoaştere (înţelegere, reprezentare, sentiment) pe care omul o are despre propria existenţă, despre propriile acte şi despre existenţa lumii înconjurătoare. 2. Conştiinţa de sine este sentimentul, simţul de (că suntem) unitate distinctă de cei din jur, irepetabilă, ceea ce ştim despre capacităţile şi limitele noastre. Vîgotski (1985) spune: „Ne cunoaştem pentru că suntem conştienţi de ceilalţi şi de noi înşine şi această conştiinţă derivă din cea pe care ceilalţi o au despre noi”. Sinele rămâne un termen confuz. Conceptul de sine reprezintă ansamblul tuturor reprezentărilor individului despre sine însoţite de aprecierea acestora. Din aceasta rezultă că componentele conceptului de sine sunt: imaginea de sine sau viziunea asupra propriei fiinţe (aspectul descriptiv) şi - atitudinea faţă de sine, de propriile calităţi(aspectul apreciativ). Conceptul de sine asigură capacitatea de a ne observa propriul comportament, de a reacţiona faţă de acesta şi de a-l orienta. Sinele ne asigură unicitatea în lume, sentimentul că avem un loc în lumea aceasta, între ceilalţi semeni, dar şi sentimentul continuităţii în timp. Este fundamentul cognitiv şi motivaţional al identităţii noastre. Conceptul de sine se manifestă prin: - convingeri (elemente cognitive); - atitudini afective faţă de convingerile respective (elemente afectiv – valorice); - reacţii comportamentale Se vorbeşte despre sinele existenţial, precum şi despre sinele diferenţial. Sinele existenţial subântinde conştiinţa individului cu privire la existenţă. Sinele diferenţial este conştiinţa individului că este diferit de ceilalţi. Un concept de maximă importanţă pare să fie cel de schemă (G. Matthews,et al., 2005, p.240). O schemă este un set structurat de informaţii abstracte sau generice (reprezentaţional), la care facem apel când încercăm a reconstitui careva obiecte (în cazul memoriei). Aceste informaţii pot ţine de orice obiect sau categorie. În cazul psihologiei personalităţii, acestea ţin de schemele despre sine, despre ceilalţi, despre rolurile sociale, etc. Schemele sunt stocate în memoria de lungă durată şi sunt greu de modificat, asigurând astfel o sursă de constanţă. Ele sunt active prin faptul că dirijează procesele de tipul rememorării, atenţiei şi acţiunii. După părerea lui H. Markus oamenii îşi crează o schemă a sinelui, un model interior funcţional al sinelui. Schema modelează atât procesele interpersonale, cum ar fi evaluarea celorlalţi şi interacţiunile, cât şi procesele intrapersonale ale autocunoaşterii şi motivaţiei. Acelaşi autor consideră că schema sinelui este întru totul „interpersonală”. Şi aceasta fiindcă: este produs al interacţiunii sociale (alte persoane sunt sursă de informaţii despre sine): oamenii tind să-şi formeze păreri despre modul în care sunt priviţi de ceilalţi. Procesele de ataşare din copilărie ar putea influenţa dezvoltarea schemelor relaţionale. comportarea celor din jur formează valorile sociale pe care le interiorizează. 35 la modelarea sinelui participă şi comparaţia explicită a cuiva cu ceilalţi şi ca urmare oferă unei persoane informaţii despre valoarea ei socială şi indică modul în care se poate perfecţiona. Comparaţiile cu alte persoane ar putea reprezenta fie o sursă de ameninţare (prin autoverificare), fie o sursă de intensificare a sinelui cu scopul de ai ridica nivelul (Prostului nu-i şade bine dacă nu este şi fudul). Imaginea de sine se construieşte la confluenţa dintre ceea ce cred ceilalţi despre noi, ceea ce credem noi despre ceilalţi şi ceea ce credem despre noi înşine. Aşadar, în mare măsură, sinele este internalizarea imaginii celorlalţi despre noi. De aici apare marele risc pe care-l incumbă relaţiile precoce cu cel care îngrijeşte copilul (mama) fără a-i transmite o imagine valoroasă, respectabilă, ce merită toată atenţia. Imaginea de sine este impresia pe care o avem despre noi înşine şi are un rol important în personalitatea noastră.Imaginea de sine este ghidul care ne evaluează concordanţa între ce gândim, cum simţim, cum ne comportăm şi persoana care credem noi că suntem. Situaţiile în care imaginea de sine se clatină sunt resimţite ca o ameninţare. Imaginea de sine include şi imaginea sinelui în relaţiile cu ceilalţi. Este un predictor al comportamentului persoanei, mai ales în cadrul relaţiilor sociale. Schimbările de imagine de sine obţinute prin consiliere duc la schimbări în relaţia cu ceilalţi, iar asta va duce la schimbarea celorlalţi în relaţie cu persoana care se schimbă. În copilărie, părinţii transmit copilului modul în care ei îl văd, îl simt, ceea ce cred despre copil şi asta duce la modul în care copilul se vede, simte, crede despre el. Sentimentele celorlalţi faţă de copil devin directive despre cum trebuie să fie copilul. Părinţii transmit copilului ce e „rău” şi ce e „bine” (copil cuminte/copil rău). Copilul dezvoltă aceleaşi convingeri despre el însuşi, le internalizează. Prietenii sunt atât de importanţi tocmai pentru că te ajută, îţi întăresc imaginea de sine (îţi arată că ei te văd aşa cum te vezi şi tu) şi te fac să te simţi liber, să te exprimi în acord cu această imagine de sine recunoscută. Privirea pozitivă se internalizează, devenind stimă de sine. Pentru a nu pierde privirea pozitivă a părinţilor, copilul învaţă să interpreteze sentimentele şi să se comporte în sensul aşteptat pentru a-şi menţine atenţia, afecţiunea, acceptarea părinţilor şi mai târziu, a celor din jur. Când privirea pozitivă este condiţionată, copilul va internaliza şi condiţionarea: „dacă părinţii mă aprobă când sunt ascultător, atunci şi eu trebuie să mă aprob atunci când sunt ascultător; dacă mă dezaprobă dacă plâng, trebuie să dezaprob şi eu plânsul!”. Datorită faptului că în diferite momente ale vieţii (mai ales în momente de criză) depindem unii de alţii, imaginea de sine ne este ameninţată şi pentru a o păstra, a ne păstra stima de sine, vom dezvolta mecanismele de a o apăra (mecanisme defensive). 36 2.4 Procese şi etape în dezvoltarea sinelui Unul dintre marile momente în formarea personalităţii, ce se produce în primii ani ai copilăriei, îl reprezintă dezvoltarea conştiinţei de sine, a conceptului de Eu. Ambientul în care trăieşte copilul este un amalgam de stimuli al căror sens se ierarhizează şi se internalizează treptat de către copil, în relaţie cu mama, ce îi apropie şi îi reprezintă stimulii lumii şi îi va genera apoi un „model internalizat al funcţionării lumii”. În amalgamul acesta, copilul va pune o ordine în funcţie de nevoile lui şi de felul în care i se răspunde, va recepţiona senzorial, va observa, va înţelege, va memora. Tot acest proces de familiarizare cu stimulii ambientului se desfăşoară prin punerea în funcţiune a structurilor mentale care vor procesa informaţiile. Sinele include şi structura cognitivă care va alege şi va trata informaţia cu referire la persoana însăşi. Există o paralelă între dezevoltarea schemei obiectului permanent (a constanţei obiecutlui) şi cea a sinelui, realizat prin construirea conştiinţei de sine. Prima etapă în construirea sinelui, ţine de înţelegerea copilului că este o entitate distinctă de lumea obiectelor, de ceilalţi, aceasta depinzând de calitatea interacţiunilor cu cel care îl îngrijeşte (mama). Se consideră că momentul recunoaşterii în oglindă este, în acest sens, existenţial în construirea sinelui. Într-o cercetare făcută pe copii în vârstă de 9, 12, 15, 18, 21 şi 24 de luni, s-a constatat că doar 25% dintre copiii de 15-18 luni şi 88% din cei de 24 de luni îşi recunosc faţa în oglindă ca aparţinându-le. Puţini copii sub 12 luni o făceau. Spre 15 luni copilul realizează diferenţa de coafură dintre fete şi băieţi şi acesta este un element distinctiv care intră în joc atunci când se recunoaşte în oglindă şi în poze. Abea în jurul vârstei de 3 ani, copilul cu o dezvoltare normală va utiliza pronumele Eu. Copilul autist o va face mult mai târziu sau niciodată. Între 6 şi 8 ani, copilul începe să facă distincţie între corp şi spirit şi deci să înţeleagă natura subiectivă a sinelui. Acum începe să înţeleagă că fiecare este diferit nu doar pentru că are o aparenţă diferită, ci şi pentru că are sentimente şi idei diferite. Poate atribui o importanţă diferită diverselor componente fizice şi psihice ale sinelui. Acum devine evidentă stima de sine. Copilul se mândreşte cu anumite calităţi care îi aduc succes şi recunoaştere din partea celorlalţi. Sentimentul calităţilor pe care le deţine, al capacităţilor şi competenţelor determină stima sau respectul de sine. Unii autori consideră că a avea respect sau stimă de sine înseamnă a avea conştiinţa forţelor şi a slăbiciunilor proprii, a te accepta sub aspectele cele mai intime şi mai preţioase. Aceasta înseamnă asumarea unor responsabilităţi, afirmarea, ştiinţa de a răspunde nevoilor personale, de a avea scopuri şi de a găsi mijloacele pentru a le atinge. O bună stimă de sine implică integritate personală şi respect pentru ceilalţi. Aşadar construirea stimei de sine depinde de practicile parentale, de modul în care părinţii îşi văd şi îşi îngrijesc copiii. Copiii cu o bună stimă de sine, încrezători în capacităţile lor au, de regulă, părinţi cu o bună stimă de sine, toleranţi, care 37 definesc clar şi ferm limitele. Între aceste limite, copiii au posibilitatea de a fi creatori şi independenţi, având totodată sentimentul că sunt protejaţi. Aceşti părinţi satisfac nevoile copilului pentru o dezvoltare sănătoasă, respectă opiniile acestuia şi le iau în considerare la adoptarea deciziilor care privesc familia. Respectarea opiniei copilului, solicitarea părerii lui despre lucruri sau situaţii ce privesc viaţa familiei sau a lui, deşi impusă prin Legea copilului, ca un drept al lui, ţine în cea mai mare măsură de mentalitatea comunităţii. Lipsa de ofertă de sprijin şi formare pentru părinţi îi fac pe aceştia tributari, în cea mai mare măsură, mentalităţii şi propriei experienţe cu privire la creşterea copiilor. Respectul (stima) de sine este important pentru că reprezintă o calitate perseverentă în timp. O fetiţă care la vârsta preşcolară are un sentiment al valorii sale va creşte ca un adult cu o bună stimă de sine, va fi capabilă să îşi asume responsabilităţi şi va deveni o mamă care îşi va respecta copilul. Cercetările arată că o bună stimă de sine previne eşecul şcolar, anumite dificultăţi de învăţare, delincvenţa, abuzul de droguri şi substanţe şi suicidul. Carl Rogers (1931) spune că stima de sine dă stabilitate şi consistenţă personalităţii. Se dezvoltă în copilărie, în tranzacţiile cu părinţii. Ulterior în viaţă, tranzacţiile cu ceilalţi tind să o confirme şi astfel să o menţină. O persoană sănătoasă/rezilientă are o imagine de sine care reflectă realitatea, într-o relaţie confortabilă cu idealul de sine. Rogers vede progresul clienţilor săi în procesul de consiliere în schimbările modului în care ei gândesc şi simt despre ei înşişi. Ne dezvoltăm sinele prin internalizarea reacţiilor celorlalţi faţă de noi, reacţii comunicate prin priviri, limbaj nonverbal, cuvinte, acţiuni. Capacitatea de a ne forma reprezentări interioare în funcţie de reacţiile celorlalţi este înnăscută la om. Ceea ce se construieşte sub forma sinelui este rezultatul schimbărilor cu mediul. „Mai mult sau mai puţin inconştient, ne vedem pe noi înşine aşa cum credem că ne văd ceilalţi care sunt importanţi pentru noi şi în a căror opinie avem încredere”. În crearea sistemului sinelui, calitatea schimburilor copil-îngrijitor (mama) este esenţială. „Copilul cuminte” sau „rău” constituie produsul îngrijitorului care a fost o mamă bună sau mai puţin bună. Sinele se construieşte din trăirile de plăcere, neplăcere, din evaluări de acceptare, respingere, în relaţie cu cei care sunt importanţi pentru noi (mama, colegii, prietenul în adolescenţă, prietenii, soţul, etc.). Fiinţa umană care-şi dezvoltă sentimente de respect faţă de sine îşi va dezvolta şi abilitatea de a munci, de a fi o persoană cu iniţiativă şi harnică, deoarece munca îi va da o valoare socială. În mod schematic cele trei faţete ale emoţiilor şi acţiunilor sinelui se prezintă astfel: a) în relaţie cu corpul propriu şi fiziologia internă; b) în relaţie cu obiectele lumii externe (lumea neanimată şi asocială); c) în comunicarea cu partenerii sociali. În socializarea timpurie, se desprinde şi rolul de gen, pilon al identităţii de sine. La 5 ani rolul sexual este deja clar pentru copil. Acest rol este redefinit în clasele 38 primare, iar în adolescenţă se dezvoltă ca parte a sinelui cu o identitate unică. Pe la 20 de ani, tânărul îşi lărgeşte gama rolurilor sociale, ocupaţionale pe care le joacă (student, frate, profesor, prieten, etc.). Toate aceste roluri sunt părţi ale sistemului sinelui, fiind ghidate de sine. În toate aceste roluri, componenta „gen” este esenţială. Rolul de gen rămâne important, indiferent de vârstă. Să îi spui unui bărbat că este femeie sau unei femei că este bărbat, chiar dacă din greşeală, este foarte jignitor. Oamenii se simt agresaţi, atacaţi, îi sinele lor. Aşa cum am mai spus, imaginea de sine nu este un produs al eredităţii noastre, ci se formează în cadrul interacţiunilor sociale. Deşi potenţialul comportamentelor umane se află în gene, comportamentul actual dezvoltat de individ într-o anumită situaţie, mecanismele la care recurge pentru a face faţă situaţiilor sunt definite de moştenirea culturală şi de experianţă printre ceilalţi. Cultura, afirmă Vâgotski (1985), este cea care sculptează sistemul sinelui prin valori, atitudini, cunoştinţe şi comportamente învăţate în familie şi apoi reîntărite de alte medii sociale (şcoală, loc de muncă, prietenii, profesori, prietene, vecini, familia lărgită). Fiecare individ învaţă cum să se comporte adecvat, ce este bine, ce este frumos, adevărat. El învaţă în mod direct sau indirect. Prin toate aceste schimburi, tranzacţii cu cei din jur, cu părinţii şi familia în primul rând, copilul îşi construieşte sinele. Construirea sinelui începe din copilărie şi continuă la maturitate. Marile etape în construirea sinelui sunt: • între 0 şi 4 luni – copilul manifestă un comportament de atracţie deosebită, de fascinaţie faţă de chipul mamei; în jur de 4 luni manifestările lui sunt comportamente cu valenţe sociale şi cu un oarecare autocontrol. Un astfel de comportament social este zâmbetul prin care copilul îi gratifică pe cei din jur. De pe la vârsta de două luni, simpla apariţie a unei persoane îi putea provoca zâmbetul. În jurul vârstei de 4 luni, zâmbetul le este oferit celor care i-au făcut pe plac. Copilul distinge acum figurile familiare. Este perioada pre-sinelui; • între 4 şi 8 luni – începe să se perfecţioneze recunoaşterea proprie în oglindă, după indicii vizuali asociaţi mişcărilor pe care le face copilul; • între 8 şi 12 luni – se construieşte sinele ca obiect permanent, cu calităţi distinctive şi durabile. În jurul vârstei de 7-9 luni, părinţii observă şi recunosc tot mai multe comportamente ale copilului şi îi vorbesc tot mai des, spunându-i pe nume. Copilul începe să îşi recunoască numele când i se vorbeşte. Un important aspect al sinelui este înţelegerea restricţiilor, a lui „Nu”. Începuturile se plasează tot în jurul vârstei de 7 – 9 luni. „Nu” şi numele sunt primele elemente de limbaj, cu puternică încărcătură emoţională, pe care le înţelege copilul. În cursul celui de al doilea an, copilul învaţă să-şi recunoască anumite caracteristici fizice care îl disting de cei din jur. Începe să-şi dezvolte sentimentul proprietăţii în legătură cu jucăriile şi teritoriul propriu. Primele posesiuni (jucării, pat, haine, spaţiu, etc.) sunt esenţiale în construirea sinelui şi a respectului de sine. 39 Dezvoltarea sinelui este o condiţie pentru progresele sociale, cognitive şi afective ulterioare, pentru integrarea socioprofesională şi funcţionarea sănătoasă în cele mai împortante funcţii ale vieţii: funcţia de partener şi aceea de părinte. La 12 luni, mulţi copii spun „meu” sau încearcă să îşi pronunţe numele. La 15 luni, copilul se recunoaşte şi se bucură văzându-se în oglindă. La 18-24 de luni, copilul începe să fie conştient de sine, concomitent cu recunoaşterea în oglindă; vorbeşte despre sine la a III-a persoană, aproximându-şi numele. Tot acum începe „Nu-ul social”, refuzul de a colabora, în scopul de a-şi afirma independenţa. „Nu”-ul copilului în jurul vârstei de 2-3 ani, înregistrat de adulţi ca un moment de mare dificultate în relaţionarea cu acesta, este de maximă importanţă pentru autodefinirea lui. Ştim că un mod de a defini o entitate este prin diferenţierea ei de ceea ce nu reprezintă entitatea respectivă. Definirea prin limitare, prin diferenţiere de ceilalţi o utilizează copilul la această vârstă. În perioada preşcolară, copilul capătă o perspectivă fizică asupăra sinelui, dezvoltându-se ceea ce numim schema corporală alcătuită din părţile fizice ale copilului şi activităţile corporale motorii. Între 3 şi 5 ani, se achiziţionează autocontrolul, autoservirea, iniţiativa, conceptul de gen şi relaţiile cu alţi copii. Dezvoltarea comportamentelor autonome ale copilului depinde de reacţia şi îngăduinţa părinţilor. Între 6 şi 11 ani, copilul achiziţionează înţelegerea regulilor sociale, devine harnic, se adaptează sarcinilor şi mediului şcolar. Acum îşi dezvoltă abilităţile de adaptare interpersonală şi socială. Daniele Stern, în cartea sa Selbstforschung (În căutarea sinelui), a elaborat noi concepţii privind naşterea şi rolul sinelui în funcţionarea personalităţii copilului. Deja din timpul sarcinii se instalează un dialog emoţional între părinţi şi copil. Se ştie că modul în care s-a dezvoltat sarcina influenţează puternic stările sugarului. Pe când se află în burta mamei, i-au naştere deja precursorii sinelui – într-un mod organismic (organismisches Selbst). Între 3 şi 7 luni de viaţă, se formează un nucleu al sinelui. Între 8 şi 12 luni, se naşte sentimentul de sine însuşi, pornind de la care se va dezvolta, între 12 şi 18 luni, sentimentul valorii de sine. Din acest moment şi până la sfârşitul celui de-al patrulea an de viaţă, copilul este deosebit de vulnerabil faţă de atacurile care ţintesc integritatea sinelui. Cuvintele îl pot râni cu uşurinţă. Pentru copiii care cresc în instituţii sau care au fost prea repede duşi la creşa cu program normal sau la cea săptămânală, se naşte un mare risc care va fi descoperit mai târziu. Din nefericire, ţinem pre puţin seama de aceste lucruri în practicile de îngrijire a copilului. O altă teorie foarte cunoscută este aceea construită de René Spitz. În teoria sa există o perioadă iniţială, în care copilul nu este diferenţiat de obiectul investirilor sale pulsionale (mama). În procesul de individualizare care are loc în primii doi ani de viaţă, se naşte sinele copilului. 1. Stadiul anobiectual (0-2 luni) – o perioadă în care copilul nu face distincţie între eu şi obiect. Energia pulsională este centrată pe simţirile sale. Trăirile copilului se 40 concentrează în jurul senzaţiilor plăcere/neplăcere, tensiuni şi dizolvarea tensiunilor de către mamă. Trăirile sunt în jurul hrănirii, iar pulsiunea libidinală se va servi de actul hrănirii şi gura va fi investită libidinal. Toate aspectele senzoriale din jurul hrănirii se vor construi într-un tot pe care copilul îl percepe ca pe o parte integrată a lui, şi nu ca fiind ceva exterior. 2. Stadiul obiectului precursor (2-6 luni) – este atent la cei din jur, îi diferenţiază, le zâmbeşte, după cum îi fac sau nu plăcere. Este un zâmbet cu valoare de schimb social. Nu zâmbeşte biberonului, chiar dacă se agită când îl vede. Faţa umană este deosebit de importantă, căci ea se leagă de satisfacerea nevoii de hrană a copilului şi a nevoilor lui în general. Prin urmare, recunoaşte feţele şi, deci, încep să funcţioneze memoria şi cogniţia. Spitz spune că faţa pe care copilul o recunoaşte fie şi într-o reprezentare grafică schematică este un precursor al obiectului libidinal. Zâmbetul social este deci indiciul că a debutat dezvoltarea unui aparat psihic, cu un început de diferenţiere între eu şi ceva din afară. 3. Stadiul obiectual (6-12 luni) – se construieşte, în afara copilului, un obiect ce va fi investit pulsional, libidian. Mama va fi acest obiect total. Dovada o constituie reacţia de plăcere când se apropie de mamă, în afara momentelor impuse de nevoile sale biologice, şi reacţia de respingere pe care o are faţă de un chip străin. Vederea unei feţe străine nu îi mai face plăcere, ci îi trezeşte ceea ce Spitz numeşte reacţia de angoasă de la 8 luni. Este teama de separare de mamă. Aceasta nu înseamnă că la apariţia oricărei femei faţa respectivă îi va provoca frică, ci îşi va da seama că nu e faţa mamei (pe care o are deja în memorie). Mama este un obiect unic şi de neînlocuit, exterior copilului, un obiect libidian total. Dar şi pulsiunile agresive pot investi acest obiect cu care copilul stabileşte o comunicare diadică (în doi) afectivă, cu care se poate identifica. Astfel, mama îl introduce pe copil, îi prezintă acestuia socialul, relaţiile sociale. Reluând discuţia legată de teama faţă de chipurile străine şi angoasa separării de mamă, Bowlby contrazice psihanaliza, susţinând că teama de feţe străine se manifestă chiar şi atunci când copilul este în braţele mamei, că se manifestă la toţi copiii, deşi la vârste diferite, şi deci că sunt manifestări separate, de sine stătătoare. Angoasa (nelinişte profundă,teamă nedesluşită) de separare şi zâmbetul social vor conduce organizarea psihicului copilului şi deci a sinelui. 4. Stadiul relaţiilor sociale diferenţiate (în jur de 2 ani) – pe toate planurile, autonomia copilului e în creştere. Comunicarea cu mama este tot mai mult verbală şi deci simbolică, permiţând o detaşare a locutorilor, o distanţare. Dar în vorbirea mamei apar tot mai multe interdicţii şi ordine, concomitent cu creşterea autonomiei de deplasare şi mişcare a copilului. Interdicţiile vor crea disconfort şi vor stârni agresivitatea copilului. Pentru a rezolva situaţia conflictuală, copilul va tinde să se identifice cu agresorul (mama) şi va spune şi el: „Nu, nu e voie”. Este un stadiu nou în dezvoltarea sinelui copilului, în care acesta îl percepe pe celălalt, se recunoaşte pe sine distinct de obiectul libidinal şi va începe să se afirme prin opoziţie. Acest „Nu” pe care îl spune imitând-o pe mamă, Spitz susţine că este al treilea organizator al dezvoltării sinelui copilului. 41 Teoria lui Spitz, rămânând psihanalitică, se bazează pe elemente cognitive şi sociale, unificând aceste trei aspecte esenţiale ale vieţii. Pe scurt, - obiectul libidinal este investit înainte de a fi cunoscut, - apoi este cunoscut ca separat de copil, - după care copilul îşi poate construi eul, separat de obiectul investit. Mary E. Looms (1991) stabileşte şapte „săgeţi negre” ale conceptului de sine. Acestea, spune autoarea de orientare youngiană, influenţează întregul psihic al individului, dând formă emoţiilor, dar şi aspectelor fizice, mentale, spirituale ori sexuale ale personalităţii. Le prezentăm în continuare: 1. ataşamentele: autoarea le priveşte ca pe o incapacitate de a se vedea independent de o anumită persoană, de un anumit loc, de o anumită filosofie, de un anumit stil de viaţă. Persoana trăieşte într-o simbioză cu aceste elemente de care e ataşată şi care ajung să o definească. Desigur, procesul de simbioză nu îi oferă detaşarea necesară pentru a se vedea dincolo de graniţele ataşamentului pe care îl are; 2. dependenţa: mai slabă ca ataşamentele, lasă loc unei oarecare independenţe a persoanei. Aceasta se menţine într-o relaţie distructivă din teama de a nu rămâne singură, deşi este conştientă de nocivitatea relaţiei. Emoţional şi spiritual, persoana se află într-o suferinţă de care este conştientă, dar pe care o acceptă; 3. judecăţile: o persoană, pentru a se putea aprecia mai bine pe sine, îi desfiinţează pe ceilalţi. Desigur, celelalte persoane sunt judecate conform propriilor reguli şi norme ale persoanei care judecă şi care spune: „Ce bine că eu nu şunt aşa!”; 4. comparaţiile: o persoană aparţinând unui grup cu care se identifică, ale cărui norme ajunge să le considere singurele corecte, consideră că toţi cei ce fac parte din grup sunt valoroşi, în vreme ce oamenii care nu sunt membri ai grupului nu au nici o valoare. Persoana respectivă nu poate vedea faptul că ea însăşi este purtătoarea unor trăsături mai puţin dezirabile; 5. aşteptările: conform sistemului de valori ale unei persoane, apar aşteptări faţă de ceilalţi. Aceasta este convinsă că lucrurile, persoanele trebuie să fie, să gândească doar în modul în care crede ea şi să aibă aceleaşi scopuri pe lume ca ale ei; 6. sindromul copilului nevoiaş: apare ca sumă a trăsăturilor amintite mai sus. Persoana are nevoie de ceilalţi pentru a se simţi iubită, acceptată, sprijinită, căci numai astfel se simte bine, se poate accepta pe sine. Lipsa celorlalţi o face să se simtă lipsită de sens; 7. autoimportanţa: persoana exagerează în a se considera importantă, astfel încât devine incapabilă să se amuze de ea însăşi. Ceea ce spun ceilalţi, atâta vreme cât nu e vorba de complimente, este considerat neimportant. Adesea, la baza atitudinii exagerate de autoimportanţă există o puternică vinovăţie sau ruşine. Persoanele de acest gen au tendinţa de a se blama pe sine şi pe ceilalţi, continuu. 42 Se poate vedea aici că aceste şapte caracteristici negative pot fi redimensionate în zona pozitivă. Autoarea le prezintă însă pentru ca ele să fie identificate de cei care doresc să lucreze asupra lor, într-un proces permanent de autodezvoltare. 2.5. Implicarea sinelui în rezolvarea unor probleme de adaptare Printre fenomenele psihologiei personalităţii figurează şi cel de ataşament social.Acesta se manifestă prin încrederea în cei din jur, prin percepuţia lor ca fiind „ai tăi” şi ca aparţinându-ţi. El nu se poate construi decât într-o cucerire progresivă a mediului social, proces acompaniat de figura de ataşament. Aceasta presupune delimitarea, diferenţierea copilului faţă de ceilalţi, concomitent cu creşterea capacităţii de stăpânire de sine, pe de o parte, şi, pe de altă pate, o treptată familiarizare (obişnuire) cu cei din jur, cu relaţiile sociale. O astfel de delimitare sau diferenţiere este imposibilă pentru un copil care creşte într-o instituţie cu un personal ce se schimbă frecvent. Aici copii nu pot să aibă o persoană iubită faţă de care să îşi construiască un ataşament sănătos. Copiii din instituţii merg cu orice persoană care le captează atenţia, se agaţă de ea, chiar dacă lucrurile merg într-o manieră îndoielnică. Ori se feresc cu obstinaţie, cu frică. Din punctul de vedere al teoriei ataşamentului, aceşti copii dezvoltă comportamente tulburate de tipul unei dezinhibări sociale nediscriminatorii sau al unei inhibări şi respingeri sociale accentuate, etichetată adeseori la evaluările psihologice ca „autism”. Or astfel de manifestări vor influenţa sănătatea mentală şi capacitatea individului de a rezolva eficient problemele cu care se confruntă, sistemul sinelui având o implicaţie majoră. Problemele reprezintă o dezechilibrare în cadrul relaţional al persoanei, o disjuncţie în ceea ce reprezintă nevoile persoanei şi ce oferă mediul extern sau intern, fapt ce generează stări emoţionale care necesită controlul. Un sine puternic va controla emoţiile, îngăduind proceselor intelectuale o desfăşurare largă în vederea găsirii soluţiei potrivite. Un sine imatur va fi copleşit de emoţiile negative, iar procesele intelectuale vor fi blocate, individul va fi scos din funcţiune. Teoria ataşamentului subliniază faptul că doar copiii şi adulţii cu un ataşament securizant (B) sunt capabili să facă o procesare corectă a informaţiei, cu aspectele ei cognitive şi emoţionale. Cei care sunt un tip insecurizat ambivalent/inhibat (A) sunt mai puţin capabili de a prelucra aspectele emoţionale, de care se vor feri, văduvind, astfel, o realitate complexă. În schimb, tipul C va avea un tipar de abordare a problemelor şi de a interacţiona excesiv de emoţional, neputând să prelucreze eficient informaţia din cauza tulburării emoţiilor nestăpânite. Construirea sinelui reprezintă coordonarea adaptării emoţiilor, căci anume ele sunt cele care menţin unitatea sinelui, trecând prin toate dezvoltările sistemelor cognitive şe de limbaj. Emoţiile leagă structurile psihice ocupate cu diferitele evaluări ale mediului şi dau sens obiectelor şi acţiunilor intenţionate: - corpul propriu (A), - lumea obiectelor (B), - alte persoane (C) 43 Această adaptare priveşte cele 3 realităţi ale vieţii psihice: integrarea autoreglării comportamentale cu ,,acţiunile cognitive şi practice,, la nivelul realităţii fizice (I), ataşamentul faţă de persoanele care îngrigesc şi reconfortează copilul (II), acompanierea oferită de parteneri cu experienţă (III) Sănătatea mentală presupune abilităţi de control al stărilor emoţionale care pot perturba funcţionarea zilnică a individului. Pentru menţinerea sănătăţii mentale, problemele cu care se confruntă individul trebuie rezolvate; dacă aceasta nu se întâmplă, ele generează stări de dezechilibru, boală. Dar „problemele” sunt aspecte personalizate ale vieţii. Se poate întâmpla ca o problemă existenţială pentru o persoană să nu reprezinte nimic pentru alta. În orice caz, această perspectivă egoistă, neempatică asupra problemelor celuilalt este periculoasă în relaţia cu copilul. Tot aici este şi foarte frecventă, căci adesea adultul uită că lumea copilăriei e cu totul alta decât cea a adultului şi acesta nu are răbdare cu copilul. Cea mai corectă atitudine parentală faţă de copil este aceea de bucurie amuzată, liniştitoare, arătând că problema lui e o adevărată probelmă şi că ea are rezolvare în părinte; că şi el, copilul, este capabil să îi facă faţă, cu puţin sprijin. Cele mai mari probleme din viaţa unui individ, crizele, sunt create de pierderea, prin moarte ori separare, a unei persoane iubite (părinte, partener, iubit, soţ, coleg, copil). Pierderea întrerupe cursul vieţii şi a echilibrului personal generând emoţional trăirea de doliu. Pierderea, în viaţa individului, poate fi o situaţie de mai mică sau mai mare relevanţă. Moartea unei persoane iubite ori separarea de ea este o situaţie de maximă implicare, dar în cazul în care sună telefonul în timp ce încerci să deschizi uşa şi acesta încetează să sune când ai ajuns în casă e tot o pierdere trăită ca un doliu, cu toate fazele lui, deşi de o amploare şi o relevaţă mai mici. Trăirile generate de pierderi trec printr-un prim moment de protest („Nu se poate, de ce nu mai sună?” – vei ridica receptorul, vei sta lângă telefon), urmat de un moment de disperare („Poate a fost mesajul salvator al vieţii mele cel pe care l-am pierdut acum!”) şi, în final, negarea, abandonul („Probabil nu a fost important de vreme ce nu a revenit!”). Sănătatea mentală înseamnă şi capacitatea unei persoane de a-şi menţine sau de aşi recâştiga autoîncrederea (încrederea în sine) şi respectul, depăşind emoţiile de doliu create de pierdere ori separare. Procesele de autoreglare pentru a face faţă emoţiilor generate de pierdere se numesc mecanisme defensive (atunci când individul se ascunde prin aceste mecanisme, se protejează pe sine, nemaifiind capabil să se confrunte cu problema) sau mecanisme de coping (atunci când găseşte modalităţi eficiente de adaptare la situaţie). Freud a scris pentru prima dată despre mecanismele defensive ale sinelui. Copilul care îşi dezvoltă un ataşament sănătos va dezvolta şi mecanisme de coping faţă de situaţiile dificile şi va avea un comportament social sănătos. El va avea relaţii sociale satisfăcătoare cu ceilalţi. Căci, după relaţia cu mama, relaţiile peer, 44 cu colegii, sunt de maximă importanţă în construirea (adesea e vorba despre repararea) sinelui copilului. Din perspectiva teoriei ataşamentului, dezvoltarea sinelui copilului are loc în cadrul relaţiei de ataşament ce se construieşte cu mama. Dezvoltarea sănătoasă a copilului pune în faţa acestuia câteva sarcini pe care el le depăşeşte la început cu sprijinul mamei şi apoi, pe baza primelor tipare construite în relaţia cu ea, el devine tot mai independent în organizările sinelui. Până la 1 an, copilul are trei „sarcini” majore: - reglarea iniţială a stării (0-3 luni), care înseamnă achiziţia tiparului veghe – somn, a capacităţii de reactivitate la stimulări, a capacităţii de a se concentra şi de a urmări schimbările din jur; - între 4 şi 6 luni, sarcina majoră este de a reuşi să fie parte în schimburile reciproce (capacitatea de a coordona şi a menţine interacţiuni cu mama). Aceste interacţiuni constituie şi un antrenament al copilului pentru capacitatea de a rămâne organizat în faţa stărilor excitante. Sunt exerciţii în care copilul învaţă cum să se stăpânească, să-şi controleze răspunsurile motorii şi să fie capabil să aştepte, tot mai mult; între -7 şi 12 luni, se formează ataşamentul efectiv. Acest bun cuplu copil-mamă, vizibil în ataşamentul copilului faţă de mamă şi cristalizat în modelul internalizat de funcţionare a lumii (de fapt, sinele copilului), este sarcina majoră a primului an. Până la vârsta de 3 ani, capacitatea copilului de a se autostăpâni, de a se autoregla, cu suportul mamei şi a celor din jur, creşte. El devine tot mai conştient de sine şi de ceilalţi, precum şi de emoţiile sale. Între 5 şi 9 ani are loc consolidarea sinelui. Aceasta se produce prin precizarea rolului sexual şi apariţia emoţionalăm a vinovăţiei. Sentimentul vinovăţiei este generat de sinele copilului. Sinele este capabil să se compare şi să se identifice cu valorile cultivate de familie. Se percepe ca fată sau ca băiat.Apare dragostea faţă de prieteni, amici, educatoare. Devin cooperanţi. La vârsta preşcolară, autoreglarea se bazează pe încrederea în sine (care se sprijină pe atitudinea celor din jur) şi conduce la o autoorganizare a comportamentelor. Dacă aceste etape se parcurg sănătos, la vârsta şcolară, copilul conştient de competenţele sale în relaţiile cu copiii de vârsta lui realizează o integrare a sinelui. În toate comportamentele lui de acum, va exista componenta asumării de sine, a ceea ce vrea, a ceea ce face, a atitudinilor, iar în diferitele situaţii (în viaţa de familie, între colegi, la şcoală), el va proba eficacitatea sa. Între 12 şi 16 ani, vârstă caracterizată printr-o integrare critică a maturizării sexuale, cognitive, a gândirii abstracte, se produce o tendinţă de autonomie, sistem propriu de valori. Erikson subliniază apariţia emoţională a intimităţii, relaţiei de prietenie, tandreţei şi percepţiei frumosului, mai mult jocuri de dragoste decât poveşti de dragoste. Succesul acestei etape depinde atât de maturizarea cerebrală, cât şi de experienţele de care are parte tânărul. Dacă a avut o oglindă pozitivă a sinelui în ochii celor ce sunt semnificativi pentru el, va fi capabil să-1 internalizeze pe celălalt, care este semnificativ pentru el, şi să-şi dobândească astfel maturitatea. 45 Între 15 şi 22 de ani tinerii se simt valoroşi, demni, îşi dezvoltă un sentiment de autopreţuire. Noi capacităţi cognitive se câştigă în relaţie cu maturizarea. Mintea devine capabilă de noi teorii şi ipoteze asupra lumii. Tinerii sunt capabili acum să se piardă în sinele celuilalt, să se îndrăgostească. Pierd controlul conştient al situaţiei, ceea ce reprezintă o caracteristică de bază a dragostei mature. În faza maturizării de peste 22 de ani valoarea de sine, demnitatea sinelui îi fac pe tineri capabili de a juca roluri multiple. Se dezvoltă un ego şi un sine puternice. Este capabil acum de o dragoste matură, deplină, adevărată, până la capăt. Iubeşte nu doar din bucuria de a iubi. Dragostea este un proces în care fiinţa umană angajată se prinde cu întreaga viaţă. Starea matură a acestei perioade este numită de Erikson capacitate de a genera. Individul care atinge această maturitate poate genera: muncă, experienţa dragostei, trăind satisfacţia eforturilor împlinite. Munca îi dă încredere în sine, sentimentul importanţei şi al priceperii. Heath (1983) defineşte maturitatea prin cinci caracteristici. Ea se câştigă prin: 1. creşterea capacităţii de simbolizare şi a abilităţii de a-ţi înregistra comportamentul propriu; 2. cunoaştere de sine clară ; 3. conştientizarea şi utilizarea valorilor culturale ; 4. capacitatea de a stabili relaţii personale bazate pe deplina conştientizare a celorlalţi; 5. perspectivă multilaterală asupra lumii care e integrată într-un sistem de sine autonom şi stabil. Maturitatea presupune ca persoana să fi trecut cu bine prin toate stările afective anterioare (ataşament, detaşare, afiliere, dragoste în grupul de vârstă şi dragoste pentru alte persoane). Dacă adultul a făcut faţă cu bine stadiilor de dezvoltare emoţională, atunci ajunge să trăiască o viaţă minunată, sub semnul măreţiei lumii, dăruindu-se şi asumândusi responsabilităţi faţă de lume şi faţă de sine. Capacitatea de a iubi este o condiţie şi o garanţie pentru capacitatea de a munci. 2.6 Mecamisme de adaptare: defensive şi de coping Mecanismele de adaptare pot fi: - realiste, ca un răspuns la realitate (mecanisme adaptative, de coping), sau - nelegate de realitate (mecanisme defensive, de apărare, neurotice). Mecanismele defensive sunt reacţii la situaţii provocatoare de stres, în care sinele nu mai este capabil să facă faţă cerinţelor şi şă-şi păstreze intenţia de cooperare, capacitatea de a se investi. În astfel de situaţii individul elaborează strategii curente de răspuns de câte ori se simte ameninţat şi incapabil de a face faţă. Cel care a vorbit pentru prima dată despre aceste mecanisme este Sigmund Freud. El susţine,,că orice individ are un set de reacţii defensive, având rol de apărare în 46 faţa unor evenimente traumatice. Freud menţiona că mecanismele defensive sunt elemente fundamentale ale sănătăţii mentale a individului. Indivizii sănătoşi utilizează mecanisme mature, universale în funcţionarea umană, prin care fac faţă depresiei sau anxietăţii provocate de anumite evenimente ori de ameninţarea cu anumite evenimente periculoase. Nu se poate spune cu precizie dacă sunt înnăscute sau învăţate, dar, ţinând seama de universalitatea lor, se poate presupune că au o componentă înnăscută destinată confruntării cu situaţiile de stres. Anna Freud (1961) susţinea că mecanismele defensive sunt în secrviciul sistemului sinelui, că ele nu sunt sunt doar de protecţie, ci că ele pot fi considerate şi ca mecanisme sănătoase, de adaptare (de coping), prin care individul face faţă provocărilor de zi cu zi. Haan (1969) arătă că atitudinea defensivă este o reacţie cu nuanţă negativă, de protecţie împotriva evenimentului (retragere). Reacţiile de coping ar fi opusul pozitiv al defensei. Haan susţine că există o continuitate în mecanismele de adaptare, dinspre polul negativ, defensiv (de exemplu, reacţia de raţionalizare) spre polul pozitiv, de coping (reacţia de analiză raţională). În prima reacţie: „Am spart cana pentru că era aşezată pe marginea mesei” (altcineva e vinovat de a o fi lăsat acolo), în vreme ce în a doua variantă : „Am spart cana pentru că eram prea grăbită şi deci neatentă şi ar trebui să mă trezesc cu cinci minute mai devreme pentru a nu fi atât de grăbită când mă pregătesc”. Această continuitate a mecanismelor descrisă de Haan, dinspre cele de „defensă împotriva” situaţiilor spre cele de „cooperare în vederea rezolvării”, este văzută ca o parte componentă a comportamentului uman sănătătos. Vaillant (1977) a extins viziunea asupra mecanismelor defensive şi de coping. El prezintă aceste mecanisme la mai multe nivele. Consideră că nivelul al patrulea al mecanismelor apare mai târziu, după adolescenţă, în vreme ce primele trei nivele apar în copilărie. Folosirea lor de către copii constituie un semn de sănătate mentală, în vreme ce utilizarea lor la vârste mai avansate indică anumite tulburări psihice (personalităţi psihotice, nevrotice,imature). Dânsul afirmă că mecanismele nivelului al patrulea sunt utilizate de persoane mature care au succes în muncă şi care ştiu să îşi păstreze, adulţi fiind, interesul pentru joc. Prezentăm cele patru nivele ale mecanismelor adaptative descrise de el: ° nivelul I – mecanisme psihotice. Pentru cei ce le folosesc, presupun o alterare a realităţii. Indivizii care recurg la aceste mecanisme sunt etichetaţi de cei din jur drept „nebuni”. Par nişte copii care funcţionează într-o altă lume decât aceea a adulţilor. Dintre aceste mecanisme fac parte: 1 – proiecţia delirantă, care constă în dezvoltarea unui delir, de obicei de tip persecutiv, despre realitatea externă. La copilul mic: „Mama rea, vrăjitoarea, care nu este aici când am nevoie” ; la adulţi: „Nu mă înţeleg cu partenerul de viaţă din cauza mamei lui/din pricina faptului că ni s-au făcut vrăji” ; 2 – negarea (minciuna), care presupune negarea realităţii exterioare, obiective. Poate fi întâlnită şi ca reacţie tipică la comunicarea unei veşti dezastruoase pentru individ. La copil, se leagă de angoasa de separare şi este prima fază în criza de separare. La adulţi, acceptarea unei veşti catastrofale (o boală terminală sau un faliment etc.) conduce la o primă reacţie de negare; 47 3 – distorsionarea, care face ca, în linii mari, realitatea să ia o altă formă, convenabilă persoanei. Realitatea ca eveniment nu este negată, dar aspecte de detaliu, de interpretare capătă o altă explicaţie cauzală, îndepărtându-se de adevăr („Este adevărat că am luat o notă mică, fiindcă profesoara nu mă suportă”). La adulţi, este foarte periculoasă, ajungând ca după o vreme nici cel care foloseşte mecanismul, brodând pe marginea unui eveniment real, să nu mai ştie care e adevărul. în orice caz, ceilalţi vor depista mai greu neadevărul din această împletire de fapte reale şi invenţii. ° nivelul II - mecanisme imature. Pentru cel care le dezvoltă, au rolul de a alina suferinţa cauzată de ameninţarea intimităţii interpersonale, ori de cea de a trăi o pierdere la nivelul vieţii intime. Pentru ceilalţi, persoana care dezvoltă astfel de mecanisme este socialmente indezirabilă. Aceste mecanisme sunt: 1 – proiecţia: atribuirea propriilor sentimente, necunoscute, celorlalţi; 2 – fanteziile schizoide : tendinţa de a dezvolta fantezii şi retrageri autiste (aparente iertări), cu scopul de a rezolva conflictul şi a obţine o răsplată ; 3 – ipohondriile : transformarea reproşurilor faţă de ceilalţi (cauzate de anumite pierderi, de singurătate sau de anumite impulsuri agresive inacceptabile) mai întâi în autoreproşuri şi apoi în acuzarea diferitelor dureri, boli somatice şi neurastenii. Durerile de spate, crizele de spasmofilie sunt adesea astfel de manifestări; 4 – comportamentul pasiv-agresiv: agresivitate contra celuilalt exprimată indirect şi ineficient prin pasivitate sau prin direcţionarea agresivităţii împotriva propriei persoane; 5 – izbucnirile nepotrivite (scene): exprimarea directă a unei dorinţe inconştiente ori a unui impuls, implicând evitarea conştientizării efectelor, a consecinţelor acestor scene. ° nivelul III – mecanisme nevrotice. Cel ce le foloseşte trăieşte o alterare a sentimentelor private ori a exprimărilor instinctuale. Ceilalţi apar pentru persoană ca nişte cârlige nevrotice. Aceste mecanisme sunt: 1 – intelectualizarea : dorinţele instinctive sunt gândite formal, în termeni lipsiţi de afectivitate, şi nu se acţionează conform lor. Ideea este conştientizată, dar sentimentele lipsesc; 2 – reprimarea (refularea): apare ca o naivitate inexplicabilă, o lipsă de memorie, scăderi de conştientizare a impulsului venit de la anumite organe de simţ ce creează o problemă în situaţia curentă în care se află individul (încercând, de fapt, să fie o soluţie). Sentimentul există în conştiinţă, dar ideea lipseşte. Se aseamănă cu suprimarea, dar este mai intensă şi problema e, pur şi simplu, ignorată. Când i se reaminteşte problema, subiectul susţine că a uitat şi probabil că nu-şi va mai aminti-o deloc. „Mi-am uitat caietul cu tema acasă” este un gest de reprimare tipic la copil. Obligat, dar nesimţindu-se în stare să se confrunte cu situaţia de examinare, copilul nu îşi aminteşte unde a pus caietul sau că trebuie să ia caietul; 3 – deplasarea : sentimentele sunt redirecţionate către obiecte mai puţin importante pentru persoană, şi nu către persoană ori situaţia care le-a generat: „Sunt speriat pentru că părinţii mei s-au certat, mi-e teamă că mă vor abandona şi mă bat la 48 grădiniţă cu un coleg. Pulsiunea agresivităţii pusă în funcţie de situaţia de angoasă pe care o trăiesc este direcţională spre o persoană accesibilă” ; 4 – formarea unor reacţii: subiectul dezvoltă un comportament diametral opus unui impuls instinctual care este inacceptabil: „Mi-e frică de doamna învăţătoare şi încerc să mă dau bine pe lângă ea” ; 5 – disocierea : modificarea temporară, dar intensă a caracterului sau a sensului identităţii personale cu scopul de a evita tristeţea, suferinţa emoţională. Este un mecanism sinonim cu negarea nevrotică. Există copii care, bătuţi de părinţi, nu au nici un fel de reacţii, spre furia acestora. Se comportă ca şi când nu ar fi acolo în momentul bătăii. Disocierea este un simptom caracteristic sindromului de stres posttraumatic, „mecanism principal în dezvoltarea sindromului de stres posttraumatic” ° nivelul IV – mecanisme mature de coping. Cei care le folosesc integrează realitatea, relaţiile interpersonale şi îşi controlează sentimentele personale. Pentru ceilalţi, apar ca nişte virtuţi, de dorit: 1 – altruismul: dezvoltarea unor gesturi şi servicii constructive, de sprijin şi gratificare a celorlalţi; 2 – umorul: exprimarea deschisă a ideilor şi sentimentelor fără disconfort, crispare a individului sau imobilizare şi fără vreun efect neplăcut asupra celorlalţi (diferit de ironie, care este o agresivitate ţintită împotriva cuiva); 3 – suprimarea: constă în decizia conştientă sau semiconştientă de a amâna acordarea atenţiei unui impuls conştient, generat de conflict. Apare când persoana recunoaşte problema, dar întârzie reacţia (amână chiar şi să se gândească la problemă deocamdată). Scarlett O’Hara, în Pe aripile vântului, confruntându-se cu problema, spune : „şi mâine va fi o zi… Mă voi gândi mâine la asta”. Se amână căutarea soluţiei; 4 – anticiparea -.planificarea realistă a disconfortului, care va urma pentru persoană în procesul de rezolvare a problemei ivite. Ajută la a face faţă dificultăţilor reale din momentele rezolvării problemei; 5 – sublimarea: reprezintă o exprimare atenuată a instinctelor, în forme socialmente acceptate, evitându-se consecinţele nedorite şi pierderea accentuată a plăcerii. În testul pulsiunilor al lui Szondi, o mare încărcătură sadică poate semnifica o carieră excepţională ca om de cultură, chirurg, coafeză etc. Dacă ne gândim Ia tehnicile psihoterapeutice „sălbatice”, care recreează criza pentru a ajuta persoană să-şi găsească soluţia, s-ar putea să găsim şi aici o sublimare a acestor energii. Sunt instrumente de adaptare, având rolul de a sprijini individul pentru a face faţă vieţii de zi cu zi. Vorbim despre mecanisme defensive sau de coping. Dar un individ, în anumite situaţii neobişnuite pentru viaţa lui de zi cu zi, poate recurge la ambele tipuri de mecanisme. Uneori, este vorba mai mult despre o diferenţă cantitativă decât despre una calitativă a reacţiei pentru a o categorisi ca fiind defensivă sau de coping. Astfel, o reacţie poate să înceapă prin raţionalizare şi să se termine prin coping, cum ar fi: analiza intelectuală, conştientă. 49 Mecanismele defensive pleacă de la defensă (autoapărare) şi au rolul de a preveni confruntarea directă a sinelui cu situaţia provocatoare, de a salva individul. Defensa presupune o formă de refuz al implicării în situaţia reală, în vreme ce coping-ul înseamnă a face faţă situaţiei în mod obiectiv şi a găsi o soluţie realistă pentru problemă. Am putea spune că sănătatea mentală e progresivă, gradată, ca şi mecanismele de menţinere a ei. Dacă la copil mecanismele inferioare, defensive pot reprezenta o funcţionare normală, la adult ele pot fi semnul unei psihoze sau al unei personalităţi imature ori nevrotice. Mecanismele de coping, de la nivelul superior, sunt puse în funcţiune de persoane mature, care ştiu să lucreze cu plăcere, dar şi să păstreze latura ludică în comprehensiune şi reacţii. Vaillant (1977) a întreprins un studiu longitudinal pe generaţiile admise la Universitatea Harvard între 1942 şi 1944. Universitatea avea ca studenţi atunci doar băieţi. În studiul său, el a admis ca definiţie a sănătăţii mentale capacitatea individului de a rezolva probleme El a considerat succesul ca fiind dat de: veniturile mari, rolul profesional şi recunoaşterea socială. În grupul de succes, s-au identificat preşedinţi de corporaţii şi chiar câştigători ai premiului Nobel. În acest grup, în general, indivizii făceau parte din clasa de mijloc şi împărtăşeau valorile ei: căsătoria, copiii, casa tendinţă de a acumula bunuri.Ei au bune abilităţi de a relaţiona cu ceilalţi şi de a munci. în plus, ei ştiu să se joace, practică sporturi şi îşi iau cel puţin o lună de vacanţă pe an. Au prieteni, unii dintre ei menţinându-se ca prieteni încă din copilărie sau din liceu, între 25 şi 55 de ani, ei sunt activi, harnici la locul de muncă, pentru ca la 55 de ani să aprecieze mai mult viaţa de familie şi preocuparea pentru copii. Chiar dacă în timpul vieţii au avut parte de pierderi grave (un copil care a murit, o persană iubită ce a suferit un accident, un handicap), ei au manifestat mecanisme de adaptare (coping) mature, făcând faţă situaţiei în mod constructiv. Bărbaţii de succes aveau un bun ataşament în copilărie faţă de mamă, cu internalizarea valorilor familiei. Ei s-au zbătut pentru identitatea lor, pentru a se desprinde de controlul matern şi, la final, şi-au internalizat valorile mamei şi ale familiei de origine. Bărbaţii de succes au avut mame care au crezut în ei şi i-au împins mereu să se lupte pentru poziţii bune. Opusul îl reprezintă bărbaţii cu mai puţin succes. Printre ei se numără indivizi care au cunoscut închisoarea, divorţul, dificultăţile în relaţiile cu ceilalţi şi cu instituţiile (locul de muncă), au avut dificultăţi în a-şi păstra locul de muncă şi numeroase probleme de sănătate. Unii încă mai locuiesc cu mamele. O mare parte au fost căsătoriţi de mai multe ori. Mecanismele de adaptare utilizate în situaţii dificile au fost mai defensive, continuând să nege, să mintă, aşa cum fac copiii. Nu prea au prieteni şi nici programe de recreare, de amuzament şi relaxare. Studiul lui Vaillant susţine natura psihosomatică a numeroase boli fizice (cauzate de stres). Se dovedeşte ca oamenii cu o sănătate mentală bună au mai puţine probleme de sănătate fizică. 50 Artiştii nu fac parte din grupul studiat de Vaillant şi se pare că modul lor de a funcţiona şi de a se adapta e diferit, deşi nu se ştie cum. Nu se prea cunosc cauzele inspiraţiei artistice. Adesea se consideră însă geniul ca fiind apropiat de nebunie. Trecând în revistă studiile existente, Haynal (2002) arată că aproximativ jumătate dintre copiii care au trecut prin suferinţe considerabile (moartea unui părinte, catastrofe, război etc.) reuşesc să se salveze (au o bună rezilienţă) şi să devină personalităţi cunoscute. Mulţi dintre ei ajung să exceleze în artă, dar şi în ştiinţe. Au fost identificaţi câţiva factori de risc care creează vulnerabilitate pentru sănătatea mentală a copilului: a creşte într-o casa cu certuri şi tensiuni: „A fi martor la violenţe în copilăria mică reprezintă o moştenire ce se va face simţită în perioada adolescenţei, mai ales la băieţi”. De fapt, autorii confirmă alte cercetări existente care arată că în cazul băieţilor la vârsta adolescenţei vor apărea tulburări de comportament prin externalizare, iar în cazul fetelor prin internalizare (depresie) ; o divorţul părinţilor; prezenţa figurii masculine, a tatălui, este importantă în dezvoltarea copilului, dar efectul negativ al absenţei tatălui, mai ales în cazul băieţilor, e mai mic decât cel al unei prezenţe masculine violente; moartea unui frate sau a unui părinte; sărăcia. Opusul, factorii puternic predictori de succes, sunt: - relaţionarea facilă cu ceilalţi (copii sensibili, tandri); - absenţa problemelor de somn sau de conduită alimentară; nivelul de energie crescut. Tot un factor favorabil îl constituie prezenţa în viaţa copilului a unei persoane din afara familiei (vecin, rudă, profesor etc.) cu care copilul are o relaţie mai specială. Aceasta persoană va juca rolul unui important factor de rezilienţă pentru copil. Băieţii şi fetele au sensibilităţi diferite la aceşti factori. De exemplu, moartea unui frate afectează profund băieţii şi mai puţin fetele. Moartea tatălui le poate marca mai mult pe fete, mai ales că adesea acest eveniment duce la creşterea responsabilităţii lor în viaţa familiei. în general, se pare că a avea grijă de fraţii mai mici (fără a exagera responsabilitatea copilului mai mare) duce la creşterea încrederii în sine şi la dezvoltarea abilităţilor parentale. Educatorii, învăţătoarele, profesorii sunt persoane foarte importante în evoluţia copiilor şi a tinerilor şi pot marca pe viaţă evoluţia individului. Copiii cu dizabilităţi au o imagine de sine negativă, ceea ce le accentuează handicapul obiectiv. Este necesară o preocupare specială pentru ameliorarea imaginii de sine a acestor copii, ca şi a abilităţilor verbale, mentale şi sociale. 2.7 Eul şi persoana / personalitatea Şi în legătura cu relaţia dintre Eu şi persoană/personalitate există poziţii contrare. Separarea Eu-lui de persoană / personalitate îşi are originea după părerea noastră, într-o controversă ceva mai veche, şi anume în cercetarea diverşilor psihologi de a răspunde la întrebarea: Eul este anterior sau posterior personalităţii? 51 Rădulescu-Motru este şi el la fel de categoric: eul premerge personalităţii, bunul simţ ne spune că eul este anterior personalităţii; eul este sâmburele catalizator al personalităţii, fermentul şi nu tiparul ei, el are o putere reglatoare, dar nu constitutivă. S. L. Rubinstein (1957), de exemplu, nota: “Fiecare persoană este subiect în sensul Eu-lui”, dar noţiunea de persoană, în contextul psihologiei, nu poate fi redusă la noţiunea de subiect în acest sens specific, îngust”. Când se referă la sens restrâns, deci la Eu, Rubinstein are în vedere subiectul activităţii conştiente, voluntare. Or, arată el, conţinutul psihic al persoanei umane nu este epuizat de motivele activităţii conştiente, el mai cuprinzând diversitatea tendinţelor care nu au devenit conştiente, ca şi stimulările activităţii involuntare. P Janet, H. Wallon, care au studiat evoluţia ontogenetică a copilului, au răspuns fără nici un dubiu: eul este ultima achiziţie a vieţii psihice, el se află la sfârşitul şi nu la începutul evoluţiei psihice. În sfârşit, nu trebuie trecută cu vederea nici o altă concepţie, deşi pare a fi curioasă şi gratuită, potrivit căreia Eul nici nu este necesar personalităţii, el putând lipsi fără ca personalitatea să se resimtă. Revenind la relaţia dintre eu şi persoană/personalitate, considerăm că ea este asemănătoare celei dintre Eu şi conştiinţă. Fără a fi identice, Eul şi persoana /personalitatea nu sunt nici despărţite, ci într-o continuă interacţiune şi interdependenţă. Faptul că ele nu coincid, nu reprezintă unul şi acelaşi lucru şi că nu poate fi tăgăduit. Eul este doar nucleul personalităţii, doar un fapt de conştiinţă individuală, pe când personalitatea se extinde în mediu, îşi trage şi îşi interiorizează numeroasele sale elemente sociale, profesionale, chiar cosmice. Iată cât de bine era intuită distincţia dintre Eu şi persoană/personalitate de către Rădulescu-Motru: “Personalitatea se cristalizează în jurul Eu-lui, dar în structura sa în afară de Eu se cuprind şi alte elemente sufleteşti. Eul este licărirea de fulger care dezvăluie încotro merge anticiparea sufletului. Personalitatea este maşinăria solidă care mijloceşte realizarea anticipaţiei. Eul trăieşte în clipita actualităţii, personalitatea în durata trecutului. Unul este momentul, celălalt vectorul forţei,,. Dar în afara acestor diferenţe fireşti, ceea ce trebuie subliniat în primul rând este unitatea şi interdependenţa dintre Eu şi persoană/ personalitate. „Fără Eu – scria în continuare Rădulescu-Motru – personalitatea omului ar fi o sistematizare oarbă de tendinţe, asemănătoare instinctelor. Fără personalitate, Eul omului ar fi un caleidoscop fără valoare”. Iar concluzia lui era fără nici un dubiu: Eul şi personalitatea trebuie să meargă împreună. Dinamica Eu-lui influenţează dinamica personalităţii, ridicarea lui echivalează cu ridicarea personalităţii până la nivelul principiilor morale şi ideale, în timp ce coborârea lui înseamnă, în cazuri mai grave, disoluţia personalităţii. De asemenea, nivelul de dezvoltare a Eu-lui influenţează nivelul de dezvoltare al personalităţii: când Eul este mai dezvoltat, mai amplu, creşte gradul de conştientizare, de adâncire a gândirii, se amplifică posibilitatea de direcţionare al întregului comportament al persoanei; când însă Eul este mai puţin dezvoltat, persoana are impresia că nu ştie cine este, ce vrea, este derutată. Aşadar, Eul şi personalitatea sunt consubstanţiale, se formează şi 52 evoluează concomitent. Nu ne năştem nici cu Eu, nici cu personalitate, ci dobândind Eul vom deveni personalităţi. Nu este deloc întâmplător faptul că omul devine personalitate, atunci când ajunge la conştiinţa de sine, deci când se formează ca Eu, şi nici faptul că degradarea Eu-lui duce inevitabil şi invariabil la degradarea personalităţii”. CAPITOLUL III TEORII ŞI ORIENTĂRI TEORETICE ÎN STUDIEREA PERSONALITĂŢII 3.1. Clasificarea teoriilor personalităţii Teoriile asupra personalităţii vizează explicaţii, clasificări privind originea, structura, dinamica şi manifestările comportamentale ale personalităţii în raport cu anumite situaţii de viaţă; toate încearcă să surprindă esenţa personalităţii, originalitatea şi unicitatea sa. Există o varietate şi diferenţiere extrem de mare a teoriilor respective, chiar dacă una şi aceeaşi teorie poate fi integrată în altă teorie. Teoriile personalităţii pot fi grupate după diverse criterii care, la rândul lor, se pot combina între ele în funcţie de specificul teoriei analizate. Prezentăm în continuare aceste criterii şi tipuri de teorii corespunzătoare: 1. După similitudinea sau unicitatea personalităţii: ● teorii nomotetice: pun accentul pe similarităţile (asemănările) personalităţii indivizilor; vizează universalul sau generalul, bazându-se pe comparaţiile între indivizi, privind unul sau mai multe aspecte ale personalităţii; ● teorii idiografice: pun accentul pe unicitatea indivizilor, pe particularităţile individuale, excluzând aspectele comparative; consideră că esenţa personalităţii poate fi surprinsă numai prin studiul detaliat al vieţii şi experienţei individuale. 2. După aspectele considerate în modelarea comportamentului (după gradul de generalitate): ● teorii multidimensionale, globale: urmăresc alcătuirea unui tablou al personalităţii în ansamblu (personalitatea ca întreg). Obiectivul lor este să identifice acele trăsături caracteristice personalităţii, să elaboreze instrumente (teste) care să indice diferenţele dintre indivizi în funcţie de aceste trăsături şi să formuleze predicţii asupra comportamentului, într-o gamă largă de situaţii. Se pleacă de la premisa că indivizii au o structură primară de personalitate, care este comună, dar diferă între ei în funcţie de manifestările trăsăturilor particulare. ● teorii unidimensionale, particulare: studiază rolul jucat de un singur aspect al personalităţii în modelarea comportamentului. 3. Din perspectivă evolutivă: 53 ● teorii statice: reflectă o viziune statică asupra personalităţii, considerând-o prin elementele ei cele mai stabile; ● teorii dinamice: explică personalitatea prin structurile ei active, prin motivele şi forţele interioare ale individului; ● teorii integrative: relevă structurarea ierarhică, integrativă şi dinamică a personalităţii. Personalitatea este definită prin trăsături relativ stabile (pattern-uri), dar şi prin trăsături rezultate din interrelaţiile acestora sau din influenţa condiţiilor de viaţă şi de mediu. 4. După factorii determinanţi: ● teorii radicale (absolutizante): biologizante, psihologizante şi sociologizante; ● teorii de compromis (existenţa unui dublu determinism al personalităţii). 5. După gradul de apropiere-îndepărtare: ● teorii concordante, asemănătoare; ● teorii neconcordante, contradictorii, opuse, diferite. 6. Henri Ey clasifică teoriile personalităţii în: ● teorii reductoare (elementariste): reduc personalitatea la o simplă colecţie de trăsături; ● teorii genetice: pun accentul pe evoluţia personalităţii; ● teorii dinamice: accentuează structura globală de individualizare şi de funcţionare a personalităţii; ● teorii personaliste: descriu personalitatea în expresia ei de maximă umanitate, existenţială şi etică. Teoriile personalităţii se integrează, completează şi echilibrează reciproc; niciuna dintre ele, luată separat nu este satisfăcătoare (nu explică integral personalitatea). În ultimii ani se constată ca fiind mult mai eficientă analiza comparativă a teoriilor personalităţii, pentru a sublinia continuitatea şi progresul înregistrat de la o teorie la alta şi, totodată, pentru a facilita o eventuală sinteză a lor. În capitolul de faţă vom aborda câteva dintre principalele teorii asupra personalităţii, considerând drept criteriu de bază similitudinea/ unicitatea personalităţii, adică aspectele nomotetice şi idiografice. În cadrul teoriilor idiografice vom prezenta teoriile elaborate de C.G. Jung, A. Adler, K. Horney (teorii postfreudiene), G. Allport şi G. Kelly, iar în cadrul teoriilor nomotetice pe cele ale lui R.B. Cattell şi H.J. Eysenck. 3.1.1. Psihologia analitică (C.G. Jung) În concepţia lui Jung, personalitatea (sau psihicul) este constituită din trei straturi (sisteme) intercorelate: conştientul, inconştientul personal şi inconştientul colectiv. a. Conştientul Reprezintă „punerea în relaţii a conţinuturilor psihice cu Eul; există conştiinţă în măsura în care ea este percepută ca atare de Eu” (C.G. Jung, 1997). Eul nu este identic cu totalitatea psihicului, de aceea Jung diferenţiază Eul de Self, afirmând că: „Eul este doar subiect al conştientului meu, pe când Selful este subiect al întregului meu psihic, inclusiv al celui inconştient” (idem). Astfel, conştientul 54 denumit Eu (Ego) se referă la procesele şi funcţiile psihice de care un individ este direct conştient. b. Inconştientul personal este similar conceptului freudian, în sensul că reprezintă totalitatea achiziţiilor vieţii personale (lucruri uitate, refulări, percepţii, gânduri şi sentimente subliminale), precum şi o serie de acte automate, gesturi, expresii faciale etc. Inconştientul personal este, în esenţă, un rezervor al aspectelor care cândva au fost conştiente, dar care au fost uitate sau reprimate. Toate tipurile de experienţă sunt stocate într-un fel de „sertar cu dosare” al inconştientului personal. Spre deosebire de Freud, Jung nu consideră inconştientul doar ca o sursă de instincte ci ca o parte vitală şi bogată a vieţii individului, conţinând simboluri exprimate prin vise. Inconştientul personal poartă amprenta vieţii individului şi constituie stratul superficial al inconştientului. c. Inconştientul colectiv reprezintă stratul cel mai profund şi mai inaccesibil al psihicului. Spre deosebire de Freud, pentru care inconştientul este doar personal, Jung consideră că există şi un inconştient colectiv, comun tuturor indivizilor, iar materialul conţinut în inconştientul colectiv nu devine niciodată conştient şi este rezultatul eredităţii. Inconştientul colectiv este alcătuit dintr-o serie de conţinuturi impersonale, din amintiri (imagini) ancestrale reprezentând reziduuri psihice ale dezvoltării umane, care au fost depozitate în psihicul uman şi de care individul nu este direct conştient. Aceste amintiri (imagini) primordiale ale experienţei speciei sunt denumite arhetipuri. Relevând distincţia dintre inconştientul personal şi cel colectiv, Jung preciza: „conţinuturile inconştientului personal sunt dobândite în cursul vieţii individuale, în timp ce conţinuturile inconştientului colectiv sunt arhetipuri întotdeauna şi apriori prezente” (idem). Arhetipurile declanşează, în general, aceleaşi reacţii la nivelul tuturor popoarelor şi tuturor indivizilor unei naţiuni. Experienţele umane universale – exprimate prin arhetipuri –, repetându-se de-a lungul generaţiilor, s-au imprimat la nivel psihic, dând naştere la o anumită trăire psihică, şi la reacţii similare membrilor unui popor. Imaginile primordiale sunt premergătoare ideilor. Ele sunt forme înnăscute, achiziţii filogenetice. Arhetipurile nu sunt amintiri complete. Nu putem vizualiza un arhetip, aşa cum nu putem vizualiza clar imaginea unei amintiri din propria noastră experienţă. Mai curând un arhetip este o predispoziţie care aşteaptă o experienţă actuală în viaţa unei persoane, moment în care conţinutul său devine mai clar. Exemple de arhetipuri sunt: Dumnezeu, eroul, magia, înţelepciunea omului vârstnic, moartea, învierea etc. (toate regăsindu-se în istoria diverselor culturi). Unele arhetipuri sunt mai dezvoltate, cu influenţă mai mare asupra psihicului. Acestea sunt: − persona; − umbra; 55 − anima şi animus; − sinele. La Jung, persona reprezintă un fragment din psihicul colectiv, suprapus psihicului individual. Persona se poate referi la identitatea sexuală, la un anumit stadiu al dezvoltării umane, la un anumit statut social, la trăsăturile psihice induse de o anumită profesie etc. Datorită caracterului supraadăugat al persoanei, Jung o consideră lipsită de realitate substanţială: persona este o mască, o simplă faţadă, o atitudine exterioară (raportată exclusiv la lumea exterioară, un compromis între individ şi societate) care se opune atitudinii interioare (modului personal de raportare la lumea internă, subiectivă, denumit Anima si Animus). Jung vorbeşte de persona şi în sensul de „arhetip social”, ca fenomen întâlnit în orice societate umană şi care asigură comunicarea, convieţuirea şi colaborarea dintre indivizi. Conţinutul concret al persoanei poate fi diferit de la o cultură la alta, dar funcţia sa rămâne nemodificată (identificăm astfel în persona şi un nucleu arhetipal, o formă preexistentă la nivelul moştenirii filogenetice, dincolo de ceea ce este dobândit pe parcursul existenţei individuale: atitudinile, concepţiile, habitudinile care ţin de statutul social sau de profesiune). Umbra este, în esenţă, partea negativă (întunecată ) a personalităţii umane: conţinuturile inconştientului personal, funcţiile psihice inferioare, nedezvoltate, trăsăturile ascunse, dezavantajoase. Ca şi persona, umbra are şi un nucleu arhetipal, nu numai un conţinut individual. Ceea ce societatea consideră malefic şi imoral este conţinut în umbra, care are cele mai adânci rădăcini dintre toate arhetipurile: impulsiunile primare (primitive). Umbra este un fel de alter ego enigmatic, sumbru, un fel de vestibul spre adâncurile inconştientului colectiv, dar şi un element antitetic al virtuţilor individului, o sursă a vitalităţii şi creativităţii. Dacă umbra este complet suprimată, psihicul devine gol şi fără viaţă. Jung considera că este responsabilitatea Eului de a direcţiona forţele umbrei spre vigoare şi creativitate. Noţiunile de Anima şi Animus se referă la faptul că, în concepţia lui Jung, natura umană este una bisexuală, doar expectaţiile sociale fiind diferite de la un sex la altul. Din punct de vedere psihologic, ambele sexe manifestă caracteristici specifice sexului opus, ca urmare a secolelor de convieţuire. Astfel Anima reprezintă aspectul feminin din inconştientul masculin, în timp ce Animus este aspectul masculin din inconştientul feminin. Ambele reprezintă figurile mitice ale părinţilor. Cu cât este mai puternică influenţa exercitată de imaginea părinţilor, cu atât imaginea fiinţei iubite va fi substitutul pozitiv sau negativ al acestora. Straturile animei şi animusului au o triplă provenienţă: arhetipală (imaginea colectivă a „femeii” şi, respectiv, a „bărbatului”), biologică (feminitatea bărbatului şi respectiv masculinitatea femeii, refulate şi acumulate în inconştient) şi individuală (rezultată din experienţa individuală curentă a bărbatului cu femeia, şi invers). Dacă anima poate fi numită arhetipul vieţii, animus poate fi înţeles şi ca arhetip al sensului. 56 Cel mai important arhetip este sinele. Acesta este arhetipul integrator, care reprezintă unitatea, totalitatea şi integrarea personalităţii (potenţialităţilor psihice) individului, în care sciziunea dintre conştient şi inconştient este suprimată. Sinele este un punct al echilibrului, mijlocul drumului între polarităţile conştientului şi inconştientului, care formează centrul personalităţii (psihicului). Sinele este personalitatea totală şi, în acelaşi timp, centrul acesteia, aşa cum Eul este centrul conştiinţei (sinele cuprinde conştiinţa, aceasta percepând sinele ca transcendent). În sens larg, sinele constituie un impuls arhetipal (forţă motivatoare) spre coordonare şi reunire a contrariilor (polarităţilor). Printre simbolurile sinelui arhetipal menţionăm: divinitatea şi mandala. Tipurile psihologice Unul dintre elementele explicative ale descrierii personalităţii îl constituie tipurile psihologice. Pornind de la formaţia sa clinică, Jung a observat că între demenţă şi isterie există o serie de deosebiri mai mult sau mai puţin opuse. Această opoziţie devine mai evidentă atunci când e considerată în legătură cu atitudinea bolnavului faţă de lumea exterioară. Bolnavul isteric se caracterizează printr-o sensibilitate cu totul exagerată faţă de lumea exterioară, pe când dementul are o indiferenţă totală. Privind lucrurile mai de aproape prin prisma noţiunii de Libido, luată în sensul larg de elan vital sau voinţă de a trăi şi de a fi fericit, putem spune că în cazul isteriei avem de-a face cu o tendinţă centrifugală a elanului, iar în cazul demenţei cu una centripetală. Ca urmare a acestei direcţii de orientare a energiei libidinale, voinţa de viaţă a istericului este îndreptată spre lumea exterioară (dorinţele, rebuinţele şi aspiraţiile sale sunt legate de semeni şi societate, având de-a face cu ura şi iubirea lor). Dimpotrivă, voinţa de viaţă a dementului precoce este îndreptată asupra individului însuşi (dorinţele şi aspiraţiile sale privesc interiorul său ); el este prea puţin incomodat de iubirea sau ura semenilor, de stăpânirea sau nestăpânirea lor; lumea sa este lumea interiorităţii sale (lumea sa proprie); el evită societatea şi semenii, retrăgându-se în el însuşi; lumea sa interioară este singura care îl mulţumeşte şi orice încercare de scoatere afară din ea îl supără şi enervează. Gândirea sa este prin excelenţă autistă, dependentă de exigenţele psihologice din interior şi cu desconsiderare faţă de cele logice, dependente de exterior. Gândirea istericului, dimpotrivă, este realistă şi naivă; ea ţine seama aproape numai de exterior (de aparenţe). În concluzie la toate aceste caracterizări, Jung consideră că atitudinea istericului este o atitudine extravertită (cu centru de interes şi atenţie în afară), în timp ce atitudinea dementului este o atitudine introvertită (cu centrul de interes şi atenţie spre interior). Este vorba de două boli, cu două lumi mai mult sau mai puţin opuse. Regularizarea fenomenelor de mai sus l-a determinat pe Jung să cerceteze dacă nu cumva în spatele celor două boli se ascund două tipuri umane, fundamental deosebite, şi care ar putea fi găsite şi verificate şi la oamenii normali. O îndelungată observaţie a oamenilor normali psihic şi, mai ales, unele îndelungate studii asupra diferitelor încercări tipologice făcute în filosofie şi artă (Schilller, Nietzche, James, Worringer, Ostwald etc.) l-au dus la un răspuns afirmativ. 57 Astfel, având drept criteriu direcţia majoră de orientare a energiei psihice, Jung diferenţiază oamenii în două tipuri psihologice fundamentale: tipul extravertit şi tipul introvertit. Pe baza dimensiunii polare extraversie – introversie se pun în evidenţă diferenţele interindividuale, exprimând modalitatea dominantă a interacţiunii individului cu lumea, precum şi orientarea energiilor sale. Indivizii aparţinând tipului extravertit manifestă un interes primordial pentru lumea din afară; atitudinea semenilor, mediul social şi fizic determină modul lor de a fi, bucuriile şi tristeţile lor; lumea din afară este un fel de magnet care atrage şi concentrează tot interesul lor. Indivizii aparţinând tipului introvertit sunt orientaţi predominant către interior; lumea din afară nu are valoare decât în măsura în care este legată nemijlocit de lumea interioară; lucrurile şi fenomenele exterioare interesează numai atât cât intră în sfera de acţiune a acestui centru magnetic intern. Dacă extravertiţii sunt înclinaţi spre dinamismul vieţii practice, spre circumstanţele externe, fiind de aceea mai sociabili, comunicativi şi uşor adaptabili, vioi şi expresivi, introvertiţii se îndepărtează de obiecte pentru a se concentra asupra psihicului propriu, de unde tendinţa de izolare, de închidere în sine. Consecinţe în planul percepţiei reciproce: fiecare tip îl subapreciază pe celălalt, vizând mai degrabă negativul decât calităţile (aspectele pozitive) atitudinii opuse (de exemplu, extravertitul va percepe introvertitul ca fiind „egocentric şi plictisitor”, în timp ce introvertitul va percepe tipul extravertit ca fiind „superficial şi nesincer”). Acest fapt a condus în cele din urmă la neînţelegeri şi chiar, în decursul timpului, la formularea de filosofii antagoniste, la psihologii aflate în conflict şi la valori şi moduri de viaţă diferite. Dacă în Occident predomină atitudinea extravertită, calificată drept concurenţială, bine adaptată, accentul punându-se pe dezvoltarea materială şi tehnică, în Orient a fost prevalentă atitudinea introvertită, calificată drept egocentrică şi chiar morbidă, accentul punându-se pe dezvoltarea spirituală (în contrast cu bogăţia materială). Deosebirea dintre şcolile psihologice, în special dintre Freud, Adler şi Jung, se bazează pe această deosebire de atitudine, şi anume: ● atitudinea freudiană este extravertită, deoarece plasează factorii determinanţi ai personalităţii în exterior (atitudinea exterioară); ● atitudinea adleriană este introvertită, deoarece pune accentul, în formarea personalităţii, pe importanţa atitudinii interne, pe „voinţa de putere”; ● atitudinea jungiană poate fi calificată drept introvertită, deoarece factorii care îl interesează cel mai mult pe Jung, în cadrul personalităţii, aparţin lumii interioare (subiective) şi în special „inconştientului colectiv”. După părerea lui Jung, cele două tipuri (extravertit şi introvertit) nu constituie două categorii fundamental diferite. Dimpotrivă, cele două tendinţe, izvorâte din libido, se află în fiecare om. La unii predomină una, la alţii cealaltă. Predominarea exclusivă a unei singure tendinţe apare doar în cazurile patologice, nu şi în cele normale (predominarea exclusivă făcând viaţa normală cu totul imposibilă). Între cele două tipuri poate să existe chiar un echilibru perfect, niciuna dintre cele două tendinţe nefiind predominantă; Jung denumeşte acest tip, tipul ambivert (tipul 58 normal prin excelenţă). În restul cazurilor, care sunt cele mai numeroase, predomină mai mult sau mai puţin una sau alta din cele două atitudini. Predominarea depinde atât de cauze interne de ordin constituţional, cât şi de cauze externe dependente de mediul înconjurător (ponderea aparţine însă cauzelor interne). Astfel, Jung arată că fiecare individ are un tip dominant (manifest conştient) şi opusul său, în stare latentă (refulată în inconştient). O atitudine se dezvoltă, iar cealaltă rămâne inconştientă. Nimeni, însă, nu trăieşte complet o atitudine sau alta, ci manifestă uneori atitudinea inconştientă, deşi într-un mod atenuat. Tendinţa refulată în inconştient influenţează permanent manifestările conştiinţei (tendinţa dominantă). Rolul acestei acţiuni ale tendinţei din inconştient este contrabalansarea tendinţei dominante din conştiinţă, cu scopul excluderii predominării ei exclusive, care ar periclita viaţa şi adaptarea la mediu. Prin aceasta, inconştientul are rolul unui fel de reglator al vieţii conştiente, cu scopul înlăturării tiraniei unei singure tendinţe. În consecinţă, atunci când conştientul este introvertit, inconştientul este extravertit, şi invers. Diferenţierea în atitudine adesea pare să înceapă de foarte timpuriu în viaţă, ea fiind predominant înnăscută. În aceeaşi familie pot exista atât copii extravertiţi, cât şi introvertiţi. În continuare, prezentăm diferenţele dintre copiii extravertiţi şi cei introvertiţi, evidenţiate de F. Fordham (1998) Făcând distincţie între extravertit şi introvertit nu acoperim toate diferenţele de personalitate care pot fi observate. Chiar în cadrul aceluiaşi tip întâlnim diferenţe interindividuale. Jung adaugă dimensiunii extraversie – introversie, în explicarea structurii personalităţii, patru funcţii psihologice, fiecare utilizând în mod instinctiv cea mai dezvoltată funcţie a sa, în orientarea spre lumea exterioară sau interioară. Cele patru funcţii sunt: ● Gândirea, bazată pe acordarea de semnificaţii unui conţinut, pe analiza logică, pe relaţionarea conceptuală; ● Sentimentul (afectul), care reflectă produsul unui proces care are loc între Eu şi anumite conţinuturi, prin care Eul conferă acestora o anumită valoare; este tot un mod de a evalua, de a judeca, dar diferit de judecata intelectuală, deoarece are loc nu pentru realizarea unei legături logice, ci pentru acceptarea sau respingerea subiectivă a unui conţinut; ● Senzaţia, ca fenomen psihic elementar, constituie un dat imediat, nesupus legilor raţiunii, ci simţurilor; ● Intuiţia, ca percepţie inconştientă; orice conţinut este un tot gata conturat, fără posibilitatea descoperirii modului în care a luat naştereconţinutul; conţinuturile sale au caracterul a „ceva dinainte dat”, contrar caracterului de „dedus” specific gândirii. Primele două funcţii (gândirea şi sentimentul) sunt funcţii psihologice fundamentale (tipuri raţionale), în timp ce senzaţia şi intuiţia reprezintă funcţii psihologice auxiliare (tipuri iraţionale): 59 1. Gândirea şi sentimentul reprezintă „două modalităţi alternative de a emite judecăţi de valoare asupra unei realităţi, judecăţi care vor constitui baza unor raţionamente decizionale (de exemplu, o persoană poate lua decizii bazate pe funcţia gândire – evaluarea raţională a alternativelor, calculul avantajelor şi dezavantajelor etc. – sau bazate pe funcţia sentiment – aprecierea valorii afective a alternativelor. Jung consideră că există o echilibrare între gândire şi sentiment, personalitatea adultă valorizând ambele alternative” (J. Macsinga, 2000). 2. Senzaţia şi intuiţia reprezintă „modalităţi complementare de a extrage informaţii despre realitate. Senzaţia, presupunând contactul direct al organelor de simţ cu realitatea, tipul „senzitiv” va fi centrat pe detalii, pe elemente scăpând din vedere întregul, structura. Tipul „intuitiv” va sintetiza informaţiile, nefiind preocupat de detalii, deoarece intuiţia presupune surprinderea unor relaţii comprehensibile implicit, fără apelul la paşii progresivi ai unui raţionament” (idem). Funcţiile auxiliare servesc funcţiile principale, având rol compensator, de echilibru psihic. Aşadar, fiecare funcţie principală posedă o funcţie auxiliară astfel încât cele patru funcţii apar polarizate două câte două, rezultând patru combinaţii posibile: a. gândire – senzaţie; b. Gândire – intuiţie; c. sentiment – senzaţie; d. sentiment – intuiţie. Din combinarea fiecărei dimensiuni (atitudini generale) – extraversie / introversie – cu fiecare din cele patru funcţii psihologice – gândire, sentiment, senzaţie, intuiţie – rezultă opt tipuri de personalitate descrise de S. Clonninger (1993), după cum urmează (tabelul nr. 3): Tabelul nr.3 Tipuri de personalitate Caracteristici 1. Introvertit-Gânditor Orientare spre interior, în special spre lumea ideatică. 2. Introvertit-Sentimental Rezervat, dar simpatetic; afectuos, dar nondemonstrativ. 3. Introvertit-Senzitiv Interesat mai mult de trăirea evenimentului decât de evenimentul în sine. 4. Introvertit-Intuitiv Interesat de viitor şi mai puţin de prezent, de evoluţia unor idei. 5.Extravertit-Gânditor Logică, reprimare emoţională, indiferenţă faţă de relaţii. 6.Extravertit-Sentimental Raportare afectivă la nivelul relaţiilor interpersonale. 7. Extravertit-Senzitiv Atent la fapte şi detalii, capacitate de analiză a faptelor. 8. Extravertit-Intuitiv Spirit aventurier, preocupat de posibilităţile de schimbare a lumii externe. Două pot avea aceeaşi orientare predominantă a energiei (introversie / extraversie), dar au ataşate funcţii fundamentale şi auxiliare diferite, aceste funcţii psihologice constituind terenul unor diferenţe interindividuale pe plan cognitiv, afectiv şi relaţional. Tipurile psihologice descrise de Jung se încadrează în tipologiile psihologice temperamentale, deoarece au drept criteriu de diferenţiere direcţia majoră de orientare a energiei psihice. Ulterior, problema introversiunii – extraversiunii a fost reluată pe baze noi de către psihiatrul german Ernst Kretschmer în sistemul său biotipologic. Tipul introvertit 60 corespunde tipului schizotimic, în timp ce tipului extravertit îi corespunde tipul ciclotimic. Tipul schizotimic este legat la Kretschmer tot de demenţa precoce, anume de categoria mai largă, schizofrenia din care demenţa face parte, iar tipul ciclotimic, de psihoza maniaco-depresivă. 3.1.2. Psihologia individuală (A. Adler) Adler pleacă de la ideea că dezvoltarea personalităţii este condiţionată de factorii socioculturali, accentuând importanţa influenţelor educative (familie, societate) în formarea Eului, fără a pierde însă din vedere substratul biologic. Influenţele sociale se concretizează în plan psiho-comportamental, în două aspecte: ● adaptarea (modificarea variabilelor personale, în funcţie de mediu); ● modelarea (modificarea variabilelor de mediu în funcţie de configuraţia personală).Personalitatea este considerată o structură integrală, o confluenţă a tendinţelor având la bază tendinţa spre perfecţionare, spre unitate şi integrare. Elementul esenţial prin care Adler descrie personalitatea este motivaţia, analiza şi înţelegerea personalităţii fiind echivalente cu identificarea cauzelor, a motivaţiei comportamentelor umane. Autorul introduce două concepte primare, şi anume: a) sentimentul de inferioritate; b) complexul de inferioritate. a. Sentimentul de inferioritate domină viaţa psihică şi este sesizat în sentimentul de imperfecţiune, de neîmplinire şi permanentele aspiraţii (idealuri) ale individului. „A fi om înseamnă a poseda un sentiment de inferioritate care reclamă în mod constant compensarea sa” (A. Adler, 1995). Această compensare permanentă reprezintă un factor stimulator al dezvoltării psihice. Personalitatea individului nu se formează în direcţia predispoziţiilor native, ci în direcţia insuficienţelor native, fie de natură organică, fie de natură psihică. Aceste insuficienţe sau minusuri în personalitate nu constituie un factor de regres în formarea acesteia, ci, dimpotrivă, un real factor de progres (evoluţie).Prin voinţa de putere, prin lupta pentru perfecţionare – ca motivaţie umană fundamentală – oamenii ajung să se învingă pe ei înşişi, excelând tocmai în direcţia insuficienţei lor. Efortul de perfecţionare este un efort de compensaţie şi întregire a sentimentului de insuficienţă (inferioritate) a unei laturi oarecare a personalităţii sau a întregii personalităţi a individului, precum şi o tendinţă spre desăvârşire şi dominare în raport cu semenii. Sentimentul de inferioritate îşi are originea în mica copilărie. Copilul caută să se integreze cât mai mult în mediul în care trăieşte, identificându- se cu actele şi atitudinile persoanelor adulte din jurul său. Tendinţa sa de integrare în societate şi de identificare cu persoanele adulte din jurul său este împiedicată de neputinţa legată de vârsta sa. În acest mod apare sentimentul de inferioritate, ca efect al unei comparări între neputinţa copilului, între inferioritatea sa şi superioritatea semenilor adulţi. Dacă la vârstele mici, sentimentul de inferioritate este unul natural, deoarece supravieţuirea copilului depinde de grija şi atenţia adultului, ulterior, eliminarea 61 sau menţinerea acestui sentiment va depinde de experienţa personală centrată pe comparaţiile cu ceilalţi în plan fizic, psihic şi social. Atunci când individul are dorinţa de a excela într-un anumit domeniu de activitate (fizică, psihică, socială) se instalează ceea ce Adler denumeşte sentimentul de superioritate. b. Complexul de inferioritate apare atunci când compensarea sentimentului de inferioritate eşuează; individul este convins că orice ar face, nu reuşeşte să fie la fel de bun ca ceilalţi. Acest complex este însoţit de conştiinţa incapacităţii personale de a depăşi inferioritatea. Deşi complexul de inferioritate poartă în sine amprenta nevrotismului, nu duce întotdeauna la nevroză. Sunt multe persoane care se acomodează într-o anumită măsură cu starea dată, existând doar o predispoziţie a acestora la nevroză, aceasta declanşându-se în situaţii critice care pot periclita prestigiul personal (căsătoria, schimbarea mediului de viaţă, o afacere etc.). Instalarea complexului de inferioritate este favorizată de două atitudini educative opuse: ● răsfăţurile excesive (atitudinea excesiv de grijulie, de a feri pe copil de orice greutate şi de a-l face să creadă că i se cuvine totul, va conduce la eşecuri precoce pe care acesta le va pune pe seama inferiorităţii sale, neraportându-le la adevărata lor cauză). ● neglijările(atitudinea de neglijare şi lipsa de afecţiune va împiedica formarea la copil a unei păreri bune despre sine şi a încrederii în propriile sale forţe, conducând la vârstă adultă fie la un sentiment exagerat de dependenţă (tipul dependent/evitant), fie la tendinţe agresive în relaţiile cu ceilalţi (tipul dominant). Convingerea persoanei că este superioară celorlalţi determină complexul de superioritate, care se exprimă în dorinţa individului de a fi cel mai bun într-un anumit domeniu. Adler acordă o deosebită importanţă „stilului de viaţă”. Întrucât „stilul de viaţă” se fixează înaintea vârstei de cinci ani, orice atitudine a individului faţă de lume depinde de mica sa copilărie. Astfel, autorul relevă rolul major al educaţiei timpurii, condiţiile familiale şi educative determinând atitudinea fundamentală a copilului. „Stilul de viaţă” va orienta scopul şi semnificaţia vieţii, modelul de viaţă. Ca aspect de individualizare, „stilul de viaţă” asigură consecvenţa personalităţii. Tipurile psihologice În funcţie de caracteristicile predominante ale „stilului de viaţă”, Adler identifică patru tipuri de personalitate – dominant, dependent, evitant şi social – descrise de J. Macsinga (2000) după cum urmează (tabelul nr. 4): Tabelul nr.4 Tipuri de personalitate Caracteristici 1. Tipul dominant ● agresivitate ● dorinţă de putere ● «sentiment de superioritate» ● egocentrism ● impulsivitate 2. Tipul dependent ● dorinţa de a-i ajuta pe ceilalţi ● supunere ● atitudine pasivă ● tendinţe depresive 62 3. Tipul evitant ● incapacitate decizională ● evitarea conflictului ● perseverenţă scăzută 4. Tipul social ● contacte sociale bune ● adaptabilitate ● senzitivitate socială ● conduită prosocială Adler identifică trei modele educative care influenţează dezvoltarea personalităţii: − modelul hipertolerant (indulgenţă, toleranţă excesivă, suport afectiv, protecţie, asigurarea sentimentului de securitate); − modelul rejectiv (indiferenţă, ignorarea necesităţilor copilului); − modelul adaptativ (respect, dragoste, încredere, independenţă). Comportamentul sau modelul parental va crea un anumit tip de personalitate, tipul social – ca tip dezirabil – fiind generat de modelul adaptativ. 3.1.3. Psihanaliza interpersonală (K. Horney) K. Horney pune la baza descrierii şi dinamicii personalităţii noţiunea de conflict interpersonal (fundamentat în cadrul relaţiilor interpersonale), dezvoltarea personalităţii fiind pusă pe seama rezolvării acestui tip de conflict. Conflictul interpersonal reprezintă „efectul existenţei a două atitudini fundamentale contradictorii faţă de altă persoană” (K. Horney, 1995). Acest conflict va conduce la o stare de tensiune şi la sentimentul de anxietate – anxietate fundamentală – definit ca „ sentimentul izolării şi neputinţei într-o lume potenţial ostilă” (idem). Anxietatea fundamentală reprezintă răspunsul emoţional la pericolul potenţial, fiind astfel diferită de anxietatea manifestă care este răspunsul emoţional la pericolul manifest. Horney consideră nevroza ca stare generală de perturbare a relaţiilor interpersonale, personalitatea nevrotică având la bază conflictul interpersonal însoţit de „anxietatea fundamentală”. Tipurile psihologice Modalităţile prin care individul rezolvă conflictul interpersonal, depăşind „anxietatea fundamentală”, conduce la pattern-uri motivaţionale durabile sau trebuinţe neurotice (care asigură securitatea socială) şi care se cristalizează ca trăsături de personalitate. În acest context, Horney identifică trei tipuri de personalitate: complezent, agresiv şi detaşat. Aceste tipuri au fost descrise de Clonninger (1993), după cum urmează (tabelul nr. 5): Tabelul nr. 5 Tipuri de personalitate Caracteristici 1. Tipul complezent (dependent) ● trebuinţă de dependenţă ● trebuinţă de afiliere, de relaţionare ● reacţii timice puternice ● sentiment de inferioritate, stimă de sine redusă ● tendinţă de supunere şi conformism 2. Tipul agresiv ● tendinţă de dominare ● nevoie de succes, de recunoaştere socială; perfecţionism ● spirit competitiv, cu tendinţe agresive ● rezistenţă scăzută la frustrare 63 3. Tipul detaşat ● detaşare emoţională de relaţie ● trebuinţă de autorealizare ● independenţă a voinţei (sugestibilitate redusă) ● tendinţă spre izolare ● rezistenţă la schimbare Fiecare tip de personalitate, pentru a-şi justifica actele comportamentale şi pentru a reduce anxietatea, utilizează un anumit raţionament afectiv predominant: 1. Pentru tipul complezent, raţionamentul afectiv este „dacă îi fac să mă iubească, nimic nu mă poate atinge”. Reprimarea ostilităţii la astfel de persoane conduce de cele mai multe ori la somatizări (transformarea tensiunii psihice în simptom organic). 2. Pentru tipul agresiv, raţionamentul afectiv este „dacă deţin puterea şi controlul, nimic nu mă poate atinge”. Acest tip prezintă, în realitate, o mare vulnerabilitate, deţinerea puterii fiind o protecţie împotriva acesteia. Poate obţine performanţe în diverse domenii, cu condiţia ca agresivitatea să nu se transforme în ostilitate. 3. În cazul tipului detaşat, raţionamentul afectiv este „dacă stau departe, nimic nu mă poate atinge”. Horney consideră acest tip de personalitate ca având potenţialul creator cel mai ridicat (detaşarea, ca soluţie adoptată pentru reducerea anxietăţii, protejează lumea ideatică interioară şi asigură rezistenţa acesteia la factorii perturbatori). Constatăm că fiecare tip de personalitate este generat de trebuinţe diferite, care conduc la orientări interpersonale diferite (tabelul nr.6): Tabelul nr. 6 Tipuri de personalitate Trebuinţa predominantă Orientarea interpersonală 1. Complezent ● trebuinţa de dependenţă ● trebuinţa de afiliere Spre relaţie (predomină ajutorul şi complianţa) 2. Agresiv ● trebuinţa de dominare ● trebuinţa de apreciere socială Împotriva relaţiei (predomină ostilitatea şi agresivitatea) 3. Detaşat ● trebuinţa de independenţă ● trebuinţa de autorealizare Detaşarea de relaţie (predomină izolarea şi detaşarea afectivă) Horney precizează faptul că o persoană, pentru a se adapta, va trebui sa-şi schimbe orientarea interpersonală în funcţie de cerinţele situaţiei (de exemplu, există situaţii în care o agresivitate moderată este necesară pentru reglarea comportamentală, în sens de iniţiativă, efort voluntar, dorinţă de succes). 64 Horney consideră că, pentru fiecare dintre cele trei tipuri de personalitate şi orientările asociate lor, sentimentul de securitate personală este pus în pericol de situaţii diferite: 1. În cazul personalităţii complezente, al cărei sentiment de securitate este întreţinut de prezenţa altei/altor persoane, anxietatea este provocată de solitudine; 2. În cazul personalităţii agresive, al cărei sentiment de securitate se bazează aprecierea şi admiraţia celorlalţi, anxietatea apare atunci când acest tip se află întrun mediu care nu îi acordă recunoaştere; 3. În cazul personalităţii detaşate, al cărei sentiment de securitate se bazează pe protejarea intimităţii, anxietatea este provocată de situaţia în care persoana este scoasă în evidenţă. Analiza şi interpretarea corectă a situaţiei marcate de anxietate reprezintă o condiţie principală de înţelegere a conflictelor subiectului şi, în final, a personalităţii sale. Dezvoltarea sentimentului de anxietate, concomitent cu subevaluarea capacităţilor personale şi cu periclitarea sentimentului de securitate personală pot conduce la alienare (înstrăinarea persoanei de Eul real). Condiţiile economice şi sociale pot perturba calitatea relaţiilor interpersonale, facilitând izolarea afectivă a individului. Sentimentul de insecuritate personală va avea efecte negative şi asupra performanţelor individuale, deoarece teama de eşec devine, în aceste condiţii, mai puternică decât dorinţa de succes, inhibând acţiunile. Horney acordă un rol esenţial modelului educativ în dezvoltarea personalităţii, identificând trei tipuri de modele parentale: hiperprotector, indiferent şi autoritar: ● Modelul parental hiperprotector conduce, de obicei, la dezvoltarea unei personalităţi complezente şi, respectiv, la o orientare interpersonală spre relaţie; ● Modelul parental indiferent va dezvolta o personalitate detaşată şi, respectiv, o orientare interpersonală detaşată de relaţie; ● Modelul parental autoritar conduce la dezvoltarea unei personalităţi agresive şi, respectiv, o orientare interpersonală împotriva relaţiei. Dezvoltarea personalităţii este condiţionată şi de valorile culturale pe care societatea le promovează la un moment dat. Dintre acestea, Horney pune accentul pe influenţa percepţiei culturale a rolurilor sexuale: în cultura de tip tradiţional, rolurile sexuale asociază femeii dependenţa, afecţiunea, iar bărbatului agresivitatea, puterea, controlul emoţional, raţionalitatea; în consecinţă, prin percepţia socială, se vor atribui anumite roluri şi statute socioprofesionale stricte în funcţie de apartenenţa sexuală; încălcarea acestei încadrări va fi sancţionată social, generând astfel instalarea sentimentului de insecuritate personală. 3.1.4. Teoria trăsăturilor de personalitate (G. Allport) În 1937, Allport a întreprins o trecere în revistă a tuturor cercetărilor efectuate de psihologi asupra personalităţii şi a găsit aproximativ cincizeci de definiţii diferite ale termenului de personalitate. Deşi psihologii aveau păreri oarecum distincte în legătură cu ceea ce se înţelege prin personalitate, Allport a constatat existenţa a trei elemente comune: 65 1. Fiecare individ are o personalitate unică; 2. Personalităţile individuale conţin o serie de caracteristici diferite; 3. Aceste caracteristici („trăsături”) sunt relativ constante în timp. Astfel, Allport distinge cele două tipuri de abordări în studiul personalităţii: abordarea idiografică şi abordarea nomotetică. Deşi studiul asupra trăsăturilor de personalitate pune accent pe aspectele individuale ale oamenilor (abordarea idiografică), Allport nu pierde din vedere perspectiva de ansamblu asupra personalităţii unice, recunoscând existenţa unor trăsături comune (în diferite grade) tuturor oamenilor (abordarea nomotetică). Analiza concepţiei lui Allport privind personalitatea are ca punct de plecare definiţia pe care autorul o dă acesteia: „personalitatea este organizarea dinamică în cadrul individului a acelor sisteme psihofizice care determină gândirea şi comportamentul său caracteristic” (G. Allport, 1991). Fiecare termen al acestei definiţii este relevant pentru modul în care Allport descrie dinamica şi dezvoltarea personalităţii: ● organizare dinamică – există o serie de elemente structurate, ierarhizate, integrate într-un tot unitar, iar la această structurare se ajunge în timp; ● sistem psihofizic – personalitatea se formează prin interacţiunea reciprocă şi nonîntâmplătoare a factorilor biologici şi psihologici; personalitatea nu este nici exclusiv mentală, nici exclusiv nervoasă, ci înseamnă unitatea dintre minte (spirit) şi corp; ● determină – personalitatea nu este ceva dat, inert, ci este ceva şi face ceva, acţionând într-un anumit mod; personalitatea este cauza comportamentului (trăsătura ca unitate relevantă pentru personalitate devine cauză a comportamentului); ● comportamentul şi gândirea – se referă la unitatea interior – exterior, psihic – comportament; comportamentul este determinat şi de structura internă, psihică (nu ne adaptăm la mediul nostru, ci şi reflectăm, gândim asupra lui); ● caracteristic – exprimă nota de unicitate a personalităţii, personalitatea fiind o realitate unică, ireductibilă; orice comportament şi orice gândire sunt caracteristice persoanei, unice pentru aceasta. Pentru a evidenţia particularităţile individuale, Allport apelează la noţiunea de trăsătură. Trăsătura, ca descriere calitativă a personalităţii individului, este definită de Allport ca predispoziţia de a răspunde, în aceeaşi manieră sau într-un mod asemănător, la diferiţi stimuli (situaţii). Conform concepţiei lui Allport, trăsăturile de personalitate: a. Sunt structuri relativ stabile, care îl determină pe individ să gândească şi să se comporte într-o manieră consecventă, indiferent de situaţie. b. Au o existenţă reală. Nu sunt doar concepţii teoretice sau etichete pentru a inventaria sau explica anumite răspunsuri. Ele există în interiorul fiecărei persoane. c. Pot fi demonstrate empiric. Pentru că acestea sunt reale, ar trebui să fie posibil de verificat existenţa şi natura lor, chiar dacă trăsăturile nu sunt direct observabile. Observând comportamentul unei persoane, în timp, putem deduce existenţa trăsăturilor în coerenţa şi consecvenţa răspunsurilor acelei persoane. 66 d. Nu sunt rigid separate una de alta, ci numai în mod relativ. Ele se pot suprapune; deşi prezintă caracteristici diferite, adesea se află în corelaţie unele cu altele (de exemplu, agresivitatea şi ostilitatea sunt trăsături separate, dar şi în strânsă legătură, ele putând fi observate în comportamentul unei persoane). Allport distinge două categorii de trăsături → trăsături comune şi trăsături individuale: 1. Trăsăturile comune sunt „acele aspecte ale personalităţii în raport cu care majoritatea oamenilor dintr-o cultură dată pot fi comparaţi avantajos” (idem). Ele sunt mai nominale (fiind categorii în care individul este introdus cu forţa) şi mai puţin veridice decât trăsăturile individuale. 2. Trăsăturile individuale denumite ulterior de Allport dispoziţii personale, sunt unice, definitorii pentru individ. Ele reflectă cu precizie structura personalităţii şi se manifestă cu o anumită constanţă în comportament (constanţa unei dispoziţii personale fiind o problemă de grad). În orice personalitate există trăsături cu semnificaţie majoră şi trăsături cu semnificaţie minoră. În acest sens, Allport consideră că trăsăturile de personalitate pot lua, la un individ, una din următoarele trei forme: a. Trăsături cardinale, care determină şi orientează întreaga existenţă a individului, având semnificaţie majoră pentru viaţă şi oferind posibilitatea cunoaşterii şi afirmării unei persoane. b. Trăsături centrale, mai puţin generale, deşi Allport le consideră dispoziţii de bază, care caracterizează modul obişnuit de reacţie a individului. c. Trăsături secundare, cel mai puţin generale şi consecvente, şi cu influenţa cea mai slabă. Ele reprezintă, de fapt, preferinţele speciale ale unei peroane şi atitudinile sale într-o situaţie particulară. !!!! Allport a avut o contribuţie majoră în studiul personalităţii. Preocupările sale pentru unicitatea indivizilor şi pentru perspectiva de ansamblu asupra unei persoane au echilibrat abordările nomotetice, centrate pe asemănările dintre oameni, în defavoarea individualităţii (Birch, Hayward, 1999). De asemenea, descrierea personalităţii în termeni de trăsături reprezintă o modalitate de abordare foarte simplă, uşor de realizat (apropiată de psihologia cotidiană). Dezavantajul constă în faptul că termenii folosiţi pentru denumirea unor trăsături pot fi foarte vagi, imprecişi, putând interveni erori în procesul de atribuire al unor trăsături. Totodată, se accentuează şi se absolutizează rolul interiorităţii psihice, pierzându-se din vedere influenţa mediului extern în formarea personalităţii, oferind astfel o viziune mai mult statică, decât dinamică asupra personalităţii. 3.1.5 Teoria constructelor personale (G. Kelly) Kelly consideră că lucrul cel mai important în abordarea personalităţii umane îl constituie modul în care oamenii înţeleg ceea ce li se întâmplă, felul în care ei înşişi interpretează ceea ce se întâmplă în jurul lor, deci o teorie a personalităţii trebuie să ofere o modalitate prin care terapeutul să-şi poată da seama de modul în 67 care pacientul îşi înţelege lumea (procedură cunoscută sub denumirea de abordare fenomenologică). Autorul pleacă de la premisa că fiinţele umane se comportă ca nişte oameni de ştiinţă în experienţele şi activităţile lor zilnice, deoarece nu-şi amintesc pasiv lucrurile care li se întâmplă ci se gândesc şi elaborează teorii referitoare la ele. Oamenii de ştiinţă, afirma el, încep prin a exprima teorii şi ipoteze despre ceea ce este lumea şi abia apoi încep să le testeze prin cercetare. Orice persoană are o teorie despre universul său şi pe baza acestei concepţii ea formează ipoteze şi predicţii (aşteptări) cu privire la lume, le pune în practică pentru a le verifica şi, dacă este necesar, le revizuieşte conform cu rezultatele „experimentului” (interacţiunea cu ceilalţi şi cu lumea), modificându-şi punctul de vedere. Dezvoltarea continuă a acestor teorii şi testarea lor din perspectiva factorilor pe care îi adunăm în experienţa noastră zilnică reprezintă, dupăKelly, cogniţia socială. Dacă teoria nu se potriveşte, atunci construim alta. Tot timpul elaborăm şi ne ajustăm viziunile referitoare la ceea ce ni se întâmplă. Astfel, omul-model al teoriei constructelor personale este „omulsavant”. Omul este în esenţă un savant, ocupaţia lui fiind previziunile; el se străduieşte permanent să anticipeze ceea ce se va întâmpla în momentul următor, prin construirea şi reconstruirea universului său. De aceea, Kelly consideră că oamenii interpretează sau construiesc lumea, şi nu doar o observă; comportamentul este mai mult anticipativ decât reactiv. Postulatul fundamental al teoriei lui Kelly este că „procesele unei persoane sunt canalizate din punct de vedere psihologic de felul în care ea anticipează evenimentele” (D. Bannister, în B.M. Foss, 1973). În descrierea personalităţii, Kelly introduce noţiunea de construct personal care se referă la modul în care individul percepe, înţelege, anticipează şi interpretează lumea sau realitatea. Personalitatea este considerată de Kelly, un sistem de constructe. Pentru a înţelege o persoană, este necesară cunoaşterea constructelor lui personale, ceea ce presupune aflarea unor date cu privire la comportamentul acelei persoane. Constructele personale se constituie prin experienţe repetate şi ele pot fi revizuite, ca efect al acestor experienţe. Ele reflectă modul unic, specific de interpretare a lumii, sunt proprii individului. Constructele personale sunt bipolare (de exemplu: „sensibil/insensibil”, „cum sunt/cum aş vrea să fiu”, „prietenos/ostil”) şi, totodată, se constituie în sistem, în care unele sunt supraordonate, iar altele subordonate. Sistemul personal de constructe variază pe măsură ce individul interpretează succesiv replicile evenimentelor; astfel sistemul de constructe suferă o evoluţie progresivă. Datorită faptului că în esenţă, constructele sunt previziuni, sunt anticipative, sistemul de constructe al unei persoane este într-o continuă stare de schimbare; pe măsură ce dobândeşte dovezi, persoana tinde să modifice constructul. Din perspectiva schimbării, constructele personale pot fi: − rigide (conduc la predicţii invariabile şi, de aceea, sunt fragile, supuse infirmării, dar utile pentru că sunt precise); 68 − suple (pot genera perechi multidirecţionale, fiind vagi şi inconsistente; sunt greu de infirmat, dar le lipseşte precizia). După Kelly, niciun om nu reacţionează vreodată la un „stimul”, ci la ceea ce el interpretează a fi un stimul. Două persoane pot reacţiona complet diferit într-o situaţie identică. De fapt, ei nu sunt într-o „situaţie identică”; situaţia celor doi poate să pară identică unui al treilea observator, prin sistemul lui de constructe, dar cei doi se află în situaţii diferite (ei având sisteme de constructe particulare şi individuale). Kelly a elaborat şi o metodă de cunoaştere a constructelor personale, denumită „grila de repertoriu”, utilizată în special pentru a descoperi modul în care îşi construiesc indivizii lumea în termeni comuni cu ai altor indivizi. Grila de repertoriu are aplicabilitate şi în investigarea valorilor. Teoria constructelor personale aduce o nouă perspectivă de abordare a personalităţii: cea cognitivă, accentuând aspectele cognitive ale personalităţii. Această teorie a fost însă criticată pentru faptul că ea nu se referă la aspectele afectiv-motivaţionale. Kelly înlocuieşte ideea despre emoţie prin ideea: „emoţia este conştiinţa faptului că sistemul nostru de constructe se află într-o stare de schimbare sau tranzit” (idem). De exemplu, o emoţie ca „neliniştea” e definită drept conştiinţa faptului că evenimentele cu care se confruntă o persoană se situează în afara zonei de oportunitate a sistemului său de constructe. 3.1.6. Analiza factorială a personalităţii (H.J. Eysenck) Eysenck a fost puternic influenţat de concepţia behavioristă, conform căreia singura modalitate de cunoaştere a oamenilor din perspectivă ştiinţifică este prin analiza dovezilor obiective, ceea ce presupune analiza comportamentului indivizilor şi nu analiza gândirii sau a intenţiilor, pe care cercetătorul nu le poate observa niciodată cu adevărat. Totuşi, atunci când studiem personalitatea nu putem observa în mod permanent şi obiectiv comportamentul unei persoane. De aceea, Eysenck a adoptat varianta eşantionării din diferite aspecte ale comportamentului unui individ, punându-i acestuia întrebări despre felul în care se comportă în mod normal. Analizând, prin metoda analizei factoriale, rezultatele subiecţilor obţinute la teste şi chestionare de personalitate (subiecţii aparţineau domeniului clinic – şapte sute de soldaţi spitalizaţi pentru boli nervoase), Eysenck a ajuns la concluzia că personalitatea poate fi descrisă prin două dimensiuni majore, care stau la baza diferitelor tipuri umane pe care le întâlnim, şi anume: ● extraversiunea (E); ● neuroticismul (N); Ulterior, autorul a adăugat o a treia dimensiune a personalităţii: ● psihoticismul (P). Fiecare din aceşti factori principali este compus din câţiva factori secundari. Analizând factorii secundari se deduce mai bine ceea ce înţelegea Eysenck prin factorii principali. 1. Factorii secundari pentru extraversiune sunt: 69 − dinamismul; − sociabilitatea; − disponibilitatea de asumare a riscurilor; − impulsivitatea; − expresivitatea; − chibzuinţa; − responsabilitatea. 2. Factorii secundari pentru neuroticism sunt: − respectul de sine; − bucuria; − teama; − obsesivitatea; − autonomia; − ipohondria; − vinovăţia. 3. Factorii secundari care stau la baza psihoticismului sunt: − singurătatea; − insensibilitatea; − indiferenţa faţă de alţii; − nonconformismul; − opoziţia faţă de practicile sociale; − lipsa de conştiinţă. Din răspunsurile la diverse întrebări care testau cele trei categorii de factori secundari, Eysenck obţinea scorul global pentru cele trei dimensiuni. Chestionarele de personalitate elaborate de Eysenck sunt cunoscute sub denumirea de „E.P.I” (Eysenck Personality Inventory) şi „E.P.Q” (Eysenck Personality Questionnaire). Dimensiunile E şi N au o distribuţie normală la nivelul populaţiei, majoritatea oamenilor plasându-se într-o poziţie centrală a continuumului delimitat de extreme: extraversiune-introversiune şi nevrotism-stabilitate emoţională. Spre deosebire de celelalte două dimensiuni, psihoticismul (P) nu se distribuie normal la nivelul populaţiei. Majoritatea indivizilor obţin scoruri scăzute pentru această dimensiune, scoruri ridicate întâlnindu-se la criminali şi schizofrenici. Eysenck a elaborat un model de structurare ierarhică a personalităţii, care conţine diverse aspecte ale acesteia, organizate în funcţie de gradul lor de generalitate. Personalitatea are, aşadar, o organizare piramidală, nivelurile cu gradul cel mai înalt de generalitate subordonându-şi nivelurile bazale (inferioare). În ordinea descrescătoare a gradului de generalitate, aceste niveluri sunt următoarele: 1. Nivelul tipului de personalitate (dimensiunea E, N sau P). 2. Nivelul trăsăturilor de personalitate (tendinţe individuale spre acţiune). 3. Nivelul răspunsurilor habituale (acţiuni repetitive în situaţii asemănătoare). 4. Nivelul reacţiilor specifice imediate (preferinţa de a acţiona într-un anumit mod, răspunsuri necaracteristice). 70 Eysenck consideră că atunci când se cunoaşte scorul obţinut de o persoană la una din cele trei dimensiuni, situându-se astfel la nivelul ierarhic cel mai înalt, se pot face predicţii legate de trăsăturile, răspunsurile habituale şi cele specifice determinate de dimensiunea respectivă. !!!! În afara criticilor aduse asupra modului în care au fost identificate cele trei dimensiuni, teoria lui Eysenck asupra personalităţii are ca limită faptul că el reduce studiul personalităţii la temperament, deoarece factorii descrişi de el sunt consideraţi factori dispoziţionali. Personalitatea ar fi, astfel, influenţată doar de aspectul genetic, ereditar, pierzându-se din vedere rolul factorilor de mediu. 3.1.7. Analiza factorială a personalităţii (R.B. Cattell) R.B. Cattell defineşte personalitatea prin consistenţa trăsăturilor, ca pe ceva care permite o predicţie asupra modului de a se comporta a individului într-o anumită situaţie: „personalitatea este ceea ce putem anticipa despre individ că va face întro situaţie dată” (R.B. Cattell, 1950). Se are în vedere, aşadar, organizarea intraindividuală a trăsăturilor în structura personalităţii. Spre deosebire de Allport, care utilizează noţiunea de trăsătură ca formaţiune care individualizează, Cattell (la fel ca şi Eysenck) consideră ca noţiune centrală în descrierea şi explicarea personalităţii noţiunea de factor, pentru a surprinde mult mai bine diferenţele dintre oameni, în funcţie de gradul în care se manifestă, pe plan comportamental, o trăsătură de personalitate. Factorii de personalitate au o valoare predictivă asupra comportamentului condiţionat de o anumită situaţie. Pentru descrierea personalităţii, Cattell identifică următoarele categorii de factori: 1. ● Factorii de suprafaţă, care se exprimă direct în comportamentul verbal sau motor al persoanei. Sunt legaţi de anumite circumstanţe, nu au o manifestare constantă, ci variază în situaţii diferite la indivizi diferiţi. Coincid cu trăsăturile secundare descrise de Allport. ● Factorii-sursă, de profunzime, care reprezintă pattern-ul comportamental, pe baza căruia se extrag informaţii privind conduita individului într-o situaţie dată. Au o valoare predictivă mai mare decât factorii de suprafaţă. Coincid cu trăsăturile centrale descrise de Allport. 2. ● Factorii ergici → structuri motivaţionale înnăscute (instincte, trebuinţe biologice) şi trăsături temperamentale (tempoul şi stilul general de comportament – energie, reactivitate emoţională); ● Factorii metaergici → forţe motivaţionale dobândite, subdivizaţi în atitudini, interese şi sentimente. Sentimentul cel mai puternic şi care focalizează comportamentul este sentimentul Eului care integrează diversele atitudini şi interese ale persoanei. Sentimentele şi atitudinile operează o selecţie a scopurilor, stimulează răspunsul emoţional la anumiţi stimuli şi facilitează selectarea circumstanţelor şi mijloacelor de atingere a scopurilor propuse. 71 Cattell şi-a extins studiul privind factorii explicativi şi predictivi ai personalităţii individuale, şi asupra personalităţii de grup. El introduce termenul de sintalitate pentru a desemna diferenţele care există între grupuri în ceea ce priveşte atitudinea acestora în raport cu anumite aspecte şi cu comportamentele manifestate. Procedura statistică utilizată de Cattell pentru a determina factorii de personalitate se numeşte analiză factorială, bazată pe conceptul de corelaţie. În cadrul analizei factoriale au fost corelate trei tipuri de date (variabile) denumite de el: → date – L (life-date): date biografice cuantificate, factorii fiind obţinuţi prin observaţii efectuate în situaţii naturale. → date – Q (questionaires-date): factorii sunt obţinuţi din chestionare cu întrebări referitoare la obiceiurile şi sentimentele personale ale subiecţilor, similari celor obţinuţi de Eysenck. → date – T (test-date): factorii au fost obţinuţi în urma aplicării unor teste obiective (pe loturi mari de subiecţi), prin observarea subiecţilor în situaţii structurate, ceea ce permitea formularea unor predicţii privind comportamentul individului în diverse situaţii. Cele trei surse de date (L,Q şiT) nu au relevat, însă, structuri (factori) similare de personalitate. În timp ce structurile derivate din datele L şi Q prezintă unele similarităţi, datele T identifică aspecte diferite ale personalităţii. Prin corelarea datelor L cu datele Q, Cattell ajunge la concluzia că există şaisprezece factori esenţiali (factori-sursă) de personalitate care ar putea fi utilizaţi pentru a furniza un profil al personalităţii individuale (şaisprezece variabile considerate definitorii pentru descrierea personalităţii). El a elaborat, în acest scop, un test de personalitate cunoscut sub denumirea de „16PF”. !!! ● Cattell, alături de Allport şi Eysenck oferă o perspectivă multidimensională asupra personalităţii. Cei trei autori pleacă de la premisa că tipul de personalitate (ca formaţiune ce reuneşte indivizii, pe baza unor similitudini) este un descriptor mult prea general pentru a surprinde particularităţile individuale. Dincolo de faptul că toţi indivizii au o structură primară, comună a personalităţii, există diferenţe între ei tocmai în funcţie de manifestările trăsăturilor particulare. De aceea, s-au impus noţiunile de trăsătură (Allport) şi factor de personalitate (Cattell şi Eysenck). ● Diferenţa majoră dintre Cattell şi Allport constă în faptul că primul consideră trăsăturile (factorii) de personalitate ca fiind noţiuni abstracte, în timp ce Allport le consideră ca având o existenţă reală. ● Cattell şi Eysenck au utilizat analiza factorială pentru a stabili dimensiunile majore ale personalităţii umane, dar, aşa cum remarcă Birch şi Hayward (1999), variantele de analiză factorială au fost diferite (cei doi autori ajungând la reprezentări diferite ale personalităţii): – Eysenck a folosit varianta ortogonală a analizei factoriale, în urma căreia factorii obţinuţi sunt puţini la număr, necorelaţi şi independenţi unul faţă de celălalt (scorul obţinut de un individ la un anumit factor nu dă niciun fel de indicii asupra dimensiunilor altui factor). 72 – Cattell a aplicat varianta oblică a analizei factoriale, care permite obţinerea unui număr mare de factori, corelaţi şi interdependenţi. Autorul consideră că această variantă oferă o mai mare acurateţe şi conturează mai bine structura personalităţii decât factorii secundari (factorii de suprafaţă) rezultaţi din analiza ortogonală utilizată de Eysenck. Totuşi, Cattell a supus factorii primari (factorii-sursă) – obţinuţi prin varianta oblică – unei a doua analize factoriale, identificând un număr mai mic de factori secundari (factori de suprafaţă). Factorii secundari reprezintă, de fapt, reformulări ale factorilor primari. Doi dintre factorii secundari obţinuţi de Cattell – extraversia şi anxietatea – coincid cu cele două dimensiuni majore obţinute de Eysenck: extraversiunea şi nevrotismul. În general, factorii primari (factorii-sursă) conturează trăsăturile de personalitate, în timp ce factorii secundari (factorii de suprafaţă) constituie tipul de personalitate. De aceea, teoria lui Cattell se încadrează în abordările trăsăturilor de personalitate (având la bază analiza factorilor primari), iar teoria lui Eysenck se înscrie în abordările tipului de personalitate (centrarea pe factorii secundari, necorelaţi). Eysenck a preferat termenul de „dimensiune” în locul celui de „tip” de personalitate, pentru a evidenţia plasarea personalităţii unui individ pe un continuum, şi nu într-o categorie strictă. Astfel, Cattell descrie personalitatea în termeni de trăsături detaliate (cei şaisprezece factori), în timp ce Eysenck elaborează descrierea personalităţii în termeni de dimensiuni majore (extraversiune, nevrotism şi psihotism). Dincolo de contradicţiile dintre Cattell şi Eysenck cu privire la metodele de formulare a structurii personalităţii, există o serie de puncte comune legate de factorii secundari (de suprafaţă), ceea ce conferă o relativă validitate celor două teorii, precum şi chestionarelor derivate. ● Studiile ulterioare de analiză factorială au condus spre acreditarea ideii că esenţiali pentru structura personalităţii ar fi cinci factori care decurg din teoriile lui Eysenck şi Cattell. Aşadar, structura de bază a personalităţii poate fi descrisă prin cinci factori principali, denumiţi Big-Five („Marele cinci”). Prezentăm, în continuare cei cinci factori şi trăsăturile lor specifice: a. Extraversiunea → orientarea personalităţii către exterior, sociabilitatea şi optimismul; b. Agreabilitatea → amabilitatea, generozitatea şi capacitatea de înţelegere; c. Conştiinciozitatea → responsabilitatea, ordinea, disciplina; d. Stabilitatea emoţională → tensiunea, încordarea, calmul; e. Cultura sau intelectul → creativitatea, inventivitatea, deschiderea către experienţă. Big-Five reprezintă un compromis (rezonabil) între poziţiile extreme pe care se situează Cattell şi Eysenck şi face trecerea de la studiul analitic la studiul sintetic al personalităţii (de la descripţia şi analiza personalităţii în termeni numeroşi şi diverşi, la descripţia şi analiza ei în termeni mai puţini numeroşi şi relativ asemănători între ei). 3.2. Perspectiva structural-sistemică a personalităţii 73 Teoriile personalităţii, în funcţie de gradul lor de apropiere şi asemănare, au fost integrate în diverse perspective mai generale de abordare a personalităţii. În acord cu direcţiile psihologiei ştiinţifice contemporane, care interpretează personalitatea din perspectiva structural-sistemică, depăşindu- se astfel limitele perspectivelor anterioare (cele descriptivist-atomare), prezentăm, în continuare, specificul acestei perspective. În sens larg, personalitatea reprezintă ansamblul tuturor fenomenelor psihice (tot conţinutul psihologiei). În sens restrâns, însă, personalitatea este un ansamblu de trăsături sau însuşiri psihice (acele aspecte constante ale vieţii psihice). Cunoaşterea personalităţii presupune nu doar relevarea trăsăturilor (ca părţi componente), ci şi identificarea legăturilor şi relaţiilor dintre ele, integrarea acestora într-un întreg indivizibil (care este personalitatea). Aşadar, înţelegerea deplină a personalităţii necesită o viziune în acelaşi timp structurală şi sistemică asupra alcătuirii şi funcţionalităţii ei, o abordare din perspectiva ciberneticii, a teoriei generale a sistemelor şi a teoriei informaţiei. A considera că personalitatea este o structură înseamnă a depăşi conceperea ei ca o simplă însumare de însuşiri psihice şi a o interpreta prin prisma întregului, ceea ce presupune: – integrarea părţilor în întreg; – abordarea oricăreia dintre componentele personalităţii în mod obligatoriu în corelaţie cu toate celelalte; – dependenţa evoluţiei părţilor de evoluţia generală a întregului, şi invers; – gruparea elementelor constitutive în substructuri între care există, de asemenea, interrelaţii necesare. M. Golu şi A. Dicu (1972) au evidenţiat câteva dintre proprietăţile generale ale structurilor, respectiv a personalităţii ca macrostructură, şi anume: 1. Consistenţa → se referă la stabilitatea în timp a structurilor psihice ale personalităţii, şi care se opune labilităţii exagerate a structurilor inconsistente. Ea relavă stilul psihocomportamental individual. 2. Mobilitatea sau plasticitatea structurilor → se află la polul opus al consistenţei şi exprimă posibilitatea reorganizării structurilor sub influenţa schimbării conţinutului relaţiilor individului cu mediul. Este dependentă de mai mulţi factori, printre care cei mai importanţi sunt: ● vârsta → plasticitatea este mai ridicată la vârstele tinere şi scade semnificativ la vârstele înaintate. Astfel, la copii structurile dispun de o mare plasticitate şi de o consistenţă scăzută (o frecvenţă mare a oscilaţiilor comportamentale); la adulţi, putem vorbi de un anumit echilibru între plasticitate şi consistenţă; la vârstnici regăsim o plasticitate redusă şi o consistenţă crescută (ajungându-se la stereotipii, rigiditate, conservatorism). Chiar şi la vârstele înaintate accentul trebuie pus pe plasticizarea structurilor (prin psihoterapie). ● tipul general de sistem nervos şi tipul temperamental → tipul puternic-echilibratmobil (temperamentul sangvinic) favorizează o plasticitate mai mare a structurilor, comparativ cu tipul inert (temperamentul flegmatic); de asemenea, valori ridicate 74 ale extraversiei se asociază cu plasticitatea, în timp ce valori ridicate ale introversiei corelează pozitiv cu rigiditatea structurilor. Distingem din acest punct de vedere, personalităţi constituţional mobile (deschise şi predispuse la schimbare, la care predomină procesele de acomodare) şi personalităţi constituţional rigide (rezistente şi ostile schimbării, la care predomină procesele de asimilare). ● sistemul educativ → un sistem educativ bazat pe principii creativeuristice facilitează formarea unor structuri psihocomportamentale plastice, cu mari valenţe adaptative, deschise la schimbare, în timp ce sistemul educativ bazat pe principii reproductiv-algoritmice creează structuri psihocomportamentale rigide, streotipizate, inadecvate în situaţiile noi. 3. Gradul de dezvoltare al structurilor derivă din natura evolutivă a personalităţii, pe baza lui determinându-se modalitatea şi stadialitatea elaborării profilului personologic general. K. Lewin a delimitat trei grade de dezvoltare a structurii (trei niveluri de structurare a personalităţii), şi anume: a. Nivelul structurilor primare, slab diferenţiate şi slab saturate în conexiuni interne între elementele componente; se reduce la configuraţia trebuinţelor; a mijloacelor de satisfacere a lor şi a unor caracteristici bazale. b. Nivelul structurilor semidezvoltate, caracterizat prin diferenţierea elementelor componente, prin relaţii stabile noi, prin diversificarea funcţională în interiorul structurilor iniţiale şi prin creşterea interdependenţei corelative. c. Nivelul structurilor dezvoltate sau maturizate, care presupune individualizarea pregnantă a structurilor personalităţii (cognitive, afectivmotivaţionale, volitive), amplificarea maximală a conexiunilor de tip reglator dintre ele. 4. Integrarea structurilor se realizează succesiv, stadial, de la structurile simple la cele complexe, de la structurile inferioare la cele superioare, conform principiului ierarhizării: „într-un proces evolutiv ascendent multistadial, cum este cazul devenirii sistemului personalităţii, conţinuturile şi structurile psihocomportamentale nou apărute reprezintă un nivel integrativ de ordin ierarhic superior, care va subordona funcţional elementele şi structurile anterioare. Astfel, în timp, personalitatea dobândeşte o pregnantă ierarhizare internă, fiecare subsistem component punând în evidenţă o organizare şi o desfăşurare multinivelară. De regulă, desfăşurarea comportamentului este determinată şi poartă în sine amprenta nivelului integrativ superior, cele inferioare intrând mai mult ca momente şi verigi intermediare” (M. Golu, 1993). Gradul de integrare al structurilor se referă la forţa legăturilor între elementele componente şi la existenţa unor dominante relevante (convingeri legate de sistemul de valori fundamentale, idealul de viaţă etc.). Gradul de integrare putând fi ridicat sau scăzut, vom distinge personalităţi puternic integrate (cu o orientare finalistă pregnantă – de exemplu, personalitatea geniului) şi personalităţi slab integrate (cu o traiectorie comportamentală oscilatorie şi lipsită de anumite dominante relevante – de exemplu, personalitatea apatică şi abulică). Funcţionalitatea personalităţii nu poate fi înţeleasă fără a apela şi la calitatea ei de sistem. Ludwig von Bertalanffy (1966), creatorul teoriei generale a sistemelor, 75 defineşte sistemul „un ansamblu de elemente aflate în interacţiune necesară şi cărora le este proprie o anumită finalitate”. Această definiţie relevă următoarele aspecte: ● accentul se pune nu pe natura substanţial-calitativă a elementelor, ci pe configuraţie (ansamblu) şi pe relaţiile dintre elemente. ● noţiunile de sistem şi de element sunt interşanjabile (ceea ce într-un context este element, într-un alt context apare ca sistem, şi invers), importantă fiind nu poziţia de sistem sau de element, ci relaţia, interacţiunea şi interdependenţa lor. ● scopul final al cercetării ştiinţifice îl constituie sistemul, cu particularităţile şi legităţile lui specifice. ● elementele formează subsisteme, iar subsistemele se asociază în sistem care la rândul lui poate deveni un subsistem. Dacă senzaţiile, percepţia, gândirea şi memoria formează subsistemul cognitiv, acesta, corelat cu subsistemele motivaţional, afectiv şi volitiv, formează sistemul de personalitate. La rândul lui, sistemul de personalitate devine subsistem în raport cu macrosistemul social. ● în vederea realizării finalităţii se formează multiple relaţii între elementele componente, de ordin substanţial-energetic, funcţional şi informaţional. ● un principiu fundamental al oricărui sistem este principiul feedback- ului care explică capacitatea de reglare şi autoreglare a subsistemului, personalitatea umană fiind sistemul real cu cea mai înaltă şi diversificată capacitate de autoreglare. Conceptul de sistem, aşa cum precizează M. Golu (1993), oferă posibilitatea reală de centrare pe studiul interacţiunilor şi relaţiilor, iar „personalitatea umană nici nu poate fi concepută şi analizată cât de cât ştiinţific decât prin prisma relaţionarii şi interacţiunii sale permanente cu lumea...personalitatea există, se formează şi se manifestă în şi prin relaţionare.” Abordarea sistemică a personalităţii va trebui să releve: a. Tipurile de relaţii între componente şi necesitatea lor în raport cu finalitatea proprie personalităţii (echivalentă cu inserţia activă a individului în mediu şi intervenţia lui creativă, transformatoare). b. Manifestarea activă, dinamică, diferit calitativă în timp a personalităţii în cursul ontogenezei. c. Raporturile dintre personalitate şi mediul său ambiant (mediul socio-istoric, considerat ca macrosistem). Ca entitate reală, personalitatea conţine toate atributele sistemicului, ea fiind un „sistem dinamic, deschis, hipercomplex şi probabilist” (idem): 1. Caracterul dinamic al personalităţii implică coordonata temporală: personalitatea este funcţie de timp – P=f(t) -, adică evoluează în timp parcurgând o serie de etape de dezvoltare ontogenetică. Sistemul de personalitate are o natură dual-contradictorie, având atât caracter static-funcţional (invarianţii structurali, care îi asigură identitatea de sine în succesiunea momentelor temporale), cât şi dinamic-funcţional (modificările, adaptările sau dezadaptările datorate influenţelor mediului extern). 76 M. Golu specifică faptul că personalitatea este un sistem dinamic evolutiv cu capacitate de autoorganizare, la nivelul ei confruntându-se permanent două tendinţe opuse: – tendinţa evolutivă (antientropică), predominantă în perioadele copilăriei, adolescenţei şi tinereţii, caracterizată prin creştere, maturizare, dezvoltare, devenire; – tendinţa involutivă (entropică), predominantă în perioada bătrâneţii şi caracterizată prin diminuare, degradare, dezorganizare. Între cele două tendinţe contrare se interpune o perioadă de relativă stabilitate, cu menţinerea constantă a tendinţei evolutive. Modificările produse în sistemul personalităţii (mărimile de „ieşire”) sunt determinate nu numai de influenţele mediului extern (mărimile de „intrare”), ci şi de propria organizare internă (mărimile de „stare”), personalitatea fiind un sistem istoricizat (manifestările actuale includ şi experienţa anterioară). În cadrul dinamicii funcţionale a sistemului personalităţii funcţionează două legi: legea heterocroniei şi legea heteronomiei. a. Conform legii heterocroniei, diversele structuri, procese şi subsisteme componente au ritmuri diferite de dezvoltare şi maturizare, care se realizează la momente de timp diferite (gradul de eficienţă adaptativă în raport cu solicitările externe va fi semnificativ diferit la diferite vârste). b. Conform legii heteronomiei, la nivelul personalităţii adulte, funcţiile, procesele şi capacităţile psihice se află la nivele diferite de dezvoltare şi eficienţă în raport cu solicitările externe. 2. Caracterul de sistem deschis al personalităţii rezultă din interacţiunea acesteia cu mediul extern, din schimburile de substanţă, energie şi informaţie, fiecare având un rol diferit în dezvoltarea personalităţii: – schimburile de substanţă şi energie au rol principal în dezvoltarea biofiziologică; – schimburile de informaţie au rol central în dezvoltarea psihică (psihicul având o natură informaţională). Nivelul dezvoltării personalităţii şi echilibrul acesteia va depinde de calitatea, de promptitudinea şi eficienţa realizării acestor schimburi. 3. Caracterul hipercomplex al personalităţii este determinat de două categorii de factori: – numărul foarte mare al elementelor componente; – puternica saturaţie de legături interne (între elementele componente) şi externe (între personalitate şi mediu). 4. Caracterul probabilist al sistemului personalităţii este dat de interpunerea mărimilor interne de „stare”, între mărimile de „intrare” şi cele de „ieşire”. Mărimile de „stare”, prin prelucrarea şi interpretarea influenţelor externe, dau un caracter aleatoriu legăturii „intrare” (stimul) – „ieşire” (răspuns). Astfel, răspunsul la „ieşire” este imprevizibil; noi putem aproxima cu o anumită probabilitate un comportament, dar nu putem spune cu exactitate care va fi acest comportament, personalitatea umană caracterizându- se printr-un comportament polivalent: 77 – în raport cu unul şi acelaşi stimul pot exista mai multe răspunsuri; – în raport cu mai mulţi stimuli poate exista un singur răspuns. !!!! Deşi abordarea sistemică şi cea structurală sunt complementare, ele realizându-se, de regulă, concomitent, abordarea structurală se subordonează celei sistemice. Sistemul dispune de o structură, include diverse structuri şi elemente distincte. „Analiza sistemică este integrativă, globală, în timp ce analiza structurală vizează componente ale sistemelor complexe” (L. Vlăsceanu, 1982, apud M. Zlate, 2000). Personalitatea este un ansamblu de structuri care îi asigură stabilitate (constanţă) şi un nivel înalt de integrare, dar ea nu-şi poate pierde atributul dinamicităţii (atât în plan individual, cât şi social). Astfel personalitatea nu este nici exclusiv statică (stabilă), nici exclusiv dinamică; dimpotrivă, ea exprimă organizarea unitară a însuşirilor şi trăsăturilor neuropsihice relativ stabile ale individului într-un ansamblu dinamic, în permanentă desfăşurare. Din perspectivă structural-sistemică, putem defini personalitatea ca o „structură complexă implicând un ansamblu de structuri şi funcţionând sistemic” (T. Creţu, 1987). Subsistemele (substructurile) personalităţii Psihologia personalităţii îşi centrează atenţia asupra „modului” în care procesele, funcţiile şi stările psihice individuale se integrează pe cele trei coordonate principale: „dinamico-energetică, instrumental-performanţială şi relaţionalsocială” (M. Golu, 2004). Procesul integrării pe cele trei coordonate conduce la elaborarea a trei subsisteme (substructuri) intercorelate, care definesc obiectul central de studiu al psihologiei personalităţii, şi anume: ● subsistemul dinamico-energetic (temperamentul); ● subsistemul instrumental-operaţional (aptitudinile); ● subsistemul relaţional-valoric şi de autoreglaj (caracterul). 3.1.8 Teoria social-cognitivă a personalităţii: A. Bandura In anii 70 behaviorismul îşi reprezintă concepţiile sale în corespundere cu teoria învăţării sociale a lui Albert Bandura (1965), care a menţionat că exista multiple forme de comportament învăţarea cărora este bazată pe observarea unui astfel de comportament la alţii şi imitarea lui, se numeşte învăţare prin observare. „învaţă” un careva tip de comportament, însă utilizarea rezultatelor unei astfel de instruiri depinde de aprecierea emoţional-cognitivă a situaţiei. Astfel atitudinea omului influenţează nu numai condiţiile externe, el este independent să aprecieze şi să prevadă consecinţele comportamentului său. 78 Ca teoretician al învăţării, Bandura este de acord cu Skinner că atât comportamentul normal cât şi cel patologic reprezintă un rezultat al învăţării. Bandura 1-a criticat pe Skinner pentru că a studiat doar subiecţi individuali, mai ales animale, şi nu subiecţi umani, în interacţiune unii cu alţii. Abordarea lui Bandura este una psihosocială, care investighează comportamentele ca fiind formate şi modificate de contextul social. Deşi Bandura recunoaşte faptul că învăţarea se datorează în mare parte întăririi, el subliniază şi existenţa altor forme de învăţare care au loc în absenţa unei întăriri directe. Teoria sa este denumită adesea învăţare observaţională pentru că pune accent pe rolul observării comportamentului celorlalţi şi a consecinţelor acestuia în învăţare. Accentul pus pe învăţarea prin observaţie sau exemplu, reprezintă poate aspectul cel mai important al teoriei lui Bandura. în acelaşi timp, Bandura nu elimină total existenţa variabilelor interne, aşa cum făcea Skinner. El este de părere că procesele de gândire influenţează procesul de învăţare. Observând comportamentul celorlalţi, oamenii realizează o decizie conştientă să se comporte sau nu în acelaşi mod. Cu alte cuvinte, Bandura interpune un mecanism de mediere între stimul şi reacţie şi acest mecanism este reprezentat de procesele cognitive ale subiectului care realizează controlul intern al comportamentului. (Astfel, de pildă, nu programul de întărire contribuie la modificarea comportamentului, ci ceea ce crede subiectul sau ceea ce percepe el în legătură cu programul respectiv.) Teoria lui Bandura reprezintă o formă mai puţin extremă de behaviorism. 1, Modelarea - baza învăţării observaţionale Elementul din teoria lui Skinner, cu care Bandura nu este de acord constă în aceea că învăţarea s-ar produce numai prin întărire directă. Mai mult, el arată că întărirea reprezintă un mod ineficient de învăţare care consumă timp, ba mai mult, este şi periculos. El spunea că lumea ar fi foarte nesigură dacă, de pildă, oamenii ar avea nevoie de întărire directă pentru a învăţa să n-o traverseze pe culoarea roşie a semaforului. Condiţionarea operantă prin intermediul căreia încercările şi erorile vor continua până când va fi găsit răspunsul corect, este ineficientă în învăţarea conducerii auto pentru că subiectul vă muri într-un accident înainte de a găsi secvenţa pozitivă de comportament. Bandura arată că majoritatea comportamentelor umane sunt achiziţionate prin intermediul exemplului, care poate avea un caracter intenţional sau accidental. Noi învăţăm observându-i pe ceilalţi şi modelându-ne comportamentul în funcţie de al acestora. Cum ar putea un copil să înveţe dacă el nu ar auzi cuvinte, propoziţii sau fraze ? Prin intermediul modelării este posibilă achiziţionarea unor comportamente noi, cât şi întărirea sau, dimpotrivă, slăbirea vechilor repertorii de comportamente. Astfel, de exemplu, preşcolarii care au văzut cum un adult lovea un manechin de plastic, au pus în evidenţă un comportament de două ori mai agresiv decât cel al lotului martor. Bandura înţelege prin dezinhibiţie faptul că anumite comportamente inhibate se pot reactualiza sub influenţa unui model. Un exemplu de dezinhibiţie îl reprezintă situaţia în care un subiect realizează, aflându-se într-o gloată, acţiuni pe care nu le-ar realiza de unul singur. Mai exact, subiectul este mai înclinat să încalce unele reguli atunci când îi vede pe ceilalţi încălcându-le. Pe baza unor 79 cercetări extensive, Bandura a ajuns la concluzia că cea mai mare parte a comportamentului uman, pozitivă sau negativă, normală sau patologică, este învăţată prin intermediul imitaţiei. Autorul este de părere că nevroticii, criminalii sau psihopaţii au învăţat comportamentul lor la fel ca ceilalţi oameni. Diferenţa constă în aceea că personalităţile deviante au urmat un alt model, care nu este considerat dezirabil de majoritatea membrilor societăţii. Bandura a discutat mult despre modelele greşite de comportament care le sunt oferite copiilor prin intermediul programelor de televiziune. Bandura afirmă că persoana care controlează modelele, controlează şi comportamentul subiecţilor. 2. Particularităţile modelului Particularităţile modelului vor influenţa procesul imitaţiei. Astfel, în viaţa reală vom fi mai tentaţi să ne lăsăm influenţaţi de către cineva care ne seamănă, decât de cineva care este total diferit. De asemenea, noi suntem mai înclinaţi să imităm comportamentul unei persoane de acelaşi sex. De asemenea, vârsta subiectului are un roi important în modelare. Astfel, de pildă, un preşcolar va imita mai curând comportamentul unui adult decât un adolescent care luptă pentru independenţă. Bandura subliniază că, în general, subiecţii sunt mai dispuşi să se lase influenţaţi de surse model care au aceeaşi vârstă. O altă caracteristică importantă a modelului o reprezintă statutul social şi prestigiul. într-unui din experimentele sale, Bandura a demonstrat că pietonii sunt mai înclinaţi să traverseze pe culoarea roşie a semaforului dacă o persoană foarte bine îmbrăcată face acelaşi lucru şi să nu o facă, dacă o persoană prost îmbrăcată se comportă în mod respectiv (în ambele cazuri este vorba de aceeaşi persoană). Aceste observaţii se utilizează cu succes în psihologia reclamei când o personalitate din lumea artistică sau sportivă este prezentată în calitate de consumator al unui produs. Tipul de comportament este, de asemenea, important în cadrul imitaţiei. Astfel, comportamentele complexe nu sunt imitate tot atât de rapid ca cele simple. Caracteristicile observatorului. Persoanele caracterizate prin insuficientă încredere în sine şi imagine de sine scăzută sunt mai înclinate să imite comportamentele altora. De asemenea, subiecţii care au primit întăriri în trecut pentru imitarea comportamentului celorlalţi sunt mai înclinaţi spre imitaţia unei surse model. Recompensarea consecinţelor comportamentului. In cazul în care comportamentul de imitaţie este întărit, forţa de imitare a modelului se amplifică. Bandura este de părere că întărirea pozitivă poate acţiona mai puternic decât factorii menţionaţi mai sus. Astfel, de pildă, o sursă model cu statut social ridicat îl poate face pe subiect să o imite, dar dacă consecinţele respectivei imitări nu sunt întărite suficient, subiectul va avea tendinţa de a fi mai puţin dominat în viitor de respectivul model, 3. Conceptul de eu (self) Bandura defineşte eul în termenii structurilor cognitive care funcţionează ca sisteme de referinţă internă, cât şi a setului de sub funcţii care implică percepţia, evaluarea şi reglarea comportamentului”.Deci, eul nu reprezintă o entitate, ci un set de structuri şi procese cognitive care reglează percepţia şi cogniţia. Bandura consideră că două aspecte ale eului au o importanţă majoră: a) întărirea eului; b) Eficienţa eului. 80 a) întărirea eului (autoîntărirea). Autoîntărirea este, în concepţia lui Bandura, tot atât de importantă ca şi întărirea externă. O recompensă autoadministrată poate fi, de pildă, trăirea sentimentului de mândrie sau satisfacţie, în timp ce o sancţiune autoadministrată poate fi reprezentată de trăirea sentimentului de ruşine, culpabilitate sau depresie în legătură cu faptul că nu ne-am comportat într-un anumit fel. Bandura consideră că majoritatea comportamentelor umane sunt reglate prin intermediul auto întăriri lor. Standardele interne în raport cu care se evaluează comportamentul sunt preluate prin învăţare de la surse model care sunt părinţii şi alte persoane semnificative din copilăria subiectului. b) Autoeficienţa. Autoeficienţa se referă la cât de bine reuşeşte subiectul să-şi atingă propriile standarde interne. Bandura consideră că autoeficienţa se exprimă prin intermediul sentimentelor de autostimă, de valoare personală, de adecvare şi eficienţă în abordarea realităţii. Autoeficienţa este perceperea propriei capacităţi de a produce şi regla evenimentele vieţii. Persoanele care au standarde interne exagerat de ridicate se autopedepsesc sever atunci când nu reuşesc să le atingă şi de aici pot rezulta sentimente de depresie, descurajare, autodevalorizare. Bandura subliniază că persoanele cu sentimentul autoeficienţei scăzut pot să se refugieze în alcool, să se resemneze sau să se refugieze într-o lume de fantasme. Aceste persoane se simt neajutorate, incapabile să influenţeze evenimentele, consideră că toate eforturile lor sunt inutile. Subiecţii sunt dependenţi şi anxioşi. Când întâlnesc un obstacol renunţă la tentativele de a-1 depăşi sau nici măcar nu încearcă să-1 depăşească. Persoanele cu sentimentul autoeficienţei ridicat au următoarele caracteristici: sunt capabile să facă faţă în mod adecvat încercărilor vieţii; pentru că ele se aşteaptă la succes, ele vor persevera în tentative de depăşire a obstacolelor; au o mare încredere în forţele proprii şi nu sunt blocate de dubitaţii; au performaţe ridicate în activitate. Bandura consideră că modul în care omul îşi apreciază nivelul de autoeficienţa depinde de: nivelul performanţelor anterioare; obsen’area succesului altor persoane (mai ales dacă sunt asemănătoare cu noi); întăreşte sentimentul autoeficienţei; persuasiunea verbală poate creşte nivelul autoeficienţei (şi invers, în funcţie de conţinutul acesteia); nivelul de activare internă. Oamenii sunt mai înclinaţi să se aştepte la succes atunci când nu manifestă reacţii dezadaptative, de supraactivare în condiţii de stres. 4. Stadiile învăţării modelate După Bandura, modelarea se dezvoltă odată cu vârsta şi maturizarea, în copilărie, modelarea se limitează la imitaţia directă pentru că la copii nu s-au dezvoltat încă abilităţile cognitive şi sistemele imaginative (reprezentaţional) şi verbal, care stau la baza învăţării modelate, în cazul copiilor, este necesar un număr mai mare de repetări pentru ca aceştia să reproducă un anumit comportament observat (cam în jurul vârstei de 2 ani apar primele comportamente imitate). 5. Modificarea comportamentului învăţat Prin intermediul teoriei sale asupra învăţării sociale, Bandura urmăreşte un scop practic imediat, şi anume găsirea celor mai eficiente modalităţi de modificare a comportamentului indezirabil sau anormal. Dacă modelarea reprezintă modalitatea de bază în învăţarea unor comportamente, tot prin intermediul modelării se poate 81 modifica un comportament nedorit. Astfel, de pildă, Bandura a utilizat metoda modelării pentru înlăturarea unor frici sau fobii (exemplu: un copil cu fobie de câini a fost pus să urmărească, de la o distanţă sigură, cum alt copil de aceeaşi vârstă se joacă cu un câine). Deşi abordarea lui Bandura se referă la comportamentul manifest, odată cu trecerea timpului, autorul a început să fie tot mai mult preocupat de variabilele cognitive, mai precis de autoeficienţă. Un subiect care şi-a rezolvat prin intermediul modelării fobia de şerpi, de pildă, îşi modifică nu numai comportamentul manifest ci şi atitudinile, manifestând mai mult autoeficienţă în situaţiile care îi produceau înainte anxietate. In încheiere, trebuie să subliniem faptul că Bandura era de părere că un comportament uman este controlat atât de subiectul însuşi, prin intermediul operaţiilor şi proceselor cognitive cât şi de mediu, prin intermediul stimulărilor de natură socială. El îşi denumeşte poziţia „determinism reciproc” şi arată că „oamenii nu sunt nici obiecte pasive, controlate de forţe externe, nici subiecţi absolut liberi care pot face şi deveni ceea ce vor”. 3.1.9 Orientarea umanistă în psihologia personalităţii: A.Maslow;C.Rogers 1. Caracteristica generală a orientării umaniste Vreme de aproape o jumătate de veac, psihologia a fost dominată de două mari şcoli: şcoala psihanalitică, care punea accentul pe componenta instinctivă, iraţională, inconştientă a fiinţei umane şi şcoala behavioristă, care îi considera, în esenţă, pe oameni nişte fiinţe mecanice, controlate din exterior, dependente de mediul înconjurător. Reorientateă către uman câştigând tot mai mult teren în psihologie, spre jumătatea secolului XX apare o nouă orientare psihologică numită psihologia umanistă. Considerată de unul dintre iniţiatorii ei, Abraham H. Maslow (1908 – 1970), a treia forţă în psihologie, încă de la început psihologia umanistă a reprezentat o reacţie împotriva celorlalte două mari orientări existente şi practicate în Occident. Behaviorismul şi psihanaliza, taxate ca incapabile de a studia şi mai ales de a soluţiona problematica reală, concretă a omului contemporan, aflat în faţa multor dileme şi contradicţii: „Eu cred că psihologia umanistă”, scrie Maslow, „trebuie să se ocupe mai mult de problemele importante ale poziţiei Omului în lumea de azi şi spun acest lucru deoarece toate problemele importante ale omenirii – război şi pace, exploatare şi fraternitate, ură şi dragoste, boală şi sănătate, înţelegere şi conflict, fericire şi nefericire – conduc la o mai bună înţelegere a naturii umane şi la o psihologie cu aplicaţii directe pentru viaţă omului” La rândul ei, Charlotte Bruhler (1893 – 1974) susţinea că „psihologia umanistă se vrea a fi o soluţie la problemele umane ale timpului nostru: cum să trăieşti o viaţă plină de succes şi cum să construieşti relaţii mai satisfăcătoare între oamenii acestei lumi” Concepţia lui Maslow asupra personalităţii Dragostea lui Maslow pentru muzică şi atracţia pentru academicienii şi politicienii liber-cugetători se sprijinea pe devotamentul său iniţial asupra studiului 82 comportamentelor neschimbătoare ale animalelor. A demonstrat că în comportamentul sexual al maimuţelor există de fapt un joc al dominării. Deşi a ajutat la stabilirea unui interes în „ierarhiile dominării” la primate, Maslow a abandonat în cele din urmă activitatea. Fiind preocupat de câştig în perioada depresiunii economice, Maslow a intrat la Medicină. Ca de obicei, datorită motivaţiei extrinseci, Maslow s-a plictisit repede şi a renunţat. Având în faţa o piaţă a muncii slabă, şi refuzul unei cercetări datorită antisemitismului, Maslow era pregătit să accepte orice. Spre fericirea lui, psihologul EdwardL. Thorndike a devenit interesat de munca lui. Thoradike lucra la Teachers College din cadrul Univ. Columbia şi era autorul „legii efectului”, un principiu de bază al învăţării, în loc să urmărească pisicile cum scăpau din cuşti, avea planuri mai.mari pentru aplicarea psihologiei şi a primit 100.000$ pentru punerea lor în aplicare. Maslow se putea întoarce la New York să-şi continue cercetarea şi în acelaşi timp să-şi câştige şi existenţa. Chiar şi atunci când studia animalele în Wisconsin, Maslow a devenit interesat de disputa Freud-Adler. New-York-ul se afla în cea mai fascinantă perioadă a psihologiei personalităţii: Horney, Fromm, Adler şi alţii, printre care şi Koffka, reprezentat al psihologiei globale. Dintre aceştia Adler a avut un impact mai mare asupra sa. Când s-a prezentat la una din conferinţele lui, a fost plăcut surprins să găsească o sală aproape goală. Având o competiţie slabă pentru a-i capta atenţia lui Adler, cei doi au devenit apropiaţi. Fără îndoială, noţiunile lui Adler, cum ar fi: interesul social, lupta pentru superioritate şi ideea „puterea creaţiei individuale”, lau influenţat puternic pe Maslow. Psihologia gestaltistă a contribuit probabil cel mai mult la evoluţia intelectuală a lui Maslow, fiind preocupată iniţial cu percepţia şi susţinea ideea că percepţiile simple sunt întreguri realizate din părţi integrate. Pot fi luate în considerare părţile sau întregul, dar niciodată la un loc. Aşa că, la fel ca şi într-un mozaic, amănuntele ce formează feţele şi figurile din lucrările de artă, pot fi apreciate ca întreg sau pe părţi. Mai important, părţile şi întregul sunt entităţi separate, dar sunt fără scăpare legate între ele: întregul este format prin integrarea părţilor în aşa fel încât părţile şi întregul nu pot exista separate una de cealaltă. Teoria gestaltistă era compusă din legi de organizare care explicau cum părţile formau întreguri. Această idee a întregului a devenit fundamentală pentru Maslow. Pentru a o demonstra, a făcut o analogie referitoare la studiul stomacului. Stomacul poate fi examinat prin extragerea dintr-un cadavru şi examinarea sa ca şi când ar funcţiona independent de corpul din care a fost luat. Alternativ, stomacul poate fi studiat în organisme vii. Pentru Maslow, cea din urmă variantă e de preferat, deoarece stomacul nu poate fi pe deplin înţeles în afara corpului în care e integrat. La nivelul motivaţiei, în cadrul stomacului, nu stomacului îi e foame, ci individului. Pentru Maslow, factorii motivaţionali sunt suportul personalităţii. Motivaţie provine din cuvântul rădăcină „motiv” şi se referă la procesul prin care organismele sunt împinse spre scopuri. Nevoile sunt tensiuni simple care cer a fi satisfăcute. Foamea este un exemplu. Conceptul de „nevoie” este tradiţional şi pare uşor de înţeles, însă Maslow a considerat că este un concept ambiguu. Putem fi 83 induşi în eroare observând anumite comportamente şi atribuindu-le unei anumite nevoi. Spre exemplu, oamenii cărora nu le este foame, dar mănâncă, nu îşi satisfac nevoia de foame, ci nevoia de securitate. Maslow şi-a susţinut punctul de vedere că un comportament, gând sau sentiment dat poate apărea datorită mai multor motivaţii. Maslow oferă două răspunsuri la întrebarea: „Pot oamenii trăi numai din pâine?” Răspunsul este „Da, atunci când nu există deloc pâine”, şi „Nu, atunci când este pâine din belşug”. Se poate lua exemplul oamenilor înfometaţi care se gândesc numai la mâncare, visează numai la mâncare. Pentru ei, orice alt interes nu este important. Viaţa însăşi e definită prin „a mânca”. Oricum, tabloul e diferit atunci când oamenii sunt hrăniţi, când mâncarea e din abundenţă. Satisfacerea foamei determină oamenii să-şi urmărească şi alte nevoi, care încep să domine individul, luând locul foamei. După ce şi acestea sunt satisfăcute, alte nevoi le iau locul. Maslow a stabilit o ierarhie a trebuinţelor sau nevoilor, pornind de la nevoile biologice, până la nevoile cele mai abstracte: Trebuinţele fiziologice cuprind necesităţile biologice pentru apă, oxigen, proteine, vitamine, temperatura normală a corpului, somn, sex, exerciţii fizice şi altele. Acestea pot fi considerate mai mult impulsuri decât nevoi. Trebuinţa de securitate / siguranţă include protecţia, stabilitatea, structura, legea, ordinea, libertatea. Această nevoie poate fi urmărită în reacţiile negative foarte puternice ale copiilor mici, la orice schimbare neaşteptată în jurul lor. Aceste reacţii la copii sau la adulţi la diferiţi stimuli sugerează activarea acestei nevoi. Se poate observa similitudinea cu ideea adusă de Karen Horney, referitoare la „anxietatea de bază”. Trebuinţa de dragoste şi apartenenţă orientează persoana spre relaţii afectuoase cu cei din jur şi spre o anumită poziţie în familie sau în grup. Maslow a studiat aşa numitele „sensitivity groups”, ansambluri de oameni ce se întâlneau pentru a-şi destăinui sentimente intime şi pentru a deveni apropiaţi. Maslow a văzut în acest curent o creştere a nevoii de contract interpersonal şi intimitate dintre oamenii. Trebuinţa de stimă este împărţită în două categorii: 1) dorinţele personale de acceptabilitate autoritate competenţe, realizare, încredere, independenţă şi libertate; 2) dorinţa de respect din partea altor oamenii incluzând atenţia, recunoaşterea, aprecierea, statusul, prestigiul, faima, dominaţia şi demnitatea. Satisfacerea acestor nevoi dă naştere sentimentelor de autovaloare, încredere în sine şi putere psihologică. Dar încurcarea satisfacerii acestor nevoi produce sentimente de inferioritate, slăbiciune şi neajutorare, care duc la descurajare, compensare sau nevroză. Cea mai importantă năzuinţă este „nevoie de actualizare a sinelui”, „dorinţa de auto împlinire… tendinţa omului de a-şi realiza potenţialul”. Această forţă puternică poate fi atribuită dorinţei de a deveni cât mai mult ceea ce suntem, de a realiza cât mai mult din ceea ce suntem capabili. Oamenii se simt într-un fel constrânşi să devină ceea ce pot să devină, fie atlet, părinte, jurnalist. Muzicieni simt nevoia de a face muzică, artişti să picteze, poeţii să scrie. în manifestarea acestui proces de actualizare a sinelui oamenii diferă cel mai mult. Deoarece 84 fiecare persoană e diferită, ceea ce fiecare persoană simte că trebuie să devină e unic. Maslow a numit primele patru nevoi de bază „nevoi deficienţă” (d-needs), deoarece în împlinirea lor este inclus şi mediul, pentru ca persoana să evite boala fizică şi neadaptarea psihologică. Citând dovezi din cercetări, Maslow a ajuns la concluzia că apetitul sau preferinţele culinare individuale sunt un indiciu foarte clar cu privire la nevoile fiziologice sau deficitele organismului. Dacă în corp o substanţă biochimică anume lipseşte, individul va încerca să satisfacă deficienţa prin dezvoltarea unei pofte faţă de elementul nutriţional lipsă. Maslow a găsit sprijin pentru această teorie în teoria homeostaziei a lui Walter Cannon. Prin homeostazie se înţelege tendinţa organismului de a menţine constanţi parametrii mediului intern, restabilindu-le nivelul când acesta este perturbat de o influenţă externă. Maslow a constatat următoarele: 1) oamenii tânjesc permanent la satisfacerea lor; 2) lipsa îmbolnăveşte oamenii sau opreşte dezvoltarea lor; 3) satisfacerea vindecă boala produsă de deficienţă; 4) proviziile stabile previn aceste boli; 5) oamenii sănătoşi nu au deficienţă. Nevoia de actualizare a sinelui tinde să nu apară până ce nu există o satisfacere anterioară a nevoilor fiziologice, de siguranţă, de dragoste şi de stimă. Insă chiar şi satisfacerea nevoilor de bază nu e suficientă pentru a garanta apariţia acestui proces de actualizare a sinelui. Persoanele care se află în cadrul acestui proces psihologic arată o satisfacere suficientă a nevoilor de bază. Pe deasupra nu sunt bolnavi, îşi folosesc pozitiv capacităţile şi motivaţia este legată de un set de valori persoanele. Actualizarea sinelui nu se referă la compensarea deficitelor, ca în cazul nevoilor-D, ci privesc mişcarea ascensională, optimizantă dincolo de anumite standarde. Maslow a ierarhizat trebuinţele / nevoile de bază intr-o „piramidă” a trebuinţelor / nevoilor. Nevoile de la bază sunt predominante, cer satisfacerea lor imediată. Ele apar mai devreme în procesul de dezvoltare şi cer satisfacerea imediată. O deficienţă într-o nevoie de la baza piramidei domină funcţionarea personalităţii până când e satisfăcută. Numai atunci persoana e eliberată să se adreseze nevoii care e mai sus în piramidă. Nevoia de siguranţă e mai puternică decât nevoia de dragoste, dar foamea le domină. Maslow susţine că în societatea actuală, satisfacerea trebuinţelor unei persoanei de rând, poate fi în proporţie de 85% din fiziologice, 70% de siguranţă, 50% dragoste, stima şi doar, 10% de actualizare a sinelui. De asemenea, oamenii nu trebuie să-şi satisfacă în proporţie de 100% o nevoie pentru ca următoare să apară. Dacă nevoie de dragoste e satisfăcută în proporţie de 10%, nevoia de stimă nu apare deloc, dar la o proporţie 25%, nevoia de stima apare cu doar 5%. , > 85 Există bineînţeles şi excepţii la apariţia nevoilor în această ordine. Romeo şi Julieta şi-au dat viaţa pentru dragostea. Mahatma Ghandi a fost dispus să-şi nege siguranţa şi trebuinţele fiziologice pentru valori înalte, ca demnitatea personală, egalitatea socială şi libertatea politică. El a fost capabil să-şi nege trebuinţele de la baza piramidei treptat, concentrându-se asupra valorilor mai importante. Ghandi a fost aruncat într-un lagăr de concentrare şi chinuit prin intermediul torturii, înfometării şi epuizării. Cel mai tipic exemplu de inversare al nevoilor este atunci când trebuinţa de dragoste este satisfăcută o dată cu trebuinţa de stimă. Persoana care crede că satisfacerea trebuinţei de stimă implică şi dragostea, poate adopta atitudinea că iubirea vine doar la cei puternici, respectaţi şi temuţi. Pentru o astfel de persoană, trebuinţa de a fi un obiect al afecţiunii este întâlnită prin afişarea unei măşti a încrederii, şi susţinerea convingerii că această mască atrage „dragostea”. Este posibilă de asemenea dispariţia completă a unei nevoi, în cazul unui individ antisocial (psihopat), spre exemplu, a cărui sete de dragoste din copilărie nu a fost niciodată potolită şi deci o perioadă critică în dezvoltarea acestui individ a fost ocolită. De asemenea nivelul de aspiraţie al unui individ poate fi redus permanent. Spre exemplu, o persoană care a trăit în şomaj sau în sărăcie groaznică mai mult timp, poate continua să caute doar satisfacţii minime în viaţă, cum ar fi obţinerea mâncării sau a adăpostului. Maslow a încercat să înţeleagă valorile sădite în natură prin observarea esenţei culturii omului. Doar alegerile, gusturile şi judecatele unei fiinţe umane sănătoase ne vor spune multe despre ceea ce este bun pentru întreaga omenire în lunga ei existenţă. Maslow a studiat cele mai importante personalităţi umane, definindu-le ca fiind acele persoane sănătoase din punct de vedere psihic, al maturităţii şi desăvârşirii lor. El a desemnat câteva din aceste personalităţi, capacităţile şi talentele care-i ajută să facă ceea ce pot ei mai bine şi care îi ajută să se dezvolte la nivel superior. Ei trăiesc după povăţuirea lui Nietzsche „Fiţi, deveniţi ceea ce sunteţi (cu adevărat)!” Caracteristicile comune marilor personalităţi sunt următoarele: perceperea clară, eficientă a realităţii şi relaţii confortabile cu aceasta; aşteptări / expectanţe de la sine, de la alţii şi de la natură; spontaneitate, simplitate, naturaleţe; centrarea pe problemă (dacă intervine ceva străin, ei considera că au o misiune de îndeplinit în legătura cu acel „ceva”; detaşare şi nevoia de intimitate; caracter puternic şi independenţă relativă faţă de mediu; continua împrospătare a aprecierii; experienţa mistică de vârf; „Gemeinschaftsgefuehl” – sentimentul comunitar de înrudire şi de identificare cu rasa umană (acelaşi cuvânt german utilizat de către Adler şi mai târziu prin „interes social”; relaţii personale cu ceilalţi (puternice, dar limitate ca număr); structura caracterială democratică; discriminare etică între bine şi rău, metode; sens filozofic; creativitate; transcendenţa în oricare culturi particulare; imperfecţiuni: uneori nechibzuit, nepoliticos din punct de vedere social, rece, plictisit, iritat, încăpăţânat, uită repede, indispus, prostuţ, mânios, mândru în aparenţă, naiv, anxios, vinovat, neadaptat. 86 Maslow este de părere că aceste trebuinţe formează o ierarhie separată: nevoia de cunoaştere este mai puternică decât nevoia de a înţelege. între cele două ierarhii de trebuinţeexistă o interacţiune reciprocă. Astfel, este imposibil ca un subiect să devină autoactuâlizat dacă trebuinţele sale de cunoaştere sau înţelegere nu sunt satisfăcute. Maslow arată că există şi excepţii de la ierarhia trebuinţelor: astfel, oamenii care s-au dedicat unei cauze cu preţul vieţii şi-au negat trebuinţele fiziologice sau pe cele de securitate. C. Rogers: teoria fenomenologică a personalităţii Teoria personalităţii elaborată Cari Rogers, în 1959, a constituit una dintre primele provocări reale la adresa abordărilor psihanalitice şi psihometrice ale personalităţii. Rogers consideră că aceste viziuni asupra personalităţii sunt foarte limitate, prezentând idei foarte înguste în legătură cu potenţialul uman. Pentru teoreticianul psihanalist, opersonalitate sănătoasă este, pur şi simplu, una care a reuşit să reducă tensiunile dintre părţile sale distincte, până la un nivel pe care îl poate stăpâni, iar pentru teoreticienii psihometriei, simpla absenţă a simptoamelor unei tulburări sugerează că individul este sănătos mintal. { Nevoile umane. Rogers consideră că există o parte mai bună a personalităţii umane, care se manifestă prin năzuinţa continuă spre creştere şi dezvoltare, în care oamenii sunt angajaţii în permanenţă (dacă nu sunt tulburaţi sau sub tensiune). El susţine că fiinţele umane au o necesitate fundamentală de a-şi dezvolta potenţialul cât mai mult posibil şi, din activitatea sa clinică, deduce că probleme nevrotice sau psihotice se dezvoltă atunci când acest aspect al personalităţii unei fiinţe umane este în mod consecvent reprimat. Rogers se referă la acest lucru folosind termenul nevoie de auto actualizare ~ necesitatea de actualizare sau de realizare a potenţialului propriu. Deoarece această necesitate este atât de importantă, Rogers susţine că evaluăm, prin prisma ei, toate experienţele noastre de viaţă. Experienţele care ne încurajează dezvoltarea sunt cele pe care le percepem ca pozitive sau utile, pe când pe cele care ne inhibă sau ne suprimă autoactualizarea le percepem ca negative sau neplăcute. Deoarece fiecare individ are capacităţii şi tendinţe diferite, fiecare îşi elaborează propriul set de valori specifice, care sunt, deseori, similare cu ale altora, chiar dacă nu perfect identice. Conceptul de sine. O altă diferenţă între viziunea lui Rogers şi abordările psihanalitice şi psihometrice ale personalităţii este că acesta percepe personalitatea ca o unitate coerentă, şi nu împărţită în secţiuni sau părţi separate. El îşi centrează teoria pe ideea „sinelui”, deoarece, în lucrul cu pacienţii săi, a constatat că aceştia aveau idei foarte clare în privinţa „eurilor lor interioare”, pentru care psihologul a propus denumirea de concept de sine, şi că, deseori, erau tulburaţi de comportamentele care nu se potriveau cu ideile lor. „Nu înţeleg, nu-mi stă în fire să fac asta”, ar fi o remarcă tipică pentru acest tip de anxietate. Conceptul de „sine” este fundamental în teoria lui Rogers asupra personalităţii. El a descoperit că mulţi dintre pacienţii săi aveau o imagine a aceea ce doreau să fie (şinele ideal), foarte diferite de felul în care credeau că sunt în realitate. Cu cât şinele ideal era mai 87 diferit de şinele real, cu atât pacientul se simţea mai anxios şi mai nefericit. Această discrepanţă între şinele ideal şi cel real este deseori evidentă la persoane care suferă de boli digestive. In cartea sa, Grăsimea este o problemă feminină, Susie Orbach susţinea că bolile digestive, cum ar fi bulimia şi anorexia nervoasă, apar ca urmare a importanţei acordate frumuseţii şi zvelteţii în societatea occidentală. Femeile sunt continuu sub presiunea imaginii felului în care ar trebui să arate, iar respectul lor de sine este legat de succesul pe care îl au în hrănirea şi îngrijirea altora. Pregătirea mâncării este, şi ea, o cale de exprimarea a personalităţii. Cei care suferă de anorexie au deseori imagini corporale anormale, considerându-se graşi atunci când sunt extrem de slabi. în parte, terapia lui Orbach constă în modificarea imaginii de sine a suferinzilor, pentru a aduce imaginea sinelui ideal mai aproape de şinele real. Preţuirea. Cealaltă necesitate a personalităţii umane pe care Rogers a evidenţiat-o este necesitatea preţuirii. El susţine că orice fiinţă umană trebuie să fie preţuită de alte persoane, preţuire care să se manifeste fie prin dragoste, afecţiune sau chiar simplu respect. Pentru că este vorba, într-adevăr, de o necesitate, şi nu de un element fără de care să ne putem descurcă, este foarte important ca omul să găsească această preţuire şi, în unele cazuri, acest lucru poate deveni atât de important, încât să interfereze cu nevoia de autoactualizare. După Rogers, în aceste condiţii, individul începe să aibă probleme. Condiţii de valorare. In general, cei din jur au tendinţa de a condiţiona preţuirea de un comportament „adecvat”. Cu alte cuvinte, ei admiră o persoană dacă aceasta se comportă într-un anumit fel. Aceasta înseamnă că fiecare persoană ştie care sunt tipurile de comportament care pot şi care nu pot câştiga preţuirea celorlalţi. Aceste idei sunt cunoscute sub denumirea de condiţii de valorare şi sunt foarte importante în ghidarea comportamentului individual, deoarece ele conduc individul spre tipurile de comportament aprobate de societate. Când aceste condiţii de valorare impun individul să acţioneze pe căi cu totul opuse comportamentului de autoactualizare apreciat pozitiv de persoana respectivă, atunci apare ameninţarea, pentru că necesitatea de autoactualizare a individului este ameninţată. Aceasta produce anxietate, deoarece omul devine conştient (chiar dacă acest lucru nu-i este foarte clar) că există o lipsă de concordanţă între acţiunile şi valorile sale. Mecanisme de apărare. Datorită ameninţării produse de această neconcordanţă, individul dezvoltă mecanisme de apărare, care protejează şinele de confruntare cu situaţia reală. Aceste mecanisme de apărare sunt de două tipuri: negarea (adică refuzul de ă admite că există vre-o neconcordanţă) şi distorsionarea(adică falsificarea sau modificarea amintirii experienţei neplăcute, pentru a deveni mai puţin ameninţătoare). De aici se pot dezvolta uneori probleme psihice serioase, deşi majoritatea persoanelor utilizează puţin aceste mecanisme de apărare în viaţa cotidiană. Rogers a văzut personalitatea ca pe un fel de „mască” pe care o folosim în raport cu alte persoane, în viaţa cotidiană. El afirma că este important faptul ca această „mască” să fie similară „sinelui interior” real, pentru că, în caz contrar, omul ar fi considerat drept un prefăcut. Dar chiar dacă personalitatea se potriveşte cu şinele 88 interior, nu este totuşi identică, şi fiecare fiinţă umană este singura care ştie cum este pe dinăuntru. Preţuirea necondiţionată. După Rogers, dezvoltarea unei personalităţi sănătoase presupune inexistenţa conflictelor între „condiţiile de valorare” şi imboldul lăuntric de autoactualizare, deoarece pentru majoritatea indivizilor există cel puţin una sau două persoane, în decursul vieţii, care le oferă o preţuire necondiţionată. Cu alte cuvinte, individul ştie că există cineva, sau a existat cineva în trecut, care ţine la el indiferent de comportamentul său. Preţuirea necondiţionată este deosebit de valoroasă, pentru că eliberează individul de necesitatea de a căuta tot timpul aprobarea socială, dându-i în schimb libertatea de a-şi explora talentele, înclinaţiile şi capacităţile. Cu alte cuvinte, oamenii îşi pot exprima necesitatea de autoactualizare fără să aibă grijă de dezaprobările sociale pe care le-ar putea produce. Rogers insistă că majoritatea, dacă nu toţi pacienţii săi nevrotici, aveau părinţi care nu le-au dat copiilor lor sentimentul puternic de a fi iubiţi şi apreciaţi în mod absolut, în schimb le-au condiţionat întotdeauna dragostea de „buna purtare”. Acest lucru, aprecia el, a transmis copilului mesajul că nu era iubit deloc şi că părinţilor le-ar fi plăcut, de fapt, un alt copil, ideal, care să nu fie niciodată obraznic. Prin urmare, aceşti copii au crescut cu năzuinţa de a fi admiraţi de alţii, neglijându-şi în acest timp autoactualizarea. Astfel de persoane tind să aibă standarde ridicate de comportament, foarte nerealiste, altfel spus, conceptul lor de sine ideal nu se mai corelează deloc cu şinele real. CAPITOLUL IV SUBSISTEMUL DINAMICO-ENERGETIC AL PERSONALITĂŢII 4.1. Definiţie şi caracterizare generală Temperamentul se defineşte ca ansamblul însuşirilor dinamicoenergetice ale personalităţii. Pe de o parte, ne furnizează informaţii cu privire la cât de rapidă sau lentă, mobilă sau rigidă, uniformă sau neuniformă, accelerată sau domoală este conduita unui individ – nivelul dinamic –, iar pe de altă parte, ne indică modul de acumulare şi descărcare a energiei unui individ – nivelul energetic – de unde atributele energic, exploziv, rezistent, expansiv şi contrarele lor (deficit de energie, consum lent al energiei, risipă de energie). În cadrul dezvoltării personalităţii, temperamentul este latura care se manifestă cel mai de timpuriu (observabilă din copilărie, când nu se poate spune încă nimic despre celelalte laturi ale personalităţii deoarece ele nu au fost dezvoltate) şi se exprimă cel mai pregnant în conduită şi comportament (mişcări, reacţii afective, vorbire etc.) 89 Din punct de vedere biologic, temperamentul implică direct constituţia fizică şi procesele neurochimice sau metabolice din organism. Din punct de vedere psihologic, temperamentul implică modul cum reacţionează şi se manifestă un individ, sub aspect dinamico – energetic, în diverse situaţii externe. Dinamica temperamentală se exteriorizează atât în mişcările persoanei, cât şi în afectivitate, în conduitele voluntare sau în procesele cognitive; ea se exprimă în mimica individului, în viteza şi ritmul vorbirii, în particularităţile scrisului său etc. Astfel, putem identifica temperamentele cu ajutorul unor indicatori psihocomportamentali, şi anume: ● impresionabilitatea → adâncimea şi tăria cu care sunt trăite fenomenele psihice, în special cele senzoriale şi afective. În funcţie de capacitatea de receptare a stimulărilor şi profunzimea impresiilor produse, precum şi de ecoul (rezonanţa) lor în întreaga fiinţă a individului, unii indivizi sunt adânc impresionabili (informaţiile primite şi impresiile formate au rezonanţă mare în plan psihic, iar trăirile afective îl fac să vibreze puternic, toate acestea suprapunându-se pe un fond crescut al sensibilităţii persoanei), iar alţii sunt puţin (superficial) impresionabili. ● impulsivitatea→ se referă la caracterul brusc al răspunsurilor, la descărcări sacadate în desfăşurarea proceselor sau înregistrând perioade de latenţă prelungită, desfăşurări domoale şi intensitate redusă. ● ritmul reacţiilor şi trăirilor psihice → ne înfăţişează alternarea lor uniformă sau neuniformă; modificările accelerate sau încetinite, o anumită regularitate între răspunsuri şi pauze sau o instabilitate şi iregularităţi evidente. ● tempoul modificărilor neuropsihice temperamentale → se exprimă în frecvenţa trăirilor psihice într-o anumită unitate de timp. Există indivizi cu un tempou ridicat, tumultuos (cu o frecvenţă mare în unitatea de timp, a trăirilor psihice) şi indivizi cu un tempou scăzut (cu o frecvenţă redusă a trăirilor psihice, pe aceeaşi unitate de timp). ● expresivitatea psihică → intonaţia vorbirii; debitul şi viteza limbajului; mişcările de mers automatizate; expresiile emoţionale şi mimice; actele voluntare complexe; direcţia orientării dominante (extraversie/introversie); disponibilitatea la comunicare interpersonală; ascendenţa sau obedienţa raţională; locul controlului (dependenţa de activismul intern propriu);capacitatea generală de lucru şi rezistenţa la solicitările puternice şi de lungă durată; capacitatea de adaptare la situaţii noi; rezistenţa la frustraţie, la stres, la situaţii conflictuale. Plecând de la aceşti indicatori generali, de la modul în care ei se îmbină în structura personalităţii, se elaborează diverse portrete temperamentale (variante individuale): temperamente excitabile emoţional şi cu reacţii ritmice prompte sau indivizi impresionabili dar în acelaşi timp lenţi, mult prea deliberaţi şi oscilanţi, precum şi tipul total pasiv, de temperament „imperturbabil” în atitudinile şi comportamentul său; după cum există tipuri expresive, cu exteriorizare certă şi impresii vii ce li se pot „citi” parcă pe faţă, precum şi tipuri estompate, neexpresive, fără a fi în mod voluntar reţinute. Constatăm că la aceeaşi situaţie – stimul, manifestările temperamentale pot fi diferite la diferiţi indivizi. 90 Indicatorii temperamentali nu aparţin doar unui proces psihic, unei anumite conduite, ci întregii personalităţi, tuturor proceselor psihice (de la senzaţie până la voinţă) şi, totodată, nu se manifestă în mod sporadic, accidental, ci în mod constant (stabil) în conduită. Toţi aceşti indicatori psihocomportamentali se manifestă într-o stare activă a individului (nu pasivă, în somn sau în comă), într-o anumită împrejurare de viaţă. Oricum s-ar manifesta temperamentul, în psihologia personalităţii el ne relevă două aspecte intim corelate, şi anume: a) temperamentele redau tabloul comportamental al indivizilor sub aspectul lor dinamic; b) temperamentele indică asupra proprietăţilor fundamentale ale sistemului nervos central. ● Între tipul de activitate nervoasă superioară – definit prin intensitatea, echilibrul şi mobilitatea proceselor centrale de excitaţie şi inhibiţie – şi temperament există o relaţie directă şi strânsă. Tipul de activitate nervoasă superioară formează baza neurofuncţională a temperamentului. Rezultă că: – studiind manifestările temperamentale ale unui individ putem determina însuşirile sale fundamentale de tip de sistem nervos; – studiul trăsăturilor tipologice ale activităţii nervoase superioare au facilitat cunoaşterea temperamentelor umane. Tipul de activitate nervoasă superioară (tipul general de sistem nervos) are o sferă mai largă decât temperamentul, influenţând nu doar planul vieţii psihice, ci şi activitatea internă a organismului, a funcţiilor diverselor organe, până la procesele trofice; sub aspectul conţinutului, tipul de activitate nervoasă superioară este, însă, mai restrâns. Dacă tipul de activitate nervoasă superioară este o noţiune fiziologică – fiind expresia structurii morfofuncţionale a sistemului nervos –, temperamentul este o noţiune psihologică, care priveşte activitatea psihică şi conduita. Temperamentul este un corespondent în plan psihocomportamental, al tipului de sistem nervos. Tipul de activitate nervoasă superioară nu se transferă, însă, direct într-o caracteristică temperamentală, ci mediat (filtrat) de sistemul de relaţii cu lumea (reflexe condiţionate, experienţa subiectivă). Acest filtru determină ca în temperament să se manifeste în mod predominant o anumită însuşire a tipului de sistem nervos (echilibrul, mobilitatea), intensitatea proceselor nervoase fiind la om în mod frecvent mascată şi nu apare mereu în prim plan; toate acestea depind de un anumit consens al împrejurărilor de viaţă. Aceeaşi însuşire tipologică se poate exprima diferit în diverse sectoare ale vieţii psihice (de exemplu, este posibil ca mobilitatea să se exprime mai proeminent în motricitatea generală, decât în activitatea verbală). Între tipul de activitate nervoasă superioară şi temperament nu poate exista o neconcordanţă, poate fi vorba numai de modul particular în care tipul se exprimă în viaţa psihică, în urma dezvoltării ontogenetice a individului. Temperamentul, în manifestările sale tipico-individuale, depinde în mare măsură de condiţiile ontogenezei. Dacă „tipul determină categoria de temperament, dezvoltarea psihică condiţionează modul concret în care se configurează acest 91 temperament” (P. Popescu – Neveanu, 1961). Nu toate influenţele tipului au aceeaşi însemnătate pentru definirea temperamentului; unele dintre ele, fiind contracarate de alţi factori sau nefiind suficient conturate, nu-şi găsesc expresia în trăsăturile temperamentului specific unei persoane. Pavlov a arătat că tipul de sistem nervos este înnăscut şi el nu se schimbă în mod structural în cursul ontogenezei. Însuşirile fundamentale ale activităţii nervoase superioare nu se schimbă, dar ele se dezvoltă în ontogeneză, în direcţia creşterii, a întăririi lor, în succesiunea: intensitate → echilibru → mobilitate. Aceasta este regula generală, dar în cadrul ei pot exista variaţii ce depind de caracteristicile tipului nativ. Rezultă că tipul influenţează şi caracteristicile procesului de maturizare nervoasă. Nu se cunoaşte exact în ce măsură influenţează factorii de mediu asupra tipului; în orice caz, o dinamică a tipului în ontogeneză există. Însuşirile de tip şi cele de vârstă trebuie privite în unitate: la trecerea de la o generaţie la alta, prin antrenament creşte mobilitatea de la părinţi la urmaşi. Tipul de activitate nervoasă superioară este cea mai stabilă dintre condiţiile interne. De aceea, temperamentul apare ca cea mai generală şi stabilă componentă a personalităţii. Alături de „predispoziţii”, structura temperamentală şi, respectiv, tipul temperamental este înnăscut, ambele reprezentând „elementul” ereditar în organizarea internă a personalităţii. Deşi temperamentul este, în esenţă, larg determinat genetic (tipul fiind înnăscut), totuşi el nu reprezintă o componentă rigidă, imuabilă, ci suportă unele modificări în cursul vieţii. Temperamentele nu pot fi schimbate (înlocuite unele cu altele), dar pot fi educate, modelate sub influenţa factorilor socio culturali (facilitând manifestarea trăsăturilor temperamentale cu efecte pozitive şi inhibând manifestarea celor cu efecte negative). Fiind determinat în principal de tipul de sistem nervos, temperamentul se dezvoltă ca premisă şi rezultantă a întregului sistem de personalitate şi este influenţat de aptitudini şi caracter, dobândind unele însuşiri secundare destul de variabile şi care trec dincolo de tipic spre individual. ● Cu referire la natura psihică a temperamentului, aceasta esteemoţional-reactivă. Temperamentul este „fundamentul emoţional al personalităţii” (G. Allport, 1991). Temperamentul se referă la fenomenele caracteristice ale naturii emoţionale a unui individ, incluzând: sensibilitatea faţă de o stimulare emoţională, forţa şi viteza sa obişnuită de răspuns, calitatea dispoziţiei sale predominante şi toate particularităţile fluctuaţiei şi intensităţii dispoziţiei” (idem). Aceste fenomene sunt considerate de Allport ca fiind dependente de construcţia constituţională şi, deci, în mare măsură ereditare ca origine. Allport recunoaşte în acelaşi timp că temperamentul poate fi modificat pe măsură ce personalitatea se dezvoltă, dar nu putem vorbi despre o modificare nelimitată. Natura emoţional – reactivă a temperamentului este evidenţiată în toate tipologiile temperamentale (în tipologiile psihologice ea fiind mai pregnantă). ● La nivelul sistemului de personalitate, temperamentul nu reprezintă latura de conţinut, ci latura formală (de formă) a personalităţii. El ţine de stilul, de forma, de modul omului de a fi şi de a se comporta. 92 Temperamentul, prin sine însuşi, nu generează nici conţinuturi psihice, nici performanţe. În cadrul lui, întâlnim conţinuturi variate şi chiar opuse, temperamentul fiind nespecific sub raport valoric pentru personalitatea umană. El îşi pune amprenta (influenţează) asupra conduitei, în special asupra modului în care diverse conţinuturi sunt realizate, dar nu determină conţinutul vieţii psihice. Trăsăturile nu corelează semnificativ cu valorile orientative, aptitudinale sau caracteriale. Dacă cineva gândeşte lent, nu gândeşte neapărat şi prost; dacă cineva vorbeşte repede, nu spune neapărat şi ceva interesant; generozitatea nu este o trăsătură de temperament, dar modul cum fiecare îşi dobândeşte şi manifestă generozitatea depinde de temperament (colericul îşi exprimă generozitatea ostentativ, cu agitaţie, melancolicul cu rezerve şi discreţie). Temperamentul, pe de o parte, ne indică modul în care se exteriorizează şi se manifestă o persoană într-o situaţie concretă, sub aspectul intensităţii, mobilităţii şi echilibrului diverselor tendinţe, pulsiuni şi procese biologice contrare (forţă – slăbiciune, mobilitate – inerţie, excitaţie – inhibiţie, control – impulsivitate etc.), iar pe de altă parte, influenţează celelalte laturi ale personalităţii, nuanţând modul lor de manifestare, având rol predispozant şi facilitând sau inhibând formarea lor. 3.2. Tipologii temperamentale De-a lungul timpului au fost elaborate o multitudine de tipologii temperamentale, în funcţie de diverse criterii: 1) criterii morfologice sau bioconstituţionale; 2) criterii psihofiziologice; 3) criterii psihologice; 4) criterii psihosociologice; 5) criterii psihopatologice. Acceptarea lor este necesară, deoarece are o anumită valoare practică şi de aprofundare a cunoaşterii personalităţii, chiar dacă este vorba de contribuţii adesea redundante. 4.2.1. Tipologii bioconstituţionale Aceste tipologii se bazează pe parametrii constituţiei corporale, morfologice a individului, mai exact pe raporturile cantitative dintre diferitele dimensiuni ale corpului, considerând că o anumită constituţie predispune la un anumit comportament. În general, în cadrul lor, se diferenţiază trei tipuri constituţionale: unul cu dimensiunile orizontale mai accentuate (tipul brevilin), altul cu dimensiunile de lungime mai accentuate (tipul longilin) şi un al treilea tip intermediar. Pentru a stabili apartenenţa la un tip sau altul se realizau măsurători antropometrice şi se calculau diferiţi coeficienţi. Un astfel de coeficient a fost obţinut prin înmulţirea cu 100 a perimetrului toracic şi prin împărţirea produsului cu valoarea taliei. Cu cât rezultatul a fost mai mic, cu atât indicele de brevilinitate era mai mic şi indicele de longilinitate mai mare. Tipologia lui E. Kretschmer Primul care a reuşit să încadreze problema tipologiei constituţionale în coordonatele psihologiei a fost psihiatrul german E. Kretschmer. Pornind de la constatarea că majoritatea bolnavilor schizofrenici pe care îi trata aveau constituţia 93 astenică, iar majoritatea celor care sufereau de boala circulară (maniaco-depresivă) aveau constituţia picnică, a sesizat că între constituţia corporală şi profilul psihologic există o anumită corelaţie. Pe baza constatărilor făcute pe bolnavii psihici, Kretschmer elaborează o tipologie valabilă şi pentru oamenii normali. El distinge trei tipuri constituţionale principale, şi anume: a. Tipul picnic → constituţie orizontală, abdomen voluminos, tendinţa spre obezitate, statură mijlocie, piele întinsă, faţa moale şi largă, gât mare, torace bombat şi lăsat în jos, extremităţi moi, rotunde, scurte, sistem osos fragil; b. Tipul leptosom (astenic) → constituţie verticală (dezvoltat mai mult în lungime), trunchi cilindric, cutie toracică plată (turtită), umeri apropiaţi şi înguşti, cap mic şi rotund, muşchi şi oase subţiri (aspect scheletic), nas lung şi ascuţit, paloarea feţei, trăsături feminine la bărbaţi şi masculine la femei; c. Tipul atletic – vâscos → constituţie fizică proporţionată, dezvoltare amplă a scheletului osos, a musculaturii, epidermei; partea de sus a corpului dezvoltată în lărgime, gât îngust, umeri laţi şi bazin îngust. La aceste trei tipuri principale se adaugă şi un tip accesoriu – tipul displastic (cu malformaţii individuale şi mai puţin individualizat). Acestor tipuri constituţionale le corespund două tipuri psihice (două dimensiuni polare ale personalităţii): ● tipul ciclotim, caracterizat printr-o permanentă oscilaţie (trecere în cicluri) de la o stare psihică la alta (veselie – tristeţe, calm – iritare); aceste oscilaţii pot fi rapide şi superficiale la unii, lente şi profunde la alţii; este adecvat la excitaţie (natural, liniştit); se asociază cu extraversia (persoane naturale, fireşti); ● tipul schizotim se distinge printr-o profundă discrepanţă între aparenţă şi esenţă, dintre ceea ce se vede şi ceea ce este ascuns; poate fi cald, hipersensibil sau rece, insensibil; prezintă contraste între constant (temperamentele calde, hipersensibile) şi instabil (temperamentele reci, insensibile); este inadecvat la excitaţie (reţinut, blocat); se asociază cu introversia (persoane complexe, greu descifrabile). Tipul picnic corespunde tipului temperamental ciclotim, iar tipul astenic corespunde tipului schizotim. Kretschmer stabileşte şi o corelaţie între cele patru tipuri şi predispoziţia pentru anumite boli psihice: ● tipul picnic – ciclotim predispune la boli maniaco-depresive; ● tipul astenic – schizotim predispune la schizofrenie; ● tipul atletic – vâscos şi tipul displastic predispun la epilepsie. Tipologia lui W. H. Sheldon În funcţie de gradul de dezvoltare a celor trei forţe embrionare – endoderm, mezoderm şi ectoderm – Sheldon stabileşte trei biotipuri: endomorf, mezomorf şi respectiv, ectomorf. a) Endomorful → constituţie dezvoltată pe orizontală, sferică, dezvoltare redusă a muşchilor şi oaselor, un coeficient redus al suprafeţei corporale. b) Mezomorful → greu şi rectangular, dezvoltare superioară a oaselor şi muşchilor, rezistent la efortul fizic. 94 c) Ectomorful → constituţie dezvoltată pe verticală, înalt, fragil, cu coşul pieptului turtit, slab, cu muşchii puţin dezvoltaţi, puţin rezistent la efortul fizic. Acestor trei tipuri constituţionale le corespund trei tipuri temperamentale distincte, după cum reiese din tabelul următor (tabelul nr. 9): Tabelul nr. 9 Tipologia lui Sheldon Tipul constituţional Tipul temperamental Endomorf Mezomorf Ectomorf Visceroton Somatoton Cerebroton a) Tipul visceroton → caracterul relaxat al ţinutei şi al mişcărilor, dorinţă de confort fizic, plăcerea de a munci, sociabil, amabil, tolerant, mâncăcios, somn adânc, nevoia de ceilalţi atunci când este tulburat; corespunde tipului picnic descris de Kretschmer. b) Tipul somatoton → aserţiune în ţinută şi mişcări, dorinţă de aventură fizică, nevoia de efort fizic, manifestări energice, vioi, tendinţa de a domina, tendinţa spre autoafirmare, competitivitate, maniere directe, agresivitate, claustrofobie, voce nereţinută, indiferenţă faţă de durere, somn neliniştit, simte nevoia de acţiune atunci când are probleme; corespunde tipului atletic descris de Kretschmer. c) Tipul cerebroton → mişcări reţinute, anxios, inhibat, tendinţă de izolare, sociofobie, agorafobie, discreţie în domeniul afectiv, încordare mintală, hiperatenţie, voce reţinută, evitarea zgomotului, meditativ, introvert, nevoia de singurătate atunci când are probleme; corespunde tipului astenic descris de Kretschmer. Pentru determinarea tipului temperamental, Sheldon a elaborat o metodă de evaluare cantitativă, utilizând o scală de evaluare în şapte trepte (scală tip Lickert). Aplicând această metodă se evaluează un număr mai mare de însuşiri ale persoanei şi, în final, se obţine pentru fiecare individ un indice cantitativ mediu compus din trei valori care pot varia de la 1 la 7, unu fiind cota minimă iar şapte cota maximă. Pe primul loc se află cota viscerotoniei, pe cel de-al doilea cota somatotoniei, iar pe al treilea cota cerebrotoniei. În cazul unei viscerotonii foarte pronunţate (pure) vom avea indicele 7,1,1. În cazul unei somatotonii pure indicele va fi 1,7,1, iar cerebrotonia pură va avea indicele 1,1,7. Precizăm faptul că tipurile pure (şi, în general, temperamentele pure) sunt extrem de rare. Sistemul de cotare propus de Sheldon creează posibilitatea de a determina şi exprima mai nuanţat profilul temperamental în fiecare caz particular. De exemplu, în cazul în care cele trei tipuri temperamentale sunt reprezentate în egală măsură în structura personalităţii unui individ, indicele va fi 4,4,4. Dacă la o persoană predomină trăsăturile somatotonice, atunci indicele ar putea fi, de exemplu, 4,5,2 95 sau 4,6,1. Sheldon a obţinut distribuţia teoretică a tipurilor utilizând un eşantion de 4000 de subiecţi. Concluzii privind biotipologiile 1. Deşi legătura dintre constituţia fizică (biotip) şi structura psihică (psihotip) nu poate fi pusă sub semnul întrebării, această legătură nu este însă o legătură cauzală sau genetică, ci o corelaţie statistică. 2. Determinarea şi analiza cantitativă a biotipurilor este insuficientă, deoarece nu ne spune nimic despre direcţia de evoluţie, la nivel individual, a parametrilor respectivi. De aceea, analiza cantitativă (matematică) va trebui completată cu analiza calitativă. 3. Legătura dintre biotip şi psihotip depinde atât de factorii genetici, cât şi de factorii ontogenetici. În acest sens, vor fi necesare şi alte criterii pentru identificarea şi evaluarea trăsăturilor temperamentale. 4.2.2. Tipologii psihofiziologice Criteriile considerate în cadrul tipologiilor psihofiziologice sunt atât psihologice cât şi fiziologice, realizându-se o sinteză între subiectiv şi obiectiv. Tipologia lui I.P. Pavlov Plecând de la unul din postulatele de bază ale psihologiei ştiinţifice, conform căruia psihicul este funcţie a creierului, Pavlov consideră că principalii factori care condiţionează tipul temperamental sunt proprietăţile naturale înnăscute – intensitatea (forţa), echilibrul şi mobilitatea – ale celor două procese nervoase fundamentale: excitaţia şi inhibiţia. Cele trei proprietăţi definesc tipul de activitate nervoasă superioară sau tipul de sistem nervos. În funcţie de cele trei criterii fundamentale ale activităţii nervoase superioare, distingem: tipuri puternice şi slabe (după criteriul forţei), tipuri echilibrate şi neechilibrate (după criteriul echilibrului), tipuri mobile şi inerte (după criteriul mobilităţii). Schematic, tipurile generale ar putea fi reprezentate în modul următor: Tipul puternic 1. Tipul slab Tipul echilibrat 2. Tipul neechilibrat Tipul mobil 3. Tipul inert ECHILIBRUL PROC. NERV FORŢA PROC.NERV MOBILITATEA PROC. NERV 96 Aceste tipuri de sistem nervos pot fi identificate prin anumiţi indicatori psihocomportamentali (I. Radu, 1991): a) Indicatori ai forţei proceselor nervoase Indicatori ai tipului puternic Indicatori ai tipului slab ● capacitate de lucru intensă şi prelungită, inclusiv în condiţii de suprasolicitare, stres; ● capacitate de lucru în regim de dozare uniformă a efortului; consum mic pe unitate de timp, dar eşalonat în continuitate; declin rapid în situaţii de stres; ● restabilirea rapidă după efort sau oboseală; ● oboseala se instalează rapid şi este persistentă; ● capacitate de a cuprinde sarcini complexe, rezistenţă la stimuli supraadăugaţi; ● volum mai mic al activităţii (nu poate duce suprasarcini), dificultatea atenţiei distributive; stimulii supraadăugaţi exercită o influenţă inhibitivă accentuată; ● menţinerea îndelungată, în probe de învăţare a platoului atins prin exerciţiu; ● suprasolicitarea inhibiţiei duce la suprimarea reacţiilor învăţate, la conduită haotică; ● relaţie aproximativ liniară între nivelul mobilizării energetice şi dificultatea sarcinilor (indicator şi al echilibrului); ● mobilizare excesivă în raport cu sarcina; ● praguri senzoriale ridicate, sensibilitate redusă. ● praguri senzoriale joase, sensibilitate ridicată. b) Indicatori ai echilibrului proceselor nervoase Indicatori ai tipului echilibrat Indicatori ai tipului neechilibrat ● efectuarea în mod egal în timp a aceleiaşi activităţi; ● evoluţie sincopată a activităţii; ● coordonare motorie; ● coordonare mai dificilă; ● concurenţa (suprapunerea) a două activităţi nu are efecte negative; uşurinţa atenţiei distributive; ● suprapunerea de activităţi (sarcini) perturbă sarcina de bază; ● suportă situaţii de aşteptare prelungită; ● tendinţă spre supraexcitare; suportă greu „afectul aşteptării prelungite”; ● dezvoltă uşor stăpânire de sine. ● izbucniri nervoase frecvente, reacţii explozive; ● intensitatea reacţiei de orientare se asociază cu predominarea excitaţiei. c) Indicatori ai mobilităţii proceselor nervoase Indicatori ai tipului mobil, vioi Indicatori ai tipului inert ● adaptare rapidă la împrejurări noi de viaţă; viteză sporită în formarea reacţiilor noi; ● ritm lent de adaptare la situaţii noi, inerţia deprinderilor şi stereotipiilor; ● trecerea uşoară de la repaus la activitate, şi invers; ● trecerea anevoioasă de la repaus la activitate şi invers; ● mobilitate motorie şi verbală. ● lentoare în mişcări şi limbaj. Prin interacţiunea şi combinarea celor trei însuşiri ale activităţii nervoase superioare rezultă patru tipuri de bază, cărora le corespund cele patru temperamente stabilite în Antichitate de Hippocrate: temperamentul sangvinic, 97 temperamentul flegmatic, temperamentul coleric şi temperamentul melancolic. Prezentăm, în continuare, corespondenţele dintre tipurile generale de sistem nervos şi temperament: a) tipul puternic-echilibrat-mobil are corespondent temperamentul sangvinic; b) tipul puternic-neechilibrat-inert are corespondent temperamentul flegmatic; c) tipul puternic-neechilibrat-excitabil are corespondent temperamentul coleric; d) tipul slab are corespondent temperamentul melancolic. Tipologia lui Pavlov are şi limite: – nu ia în considerare decât variantele extreme ale celor trei însuşiri ale activităţii nervoase superioare (fără a surprinde şi variantele temperamentale intermediare, intertipice); – nu ia în considerare toate cele trei însuşiri la toate tipurile (tipul slab se stabileşte doar pe criteriul intensităţii). Caracteristicile psihocomportamentale ale temperamentelor clasice: a) Temperamentul sangvinic (al bunei dispoziţii): ● Nota dominantă → mobilitate, ritmicitate, echilibru pe fondul vioiciunii, rapiditatea reacţiei. ● În plan emoţional → efervescenţă emoţională; sensibil dar fluctuant şi inegal în trăirile afective, manifestând o oarecare superficialitate în acest plan. ● În plan intelectual → productiv în activităţile de scurtă durată, îşi fixează greu scopurile, flexibilitate şi mobilitate intelectuală. ● În planul activităţii → se angajează uşor în activitate, dar nu o finalizează; este vioi, mobil, dar nepersistent. ● În plan relaţional → reacţii prompte; vesel, vorbăreţ, destins, spiritual; influenţabil, nestatornic, renunţă uşor (fără a suferi); sociabil, se adaptează repede, dar nu este persistent. b) Temperamentul flegmatic (apatic): ● Nota dominantă → inerţia. ● În plan emoţional → pare a fi indiferent, dar este capabil de stări afective foarte intense şi durabile. ● În plan intelectual → datorită răbdării realizează performanţe de lungă durată. ● În planul activităţii → se angajează greu în activitate, dar este perseverent; are o mare capacitate de muncă. ● În plan relaţional → foarte calm, răbdător, temperat, perseverent, imperturbabil, inert; reacţii întârziate, stereotipe, puţin încordat; uşor nesociabil (deşi doreşte socialul), capacitate de adaptare redusă la situaţii noi. c) Temperamentul coleric (irascibil): ● Nota dominantă → neechilibrul, inegalitatea în manifestări, trecerea de la o extremă la alta. ● În plan emoţional → sentimente intense, dar de scurtă durată; nestăpânit, cu stări de teamă, panică, furie, alarmă; înclinat spre exagerare. ● În plan intelectual → productiv în activităţile de scurtă durată; omul marilor iniţiative, dar şi oscilant. 98 ● În planul activităţii → activ, rezistent, dar manifestă risipă de energie; o evoluţie sinusoidală a capacităţii de muncă (cu ascensiuni şi căderi, cu entuziasm şi stări de decepţie). ● În plan relaţional → reactivitate promptă, nerăbdare, agresivitate, impulsivitate, iritabilitate, schimbător, neliniştit; predispus la explozii afective, la furie violentă, dar şi la trăiri afective deosebite; exagerează fie ambiţia, fie ostilitatea. d) Temperamentul melancolic (trist, hipotonic): ● Nota dominantă → tonus scăzut, posibilităţi energetice scăzute. ● În plan emoţional → hipersensibilitate, stări afective intense, de lungă durată; înclinaţii spre depresie; blocaj, în special la suprasolicitări. ● În plan intelectual → productiv în muncile migăloase, tendinţa de subapreciere. ● În planul activităţii → se angajează cu toată fiinţa sa; este persistent, dar se descurajează des. ● În plan relaţional → interiorizat, conştiincios, meticulos; liniştit, sobru, retras, anxios, pesimist, nesigur, rigid, nesociabil; dificultăţi de adaptare socială (datorită lipsei încrederii în sine şi autoexigenţei). Din punct de vedere psihologic, niciun temperament nu poate fi considerat ca fiind privilegiat: fiecare prezintă aspecte pozitive, precum şi riscul unor însuşiri negative. Modalităţile de manifestare a celor două aspecte – pozitiv sau negativ – ale trăsăturilor temperamentale vor depinde de aptitudini, de interese, de motivaţie şi, în special, de orientarea axiologică a persoanei (de caracter), precum şi de particularităţile situaţiilor în care persoana se află (de exemplu, o persoană de tip melancolic într-o ambianţă mai familiară, fără nicio ameninţare, fără risc, poate da dovadă de calm, de sociabilitate, de încredere, dar în condiţii mai puţin familiare, poate avea uşor manifestări de autoapărare, de autoasigurare exagerate: neîncredere, suspiciune, încăpăţânare, tendinţa de a se opune, de a contrazice, hipersensibilitate, ironie etc.). De asemenea, şi tipurile pure sunt foarte rare; în general întâlnim tipuri mixte, cu predominanţa mai uşoară sau mai accentuată a anumitor trăsături temperamentale. În funcţie de raportul dintre cele două sisteme de semnalizare – senzorial şi logic –, Pavlov a elaborat o tipologie temperamentală specific umană, distingând: a. Tipul special artistic, cu predominarea funcţională a primului sistem de semnalizare – sistemul senzorial: impresionabil, imagistic, intuitiv, afectiv; b. Tipul special gânditor, cu predominarea funcţională a celui de-al doilea sistem de semnalizare – sistemul logic: abstract, critic, obiectiv, calculat, neimplicat afectiv; c. Tipul intermediar, caracterizat prin echilibrul funcţional al ambelor sisteme de semnalizare. Tipologii neopavloviene V. D. Nebîliţin a introdus o a patra dimensiune (însuşire) a tipului de sistem nervos, şi anume, dinamismul proceselor nervoase: uşurinţa, viteza cu care celulele nervoase generează procesele excitative şi inhibitive în cursul elaborării reacţiilor condiţionate (pozitive şi negative). Indicatorii dinamismului constau în: 99 ● rapiditatea apariţiei şi stingerii reflexelor condiţionate; ● ritmuri specifice EEG; ● durata reacţiei de orientare la prima prezentare a stimulilor; ● viteza elaborării diferenţierilor dintre stimuli. Dinamismul nu este identic cu mobilitatea proceselor nervoase, aceasta din urmă desemnând viteza cu care se realizează schimbarea semnificaţiei stimulilor (pozitivi şi negativi) şi rapiditatea cu care procesele de excitaţie şi inhibiţie se înlocuiesc unele pe altele. Gheorghe Zapan (1984) a adăugat la cele trei însuşiri ale sistemului nervos stabilite de Pavlov, încă trei dimensiuni (indici) temperamentale – persistenţa, tonusul afectiv, direcţia – în cadrul a patru subsisteme: motorgeneral, afectiv, perceptivimaginativ, mental. Corelând cele şase dimensiuni temperamentale cu cele patru subsisteme din cadrul sistemului temperamental, rezultă patru tipuri temperamentale: a) tipul activ, la care predominant este subsistemul motor-general; b) tipul afectiv, la care predominant este subsistemul afectiv; c) tipul artistic, la care predominant este subsistemul perceptivimaginativ; d) tipul gânditor, la care predominant este subsistemul mental. Se observă că Zapan consideră temperamentul ca un sistem integral, unitar, organizat ierarhic şi constituit din mai multe subsisteme. Contribuţia lui constă atât în elaborarea unei noi tipologii temperamentale, dar mai ales în realizarea unei metode de diagnosticare a temperamentului. 4.2.3. Tipologii psihologice În cadrul tipologiilor psihologice se consideră drept criteriu de clasificare a temperamentelor fenomenele de natură psihică. Vom prezenta în continuare câteva tipologii mai relevante. Tipologia lui C.G. Jung Jung este cel care fundamentează din punct de vedere psihologic tipologia temperamentelor în termeni de trăsături polare. El consideră că personalitatea umană este diferit orientată: fie spre lumea externă, spre obiecte (tipul extravertit), fie spre lumea interioară, spre sine (tipul introvertit). Persoanele la care aceste orientări nu sunt predominante, ci se află în stare de echilibru, aparţin tipului ambivert. Pe baza dimensiunii polare extraversie – introversie se pun în evidenţă diferenţele interindividuale, exprimând atât modalitatea dominantă a interacţiunii individului cu lumea, cât şi orientarea energiei sale psihice. Tipul extravertit: ● este orientat predominant spre lumea externă, spre lumea obiectelor şi fenomenelor reale (atenţie externă); ● rolul predominant în determinarea preferinţelor, a alegerilor, a deciziilor îl are factorul extern raportat la cel intern; ● energiile psihice sunt orientate spre obiect, parcă ar fi atrase de acesta ca de un magnet; 100 ● se caracterizează prin: gândire concretă, obiectivitate, simţ practic, inventivitate în tehnică, sociabilitate, iniţiativă, deschidere, tendinţă de dominare, agresivitate, platitudinea sentimentelor etc. Tipul introvertit: ● este orientat predominant spre lumea interioară (subiectivă) cu toate componentele sale (atenţie interioară); ● viaţa psihică se centrează mai mult în jurul propriilor idei despre lucruri şi despre sine; ● energiile psihice sunt orientate spre subiect, parcă ar fi respinse de obiect; ● se caracterizează prin: gândire abstractă şi profundă, capacitate de convingere, hotărâre, corectitudine, subiectivitate, tendinţă de izolare, încăpăţânare, indiferenţă, anxietate, egocentrism etc. Cele două orientări se pot manifesta atât la nivelul conştiinţei, cât şi la nivelul inconştientului, dar în sensuri opuse: dacă la nivelul conştiinţei se manifestă extraversiunea, atunci la nivelul inconştientului vor apărea tendinţe contrare de introversiune şi invers. În concepţia lui Jung cele două nivele – conştient şi inconştient – reprezintă tendinţe compensatorii şi complementare. Jung indică patru compartimente diferite în care se pot manifesta extraversiunea sau introversiunea, şi anume: gândirea, afectivitatea, senzaţiile şi intuiţia. În funcţie de compartimentul predominant se pot distinge în total opt tipuri, şi anume: ● gânditor-extravertit; ● gânditor-introvertit; ● sentimental-extravertit; ● sentimental-introvertit; ● senzitiv-extravertit; ● senzitiv-introvertit; ● intuitiv-extravertit; ● intuitiv-introvertit. Tipologia olandeză – G. Heymans şi E.D. Wiersma Cei doi autori definesc temperamentul pe baza a trei dimensiuni (însuşiri) psihice fundamentale: a) emotivitatea sau instabilitatea emoţională: vizează reacţiile individului la evenimentele cu care se confruntă; când evenimentele sunt importante, tensiunea psihică se descarcă deseori prin emoţii; distingem două tipuri: tipul emotiv (tendinţa de a se tulbura puternic) şi tipul nonemotiv (se emoţionează foarte greu). b) activitatea: constă în prezenţa sau absenţa dispoziţiei spre acţiune; este legată de forţa sistemului nervos folosită de Pavlov în tipologia sa; se disting două tipuri: tipul activ (mereu angajat în acţiune, tendinţa de a înlătura obstacolele care împiedică desfăşurarea acţiunii) şi tipul non-activ (depune efort pentru desfăşurarea acţiunii ca şi cum totul ar fi împotriva dorinţelor sale). c) rezonanţa afectivă: se referă la „ecoul” pe care un eveniment îl are asupra individului; se diferenţiază două tipuri: tipul primar (individul se detaşează cu rapiditate de evenimentul petrecut, prezentul fiind trăit imediat, reacţiile fiind spontane şi imediate) şi tipul secundar (un eveniment îl preocupă pe individ multă 101 vreme; evenimentul este analizat, clasat şi intervine în experienţa anterioară a subiectului; chiar şi un eveniment minor poate avea un „ecou” foarte profund). De exemplu, tipul primar dacă este jignit reacţionează imediat, dar apoi uită repede incidentul, în timp ce tipul secundar nu sesizează jignirea în primul moment, dar apoi o ţine minte mult timp. Secundarul este mai stabil, mai organizat, cu tendinţe de aprofundare, planificare, constanţă, rigiditate. Tipologia franceză – R. Le Senne, G. Berger, A. Le Gall La cele trei însuşiri utilizate de tipologia olandeză, autorii francezi adaugă alte şase componente psihologice – lărgimea sau întinderea câmpului conştiinţei, extraversia, tandreţea sau sensibilitatea afectivă, pasiunea intelectuală, aviditatea şi interesele senzoriale –, rezultând prin combinarea lor un mare număr de tipuri particulare. Fiecare dintre cele opt tipuri stabilite de Heymans şi Wiersma pot avea subdiviziuni. De exemplu, Le Gall stabileşte pentru tipul nervos următoarele subtipuri: a) tipul nervos melancolic → înclinat spre interiorizări, reflexii, reverie; b) tipul nervos frivol → se abandonează uşor tentaţiilor, este avid de noutăţi; c) tipul nervos mitoman → înclinat spre fabulaţii, spre compensarea decepţiilor şi vidului din viaţa reală prin fantezii romantice; d) tipul nervos dezaxat → emotivitate, complexitate cognitivă, receptează fapte de imaginaţie, este atras de literatura pornografică; e) tipul nervos hiperemotiv → teama de necunoscut, de excepţional; f) tipul nervos isteric → rupe contactul cu realitatea, se abandonează pulsiunilor afectivităţii. Cercetările ulterioare au demonstrat că dimensiunile utilizate de autorii olandezi şi francezi pot fi reduse, prin analiză factorială, la doi factori independenţi: emotivitate şi rezonanţă afectivă (primaritate – secundaritate). 4.2.4. Tipologii psihosociologice În cadrul tipologiilor psihosociologice se ia în considerare raportarea omului la mediul sociocultural, la sistemul axiologic. Tipologia elaborată de Spranger, Allport şi Vernon Aceşti autori, plecând de la premisa că valorile determină anumite tipuri umane deoarece omul are o atitudine faţă de ele, au identificat şase tipuri umane în funcţie de orientarea valorică a persoanei, de atitudinea dominantă faţă de valori: a. Tipul teoretic → are ca valoare dominantă descoperirea adevărului, scopul său principal fiind acela de a-şi ordona şi sistematiza cunoaşterea; este predominant empiric, critic şi raţional, evitând judecăţile estetice sau morale, în favoarea celor strict cognitiv – analitice; b. Tipul economic → este dominat de ideea utilităţii, satisfacerea trebuinţelor materiale fiind pe primul plan; fiind interesat de afaceri, producţie, comerţ şi 102 consumul bunurilor, tinde să ignore dimensiunea estetică a existenţei, mai ales atunci când acesteia îi lipseşte componenta comercială; c. Tipul estetic → are ca valoare dominantă armonia, experienţa empirică fiind judecată în sine, din perspectiva graţiei, simetriei şi corespondenţei; componentele teoretice şi pragmatice sunt convertite în experienţă estetică, frumosului acordându-i-se implicit şi o funcţie de adevăr; d. Tipul social → are ca valoare supremă dragostea de oameni, obiectivată în relaţii interpersonale pozitive, filantropice, prietenie şi altruism; pragmatismul, atitudinea teoretică, economică sau politică sunt considerate reci şi inumane; e. Tipul politic → este interesat în primul rând de putere, ascendenţă şi control asupra celorlalţi, toate activităţile desfăşurate fiind ocazii şi pretexte pentru competiţie, luptă şi posibile surse de obţinere a superiorităţii; f. Tipul religios → are ca valoare supremă unitatea; este mistic şi caută să înţeleagă universul ca întreg şi să se raporteze pe sine la această totalitate cuprinzătoare; există „mistici imanenţi” (care îşi găsesc experienţa religioasă în afirmarea vieţii şi în participarea activă la ea; de exemplu, un Faust cu elanul şi entuziasmul său vede ceva divin în fiecare eveniment) şi „mistici transcedentali” (care caută unitatea sa cu divinitatea prin retragerea din viaţă – ascetul). Tipologia elaborată de K. Horney Horney clasifică temperamentele în funcţie de relaţiile interpersonale. După modul în care o persoană rezolvă conflictul interpersonal generat de existenţa a două atitudini contradictorii (opuse), Horney distinge trei tipuri temperamentale, cu orientări interpersonale diferite: a. Tipul complezent (dependent) – orientat spre relaţie; trebuinţă de dependenţă de afiliere (relaţionare), sentiment de inferioritate, stimă de sine scăzută, tendinţă de supunere şi conformism; b. Tipul agresiv – orientat împotriva relaţiei; tendinţă de dominare, nevoie de succes, de recunoaştere socială; perfecţionism; spirit competitiv, cu tendinţe agresive, rezistenţă scăzută la frustrare; c. Tipul detaşat – detaşare afectivă de relaţie; trebuinţă de autorealizare, tendinţă spre izolare, rezistenţă la schimbare. 4.2.5. Tipologii psihopatologice Acestea pornesc de la criterii psihopatologice, vizând în principal, destructurările manifestărilor temperamentale. E. Kahn distinge următoarele tipuri: a. Tipul nervos: caracterizat printr-o fenomenologie nevrotiformă; b. Tipul sensibil: impresionabil, cu sensibilitate infantilă; c. Tipul obsesiv: nesigur, temător; d. Tipul exploziv: violent, primitiv în reacţii; e. Tipul hipertimic: euforic, optimist; f. Tipul depresiv: pesimist, cu spirit critic exagerat; g. Tipul instabil: oscilant; h. Tipul amoral: lipsit de scrupule; 103 i. Tipul nestatornic: înclinat spre schimbare; j. Tipul impulsiv: nestăpânit, dând frâu liber tendinţelor instinctive; k. Tipul fantastic: visător, trăieşte în reverie; l. Tipul bizar: excentric, cu un surplus de originalitate. Concluzii privind tipologiile temperamentale: Deşi tipologiile temperamentale au o mare valoare teoretică şi practică, facilitând cunoaşterea omului, ele dispun şi de anumite limite: ● afirmă mai mult decât pot dovedi; ● prezintă aspecte şi descrieri parţiale ale personalităţii; ● nu pun problema genezei temperamentului, şi nici a direcţiei în care ar putea fi educate, modelate. 104 CAPITOLUL V. SUBSISTEMUL INSTRUMENTALOPERAŢIONAL AL PERSONALITĂŢII 5.1. Definiţie şi caracterizare generală Spre deosebire de temperament, aptitudinile permit amplasarea personalităţii pe scara competenţelor şi valorilor. Ele reprezintă o dimensiune valorică a personalităţii, răspunzând la întrebarea ce realizează efectiv o persoană sau ce ar putea realiza. Dacă temperamentul se exprimă numai în dinamica şi energia cu care se realizează procesele psihice (el fiind latura de formă a personalităţii), aptitudinile se exprimă în calitatea, eficienţa şi utilitatea lor, fiind o latură de conţinut a personalităţii. Termenul de aptitudine provine din cuvântul latin aptus („apt de...”) şi se referă la posibilitatea individului de a desfăşura o anumită activitate facil, obţinând rezultate supramedii (deasupra mediei celorlalţi indivizi). În studiul aptitudinilor pot fi identificate trei etape distincte: a. Prima etapă este cuprinsă între anii 1900-1920, când preocupările vizau problemele genezei şi naturii aptitudinilor; b. A doua etapă, cuprinsă între anii 1920-1936, cercetările fiind centrate pe analiza şi descrierea diverselor caracteristici structurale şi operaţionale ale aptitudinilor, în special ale celor profesionale tehnicoindustriale; c. A treia etapă, după 1936, se defineşte prin intensificarea investigării caracteristicilor specifice aptitudinilor şi a ponderii factorilor ce le caracterizează, precum şi prin elaborarea diverselor mijloace de testare a factorilor structurali ai aptitudinilor. Studiile din această etapă au acreditat ideea intervenţiei în procesul structurării aptitudinilor, în scopul de a le potenţa. Problema aptitudinilor a fost destul de controversată, ea având multe neclarităţi, unele începând chiar cu terminologia; există termeni utilizaţi sau acceptaţi frecvent cu acelaşi sens, dar care nu desemnează aceeaşi realitate (aptitude, capacity, ability). Americanii, din perspectiva pragmatismului lor, nici nu definesc aptitudinile; unele dicţionare de psihologie oferă informaţii privind „măsurarea aptitudinilor”, dar nu şi despre conceptul general de aptitudine. M. Zlate (2000) evidenţiază trei modalităţi distincte de definire a aptitudinilor, prezente la diverşi autori: 1. Definirea aptitudinilor prin raportarea la capacităţi. Unii psihologi (H.Piéron, B. Teplov, P. Foulquié, R. Saint-Jean) denumesc prin termenul de capacitate ceea ce alţii numesc în mod curent, aptitudine. Aptitudinea este pentru cei dintâi: 105 ● „condiţia congenitală a unei modalităţi de eficienţă, substratul constituţional al unei capacităţi, preexistând acesteia din urmă, care va depinde de dezvoltarea naturală a aptitudinii, de formaţia educativă, eventual, şi de exerciţiu; numai capacitatea poate fi obiectul unei aprecieri directe, aptitudinea fiind o virtualitate” (H. Piéron, 1952 apud M. Bejat, 1971); ● „o particularitate anatomo-fiziologică […] înnăscută, […] fără o orientare precis determinată” (B. M. Teplov, 1966 apud M. Bejat, 1971). ● „o dispoziţie naturală pentru ceva” sau o „predispoziţie” (P. Foulquié, R. SaintJean, 1962, apud M. Bejat, 1971). Din aceste definiţii reiese că aptitudinea este anterioară capacităţii, este o condiţie a capacităţii, este doar o virtualitate (capacitatea fiind aptitudine consolidată prin deprinderi rezultate de exerciţiu). Psihologii englezi se referă şi ei la aptitudine în sensul de potenţial, de „capacitate latentă”, „realitate virtuală”, dar spre deosebire de autorii francezi, ei consideră noţiunile de aptitudine (aptitude) şi capacitate (capacity) ca sinonime. Conţinutului noţiunii de capacitate din limba franceză (capacité), îi corespunde în limba engleză nu termenul de capacity, ci cel de ability: „o capacitate reprezintă posibilitatea de reuşită în executarea unui lucru, sau în exercitarea unei profesii. Ea poate fi obiectul unei evaluări directe [...] ea este condiţionată de o aptitudine, pe care o dezvăluie în mod indirect, dar depinde de unele condiţii probabile [...] de nivelul de maturaţie, de formaţia educativă sau învăţare şi exerciţiu” (H. Piéron, 1952, apud M. Bejat, 1971). Definiţiile date termenului ability de autorii englezi sunt asemănătoare în esenţă cu cea dată de Piéron termenului capacité. În psihologia românească mai veche, au fost utilizaţi termenii: aptitudine ca echivalent al noţiunilor aptitude (fr. şi engl), inherent capacity (engl.) şi capacitateca echivalent al termenilor capacité (fr.), ability (engl.). Ştefănescu-Goangă arată că noţiunea de aptitudine „se referă mai mult la dispoziţia nativă şi în sensul acesta termenul de potenţialitate este inerent înţelegerii ei. Capacitatea este aptitudinea plus câştigul ei în calitate şi cantitate, venit prin exerciţiu [...]. Este foarte greu, de altfel, să se desprindă aceste două laturi, de aptitudine şi capacitate, pentru că, de fapt, ele întotdeauna sunt îmbinate sau sunt unul şi acelaşi lucru în diferite faze” (Fl. Ştefănescu-Goangă, apud M. Bejat, 1971). Această definiţie sugerează faptul că există o relaţie de la parte la întreg între aptitudini şi capacităţi, aşa cum arată şi P. Popescu-Neveanu (1978): ● aptitudinea este doar un segment al capacităţii, respectiv însuşirile potenţiale ce urmează să fie puse în valoare; ● capacitatea este un concept cu sferă mai largă, respectiv un sistem de însuşiri funcţionale şi operaţionale în uniune cu deprinderile, cunoştinţele şi experienţa necesară, care duc la acţiuni eficiente şi performante. Între aptitudini şi capacităţi nu există însă numai diferenţe de sferă, ci şi de conţinut. 2. Definirea aptitudinilor prin raportarea la finalitatea funcţionării lor (din perspectiva produsului).Autorii acestor definiţii pun accentul pe randament – „comportamentul eficient” –, noţiune care vizează: 106 a. cantitatea şi calitatea activităţilor desfăşurate de individ; b. uşurinţa sau rapiditatea cu care se desfăşoară activitatea. Se consideră că funcţionalitatea aptitudinilor conduce întotdeauna la obţinerea unui randament (performanţă) peste media populaţiei. Prezentăm în continuare câteva definiţii: ● „Aptitudinea este orice însuşire psihică sau fizică considerată sub unghiul randamentului” (E. Claparède, 1929, apud M. Zlate, 2000). ● „Aptitudinea este posibilitatea unui individ de a dobândi sau ameliora un anumit randament, dacă este plasat în condiţii favorabile şi dacă este antrenat” (T. G. Andrews, 1952, apud M. Zlate, 2000). ● „A poseda aptitudini înseamnă a rezolva la indici de performanţă optimă, de regulă deasupra mediei generale a populaţiei parentale, o categorie sau alta de sarcini” (M. Golu, A. Dicu, 1972). ● „Aptitudinile sunt componente instrumental-operaţionale ale personalităţii, care permit desfăşurarea cu rezultate supramedii a anumitor tipuri de activităţi” (N. Mitrofan, 1988). ● „Aptitudinea este o formaţiune psihologică complexă la nivelul personalităţii care ... facilitează un comportament eficient al individului în cadrul activităţii” (idem). Nivelul de dezvoltare al aptitudinilor se poate evalua după o serie de indicatori ai performanţei, şi anume: rapiditatea, precizia, productivitatea, originalitatea, eficienţa etc. Funcţionalitatea şi eficacitatea aptitudinilor se exprimă prin performanţe, prin rezultatele efective ale activităţii, fără ca între acestea să existe un raport de identitate. Aceste definiţii nu relevă însă natura şi specificul psihologic al aptitudinilor; faptul că aptitudinile se definesc nu doar prin performanţe (ale activităţii psihice), ci ele presupun ca respectivele calităţi ale activităţii psihice să se manifeste constant, relativ stabil – aptitudinea ca însuşire psihică. 3. Definirea aptitudinilor prin raportarea la conţinutul lor specific. Dacă definiţiile anterioare puneau accentul pe eficienţă (funcţionalitate), definiţiile din această ultimă categorie se centrează pe aspectul procesual al aptitudinilor care se referă la cunoaşterea proceselor şi calităţilor psihice care compun aptitudinea, la structura acesteia. Redăm definiţia dată de Pressey privind conţinutul aptitudinilor: „aptitudinea este o însuşire complexă de personalitate, produs complex al întregii personalităţi, al întregii experienţe, al vitalităţii fizice, al echipamentului informaţional ori al deprinderii, al metodelor de muncă, al integrării sau conflictului intereselor, al capacităţilor intelectuale” (S. Pressey, 1959, apud M. Zlate, 2000). Această definiţie include în structura aptitudinilor o multitudine de componente psihice (informaţii, deprinderi, capacităţi, interese), lărgind nepermis de mult sfera noţiunii de aptitudini – ceea ce conduce la confundarea aptitudinilor cu alte componente ale vieţii psihice. Deşi fiecare dintre cele trei modalităţi de definire a aptitudinilor evidenţiază aspecte relevante, niciuna dintre ele, considerată în sine, nu este satisfăcătoare. 107 Orice aptitudine, în afară de funcţionalitate şi eficienţă sau reuşită în activitate are şi un aspect procesual, structural. Expresia materializată, relevantă a funcţionalităţii şi eficienţei unei aptitudini este performanţa. De aceea, în investigarea aptitudinilor rolul-cheie îl are investigarea performanţelor realizate în diverse sarcini. Dar testele măsoară performanţa, la un moment dat, şi nu aptitudinea care are un caracter personal, dinamic. Testul nu poate surprinde dinamismul şi nici procesualitatea aptitudinii. Performanţa nu ne permite să facem previziuni asupra a ceea ce va putea realiza o persoană în alte împrejurări şi condiţii, pe când aptitudinea (prin caracterul constant, relativ stabil al componentelor sale psihice) este cea care oferă baza pentru a prognostica performanţe superioare în orice situaţii şi condiţii. Astfel, studiul aptitudinilor poate fi eficient numai dacă le abordează sub ambele aspecte, al funcţionalităţii şi al procesualităţii. Depăşirea limitelor celor trei tipuri de definiţii ale aptitudinilor o constituie elaborarea unei definiţii generale şi sintetice, cu caracter integrativ: „Aptitudinile reprezintă un complex de procese şi însuşiri psihice individuale, structurate într-un mod original, care permite efectuarea cu succes a anumitor activităţi” (M. Zlate, 2000). Nu orice însuşire psihică este o aptitudine. Pentru ca o însuşire psihică să devină aptitudine trebuie să îndeplinească anumite condiţii: ● să fie individuală, diferenţiatoare în planul performanţei (şi nu comună, asemănătoare celorlalţi oameni – de exemplu, a merge, a mânca etc.); ● să asigure efectiv finalitatea activităţii (însuşirile psihice individuale care opresc sau împiedică activitatea nu sunt aptitudini – de exemplu, nervozitatea, lenea etc.); ● să asigure realizarea activităţii la un nivel calitativ superior (şi nu mediu, stereotipizat – cunoştinţe, priceperi, deprinderi); ● să dispună de un înalt grad de operaţionalitate şi eficienţă (deci interesează nu însuşirile în sine, ci nivelul lor de dezvoltare – aptitudinea presupunând un nivel superior de dezvoltare a însuşirilor psihice -, şi nici însuşirile considerate izolat, separate unele de altele, ci modul lor de îmbinare, de organizare internă într-un tot unitar). 5.2. Structura psihologică a aptitudinilor Studiul aptitudinilor, sub aspect structural, implică mai multe coordonate, şi anume: ● elementele componente (factorii) ale aptitudinilor; ● nivelul de dezvoltare şi modul de organizare (structurare) al elementelor componente; ● nivelul de funcţionalitate al elementelor componente, respectiv, relaţiile dintre ele. Aptitudinile reprezintă o structură complexă, multidimensională, constituită dintrun ansamblu de procese şi calităţi psihice, dezvoltate la un nivel superior, organizate într-un anumit fel, în concordanţă cu solicitările activităţii exercitate, şi care se manifestă în mod constant şi relativ stabil. 108 Din acest punct de vedere, aptitudinile constituie „o organizare selectivă a componentelor cognitive, afective, motivaţionale şi executive, care permit omului desfăşurarea cu succes a unei activităţi într-un domeniu dat” (M. Golu, A. Dicu, 1972). Existenţa aptitudinilor presupune un mare grad de organizare internă (de structurare a elementelor componente) şi o funcţionalitate superioară (capacitatea de îmbinare a elementelor componente – procese şi calităţi fizice – într-o sinteză originală, astfel încât să se asigure realizarea uşoară şi la un nivel înalt a activităţii). Din punct de vedere structural-funcţional distingem: a. Aptitudini ce aparţin unor domenii diferite de activitate, diferenţierea lor făcându-se după natura şi specificul componentelor implicate. De exemplu, aptitudinile matematice presupun capacitatea de a înţelege rapid structura de ansamblu a problemei, capacitatea de sinteză, de abstracţie, de imaginaţie spaţială, simţul corelaţiilor spaţiale şi aritmetice, pe când aptitudinile muzicale presupun cu totul alte calităţi psihice: auzul absolut, simţul ritmului, perceperea şi reproducerea melodiilor, capacitatea de trăire afectivă. b. Aptitudini ce aparţin aceluiaşi domeniu de activitate, în cadrul cărora componentele implicate sunt identice, semnificativ devenind însă modul lor de ierarhizare care poate fi diferit de la un individ la altul, dând nota specifică a aptitudinilor. De exemplu, la un compozitor ierarhizarea componentelor aptitudinilor muzicale poate avea o formă, în timp ce la un alt compozitor ierarhizarea poate avea o altă formă. Structura aptitudinilor poate fi diferită din punctul de vedere al complexităţii: unele au o structură relativ simplă – aptitudini simple –, cum sunt cele senzoriale; altele au o structură complexă – aptitudini complexe –, cum ar fi diferitele tipuri de inteligenţă sau unele aptitudini speciale (ştiinţifice, artistice, literare, manageriale etc.). Menţionăm faptul că: ● pe de o parte, prezenţa unei aptitudini izolate, oricât de dezvoltată ar fi ea, nu poate singură să asigure succesul într-o activitate oarecare (succesul unei activităţi depinzând de prezenţa, corelarea mai multor aptitudini). De exemplu, oricât ar fi de dezvoltat spiritul de observaţie, acesta singur nu poate asigura succesul în activităţile în care această aptitudine este necesară. ● pe de altă parte, absenţa unei aptitudini nu poate constitui o piedică pentru desfăşurarea cu succes a unei activităţi sau a alteia, datorită relaţiilor de compensare dintre aptitudini. Cercetările vizând aptitudinile complexe au arătat că, la nivelul lor, nu prezintă importanţă majoră prezenţa tuturor elementelor componente, ci modul lor de îmbinare, de organizare. De exemplu, cineva poate deveni un mare pictor chiar dacă nu are memorie vizuală excepţională, datorită faptului că elementele deficitare pot fi compensate prin calităţi necesare activităţii picturale. Aşadar, important este modul în care se angajează în activitate aptitudinile şi cum se compensează, fără însă a contesta importanţa factorilor 109 componenţi. Este necesar ca unii dintre ei să fie prezenţi, dar în acelaşi timp este tot atât de necesar modul lor eficient de organizare şi compensare. Rezultă ca aptitudinile sunt sisteme operaţionale eficiente, permiţând relaţionarea şi interacţiunea reciprocă a componentelor lor, relaţiile de transpoziţie, compensare şi complementaritate asigurând funcţionalitatea şi eficienţa lor maximă. Structura aptitudinilor are un caracter dinamic. Ele îşi schimbă structura şi eficienţa în funcţie de vârstă şi de natura sarcinilor şi situaţiilor. De-a lungul vieţii, traiectoria evolutivă a aptitudinilor parcurge trei stadii: 1. De dezvoltare, în care are loc o amplificare a structurii lor funcţionale (aspectul procesual) având ca efect o creştere a eficienţei; 2. De optimum funcţional, cu dezvoltarea optimă a structurii funcţionale şi eficienţă maximă; 3. De declin (de regresie), în care are loc o degradare treptată a structurii funcţionale sau a unor componente ale sale şi având ca efect o scădere a eficienţei. Modificările aptitudinilor de la o vârstă la alta sunt determinate de o serie de factori, cum ar fi: ● natura şi complexitatea aptitudinii (aptitudinile simple ating mai repede nivelul maxim); ● nivelul educaţional (cu cât acesta este mai ridicat, cu atât scăderea performanţei se realizează mai târziu şi mai lent); ● experienţa profesională: în cazul aptitudinilor sportive, performanţa maximă se atinge la vârsta de 25-29 ani, în cazul aptitudinilor literare şi artistice la vârsta de 30-40 ani, iar în filosofia socială performanţa maximă se obţine la vârsta de 35-45 de ani. Geniile rămân productive toată viaţa. Modificarea aptitudinilor în cursul vieţii nu corespunde cu modificarea performanţelor realizate în activitatea profesională. Dacă la începutul însuşirii unei profesiuni, performanţele pot rămâne sub nivelul aptitudinilor, ca urmare a lipsei unor deprinderi, ulterior, în faza de declin a aptitudinilor performanţele pot fi foarte bune, datorită deprinderilor consolidate şi altor factori de personalitate. Astfel, performanţele scad numai atunci când deteriorarea aptitudinilor nu mai poate fi compensată prin alte mecanisme. Ritmul dezvoltării aptitudinilor poate fi diferit de la un individ la altul, în funcţie de factorii biologici, psihologici, geografici şi sociali. O influenţă majoră în evoluţia aptitudinilor o au condiţiile de mediu, cercetările arătând că dezvoltarea aptitudinilor la nivel superior necesită condiţii favorabile de mediu, în timp ce caracterul nefavorabil al condiţiilor de mediu poate duce la deteriorarea, până la pierderea aptitudinilor. 5.3. Raportul ereditate-mediu în determinarea aptitudinilor Caracterul înnăscut sau dobândit al aptitudinilor reprezintă o problemă amplu dezbătută şi controversată. În cadrul psihologiei clasice s-au delimitat două orientări opuse privind determinarea aptitudinilor: 110 a. Orientarea ineistă care absolutizează rolul eredităţii; b. Orientarea genetistă care absolutizează rolul mediului extern. a. Primele teorii asupra aptitudinilor au susţinut caracterul înnăscut, ereditar şi nemodificabil al acestora, contestând faptul că ele se formează şi se dezvoltă în ontogeneză. Unul dintre principalii reprezentanţi ai acestei abordări este Fr. Galton, autorul primei cărţi bazate pe o cercetare concretă a problemei aptitudinilor şi intitulată Hereditary Genius (1914), în care argumentează ideea geniului înnăscut. Plecând de la studiul genealogiilor unor oameni celebri (matematicieni, literaţi, muzicieni etc.) care se bucurau de un mare prestigiu datorită eficienţei activităţii pe care o desfăşurau, Galton ajunge la concluzia că aptitudinile sunt înnăscute şi se transmit ereditar de la părinţi la descendenţi, indiferent de condiţiile de viaţă. El citează între altele, familiile Bach şi Mozart ca exemple tipice de transmitere ereditară a geniului muzical, neglijând cu desăvârşire rolul mediului şi al educaţiei. Aceste teorii folosesc drept argumente atât transmiterea aptitudinilor de la părinţi la urmaşi, cât şi manifestarea pretimpurie a aptitudinilor. Aşa, de pildă, Mozart şi Haydn au manifestat aptitudini muzicale de la vârsta de 2-3 ani, iar Rimski Korsakov de la 4 ani; Mozart a compus un menuet la 5 ani; Enescu a început să cânte la vioară la 4 ani, la 5 a creat compoziţia Pământul românesc, la 7 ani a intrat la Conservatorul din Viena, iar începând de la 11 ani a desfăşurat o bogată activitate componistică; Repin şi Surikov au manifestat aptitudini pentru desen şi pictură de la 3-4 ani, iar Giotto van Dyck şi Rafael realizează lucrări valoroase la 8-10 ani; Goethe a scris la 8 ani lucrări literare cu o maturitate de adult, Goldoni a scris la 9 ani o piesă de teatru; Titu Maiorescu a absolvit la 18 ani Academia Theresianá din Viena, la 19 ani şi-a susţinut teza de doctorat iar la 22 de ani era profesor universitar. Manifestarea pretimpurie a aptitudinilor a existat şi în matematică (Pascal, Newton, Leibniz, Gauss etc.) şi tehnică (Edison). La toate aceste argumente s-au adus însă şi contraargumente: nu toţi descendenţii unor personalităţi au manifestat aptitudini (aceasta fiind valabil şi în cazul familiei lui Bach) şi nu întotdeauna aptitudinile se manifestă atât de devreme, ci pot apărea cu mult mai târziu (W. Scott a scris primul său roman la vârsta de 34 de ani, G. Flaubert a publicat prima sa lucrare importantă la 36 de ani, Cervantes a creat opera sa capitală la 60 de ani; Cezar Petrescu a publicat prima sa carte la 30 de ani, Hortensia Papadat-Bengescu a început să scrie după 35 de ani. Şi în muzică au existat cazuri de manifestare mai târzie a aptitudinilor: Wagner, Beethoven etc. Unele dintre marile personalităţi de mai târziu au avut mari dificultăţi chiar în domeniul în care ulterior s-au remarcat: Napoleon a fost mediocru în liceul militar, Verdi a fost respins la Conservator, Newton era ultimul din clasă). b. Împotriva poziţiilor ineiste s-au ridicat diferiţi reprezentanţi ai genetismului, care considerau aptitudinile un produs exclusiv al mediului, reducând la zero rolul eredităţii. Plecând de la principiul „tabula rasa” conform căreia de la natură toţi oamenii sunt egali, se încerca demonstrarea rolului învăţării în formarea aptitudinilor: la orice individ, prin învăţare, se poate forma orice aptitudine. 111 Reprezentanţii şcolii behavioriste (Thorndyke, Newman etc.) folosind „metoda gemenilor” au evidenţiat rolul mediului şi educaţiei în formarea aptitudinilor, cercetările fiind efectuate pe gemeni dizigoţi (sau fraternali) şi monozigoţi (sau identici), crescuţi în aceleaşi condiţii sau în condiţii diferite de mediu şi educaţie. Marea majoritate a acestor cercetări acordau o atenţie deosebită asemănărilor în cazul gemenilor monozigoţi (asemănări care erau uneori destul de mari, chiar atunci când erau crescuţi în medii diferite), neglijând diferenţele care apăreau în dezvoltarea personalităţii chiar atunci când gemenii erau crescuţi împreună. Mai târziu, R. Zazzo a evidenţiat că mult mai importante, pentru înţelegerea procesului complex de formare a personalităţii, sunt diferenţele dintre gemenii monozigoţi, şi nu asemănările. Zazzo a constatat că gemenii identici, atât prin ereditate cât şi prin mediu (crescuţi în aceleaşi condiţii de mediu), nu sunt niciodată identici sub aspect psihologic, remarcându-se diferenţe considerabile, fiecare având trăsături particulare care îi individualizează. Behavioriştii nu au contribuit nici ei prea mult la explicitarea aptitudinilor, deoarece la ei există tendinţa de a confunda aptitudinile cu deprinderile. !!!! Psihologia ştiinţifică contemporană a demonstrat că cele două orientări (ineistă şi genetistă) sunt eronate. Personalitatea umană, în întreaga ei complexitate, cu particularităţile sale psihocomportamentale specifice, nu poate fi concepută decât prin prisma interacţiunii permanente, dinamice a celor doi factori: ereditatea şi mediul. Participarea lor, de la caz la caz, poate fi foarte diferită, în ceea ce priveşte proporţia şi modalităţile de combinare, dar prezenţa lor este strict necesară, deoarece absenţa unui factor anihilează valoarea celuilalt. Ereditatea are un rol important în procesul formării aptitudinilor, dar ea nu este determinantă. Ereditatea nu furnizează structuri operaţionale închegate, finisate, gata de funcţionare, ci ea oferă doar nişte premise (predispoziţii) funcţionale, mai mult sau mai puţin specifice; dacă aceste premise nu sunt puse în valoare, aptitudinea, ca atare, nu se manifestă. Astfel, predispoziţiile sunt înnăscute şi nu aptitudinile. Premisele ereditare ale aptitudinilor constau în: ● însuşirile-tip ale sistemului nervos – intensitatea, mobilitatea şi echilibrul dintre excitaţie şi inhibiţie; ● plasticitatea sistemului nervos; ● anumite particularităţi morfofuncţionale ale analizatorilor (construcţia mai bogată, mai fixă de neuroni specializaţi, uşor excitabili etc.) Aptitudinile sunt determinate, pe de o parte, de potenţialităţile date în programul genetic (predispoziţii), iar pe de altă parte, de condiţiile în care aceste potenţialităţi latente devin potenţialităţi active. Astfel, aptitudinile, condiţionate de predispoziţii, se formează şi se dezvoltă întotdeauna în procesul activităţii, în raport cu o activitate concretă în care premisele ereditare sunt intens exercitate. 112 Relaţia dintre activitate şi aptitudini este reciprocă: activitatea este sursa, factorul esenţial pentru formarea şi dezvoltarea aptitudinilor, iar aptitudinile se obiectivează (manifestă) în cadrul activităţii. Dotarea ereditară nu este la fel de importantă pentru orice tip de activitate. Pentru unele activităţi (tehnică, ştiinţă, organizare etc.) este necesar un fond ereditar normal, în timp ce pentru alte activităţi (de exemplu, cele artistice, sportive) este necesar un fond ereditar superior. Practic însă, nu se poate vorbi de înzestrarea naturală (predispoziţii) decât în urma rezultatelor activităţii. Dezvoltarea superioară a anumitor aptitudini generale şi speciale, împreună cu modalităţile variate de structurare dinamică a acestora, determină apariţia talentelor complexe, multilaterale care se manifestă în mai multe domenii de activitate: Leonardo da Vinci a fost pictor, scriitor, filosof, naturalist, fizician, inginer, matematician; Goethe – poet, naturalist, fizician; Gogol şi Caragiale – scriitori şi actori; Camil Petrescu – romancier, dramaturg, poet, estetician, filosof, matematician; George Călinescu – romancier, dramaturg, poet, istoric literar; Mihai Beniuc – poet, psiholog. Aptitudinile care coexistă însă cel mai frecvent sunt cele pentru literatură şi pentru artele plastice (Arghezi, Baudelaire, Lermontov, Malraux, Verlaine, Cezar Petrescu, Topîrceanu, Puşkin). În procesul formării aptitudinilor, accentul nu trebuie pus pe ponderea unui anumit factor (ereditate sau mediu), ci pe calitatea relaţiei şi posibilitatea compensării reciproce dintre cei doi factori. Redăm, în continuare, posibilităţile interacţionale dintre ereditate şi mediu (M. Golu, 2004): 1. Fond ereditar superior – mediu înalt favorabil (este cazul ideal, aptitudinea atingând nivelul cel mai înalt de dezvoltare); 2. Fond ereditar superior – mediu nefavorabil (ereditatea poate compensa precaritatea mediului, dar foarte rar aptitudinea atinge un nivel înalt de dezvoltare); 3. Fond ereditar mediu – mediu înalt favorabil (mediul poate compensa ereditatea, aptitudinea putând atinge un nivel înalt de dezvoltare); 4. Fond ereditar mediu – mediu nefavorabil (ereditatea poate compensa „deficitul” de mediu, dar dezvoltarea aptitudinii rămâne sub nivelul mediu); 5. Fond ereditar precar – mediu înalt favorabil (mediul poate compensa ereditatea, dezvoltarea aptitudinii realizându-se deasupra nivelului fondului ereditar); 6. Fond ereditar precar – mediu nefavorabil (nivelul cel mai scăzut de dezvoltare a aptitudinii). 5.4. Aptitudinile în structura personalităţii Aptitudinile intră în relaţii cu toate celelalte componente ale vieţii psihice, cu întregul sistem al personalităţii şi cu celelalte subsisteme din cadrul personalităţii, fapt care se repercutează asupra performanţei. 5.4.1. Relaţia aptitudini – procese psihice 113 Orice aptitudine se realizează prin procese psihice a căror pondere poate fi mai mare în cazul unor aptitudini sau mai mică în cazul altora. Aptitudinile îşi au originea în procesele psihice, dar nu sunt nici identice cu acestea, şi nici simple însumări ale proceselor psihice. Ele presupun un nivel superior de dezvoltare a proceselor şi funcţiilor psihice, un mod specific de structurare şi integrare a acestora. Aptitudinile reprezintă sintetizări, generalizări, transfigurări ale caracteristicilor dominante ale proceselor psihice. Ele sunt însuşiri sintetice ale întregii personalităţi, şi nu ale proceselor psihice componente. 5.4.2. Relaţia aptitudini – cunoştinţe, deprinderi, priceperi Aptitudinile se formează, se dezvoltă şi se manifestă în cadrul activităţii, prin însuşirea sistematică de cunoştinţe, prin dobândirea de deprinderi – ca moduri de acţiune care prin exerciţiu s-au automatizat – şi priceperi – ca generalizări ale cunoştinţelor şi deprinderilor – corespunzătoare. Existenţa şi utilizarea unui număr cât mai mare de priceperi şi deprinderi, ca elemente operaţionale în structura aptitudinilor, facilitează dezvoltarea aptitudinilor. Cu cât o persoană dispune de mai multe şi mai variate priceperi şi deprinderi, cu atât mai mari vor fi posibilităţile de a găsi cele mai adecvate modalităţi pentru rezolvarea problemelor. La rândul ei, aptitudinea o dată formată, înlesneşte însuşirea de noi cunoştinţe, deprinderi şi priceperi, precum şi restructurarea celor existente. Aptitudinile nu se reduc, însă, la suma cunoştinţelor, deprinderilor şi priceperilor necesare pentru o activitate; dacă acestea din urmă condiţionează îndeplinirea activităţii la un nivel mediu, obişnuit, aptitudinile presupun realizarea la un nivel superior al activităţii. Existenţa aptitudinii implică obţinerea de performanţe şi dovada unor perspective deosebite de dezvoltare. Distincţia dintre aptitudini şi deprinderi se poate face din perspectiva a trei criterii (Zörgö, 1980): a. Sub aspectul procesual → în cazul formării aptitudinilor, pe măsura dezvoltării lor se realizează o amplificare procesuală; în cazul formării deprinderilor, pe măsura automatizării lor, are loc o reducţie a proceselor implicate; b. Sub aspectul funcţionalităţii → deprinderile se limitează la o acţiune sau operaţie bine determinată; aptitudinile cuprind o familie întreagă de acţiuni variate care pot fi cuprinse în ansamblul unei activităţi (literare, muzicale, sportive, matematice, tehnice etc.); c. Sub aspect formativ (disponibilitatea sau potenţialitatea activă) → aptitudinile se caracterizează printr-o dezvoltare continuă, printr-o creştere a disponibilităţilor; în cazul formării deprinderilor, rezervele potenţiale scad treptat ca urmare a realizării lor sub forma performanţelor situate la limita superioară a posibilităţilor de dezvoltare. De exemplu, deprinderile motorii sau cele de calcul mintal, dincolo de o anumită limită, nu se mai pot ameliora nici chiar în cazul supraînvăţării; nu acelaşi lucru se întâmplă în cazul aptitudinilor matematice sau verbale. Între aptitudini şi deprinderi există şi alte tipuri de relaţii: 114 – pe de o parte, aptitudinile mai dezvoltate oferă posibilitatea formării mai rapide şi fără efort prea mare a deprinderilor necesare şi totodată a restructurării lor în condiţii diferite; – pe de altă parte, în anumite condiţii, deprinderile formate se pot integra în structura aptitudinilor, contribuind la amplificarea şi îmbogăţirea repertoriului funcţional al acestora. În anumite împrejurări, însă, deprinderile pot duce la stereotipizarea şi schematizarea unilaterală a acţiunilor, ceea ce este în defavoarea aptitudinii. De asemenea, nu orice deprindere este favorabilă aptitudinii, ci doar cea consolidată, corect formată; o deprindere greşit formată şi integrată în structura aptitudinii poate avea efect perturbator sau inhibitor asupra aptitudinii respective. 5.4.3. Relaţia aptitudini – dimensiunea afectiv-motivaţională Dimensiunea afectiv – motivaţională reprezintă un important factor al formării aptitudinilor şi valorizării lor maximale, ea furnizând şi direcţionând energia acţiunilor umane. Nicio aptitudine nu se poate forma în lipsa unei motivaţii adecvate faţă de respectivul domeniu. Fără imbold intern, fără motivaţie, potenţialităţile latente nu se activează, iar aptitudinea nu se poate forma. Chiar dacă aptitudinile au fost deja formate, ele nu duc la realizarea unor performanţe superioare dacă nu sunt susţinute de o motivaţie adecvată. Unul dintre cei mai importanţi factori motivaţionali în formarea aptitudinilor îl reprezintă interesul, acesta asigurând o orientare afectiv – cognitivă a individului într-un anumit domeniu de activitate. Interesul este atât „forţa” care influenţează dezvoltarea aptitudinii, cât şi un indice al preferinţei pentru o anumită activitate şi, totodată, a atitudinii pozitive faţă de respectiva activitate. Interesul facilitează dezvoltarea aptitudinii pe următoarele direcţii (F. Turcu, 1975): ● determină individul să caute şi să găsească activitatea care corespunde cel mai bine aptitudinilor sale; ● mobilizează eforturile necesare formării şi dezvoltării aptitudinilor; ● stimulează dobândirea unei atitudini creative faţă de un anumit domeniu. Interesul nu este însă numai factor al formării aptitudinilor, ci şi produs al acestora. Se consideră că, în anumite limite, calitatea şi forţa factorilor motivaţionali pot uneori compensa anumite carenţe aptitudinale. La rândul ei, însă, motivaţia este şi ea dependentă de aptitudine, de nivelul acesteia; un anumit nivel de dezvoltare a aptitudinii condiţionează formarea şi menţinerea motivaţiei (performanţa obţinută într-o activitate, ca urmare a prezenţei aptitudinii, va creşte motivaţia pentru acea activitate, cu evitarea totodată a activităţilor în care se anticipează eşecul). 5.4.4. Relaţia aptitudini – caracter (atitudini) Formarea şi valorizarea aptitudinilor depinde şi de orientarea caracterială. Pentru ca aptitudinea să se poată forma şi manifesta eficient este necesar un caracter care să o susţină (în caz contrar, aptitudinea dispare). La rândul său, caracterul, în formarea şi manifestarea lui, implică un ansamblu de aptitudini în lipsa cărora orientarea caracterială rămâne suspendată. Atât aptitudinile, cât şi atitudinile se 115 formează şi se dezvoltă sub influenţa aceloraşi factori de mediu şi educaţie care pot avea efect pozitiv sau negativ asupra relaţiei dintre cele două dimensiuni şi, respectiv, asupra structurii de ansamblu a personalităţii. Atunci când relaţiile dintre aptitudini şi caracter sunt compatibile şi optime, sau cu posibilităţi de compensare reciprocă, ele conduc la armonizarea şi echilibrarea personalităţii, la creşterea eficienţei sale. Cu cât gradul de incompatibilitate dintre aptitudini şi caracter este mai mare şi cu cât posibilităţile de compensare reciprocă sunt mai reduse, cu atât personalitatea va fi mai afectată (mai dizarmonică şi neeficientă). Evaluarea relaţiilor dintre aptitudini şi caracter se realizează în funcţie de trei criterii (P. Popescu-Neveanu, Zörgö, 1980): a) nivelul la care se situează cele două dimensiuni, în mod absolut (nivelul global: superior, mediu, inferior) şi în mod relativ (prevăzând posibilitatea echilibrării sau a dezechilibrării, a surclasării aptitudinilor prin atitudini sau invers); b) sensul în care se manifestă interacţiunile (pozitiv şi reciproc stimulativ, negativunivoc sau biunivoc şi cvasineutral); c) caracterul direct sau indirect al interacţiunilor: directe sunt influenţele dintre atitudinile focalizate pe o anumită activitate sau pe propriile posibilităţi şi aptitudinile individuale şi speciale corespunzătoare; indirecte sunt relaţiile dinte atitudinile generale faţă de lume şi aptitudinile specializate sau dintre atitudinile concrete şi aptitudinile generale, cum ar fi inteligenţa. 5.4.5. Relaţia aptitudini – temperament În raport cu aptitudinile, temperamentul constituie doar o premisă extrem de generală, cu rol de predispoziţie. Faptul că temperamentul nu predetermină aptitudinile este confirmat de posibilitatea formării uneia şi aceleiaşi aptitudini pe temperamente diferite sau a mai multor aptitudini pe fondul unui singur temperament. Între cele două dimensiuni există totuşi influenţe reciproce: – pe de o parte, temperamentul poate facilita sau provoca dificultăţi în formarea aptitudinilor, dificultăţi care pot fi însă depăşite prin exerciţiu sau prin compensare. – pe de altă parte, modificarea manifestărilor temperamentale poate conduce la modificarea aptitudinilor. Pe baza unor tendinţe de adaptare a temperamentelor la activitate, putem vorbi despre o oarecare profesionalizare a temperamentelor. 5.5. Clasificarea aptitudinilor În cadrul subsistemului aptitudinal este necesară o diferenţiere şi o clasificare, în funcţie de mai multe criterii (V. Oprescu, 1991): 1. După natura psihologică a elementelor componente, se diferenţiază trei tipuri de aptitudini: ● aptitudini senzoriale (rapiditatea, stabilitatea structurării percepţiei, plasticitatea perceptuală etc.); ● aptitudini psihomotorii (forţa mişcărilor, rapiditatea, precizia, coordonarea mişcărilor); 116 ● aptitudini intelectuale (care prezintă grade diferite de complexitate; cea mai importantă este inteligenţa, care reprezintă o sinteză a mai multor aptitudini intelectuale: spirit de observaţie, fluenţa verbală, memorie asociativă, flexibilitatea gândirii, raţionament inductiv şi deductiv, atenţie distributivă etc.). 2. După structura lor, după gradul lor de complexitate, aptitudinile se clasifică în: ● aptitudini simple, elementare, constând din realizarea superioară a unui singur fel de operaţii psihice (centrarea pe un singur element al aptitudinii respective), cum ar fi: văzul la distanţă, diferenţierea excitanţilor sonori, luminoşi sau olfactivi, fixarea rapidă a reprezentărilor, măsurarea din ochi a distanţelor, calculul aritmetic exact, reamintirea fidelă a figurilor sau a desfăşurării unei conversaţii avute cu mult timp în urmă etc. Aceste aptitudini, având la bază o singură funcţie, constând doar dintro singură însuşire psihică, considerate izolat nu duc la rezultate remarcabile decât pe linia anumitor acţiuni simple (de exemplu, nu este suficient un auz fin pentru ca cineva să devină muzician). Activităţile umane sunt complexe şi presupun îmbinarea în formă organizată a diverselor mijloace de acţiune. De regulă, ele se desfăşoară într-un cadru profesional specializat necesitând prezenţa mai multor aptitudini elementare care se înlănţuie, chiar se întrepătrund şi se structurează specific. Un astfel de sistem complex şi ierarhizat de operaţii sau aptitudini, în care se implică mai multe elemente psihice, se exprimă într-o aptitudine complexă; ● aptitudini complexe, a căror clasificare nu se mai face după tipul de operaţie psihică executată, ci după genul de activitate în care individul reuşeşte în mod deosebit. În acest sens delimităm aptitudini muzicale, literare, plastice, sportive, matematice, tehnice, lingvistice, manageriale etc. C. Morgan consideră că pot exista atâtea aptitudini câte feluri de activităţi sunt. Plecând de la considerentul că pentru a duce la performanţă într-un domeniu profesional aptitudinile complexe presupun o anumită structurare operaţională, s-a încercat identificarea elementelor sau factorilor componenţi ai unor aptitudini complexe. Astfel, s-a presupus că dacă aptitudinea complexă este superioară, şi aptitudinile simple care intră în componenţa lor sunt superioare. Rezultatele au fost însă neaşteptate (de exemplu, s-a constatat că la unii muzicieni de un incontestabil talent unele dintre aptitudinile simple erau foarte puţin dezvoltate, chiar sub normal, în timp ce la alte persoane fără aptitudini muzicale s-au descoperit factori care vizau performanţe superioare). Aceasta demonstrează că importantă este nu atât prezenţa unor anumiţi factori, ci felul în care se îmbină aceştia, modul lor de organizare (de exemplu, se cunosc pictori celebri care erau miopi sau care aveau deficienţe majore de văz). De asemenea, aptitudinile complexe, chiar atunci când fac parte din aceeaşi categorie (artistică, tehnică, managerială etc.), nu dispun de o arhitectură sau formulă identică (persoane care obţin performanţe similare într-o anumită activitate, manifestă, de regulă, particularităţi foarte diferite ale structurii aptitudinilor lor). 117 3. După gradul de operaţionalitate, de aplicabilitate în diverse domenii de activitate, distingem: ● aptitudini generale, care sunt necesare şi eficiente în diverse domenii de activitate, ele constituind nucleul operaţional al tuturor tipurilor de activitate. Aptitudinile generale implică sisteme asociative flexibile, precum şi originalitate în actualizarea asociaţiilor, în concordanţă cu diverse sarcini concrete. În mod curent, în calitate de aptitudine generală se ia doar inteligenţa, ea subsumând celelalte aptitudini (spiritul de observaţie, senzitivitatea, memoria, raţionamentul, atenţia, imaginaţia). Deoarece diverşi autori conferă inteligenţei conţinuturi diferite, definirea noţiunii de inteligenţă a devenit foarte dificilă. Pe de altă parte, deşi este clar că inteligenţa deschide perspective de reuşită în orice domeniu de activitate, s-a constatat existenţa şi a formelor particulare de inteligenţă (inteligenţă teoretică, practică, socială etc.). ● aptitudini speciale, care au o aplicabilitate restrânsă, ele condiţionând succesul doar într-un anumit domeniu de activitate. Printre aptitudinile speciale se numără în primul rând aptitudinile profesionale: aptitudinea matematică, aptitudinea tehnică, aptitudinea ştiinţifică, aptitudinea literară, aptitudinea muzicală, aptitudinea pedagogică, aptitudinea managerială etc. Fiecare dintre aceste aptitudini conţine un anumit set aptitudinal sau componentă internă, după cum urmează: a. Aptitudinea matematică presupune, după V. A. Kruteţki, prezenţa şi combinarea următoarelor elemente: ● aptitudinea de a generaliza rapid şi extensiv materialul matematic, de a transpune cu uşurinţă principiul de rezolvare la alte probleme de acelaşi tip (formarea de asociaţii generalizate), de a găsi rapid o regulă de organizare a datelor (un algoritm); ● aptitudinea de a prescurta rapid un raţionament sau un şir de raţionamente care formează structura logică desfăşurată a rezolvării; ● aptitudinea de a comuta, de a trece rapid şi uşor de la raţionamentul direct la cel invers, formarea asociaţiilor reversibile (asociaţii directe – de la stimulul precedent la cel consecutiv – şi asociaţii indirecte – invers); ● aptitudinea de reprezentare spaţială a figurilor şi relaţiilor spaţiale, îmbinarea şi separarea figurilor; ● atracţia spre problematic. b. Aptitudinea tehnică include îmbinarea următoarelor calităţi: ● sensibilitatea vizuală, auditivă, tactilă, câmpul vizual, forţa mişcărilor, ritmul motric, viteza de reacţie, precizia motrică; ● percepţia corectă şi uşoară a formei, mărimii, distanţei, direcţiei, volumului obiectelor; ● spiritul de observaţie; ● reprezentarea spaţială; ● gândirea tehnică (reproductivă şi creatoare, constructivă, funcţională şi economică). c. Aptitudinea ştiinţifică are în componenţa ei următoarele elemente: 118 ● aptitudinea numerică, verbală, spaţială; ● spiritul de observaţie şi de investigare – cunoaştere; ● gândirea creatoare; ● curiozitatea epistemică, interesul cognitiv, pasiunea pentru cunoaştere; ● atitudinea activă faţă de muncă, încrederea în posibilităţile proprii, perseverenţă în învingerea dificultăţilor etc. d. Aptitudinea literară presupune în structura ei următoarele componente: ● spiritul de observaţie; ● gândirea imagistică; ● uşurinţă asociativ – verbală; ● memoria vizuală şi auditivă; ● simţul estetic; ● impresionabilitatea afectivă; ● interesul pentru tot ceea ce este în jur; ● exigenţă faţă de sine, faţă de ceilalţi şi faţă de societate; ● simţul răspunderii; ● tenacitate, perseverenţă. e. Aptitudinea muzicală reuneşte capacitatea de ascultare a muzicii (percepţia muzicii), capacitatea de execuţie (de interpretare) şi capacitatea de creaţie (de compoziţie muzicală): ● sensibilitatea auditivă; ● diferenţierea fină a calităţilor sunetului (intensitatea, înălţimea şi timbrul); ● simţul tonalităţii sau simţul gamei; ● simţul ritmului şi al variaţiilor de interval; ● simţul melodic (auzul melodic); ● simţul armoniei muzicale (auzul armonic); ● forţa şi bogăţia imaginaţiei; ● concentrarea auditiv – emoţională a atenţiei (focalizarea trăirilor emoţionale); ● capacitatea de reprezentare auditiv – muzicală (auzul intern). f. Aptitudinea pedagogică include în ansamblul său, următoarele calităţi relevante: ● facilitate, claritate, inteligibilitate, conciziune şi expresivitate verbală; ● raţionamentul deductiv (tipic pentru procesul de predare); ● memorie facilă, mobilă şi prodigioasă; ● capacitatea de ordonare a informaţiilor (organizarea logică a expunerii); ● fluenţă, flexibilitate şi coerenţă ideatică; ● originalitate şi sensibilitate la probleme; ● spiritul de observaţie; ● atenţia distributivă; ● imaginaţie în „proiectarea” trăsăturilor personalităţii elevilor; ● curiozitate epistemică, sensibilitate şi receptivitate faţă de nou; ● sentimentul dragostei faţă de copii, respectul faţă de ei; ● consecvenţa în cerinţe, perseverenţa în urmărirea realizării scopurilor fixate; ● exigenţă faţă de sine şi faţă de ceilalţi; 119 ● curajul, răbdarea, intransigenţa, prezenţa de spirit, stăpânirea de sine, reacţie promptă şi adecvată, simţul măsurii, discernământ, aspiraţia spre autorealizare şi autodepăşire. g. Aptitudinea managerială (organizatorică) reuneşte următoarele calităţi: ● spiritul de observaţie; ● capacitatea de a cunoaşte oamenii; ● gândire mobilă, flexibilă şi profundă; ● capacitatea de a elabora proiecte de viitor; ● capacitatea de planificare şi coordonare; ● capacitatea de a prevedea consecinţele unei acţiuni; ● capacitatea de a lua decizii; ● spiritul critic şi autocritic al gândirii; ● capacitate empatică; ● spiritul organizatoric; ● iniţiativă, curaj, spirit de răspundere; ● capacităţi relaţionale; ● fermitate, stăpânire de sine, discernământ. O problemă mult discutată în psihologie a constituit-o problema corelaţiei dintre aptitudinile generale şi speciale. În acest sens, s-au formulat două ipoteze: 1. Aptitudinea generală facilitează dezvoltarea aptitudinilor speciale. Astfel inteligenţa generală poate contribui la dezvoltarea tuturor aptitudinilor speciale. Această ipoteză este parţial adevărată, deoarece studiile au arătat că există nu numai o diferenţă, dar şi un anumit prag între aptitudinile speciale şi cele generale. Nu întotdeauna există o corelaţie pozitivă între inteligenţă şi aptitudinile speciale. Cercetările au evidenţiat o contribuţie ridicată a inteligenţei în cadrul aptitudinilor ştiinţifice şi matematice; corelaţia dintre inteligenţă şi celelalte aptitudini speciale este mai slabă, cea mai nesemnificativă fiind corelaţia dintre inteligenţă şi aptitudinile muzicale şi plastice. Oricât de inteligentă ar fi o persoană, ea nu va putea deveni muzician sau pictor de valoare în absenţa aptitudinii corespunzătoare. Pe de altă parte, nu putem afirma că performanţele superioare în muzică sau pictură se realizează pe un deficit intelectual. 2. S-a presupus că aptitudinile generale ar fi rezultatul sintezei aptitudinilor speciale. Astfel, inteligenţa ar fi efectul şi rezultanta sintetică a diverselor aptitudini speciale. Şi această ipoteză este doar parţial adevărată, deoarece cercetările au evidenţiat că există persoane cu aptitudini speciale excepţional dezvoltate, fără a fi deosebit de inteligente. Au existat chiar cazuri în care indivizi cu retard mental au obţinut performanţe superioare în muzică sau pictură – cazul „savanţilor idioţi”. În general, efectuarea calitativ - superioară a oricărei activităţi presupune acţiunea sinergică a aptitudinilor generale şi speciale. Îmbinarea originală, la un nivel calitativ superior a aptitudinilor generale şi speciale constituie talentul. Între talent şi aptitudine există diferenţe de grad, dar şi calitative. Talentul nu poate fi identificat în mod simplist cu o combinaţie 120 avantajoasă a aptitudinilor, ci este o configuraţie specifică a diferitelor trăsături de personalitate, inclusiv a celor aptitudinale. În structura talentului, trăsăturile de personalitate (pasiunea, activismul, atitudinile creative etc.) au o pondere mai mare decât în structura aptitudinilor. Talentul se caracterizează printr-o contribuţie personală întrun domeniu oarecare de activitate. Nota distinctivă a talentului este originalitatea şi încadrarea performanţelor sale în coordonatele axiologice ale „epocii”, îmbogăţind tezaurul existent. Talentul se poate manifesta în cele mai diverse activităţi umane şi, totodată, nu este privilegiul unor oameni excepţionali. El se manifestă uneori târziu, numai după ce apar condiţiile activităţii independente, în care personalitatea îşi pune în acţiune posibilităţile sale reale. Cercetările au arătat că persoanele talentate dispun, întotdeauna, de mai multe aptitudini superior dezvoltate, având înclinaţii şi către alte activităţi decât cea în care se afirmă talentul (de exemplu, unii savanţi au şi aptitudini artistice etc.). S-a ajuns, astfel, la concluzia că talentul presupune o îmbinare specifică de diverse aptitudini, care uneori sunt foarte îndepărtate de activitatea dominantă. Deci, una dintre explicaţiile talentului este dezvoltarea multilaterală a aptitudinilor, la care se adaugă pasiunea pentru activitatea respectivă. Este necesar ca multiplele aptitudini solicitate să se focalizeze pe una dintre ele, cea definitorie pentru talent, să se investească în aceasta şi să-i confere originalitatea. Geniul reprezintă cea mai înaltă formă de dezvoltare a aptitudinilor speciale şi generale, care se manifestă într-o activitate creatoare de însemnătate istorică pentru viaţa societăţii. Omul de geniu creează o nouă epocă în domeniul său de activitate, punând bazele unui nou curent sau stil, a unui nou mod de gândire. G. Séailles preciza faptul că diferenţa de înzestrare între omul de geniu şi omul comun este una de grad şi nu de natură. În cadrul subsistemului aptitudinal, ponderea cea mai mare revine persoanelor cu potenţial aptitudinal special deasupra mediei, o pondere mai scăzută persoanelor talentate şi cel mai mic procentaj îl întâlnim la persoanele de geniu. Astfel, cu cât nivelul de dezvoltare şi integrare al aptitudinilor este mai înalt, cu atât frecvenţa lor de manifestare în plan individual este mai scăzută. 121 CAPITOLUL VI. SUBSISTEMUL REZOLUTIV PRODUCTIV AL PERSONALITĂŢII 6.1. Conceptul de inteligenţă Termenul de inteligenţă are, în psihologie, multiple şi diferite semnificaţii, neexistând o definiţie unanim acceptată. S-au formulat zeci de definiţii ale inteligenţei, datorită realităţii multiple care stă la baza acestui termen. Cuvântul latin inter – legere, din care derivă termenul de inteligenţă, reunea două sensuri: a discrimina (disocia) şi a lega (a pune împreună). Astfel, din perspectivă etimologică, inteligenţa este capacitatea de a stabili legături, relaţii între obiecte, fenomene şi evenimente. Din cunoaşterea comună provine şi definiţia: inteligenţa este capacitatea generală de adaptare la mediu, aptitudinea de a găsi soluţii optime în situaţii inedite, noi, deci instrument al reuşitei. Deşi există numeroase definiţii ale inteligenţei, putem distinge, din punct de vedere psihologic, anumite note comune şi definitorii pentru inteligenţă, şi anume: ● caracterul complex; ● caracterul de orientare; ● caracterul operatoriu. Astfel „inteligenţa se relevă a fi aptitudinea intelectuală generală a individului uman de a sistematiza şi apoi utiliza achiziţiile anterioare în situaţii problematice noi, modificând în mod necesar semnificaţia funcţională a elementelor cunoaşterii, în scopul realizării unui echilibru optimal la situaţiile noi şi mereu variabile ale mediului” (V. Oprescu, 1991). Psihologia ştiinţifică actuală delimitează două accepţiuni intercorelate ale noţiunii de inteligenţă: ca sistem complex de operaţii şi ca aptitudine generală. 1. Inteligenţa ca sistem complex de operaţii sintetizează în esenţă mecanismele adaptative ale conduitei la împrejurările variabile ale mediului. Operaţiile se referă atât la procedeele şi mijloacele de rezolvare a problemelor, cât şi la procesele mintale care au loc în timpul procedeului ales. Activitatea psihică este constituită din operaţii – acţiuni mintale – care provin genetic din interiorizarea acţiunilor practice, inteligenţa realizânduse prin operaţii. După cum arată M. Zlate (2000), inteligenţa ca sistem de operaţii înseamnă: ● abilitatea de adaptare a individului la situaţiile noi (nefamiliare); ● abilitatea de a gândi abstract, de a generaliza şi a face deducţii; ● ___________abilitatea de a corela şi integra într-un tot unitar părţile relativ disparate; ● abilitatea de a anticipa şi prevedea consecinţele unor acţiuni şi evenimente; ● abilitatea de a compara rapid variantele acţionale şi de a reţine pe cele optime; 122 ● abilitatea de a rezolva rapid şi corect probleme cu grade crescânde de dificultate. Inteligenţa nu este un simplu proces psihic, ci reprezintă expresia organizării superioare a tuturor proceselor psihice (cognitive, afectivmotivaţionale şi volitive), a modului şi a gradului în care aceste converg şi conlucrează în vederea reuşitei acţiunilor individului. Inteligenţa se serveşte de procesele psihice (în primul rând de gândire) pentru a realiza o adaptare suplă la condiţiile variate ale mediului. Ea devine suplă şi flexibilă, pe măsură ce se formează şi se dezvoltă mecanismele şi operaţiile tuturor celorlalte funcţii psihice. Pentru unii autori, inteligenţa se identifică cu gândirea. În general, prin faptul că inteligenţa presupune cunoaşterea relaţiilor şi a relaţiilor dintre relaţii, ea poate fi asimilată cu gândirea. În acest sens, inteligenţa înseamnă descoperirea unor raporturi, a căror utilizare satisface un scop adaptativ (transformativ). Asocierea inteligenţei cu gândirea, cu intelectul în general este regăsită cel mai bine în concepţia lui J. Piaget (1965), care defineşte inteligenţa ca formă superioară de adaptare prin echilibrăriprogresive între operaţiile fundamentale ale intelectului (asimilare şiacomodare). Deşi este strâns legată de gândire, intersectându-se cu aceasta, inteligenţa nu coincide cu gândirea. Gândirea nu este decât un instrument alinteligenţei; în sine, gândirea nu este în mod necesar inteligentă. Totodată, aşa cum am precizat anterior, inteligenţa – ca funcţie integrativă – este implicată la toate nivelele sistemului psihic uman. 2. Inteligenţa ca aptitudine generală vizează nu atât conţinutul şi structura ei psihologică, ci, mai ales, finalitatea ei, implicarea ei cu succes în diverse activităţi. Această accepţiune s-a dovedit a fi limitată, deoarece studiile au evidenţiat nu numai o inteligenţă generală (care permite finalizarea cu succes a mai multor activităţi), ci şi forme particulare de inteligenţă (care permit finalizarea cu succes a unei singure activităţi). Astfel, în afară de capacitatea generală de achiziţie a cunoştinţelor, de gândire raţională şi de rezolvare de probleme, inteligenţa implică diferite tipuri de activităţi. 6.2. Teorii asupra inteligenţei Prezentăm, în continuare, câteva dintre abordările teoretice cu privire la inteligenţă, şi anume: abordarea analitică factorială, abordarea genetică şi abordarea sistemică. 6.2.1. Abordarea analitică factorială Problema care se pune, în cadrul acestor teorii, este dacă inteligenţa are o structură unitară, omogenă sau prezintă o compoziţie multifactorială. a. Teoria bifactorială C. Spearman face trecerea de la constatările empirice ale lui A. Binet la o concepţie teoretică asupra inteligenţei. În 1904, el a elaborat teoria bifactorială. Analizând corelaţiile la diverse grupe de teste (care solicitau activităţi intelectuale diferite), Spearman a ajuns la concluzia că orice formă de activitate intelectuală 123 face apel, pe de o parte, la o aptitudine generală, comună şi, pe de altă parte, la o aptitudine specifică activităţii respective. Aptitudinea comună a fost denumită de Spearman inteligenţă generală sau factorul g, iar ceilalţi factori au fost denumiţi factori specifici sau factorul s. Astfel, inteligenţa reprezintă o combinaţie liniară între doi factori: un factor general (g) care ar fi omogen şi un factor specific (s) legat de varietatea activităţilor. Conform acestei teorii, efectuarea unor calcule aritmetice, rezolvarea unei probe de atenţie etc. solicită acelaşi factor comun (g) într-o măsură mai mare sau mai mică, la care se adaugă câte un factor specific (s) fiecăreia dintre aceste activităţi. Spearman a introdus în cercetarea psihologică, în studiul inteligenţei, tehnica analizei factoriale. Plecând de la o matrice de intercorelaţii, analiza factorială poate pune în evidenţă măsura în care testele utilizate apelează la un factor comun (g) şi măsura în care alţi factori – factorul s – pot interveni. Termenul factor are sensul de element constitutiv al diferitelor operaţii mintale. Fiind extraşi pe baza unor consideraţii şi metode matematice (statistice), factorii sunt de fapt concepte psiho-matematice. În urma calculelor rezultă valori numerice cărora cercetătorul le atribuie o semnificaţie psihologică, în funcţie de testele care au fost utilizate. Perfecţionarea metodelor de calcul ale analizei factoriale a condus la crearea altor teorii privind structura inteligenţei: teoria ierarhică şi teoria multifactorială. b. Teoria ierarhică C. Burt şi Ph. Vernon, plecând de la modelul bifactorial al inteligenţei (Spearman), consideră că interpretarea inteligenţei ca pe o combinaţie a factorilor „g” şi „s” este o viziune mult prea simplistă. Ei completează schema lui Spearman, propunând intercorelarea factorilor de grup, comuni, semigenerali între factorul „g” şi factori „s” care intervin în grupe de activităţi înrudite (factorul „verbal”, „numeric”, „spaţial” etc.). Pentru aceşti autori important nu este numărul factorilor, ci faptul că aceşti factori sunt ierarhizaţi, elaborându-se un model ierarhic, şi nu unul liniar. Unii factori de grup au o arie mai întinsă, în timp ce alţi factori de grup au o arie mai restrânsă. Putem, deci, ierarhiza factorii de grup în factori de grup majori şi factori de grup minori, până se ajunge la factorii specifici (de exemplu, factorul „verbal” se poate divide în capacitatea de verbalizare şi capacitatea de învăţare a unor limbi străine. Burt a fost de acord cu Spearman asupra faptului că factorul „g” este înnăscut şi variabil, în timp ce factorul „s” se formează prin exerciţiu. Burt şi Vernon au considerat factorii de grup ca o funcţie a educaţiei (învăţării). c. Teoria multifactorială Elaborarea acestei teorii şi a metodelor corespunzătoare de analiză (analiza multifactorială) se datorează în special psihologului american L. Thurstone (1930). El a plecat de la ideea că activitatea intelectuală solicitată în diverse sarcini poate fi explicată printr-un număr oarecare de factori distincţi, independenţi. 124 Thurstone neagă existenţa factorului „g” comun tuturor activităţilor şi a factorilor de grup comuni unui număr restrâns de activităţi, considerând că inteligenţa constă dintr-o serie de aptitudini diferite şi nerelaţionate (între care nu există relaţii primare). Autorul apelează la un criteriu denumit de el criteriul „structurii simple” care exprimă atât un punct de vedere general teoretic, cât şi o tehnică de analiză factorială. El evidenţiază şapte factori „primari” semnificativi ai inteligenţei sau şapte aptitudini mintale primare (1938), considerând că aceste aptitudini formează baza funcţionării intelectuale primare. Aptitudinile mintale primare sunt: ● aptitudinea spaţială (S); ● aptitudinea de percepţie (P); ● aptitudinea numerică (N); ● comprehensiunea verbală (V); ● memoria (M); ● fluenţa verbală (W); ● raţionamentul inductiv (I sau R). Toate aceste aptitudini sunt de importanţă egală şi nu corelează între ele. Astfel, factorii sunt independenţi, sunt elemente primare, simple, ireductibile ale intelectului. În acest model, care neagă existenţa unui factor „g” – cu influenţă asupra tuturor activităţilor –, fiecare aptitudine mintală primară este evaluată printr-un anumit test. Performanţele obţinute la testări permit conturarea unui profil, format din şapte scoruri şi nu dintr-unul singur, ca în cazul factorului „g”. Din punct de vedere practic, însă, s-a evidenţiat că există corelaţii între scorurile obţinute de unii subiecţi la cele şapte teste, între factorii „primari”, ceea ce sugerează că, totuşi, factorul „g” există. În urma unei analize factoriale secundare, Thurstone a admis el însuşi posibilitatea unor corelaţii între factorii primari, deci a existenţei unui factor „g” în toate aptitudinile mintale primare. Concepţia multifactorială cea mai radicală îi aparţine lui J.P.Guilford. Autorul unei teorii morfologice a inteligenţei, Guilford a construit un tablou general al operaţiilor inteligenţei prin combinarea naturii acestora cu materialul asupra căruia se exercită operaţiile respective (figuri, cuvinte, simboluri etc.), precum şi rezultatele la care ajung, descoperind existenţa a 120 de factori ai inteligenţei. Toţi aceşti factori sunt consideraţi egali ca importanţă, ei neputând fi structuraţi şi organizaţi ierarhic. Guilford adoptă însă un alt criteriu de a structura, sintetiza, factorii respectivi în modelul tridimensional (1967): fiecare factor este definit prin raportarea simultană la ceea ce el consideră a fi cele trei dimensiuni ale inteligenţei: operaţii, produse, conţinuturi. Guilford îşi justifică astfel concepţia: „Modelului ierarhic i se opune modelul multidimensional în elaborarea unei teorii a inteligenţei. Acest model reprezintă o clasificare a fenomenelor în categorii care se intercondiţionează nu în clase, ci înăuntrul claselor, ca în modelul ierarhic. 125 Exemplul cel mai cunoscut în ştiinţă este acela al tabelului lui Mendeleev, în care elementele chimice sunt orânduite în rânduri şi coloane, fiecare rând şi fie-care coloană reprezentând o categorie diferită. Ne putem referi la acesta ca la o matrice logică. O matrice obişnuită, ca aceea din matematică, are două dimensiuni. Nu există niciun motiv ca să nu extindem acest tip morfologic la un model cu trei sau mai multe dimensiuni. Autorul acestor rânduri a pledat pentru utilizarea unui astfel de model în psihologie. Este tipul de model care a fost propus pentru organizarea factorilor de aptitudini intelectuale într-un sistem unitar” (J.P. Guilford, 1967, apud I. Căpâlneanu, 1978). Sistemul tridimensional al lui Guilford are următoarea componenţă (tabelul nr. 12): 1. Conţinutul se referă la domeniul în care se manifestă inteligenţa, luându-se în considerare patru domenii: ● figural (modul de a opera cu figuri); ● semantic (modul de a opera cu cuvintele); ● simbolic (modul de a opera cu simboluri); ● comportamental (modul de comportare în relaţiile cu ceilalţi, în sensul capacităţii de a cunoaşte manifestările acestora, de a le prevedea şi a le preîntâmpina, precum şi de a-i determina să acţioneze sau să reacţioneze aşa cum le este indicat). Astfel, conţinutul se exprimă în: imagini, idei, acte, comportamente. 2. Operaţia vizează atât produsele şi mijloacele alese de subiect pentru rezolvarea unei probleme, cât şi procesele mintale care au loc în timpul utilizării procedeului ales. Aceste procese pot fi: ● cunoaşterea (cunoştinţele pe care subiectul le posedă şi mai ales pe care le poate descoperi cu ajutorul a ceea ce ştie, gradul de conştientizare a informaţiilor stocate, combinate cu informaţiile nou acumulate); ● memoria (cantitatea de informaţii şi cota care, odată reactualizată, continuă să fie privită din acelaşi punct de vedere, reprodusă cât mai fidel); ● gândirea divergentă (capacitatea de a elabora o pluralitate de căi şi soluţii la o problemă oarecare; obţinerea de elemente informative noi – privite din alte unghiuri – dintr-o cantitate de informaţii date, implicând transfer şi reactualizare de informaţii); ● gândirea convergentă (capacitatea de a gândi sistematic, riguros, organizat, algoritmizat, unidirecţionat, care admite o singură soluţie optimă dintr-o cantitate de informaţie prestabilită); ● evaluarea (capacitatea de a compara produsul unei informaţii noi cu informaţia cunoscută, conform unui criteriu logic care să ducă la o anumită concluzie ce satisface criteriul ales). 3. Produsul, care rezultă din aplicarea unui factor operaţional asupra unui factor de conţinut, se referă la modul în care a fost concepută şi structurată, de către subiect, informaţia. Astfel, informaţia poate fi concepută şi structurată sub formă de: ● unităţi (părţi ale informaţiei, relativ circumscrise); ● clase (colecţii de unităţi, cu proprietăţi comune); ● relaţii (legătura dintre unităţi); 126 ● sisteme (structuri organizate); ● transformări (schimbări cum ar fi: redefinirea, modificarea etc.); ● implicaţii (contiguităţi între itemii informaţiei). Pentru a defini un factor trebuie să identificăm: la ce conţinut, la ce operaţie şi la ce produs se referă. De exemplu, aptitudinea de a determina apartenenţa unei figuri la o clasă implică: domeniul figural (conţinutul), cunoaşterea (ca operaţie) şi clasa (ca produs). Prin combinarea celor trei dimensiuni – conţinuturi, operaţii, produse – se pot obţine 120 de aptitudini diferite (4x5x6=120). Deşi modelul lui Guilford (mai ales modelul de alegere a celor trei dimensiuni) pare destul de arbitrar, el are meritul că exprimă un efort important de sistematizare a rezultatelor obţinute până atunci în analiza factorială, plecând de la încercarea de a clasifica logic testele de aptitudini. Sistemul său a stimulat cercetările în cadrul psihologiei diferenţiale. Totodată, modelul tridimensional deschide calea unei abordări dinamice şi complexe a inteligenţei şi creativităţii. Cercetările bazate pe analiza factorială, relevante până la un anumit punct studiului sistematic al structurii inteligenţei, au avut o largă răspândire şi o mare varietate de forme. Cu toate că au avantajul unei noi viziuni asupra inteligenţei – interpretarea ei dintr-o perspectivă structurală – şi al rigurozităţii prelucrărilor matematice, ele conţin în sine riscul de a „pulveriza” inteligenţa într-un număr prea mare de factori, refacerea întregului devenind aproape imposibilă. Natura factorială a inteligenţei este însă de necontestat. Inteligenţa nu se reduce la un nivel general care să permită predicţia în orice formă de activitate, ci reprezintă o asociere de aptitudini parţial corelate, parţial independente, această fracţionare fiind foarte nuanţată. Astfel, structura factorială a inteligenţei include trei categorii de factori (de la general la specific): ● factorul „g” (inteligenţa generală) – care intervine în activităţi variate; ● factorii de grup – care influenţează performanţele unor grupe de activităţi înrudite; ● factorii specifici – nuanţarea mai detaliată a diferenţierilor în ceea ce priveşte aptitudinile individului (de exemplu: memorie verbală, memorie numerică, memorie spaţială etc.) În practică, testarea capacităţii intelectuale a unei persoane în vederea orientării şcolare sau profesionale, selecţiei profesionale etc. impune luarea în considerare a structurii ierarhice a inteligenţei. Trebuie să cunoaştem atât nivelul inteligenţei generale a persoanei respective, cât şi aptitudinile sale de grup şi specifice, pentru a le putea prevedea măsura în care este aptă pentru o anumită profesiune. 6.2.2. Abordarea genetică Psihologia genetică depăşeşte abordarea factorială, centrându-se pe problema genezei inteligenţei. Contribuţia lui J. Piaget este esenţială şi o vom prezenta sintetic în cele ce urmează. 127 J. Piaget defineşte inteligenţa ca relaţie adaptativă între organism şi mediu. „Izvoarele inteligenţei se confundă cu acela al adaptării senzoriomotorii, în general, iar dincolo de aceasta, cu izvoarele adaptării biologice însăşi” (J. Piaget, 1965). La rândul său, adaptarea structurilor cognitive (schemelor şi operaţiilor) la cerinţele mediului se realizează printr-un dublu proces de asimilare şi acomodare: ● Asimilarea se referă la procesul prin care o idee nouă (sau un obiect nou) este înţeles în termenii conceptelor sau acţiunilor (schemelor) pe care individul deja le are. ● Acomodarea reprezintă procesul complementar, prin care individul îşi modifică ideile şi acţiunile în raport cu noile situaţii, obiecte sau informaţii. Procesele de asimilare şi acomodare au loc pe tot parcursul vieţii, pe măsură ce ideile şi comportamentul individului se adaptează circumstanţelor în schimbare. Asimilarea este procesul prin intermediul căruia individul face faţă noilor situaţii şi probleme, prin utilizarea schemelor existente. Acomodarea este procesul care implică modificarea schemelor existente sau elaborarea de scheme noi. Aceasta se datorează naturii neschimbătoare a celor două procese, denumite de Piaget funcţii invariante. Astfel, adaptarea reprezintă, după Piaget, un echilibru între asimilare şi acomodare (un echilibru al schimburilor dintre subiect şi obiect). Înainte de a achiziţiona o informaţie nouă, individul se află într-o stare pe care Piaget a denumit-o echilibru (sau armonie cognitivă). Când această stare de echilibru este afectată – confruntarea cu ceva nou –, procesul de asimilare şi cel de acomodare îl restabilesc. Procesul de echilibrare acţionează în vederea consolidării acomodării prin asimilare, iar echilibrul este menţinut prin intermediul celor două. În acest fel, are loc modificarea structurilor mentale şi abilitatea cognitivă evoluează gradual. Relaţiile între organism şi mediu pot fi: ● de natură organică (în acest caz avem de-a face doar cu un schimb nemijlocit, direct de substanţe între organism şi mediu); ● de natură psihică (schimburile dintre organism şi mediu au un caracter mediat, ele „efectuându-se la distanţe spaţio-temporale tot mai mari şi după traiectorii din ce în ce mai complexe. Întreaga dezvoltare a activităţii mintale – de la percepţie până la gândirea formală – este funcţie de această distanţă în treptată creştere a schimburilor, deci a echilibrului dintre o asimilare a realităţilor din ce în ce mai depărtate la acţiunea proprie, şi o acomodare a acestei acţiuni la realităţile respective” (idem)). În cazul unor schimburi mediate, de ordin funcţional, a căror realizare implică intervale de timp şi spaţiu, vorbim de comportament. După Piaget, comportamentul astfel conceput – într-un cadru biologic – presupune două aspecte esenţiale şi interdependente: – un aspect afectiv: expresia componentei energetice a raportului organism-mediu; – un aspect cognitiv: exprimă forma, structura pe care aceste circuite o îmbracă. Pentru Piaget cunoaşterea nu înseamnă nici reducerea totală a obiectului la schemele subiective (idealism), nici absorbţia completă a subiectului în obiect 128 (materialism mecanicist). Cunoaşterea presupune interacţiunea obiectului cu subiectul cunoscător, iar amploarea cunoaşterii – ca fenomen adaptativ necesar – măsoară întotdeauna amplitudinea şi complexitatea demersurilor necesare pentru a se realiza interacţiunea obiect-subiect. În acest context, inteligenţa este definită de Piaget „prin direcţia în care este orientată dezvoltarea ei” (idem). Un asemenea mod de a defini inteligenţa permite o caracterizare sintetică, în care trebuie să se ţină seama atât de criterii funcţionale cât şi de mecanisme structurale: ● sub aspect funcţional, inteligenţa se caracterizează prin complexitatea traiectoriilor pe care se realizează interacţiunea subiect-obiect, prelungind şi desăvârşind, astfel, prin acţiune şi gândire, procesele adaptative; ● sub aspectul mecanismelor structurale, inteligenţa se realizează prin elaborarea unor structuri mobile şi reversibile opuse structurilor rigide şi univoce ale reacţiilor senzoriomotorii elementare. Datorită mobilităţii şi reversibilităţii structurilor, devine posibilă realizarea unui comportament variabil, suplu şi complex, capabil să facă faţă unor împrejurări variabile şi să învingă distanţele şi duratele. Progresul inteligenţei, implicând un proces de perfecţionare, în sensul unei mobilităţi şi reversibilităţi crescânde a componentelor acţiunii, poate fi considerat ca rezultat al unei echilibrări progresive. „A defini inteligenţa pe baza reversibilităţii progresive înseamnă, deci, a spune că inteligenţa constituie o stare de echilibru spre care tind toate adaptările succesive de ordin senzoriomotor şi cognitiv ca şi toate schimbările asimilatoare şi acomodatoare dintre organism şi mediu” (idem). Dezvoltarea inteligenţei se realizează stadial (stadiul inteligenţei senzoriomotorii, stadiul inteligenţei preoperatorii şi stadiul operaţiilor formale) şi predominant prin acomodare (prin restructurare şi reorganizare mintală). Atunci când asimilarea este superficială, iar acomodarea se produce cu dificultate, şi echilibrarea inteligentă va fi deficitară, inteligenţa „desemnând formele superioare de organizare sau de echilibrare a structurilor cognitive” (idem). 6.2.3. Abordarea sistemică În timp ce teoriile factoriale au încercat să identifice structura aptitudinală a inteligenţei, alte teorii mai recente tind să evidenţieze modul de funcţionare al acestei structuri. H. Gardner (1983) şi R. Sternberg (1985) înţeleg inteligenţa în termenii unei interacţiuni complexe între sistemul cognitiv şi alte sisteme. Prezentăm, în continuare, teoriile celor doi autori. a. Teoria inteligenţelor multiple Teoria lui Gardner (1983) se bazează atât pe rezultatele obţinute prin testări, cât şi pe cercetările de neuropsihologie. Gardner introduce conceptul de inteligenţă multiplă, identificând şapte tipuri (forme) distincte de inteligenţă, şi anume: ● inteligenţa lingvistică (apitudini legate de limbaj: cititul, scrisul, vorbirea, ascultarea); 129 ● inteligenţa logico-matematică (aptitudini numerice); ● inteligenţa spaţială (capacitatea de a înţelege relaţiile spaţiale, ca în conducerea maşinii sau jocul de şah); ● inteligenţa muzicală (capacitatea de a cânta vocal sau la un instrument); ● inteligenţa kinestezică (folosirea corpului, ca în dans sau atletism); ● inteligenţa interpersonală (capacitatea de a-i înţelege pe ceilalţi şi de a relaţiona cu ei); ● inteligenţa intrapersonală (capacitatea de autocunoaştere). Tipurile de inteligenţă sunt considerate de Gardner ca fiind independente unele faţă de altele. Ele funcţionează ca sisteme modulare fără a fi controlate de un „coordonator central”. Astfel, la o anumită persoană, aptitudinile evaluate în cadrul unui anumit tip de inteligenţă nu corelează cu aptitudinile evaluate în cadrul altui tip de inteligenţă. Deşi sunt separate şi independente unul faţă de celălalt, tipurile de inteligenţă interacţionează şi conlucrează atunci când este necesar (de exemplu, rezolvarea unei probleme de matematică redată verbal necesită conlucrarea inteligenţei lingvistice cu cea logico – matematică). Gardner consideră că fiecare tip de inteligenţă are o localizare precisă în creier şi că poate fi analizat separat prin studierea pacienţilor cu leziuni cerebrale. Lezarea unei arii cerebrale poate afecta doar un anumit tip de inteligenţă, lăsându-le intacte pe celelalte. Existenţa tipurilor particulare şi independente de inteligenţă este argumentată prin fenomenul observat la indivizii retardaţi sever, care au o aptitudine excepţională, cum ar fi cântatul la un instrument muzical sau calculul mintal rapid. Deşi teoria lui Gardner are anumite limite, tipurile de inteligenţă propuse de el nefiind măsurabile în sensul dat de teoriile factoriale, ea reprezintă o contribuţie importantă la înţelegerea gândirii şi inteligenţei umane. Însuşi autorul arăta că nu toate tipurile de inteligenţă sugerate de el pot fi măsurate prin testele de inteligenţă convenţionale (standardizate), dar pot fi evaluate în cadrul activităţilor şcolare, cum sunt cele artistice (muzicale) sau sportive. b. Teoria triarhică Teoria triarhică a inteligenţei a fost formulată de Sternberg (1985) şi încearcă să explice trei tipuri de relaţii: 1. Relaţia dintre inteligenţă şi universul interior al individului, formând mecanismele mentale care stau la baza comportamentului inteligent (subteoria componenţială); 2. Relaţia dintre inteligenţă şi lumea exterioară a individului, ca o componentă care utilizează mecanismele mintale, în scopul adaptării cotidiene la mediu, într-o manieră inteligentă (subteoria contextuală); 3. Relaţia dintre inteligenţă şi experienţă sau rolul jucat de experienţa de viaţă în relaţia dintre lumea interioară şi cea exterioară a individului (subteoria experenţială sau a celor două faţete). 130 Aşadar, Sternberg consideră că există trei aspecte distincte ale inteligenţei; fiecare se combină cu celelalte două pentru a produce comportamentul inteligent şi fiecăruia îi corespunde o subteorie. Redăm, în continuare, cele trei subteorii. Subteoria componenţială Această subteorie se referă la mecanismele care generează comportamentul inteligent. Sternberg abordează inteligenţa din perspectiva psihologiei cognitive, depăşind abordarea psihometrică şi factorială. Unitatea de analiză o constituie componentele procesului de prelucrare a informaţiei, care sunt aceleaşi indiferent de contextul cultural. Mecanismele de procesare a informaţiei sunt universale, ponderea şi combinarea lor putând varia de la un context cultural la altul. Există apoi metacomponente care controlează nivelul elementar, determină alegerea, planificarea, combinarea şi integrarea componentelor simple, precum şi beneficiul extras din experienţă (feedback). Funcţionarea inteligentă, de exemplu rezolvarea unei probleme de matematică, implică, deci, trei mecanisme sau componente fundamentale de prelucrare a informaţiei: ● metacomponentele includ procese de ordin superior, implicate în identificarea naturii problemei, dezvoltarea unei strategii de rezolvare şi evaluarea corectitudinii soluţiei; ● componentele performanţiale includ procese de ordin inferior, implicate în rezolvarea propriu-zisă a problemei, pe baza strategiilor elaborate de metacomponente; ● componentele de achiziţionare a cunoştinţelor includ o serie de procese implicate în învăţarea unui material nou, cum ar fi deosebirea informaţiilor relevante de cele irelevante. ● componentele de stocare (înmagazinare), implicate în reactualizarea informaţiilor din memorie; ● componentele de transfer, implicate în generalizări şi transferuri de informaţie dintr-o situaţie în alta. Toate aceste componente funcţionează într-o permanentă interacţiune, fiind dificil de studiat în mod izolat. Metacomponentele activează componentele performanţiale şi pe cele de achiziţionare a cunoştinţelor care, la rândul lor, asigură feedback-ul spre metacomponente. Deoarece inteligenţa este mult mai complexă decât numărul componentelor de procesare a informaţiei şi evaluarea ei doar prin intermediul testelor de inteligenţă este insuficientă, Sternberg consideră că celelalte aspecte ale teoriei triarhice contribuie la evidenţierea diferenţelor individuale într-un comportament inteligent – atât în afara situaţiilor de testare, cât şi în cadrul lor. Subteoria contextuală Conform acestei subteorii, inteligenţa nu este o activitate mentală spontană, întâmplătoare, care implică anumite componente de procesare a informaţiei. Inteligenţa este direcţionată către unul sau mai multe dintre cele trei obiective comportamentale, şi anume: adaptarea la mediu, modelarea mediului şi selectarea mediului. 131 ● Adaptarea. Componentele de prelucrare a informaţiei, operarea cu noutatea şi prelucrarea automată (automatizarea) a informaţiilor sunt considerate de Sternberg ca fiind universale (operează similar indiferent de contextul cultural). Totuşi, aceste componente se manifestă variat în planul experienţei şi al comportamentelor indivizilor din culturi diferite. Ceea ce este inteligent într-o cultură poate fi considerat neinteligent într-o altă cultură. Modelarea implică adaptarea mediului la stilul de operare al individului. Autorul consideră modelarea mediului ca fiind trăsătura – cheie a comportamentului inteligent; modelarea este superioară adaptării. Selecţia implică renunţarea la un mediu în favoarea altuia. Ea intervine atunci când adaptarea şi modelarea eşuează. Subteoria experenţială sau a celor două faţete Această subteorie face referire la elementul de noutate în alternanţă sau împletire cu elementul de automatizare în prelucrarea informaţiei. Componentele de prelucrare a informaţiei sunt valabile pentru sarcinile şi situaţiile în care persoana are un anumit grad de experienţă anterioară. Esenţa subteoriei experenţiale constă în aceea că inteligenţa unui individ poate fi înţeleasă dacă se iau în considerare nu numai componentele, ci şi nivelul experienţei individului. Inteligenţa poate fi cu adevărat evaluată atunci când sarcinile pe care subiectul urmează să la rezolve sunt fie relativ noi (nu se află total în afara înţelegerii lui, ci aproape de limita lui de înţelegere), fie pe cale de a deveni operaţii automatizate. Dacă individul dispune efectiv de capacitatea de a opera cu o noutate, atunci sunt disponibile mai multe resurse pentru automatizare. La rândul său, capacitatea de automatizare dă posibilitatea mobilizării resurselor în aria noutăţii. În definirea inteligenţei, noutatea trebuie considerată mai importantă decât automatismul. Pentru a evidenţia noutatea se impune, însă, o distincţie corectă între sarcinile familiare şi cele nonfamiliare (inedite, noi), aceasta presupunând o bună cunoaştere a contextului cultural. Teoria triarhică a inteligenţei, propusă de Sternberg, este eclectică, integrarea şi articularea celor trei subteorii nefiind suficient de elaborate. Deşi teoria triarhică are pretenţia de a surprinde inteligenţa în contextul său real de manifestare, ea este încă insuficient întemeiată în plan experimental şi logic. 6.3. Tipuri de inteligenţă M. Golu (2004) pune în evidenţă faptul că „inteligenţa prezintă un tablou eterogen, multicomponenţial, cu organizare heteronomă strict individualizată”. Configuraţia inteligenţei diferă de la un individ la altul chiar atunci când se obţin scoruri globale egale, deoarece modul de combinare şi articulare a componentelor de bază (a scorurilor parţiale) poate fi foarte diferit, conducând la forme diferite de manifestare a inteligenţei. Din prezentarea anterioară, privind teoriile inteligenţei, s-a remarcat faptul că dincolo de inteligenţa generală există şi forme particulare de inteligenţă. Prezentăm, în completare, forme ale inteligenţei din perspectiva altor autori: E.L. Thorndike distinge trei tipuri de inteligenţă: 132 ● inteligenţa concretă sau practică (aptitudinea de a opera uşor şi cu mare randament pe plan concret obiectual, practic; aceşti indivizi au capacităţi intuitive dezvoltate în sesizarea relaţiilor dintre evenimentele percepute); ● inteligenţa abstractă sau conceptuală (aptitudinea de a opera uşor şi adecvat cu materialul verbal şi simbolic); ● inteligenţa socială (adaptarea rapidă şi netensionată a individului la schimbările mediului social apropiat, capacitatea de a se relaţiona şi înţelege cu ceilalţi). A. Binet diferenţiază patru forme ale inteligenţei: ● inteligenţa „obiectivă” (corespunde omului cu spirit practic sau ştiinţific); ● inteligenţa „subiectivă” (imaginaţie bogată şi lipsa spiritului critic); ● inteligenţa practică (excelare în domeniul practic, tehnic, în utilizarea aparatelor şi mecanismelor; operare dificilă în domeniul verbal); ● inteligenţa de tip „literat” (opusă celei practice). J.P. Guilford delimitează patru tipuri de inteligenţă: ● inteligenţa concretă (desemnează aptitudinile implicate în vehicularea informaţiilor figurale – informaţii concrete percepute prin organele de simţ; centrarea pe lucruri concrete; este specifică inginerilor, artiştilor, muzicienilor); ● inteligenţa simbolică (desemnează aptitudinile implicate în vehicularea informaţiilor sub formă de semne – literele alfabetului, notele muzicale; este esenţială pentru dezvoltarea limbajului şi pentru matematică); ● inteligenţa semantică (operarea cu noţiunile verbale, cu informaţiile sub forma înţelesurilor ataşate cuvintelor, informaţii necesare în comunicarea verbală, în gândire); ● inteligenţa socială şi capacitatea empatică (vehicularea informaţiilor nonverbale din interacţiunile sociale; înţelegerea atitudinilor, dorinţelor, intenţiilor, percepţiilor personale şi ale celorlalţi; este necesară pentru profesori, medici, psihologi, politicieni etc.). Fr. Paulhan distinge două tipuri de inteligenţă: ● inteligenţa „analitică” (centrarea pe detalii, cercetarea faptelor, a fiecărui fenomen în parte); ● inteligenţa „sintetică”(centrarea pe ansamblu, pe idei generale). B. Cattell şi D. Hebb diferenţiază două forme de inteligenţă: ● inteligenţa fluidă (inteligenţa de tip A), care serveşte pentru adaptarea la situaţiile absolut noi, caracterizată prin desfăşurare liberă, imprevizibilă, prin schimbarea rapidă a unghiului de abordare a uneia şi aceleiaşi probleme; este eficientă în situaţii problematice slab definite. ● inteligenţa cristalizată (inteligenţa de tip B), care se modelează după natura activităţilor, caracterizată prin desfăşurare ordonată, coerentă, logică; este eficientă în situaţii structurate, bine definite. Mai mulţi autori (J. D. Mayer şi P. Salovey, Bar-On, D. Goleman, S. Hein, J. Segal) evidenţiază o nouă formă de inteligenţă: inteligenţa emoţională. Adaptarea individului la mediu se realizează nu numai prin componentele cognitive, ci şi prin aspectele de ordin afectiv, personal şi social, acestea din urmă fiind esenţiale pentru succesul individual. 133 D. Goleman include în componenţa inteligenţei emoţionale: − conştiinţa de sine (încrederea în sine); − autocontrolul (dorinţa de adevăr, conştiinciozitatea, adaptabilitatea, inovarea); − motivaţia (dorinţa de a cuceri, dăruirea, iniţiativa, optimismul); − empatia (capacitatea de a ne raporta la sentimentele şi nevoile celorlalţi, de a-i înţelege pe ceilalţi); − aptitudinile sociale (influenţa, comunicarea, managementul conflictului, conducerea, stabilirea de relaţii, colaborarea, cooperarea, capacitatea de lucru în echipă). 134 CAPITOLUL VII. SUBSISTEMUL RELAŢIONAL VALORIC ŞI DE AUTOREGLAJ AL PERSONALITĂŢII 7.1. Definiţie şi caracterizare generală Caracterul reprezintă cea mai înaltă şi sintetică formaţiune a personalităţii, care rezultă din integrarea în anumite modalităţi psihocomportamentale a întregii experienţe de viaţă. Spre deosebire de temperament, care exprimă forma de manifestare a personalităţii şi care se evidenţiază în orice situaţie (naturală sau socială), caracterul este latura de conţinut a personalităţii, constituind nucleul psihosocial al relaţiilor individului (caracterul se implică şi se manifestă numai în situaţiile sociale, elaborându-se doar în cadrul interacţiunii dintre individ şi mediul sociocultural). Pe de altă parte, aptitudinile nu generează automat competenţe şi valori. Aptitudinile sunt instrumentale şi se investesc nemijlocit în acţiuni, deci ele reprezintă valori funcţionale, în timp ce trăsăturile caracteriale reprezintă valori psihosociale şi psihomorale, investindu-se în relaţii şi reglând, în funcţie de aceste semnificaţii majore, comportamentul. Caracterul este cel care valorifică maximal atât temperamentul, cât şi aptitudinile. Noţiunea de caracter este polisemică, definiţia caracterului îmbrăcând cele mai diverse forme. Şt. Zisulescu (1978) a sintetizat trei sensuri ale noţiunii de caracter: 1. Sensul de „caracteristic” → provine din etimologia cuvântului grec „haractir” care, după Teofrast, se referă la „monograma” individului, la anumite particularităţi, la stilul de viaţă al unei persoane. Sensul de „caracteristic” nu se referă la orice însuşire nesemnificativă pentru definiţia unui obiect oarecare, ci la însuşirile esenţiale, la ceea ce contribuie la structurarea precisă a unui obiect, a unei persoane, a unui concept (de exemplu, „ticurile” deşi sunt particularităţi individuale, ele nu sunt esenţiale şi definitorii pentru personalitatea respectivă, de aceea nu pot fi admise ca însuşiri caracteristice). 2. Sensul etic → vizează caracterul investit cu valoare morală. Caracterul implică un standard moral şi emiterea unei judecăţi de valoare. Caracterului i se atribuie calificativele de „bun” sau „rău”, moral sau imoral, bine format sau rău format, în funcţie de principiile morale directoare pe care le urmează un individ. Datorită sensului etic pe care caracterul îl include, unii psihologi americani şi englezi au preferat să înlocuiască termenul de „caracter” cu cel de „personalitate”. Printre aceştia se numără şi Allport după care, caracterul fiind o personalitate evaluată înseamnă că nu constituie un domeniu special al personalităţii. Desigur, această tendinţă de a elimina noţiunea de caracter din vocabularul psihologic a fost vehement criticată de alţi autori. 135 3.Sensul psihologic → defineşte caracterul ca particularitate specifică prin care o persoană se deosebeşte de alta, ca semn caracteristic al unei individualităţi, care îi determină modul de manifestare, stilul de reacţie faţă de evenimentele trăite. Omul nu dispune de o singură particularitate (semn caracteristic), ci de particularităţi variate, importante (definitorii) sau mai puţin importante (nesemnificative). Caracterul conţine particularităţile esenţiale, permanente, deoarece numai acestea îşi pun amprenta asupra conduitei individului. Sensul de „caracteristic” şi sensul psihologic se suprapun, sunt aproape identice, în timp ce sensul etic şi sensul psihologic se presupun reciproc. Făcând distincţia între sensul psihologic şi sensul etic al caracterului (între structura psihică reală a caracterului şi valoarea lui socială), M. Golu (2004) arată că psihologia – ca ştiinţă explicativă – trebuie să aibă în centrul preocupărilor sale studiul caracterului sub aspectul mecanismelor, structurii şi rolului adaptativ pentru individ, iar etica – ştiinţă normativă – trebuie să aibă în prim-plan evaluarea caracterului din punctul de vedere al concordanţei/nonconcordanţei lui cu normele, principiile şi modelele morale proprii mediului sociocultural în care trăieşte individul. Astfel, psihologia poate veni în întâmpinarea eticii numai după ce şi-a îndeplinit funcţia sa explicativă, arătând ce şanse de integrare într-un anumit mediu sociocultural au indivizii cu un profil caracterial sau altul. Atât societatea, cât şi individul manifestă, în mod reciproc, anumite exigenţe şi aşteptări. Evidenţierea laturii axiologice a caracterului presupune luarea în considerare a interacţiunii dintre ansamblul de exigenţe şi aşteptări pe care societatea le formulează faţă de individ şi ansamblul de exigenţe şi aşteptări pe care individul le are faţă de societate. În consecinţă, individul se poate afla în următoarele trei ipostaze: – de concordanţă deplină cu societatea, aceasta fiind situaţia ideală spre care se poate tinde; – de discordanţă reciprocă totală, de asemenea neîntâlnită ca atare în realitate, ea având doar semnificaţie teoretică; – de concordanţă parţială – discordanţă parţială, aceasta fiind situaţia reală, care arată natura dialectică, contradictorie a relaţiei individ – societate. La limita inferioară de concordanţă, societatea declară individul ca fiind fără caracter – trăsături negative –, iar individul consideră normele sociale ca inacceptabile, trebuind să fie revizuite. La limita superioară de concordanţă, societatea declară individul ca având caracter – trăsături pozitive –, iar individul consideră experienţele societăţii ca fiind şi ale lui. Pe baza considerentelor anterioare, definirea caracterului poate fi redusă la două accepţiuni: a. Accepţiunea extensivă (largă): caracterul reprezintă schema logică de organizare a profilului psihomoral general al persoanei, considerat din perspectiva unor norme şi criterii etice, valorice. În acest caz, structura caracterială include următoarele componente psihice: ● concepţia generală despre lume şi viaţă; ● convingeri şi sentimente sociomorale; 136 ● aspiraţii şi idealuri; ● conţinutul şi scopurile activităţilor. Toate aceste componente sunt corelate şi integrate într-o structură funcţională unitară, prin mecanisme de selecţie, apreciere şi valorizare. b. Accepţiunea restrictivă (îngustă): caracterul reprezintă un sistem de atitudini şi trăsături care determină un mod relativ stabil, constant de orientare şi raportare a omului la ceilalţi semeni, la societate în ansamblu şi la sine însuşi. Această definiţie pune în evidenţă componentele de bază ale caracterului: atitudinile şi trăsăturile. 7.2. Structura psihologică a caracterului 7.2.1. Atitudinile caracteriale Atunci când vorbim despre caracter ne referim la conduita umană direcţionată de un ax conducător. Omul nu reacţionează arbitrar, ci comportamentele lui izvorăsc dintr-o anumită atitudine. Atitudinea este poziţia internă, specifică, pe care o are o persoană faţă de realitatea în care trăieşte sau faţă de un grup de probleme ale acestei realităţi. Deoarece caracterul este în esenţă un sistem de atitudini stabile în faţa diverselor situaţii, el se exprimă prin diferite atitudini care sunt componentele lui. Astfel, atitudinile fac parte integrantă din structura caracterului, nu sunt entităţi diferite. La nivelul caracterului nu ne interesează atitudinile circumstanţiale şi variabile, ci atitudinile stabile şi generalizate, definitorii pentru individ, întemeiate pe convingeri puternice. Atitudinea este atât o manieră relaţională, o modalitate internă de raportare la diverse laturi ale vieţii sociale, la alţii, la sine, la activitate, un fapt de conştiinţă, cât şi o modalitate de manifestare în comportament, reacţie comportamentală. În forma lor obiectivă, de comportament, atitudinile sunt relaţii, iar relaţiile interiorizate apar ca atitudini. Atitudinea se constituie, aşa cum precizează Klineberg, în procesul cunoaşterii şi al acţiunii, prin interacţiunea individului cu obiectele şi în contextul unor evenimente sau situaţii sociale, prin interiorizarea relaţiilor generalizate şi stabile ale omului cu lumea externă, relaţii ce devin, prin interiorizare, moduri de comportare. Fiind în esenţă un rezultat al învăţării, atitudinea este, de fapt, ecoul subiectiv al evenimentelor şi faptelor externe, al relaţiilor individului cu realitatea. Prin atitudine, individul se orientează selectiv şi se autoreglează preferenţial. Atitudinea, ca vector major al personalităţii, este în primul rând selectivă în perceperea şi evaluarea evenimentelor. Atitudinea caracterială nu este o reacţie imediată, impulsivă, ci o orientare conştientă, deliberată. Ea reprezintă un fel de dispoziţie latentă a individului de a reacţiona sau acţiona într-un mod sau altul la stimulările mediului extern. Atitudinea este o construcţie psihică sintetică, ce reuneşte elemente cognitive, afective şi volitive. O atitudine trebuie să aibă un obiect – elementele cognitive –, cu o rezonanţă în subiect – elementele afective – şi care ne impulsionează la 137 acţiune – elementele volitive. Atitudinea apare, astfel, ca o structură psihică multidimensională cu următoarele componente: 1. Componenta cognitivă (informaţională) include toată gama de reprezentări, cunoştinţe, concepte, convingeri, stereotipuri pe care o persoană le are în raport cu obiectul atitudinii. Această componentă îi conferă atitudinii orientare. 2. Componenta afectiv-motivaţională indică gradul de acceptare sau neacceptare al obiectului atitudinii. Aceste componente (emoţii, sentimente, pasiuni, trebuinţe, interese, idealuri) funcţionează dinamizator sau frenator, îl propulsează pe individ în acţiune sau îl opresc din acţiune, măresc sau diminuează potenţialul său energetic. 3. Componenta volitivă (conativă) se referă la tendinţele de comportament ale persoanei faţă de obiectul dat, la orientarea atitudinilor individului, desemnând sensul spre care întreprinde individul acţiunea. Caracterul se structurează prin integrarea în plan cognitiv, afectivmotivaţional şi volitiv a ceea ce este semnificativ pentru individ în situaţiile şi evenimentele sociale (structura caracterială nu este dictată de situaţiile şi evenimentele externe, ci ea se impune acestora). Ponderea celor trei componente în structura atitudinii poate fi foarte variabilă la nivel intraindividual (în copilărie predomină dimensiunea afectiv-motivaţională, iar începând cu adolescenţa predominante devin dimensiunile: cognitivă şi volitivă) şi interindividual (diferită la diferiţi indivizi), conducând la diverse tipologii caracteriale. Cele trei elemente alcătuiesc o unitate, o structură definită prin următorii indicatori: a. Consistenţa: indică asupra ponderii şi valorii diverselor componente în structura atitudinii, precum şi gradul de interdependenţă dintre cele trei dimensiuni; b. Gradul complexitate: – componenta cognitivă poate varia de la minimum de informaţie despre obiect, necesară descrierii şi identificării acestuia, până la cunoaşterea lui profundă; – componenta afectiv-motivaţională poate să difere de la simpla emoţie la o trăire afectivă complexă şi durabilă, de la trebuinţe la interese şi idealuri; – componenta volitivă poate varia de la o reacţie obişnuită la o acţiune organizată, complexă; c. nivelul de elaborare sau de dezvoltare: – elementar (incipient), în care componentele şi relaţiile dintre ele sunt difuze, nediferenţiate; – mediu, în care apar diferenţieri de la slab la mediu între componente şi relaţii; – superior, caracterizat printr-o înaltă diferenţiere şi articulare a componentelor. Specificul caracterului rezultă atât din relaţiile dintre componentele atitudinii (relaţii intraatitudinale), cât şi din relaţiile dintre atitudini diferite (relaţii interatitudinale). Caracterul nu este o sumă de atitudini, ci un mod de interacţiune a atitudinilor, de interdependenţă şi întrepătrundere a lor, rezultat din dezvoltarea individuală. Între atitudini pot exista următoarele tipuri de relaţii: 138 1. Relaţii de ierarhizare: o atitudine este condiţionată de alte atitudini, ele fiind organizate în sistem ierarhizat. Sunt atitudini supraordonate (dominante) şi altele subordonate, organizarea putând fi diferită de la un individ la altul (o atitudine subordonată proprie unui individ poate apărea ca atitudine dominantă la alt individ). Atitudinile dominante le controlează pe cele subordonate, putând să le reprime (să le interzică) sau să le stimuleze (să le pună în valoare).Apare, astfel, relaţia: atitudine faţă de atitudine. Specificăm faptul că atitudinile sunt fenomene bipolare, sistematizate două câte două, una opusă alteia. O atitudine poate fi favorabilă sau nefavorabilă, între cei doi poli putând exista grade de intensitate cu valori diferite în funcţie de semnificaţia pozitivă sau negativă a obiectului (situaţiei). Cu cât ne apropiem de extremele celor doi poli – pozitiv şi negativ –, cu atât intensitatea atitudinii este mai puternică. Un obiect cu semnificaţie negativă mare induce o atitudine de respingere puternică, în timp ce un obiect cu semnificaţie negativă mică determină o atitudine de respingere de intensitate slabă; în mod similar se întâmplă şi în cazul semnificaţiei pozitive şi a atitudinii favorabile. Jumătatea distanţei dintre cei doi poli – punctul neutru (zero) – coincide cu absenţa semnificaţiei faţă de obiect (situaţie) şi, respectiv, cu o atitudine neutră, de indiferenţă. Nu putem face afirmaţia că o persoană oarecare dispune de la început numai de una dintre atitudinile-pereche: cea favorabilă (pozitivă) sau cea nefavorabilă (negativă). Nu există şi nu pot exista reducţii absolute, ci doar note dominante (atitudini dominante). 2. Relaţii de coordonare (de cooperare): atitudinile se situează în acest caz la acelaşi nivel susţinându-se reciproc. 3. Relaţii de competitivitate şi excludere reciprocă: nu pot fi manifestate două atitudini în acelaşi timp sau faţă de aceeaşi realitate (situaţie) şi, în consecinţă, trebuie să se realizeze o opţiune pentru una dintre ele. 4. Relaţii de compensare: atitudinile deficitare sunt compensate prin alte atitudini mai dezvoltate. Din punct de vedere funcţional, structura atitudinală include două „blocuri” sau segmente intercorelate: a. Blocul orientativ sau direcţional şi, implicit selectiv-evalutiv, care include componenta cognitivă şi afectiv-motivaţională, prin care se realizează: – receptarea, filtrarea, identificarea şi evaluarea situaţiilor sociale; – concordanţa sau discordanţa dintre valenţele situaţiei şi starea de necesitate actuală sau viitoare a individului; – acceptarea (trăirea pozitivă) sau nonacceptarea (trăirea negativă) obiectului atitudinii. b. Blocul efector sau executiv, care cuprinde mecanisme voluntare ale conduitei, componenta volitivă fiind coloana de susţinere a caracterului (de unde şi definiţia dată de Klages: caracterul reprezintă „voinţa moral organizată”). Prin acest segment preponderent operaţional se materializeazăorientarea (se trece la faptă). Segmentul voluntar este un fel de servomecanism al orientării. Consecvenţa atitudinii este strict dependentă de adaptarea voluntară, şi anume: 139 – atunci când segmentul orientativ este slab şi neclar, atitudinea rămâne relativ nedefinită; – atunci când segmentul efector rămâne mult în urma celui orientativ, conduita devine inconsecventă, şovăielnică. Aceeaşi situaţie este valabilă şi pentru sistemul caracterial în ansamblul său. Caracterul poate rămâne decompensat din punct de vedere voluntar, ceea ce poate duce la concesii, la acţiuni contrare intenţiilor, inconsecvenţă. În sistemul caracterial, discordanţele dintre blocul orientativ şi cel efector pot fi parţiale, pot să cuprindă anumite grupe de atitudini, alte grupe de atitudini nedispunând de acoperirea voluntară necesară. Numai armonizarea şi coordonarea celor două „blocuri” ale atitudinii imprimă acesteia pregnanţă şi eficienţă. Cunoaşterea structurii caracteriale la nivel individual presupune identificarea atitudinilor dominante, relaţiilor dintre atitudini şi raportului dintre orientarea caracterială şi voinţă. Atitudinile şi segmentele lor nu trebuie interpretate în sine, ci în funcţie de valoarea lor morală. Definitoriu pentru atitudine este raportarea ei permanentă, implicită sau explicită, la valori. Atunci când atitudinile sunt în concordanţă cu normele sociale, ele devin valori, constituindu-se ceea ce Linton denumea sistemul atitudini-valori, care ţine de nucleul persoanei. Atitudinile nu se confundă cu valorile; ele constituie mai curând recunoaşterea valorilor, interiorizarea lor de către individ. Atitudinile au un conţinut valoric şi o funcţ_____________ie evaluativă prin care reglează comportamentele specifice ale fiecărui individ. În cadrul sistemului atitudini-valori, unele atitudini şi valori sunt centrale, dominante, altele sunt marginale, periferice. Fiecare persoană se ancorează în jurul unui nucleu de atitudini şi valori centrale care îi definesc orientarea. Cunoaşterea atitudinilor şi valorilor proprii unui individ reprezintă, din punct de vedere practic, un instrument de previziune a comportamentului în diferite situaţii sociale. Atitudinea, deşi este relativ stabilă, constantă, se restructurează, este supusă evoluţiei. Putem vorbi, deci, de o dinamică a atitudinilor, această dinamică depinzând de componentele care structurează atitudinea. În principiu, caracterul este modelabil pe toată durata vieţii individului, putându-se reorganiza, corecta, perfecţiona. 7.2.2. Trăsăturile caracteriale Dobândind stabilitate, pregnanţă şi semnificaţie, atitudinile, aşa cum precizează Measiscev, devin caracteristice pentru individ, transformându-se în trăsături de caracter. Trăsăturile caracteriale exprimă notele specifice ale atitudinilor, diferenţiindu-se de atitudini prin faptul că: – au o sferă mult mai restrânsă (atitudinile având un grad de generalitate mult mai mare); 140 – derivă din atitudini, fiind reflectări ale acestora, dar nu şi invers (de exemplu, sociabilitatea – ca trăsătură de caracter – derivă din atitudinea pozitivă faţă de sociabilitate, dar nu şi invers). După definirea trăsăturilor caracteriale ca „seturi de acte comportamentale covariante sau ca particularităţi psihice ce fac parte integrantă din structura personalităţii”, M. Zlate (2000) relevă faptul că nu orice trăsătură comportamentală este şi o trăsătură caracterială. Trăsăturile caracteriale satisfac următoarele cerinţe: 1. Sunt esenţiale, definitorii pentru individ, exprimând ceea ce are el specific; 2. Sunt stabile, durabile, şi nu spontane, întâmplătoare; ele determină un mod constant de manifestare a individului şi permit predicţia comportamentului; 3. Sunt coerente cu toate celelalte, fiind organizate ierarhic în sistem; 4. Au o valoare etică sau morală, şi nu sunt neutre; 5.Sunt specifice şi unice ca existenţă şi manifestare, irepetabile şi ireductibile, diferenţiindu-se de la un individ la altul, formându-se prin istoria personală a fiecărui individ. M. Golu (2004) defineşte trăsătura caracterială ca „structură psihică internă, care conferă constanţa modului de comportare a unui individ în situaţii sociale semnificative pentru el”. Trăsăturile caracteriale sunt sistematizate două câte două, în perechi polare (de exemplu: muncitor-leneş, altruist-egoist, curajos-laş etc.), la fiecare persoană întâlnindu-se întreaga gamă de perechi, dar cu ponderi diferite, preponderent spre polul pozitiv (caracter pozitiv) sau preponderent spre cel negativ (caracter negativ); echilibrarea reciprocă a trăsăturilor polare este echivalentă cu un caracter ambiguu, slab determinat. Pe baza acestei caracteristici s-a elaborat modelul balanţei caracteriale. Ca şi în cazul atitudinilor, relaţiile dintre trăsăturile caracteriale sunt foarte diferite de la un individ la altul şi pot fi de mai multe tipuri: 1. Relaţii de ierarhizare. G. Allport (1991) ierarhizează trăsăturile caracteriale individuale (denumite de el „dispoziţii personale”) în: – trăsături cardinale (în număr de 1-2) sau „rădăcinile vieţii”, care le domină şi le controlează pe toate celelalte, cu semnificaţie majoră pentru individ şi care îşi pun amprenta asupra fiecărui act de conduită; – trăsături centrale (în număr de 10-15), care pot fi cu uşurinţă recunoscute la un individ ca fiindu-i caracteristice şi care controlează situaţiile obişnuite, cotidiene; – trăsături secundare sau periferice (în număr foarte mare), mai puţin active, care exprimă aspecte neesenţiale ale activităţii şi conduitei individului, având o existenţă episodică, latentă şi pe care însăşi persoana uneori le neagă. A cunoaşte pe cineva, înseamnă a-i determina trăsăturile caracteriale cardinale. Plecând de la această clasificare, realizată de Allport, s-a elaborat 1. modelul cercurilor concentrice caracteriale. 2. Relaţii de coordonare sau de cooperare. 3. Relaţii de competitivitate şi excludere reciprocă. 4. Relaţii de compensare. 141 Tipurile de relaţii dintre trăsăturile caracteriale au sugerat elaborarea unui model de tip multinivelar, piramidal, denumit modelul piramidei caracteriale. Prezentăm, în continuare, cele trei modele caracteriale evidenţiate de M. Zlate (2000). A. Modelul balanţei caracteriale îşi are originea în concepţia lui PopescuNeveanu, care consideră că atitudinile şi trăsăturile caracteriale sunt fenomene bipolare. La naştere, trăsăturile caracteriale (pozitive şi negative) se află în poziţia zero, individul evoluând ulterior spre un pol sau altul, în funcţie de întărirea sau respingerea socială. Ne putem imagina, astfel, o balanţă cu două axe înclinându-se când într-o parte, când în alta, după care se stabilizează la polul pozitiv sau negativ, în funcţie de numărul situaţiilor pozitive sau negative cu care se întâlneşte individul, precum şi de întărirea constantă a unora sau altora dintre ele. Situaţia de echilibru a balanţei este temporară şi indică starea de disonanţă cognitivă (tensional-conflictuală), pe care individul va căuta să o depăşească sau cel puţin să o reducă. După M. Zlate, acest model are următoarea valoare: ● „arată şi explică mecanismul psihologic al formării caracterului, forţa motrice a dezvoltării acestuia, care constă în principal, în poziţia dintre contrarii, în ciocnirea şi lupta lor.” Formarea trăsăturilor pozitive de caracter necesită, aşadar, crearea unui mediu extern (educaţional) adecvat, în care individul să fie ferit de a alege comportamente orientate spre polul negativ. ● „sugerează interpretarea caracterului nu doar ca formându-se (din afară), nu doar ca rezultat automat şi exclusiv al determinărilor sociale, ci şi ca autoformându-se (din interior) cu participarea activă a individului”. Atunci când mediul social favorizează formarea unor trăsături negative de caracter, persoana le poate contracara prin mobilizarea resurselor psihice proprii. ● „conduce spre stabilirea unei tipologii caracteriale”. Preponderenţa trăsăturilor pozitive este asociată cu un „om de caracter” (de fapt, cu caracter pozitiv), în timp ce preponderenţa trăsăturilor negative se asociază cu „un om fără caracter” (de fapt, cu caracter negativ); echilibrul balanţei (acelaşi număr de trăsături, atât pozitive cât şi negative) indică un caracter slab, indecis, contradictoriu. B. Modelul cercurilor concentrice caracteriale permite interpretarea caracterului ca sistem organizat concentric: cercul interior conţine trăsăturile cardinale, cercul mediu cuprinde trăsăturile centrale, iar cercul exterior subsumează trăsăturile secundare. Deoarece trăsăturile secundare au manifestare episodică şi se menţin în stare latentă (dar care la un moment dat ar putea deveni active), numai primele două sunt trăsături caracteriale. Caracterul de „potenţialitate” al trăsăturilor secundare sugerează faptul că cele trei categorii de trăsături nu sunt fixe, predeterminante, ci au un caracter mobil, flexibil, putând trece dintr-un cerc în altul, în funcţie de situaţie. Aşadar, caracterul dispune de plasticitate şi flexibilitate, având o mare capacitate adaptativă. O trăsătură caracterială negativă – ca trăsătură centrală – poate fi convertită, prin intervenţii educative adecvate, în trăsătură 142 secundară şi invers, o trăsătură caracterială pozitivă, atunci când apare ca trăsătură secundară, poate fi transformată în trăsătură centrală. Acest model prezintă, după M. Zlate, următoarea valoare: ● „permite înţelegerea mai exactă a comportamentului concret al omului datorat în esenţă, pe de o parte, coexistenţei diferitelor trăsături caracteriale (cu semnificaţii, ponderi şi roluri diferite), iar pe de altă parte, manifestărilor diferenţiate, în funcţie de particularităţile situaţiilor întâlnite.” Există, însă, şi riscul unor aprecieri eronate: trăsături în realitate asemănătoare să fie apreciate ca fiind diferite şi trăsături în realitate contradictorii să fie considerate ca aparţinând aceleiaşi categorii (pseudotrăsături). ● „oferă posibilitatea explicării atât a dinamicii structurii generale a caracterului, cât şi a fiecărei trăsături caracteriale în parte.” Această dinamică evolutivă trece atât prin etape pozitive, cât şi negative (o trăsătură caracterială secundară negativă putând deveni în timp trăsătură centrală sau chiar cardinală). Rolul educaţiei este de a consolida trăsăturile pozitive (dezirabile) şi de a restrânge aria de influenţă a trăsăturilor negative (indezirabile). ● „poate juca şi rolul unui instrument de valorizare a trăsăturilor caracteriale, mai ales atunci când nu cunoaştem sau nu suntem siguri de semnificaţia deţinută de acestea.” În acest caz, trebuie determinat în mod precis locul ocupat de o trăsătură în cele trei cercuri concentrice (dacă trăsătura respectivă este cardinală, centrală sau periferică), dacă ea reprezintă o calitate evidentă sau un efect evident. C. Modelul piramidei caracteriale surprinde modul de organizare, relaţionare şi structurare al atitudinilor şi trăsăturilor caracteriale, calitatea lor de sistem. Ierarhizarea multinivelară a trăsăturilor caracteriale poate lua forma unei piramide care conţine în vârf trăsăturile dominante, esenţiale şi la bază trăsături din ce în ce mai particulare (subordonate), accentul căzând pe modul de relaţionare al trăsăturilor. Valoarea acestui model constă în faptul că: ● permite înţelegerea caracterului ca sistem organizat şi bine structurat (şi nu ca un conglomerat de trăsături). O intervenţie educativă într-o anumită parte a sistemului va influenţa în mod direct întregul sistem caracterial, şi în mod indirect celelalte laturi ale personalităţii. ● evidenţiază necesitatea aplicării diferenţiate a mijloacelor educative, ca urmare a diferenţierii caracteriale dintre oameni (specificului caracterial al fiecărui individ). Ierarhizarea atitudinilor şi trăsăturilor caracteriale în sistem reprezintă cea mai importantă particularitate a structurii caracteriale. În acelaşi timp, însuşi sistemul dobândeşte anumite particularităţi structurale constituind profilul caracterial al fiecărei persoane. M. Golu (2004) distinge două tipuri de trăsături caracteriale: 1. trăsături caracteriale globale (de ansamblu), şi anume: – unitatea caracterului, care se referă la constanţa şi identitatea conduitei unui individ, dincolo de modificările situaţionale accidentale; 143 – expresivitatea caracterului vizează dezvoltarea predominantă a uneia sau câtorva trăsături care dau notă specifică întregului; – originalitatea caracterului presupune nota distinctivă a unei persoane în raport cu alta (autenticitatea în asimilarea valorilor, coerenţa lor internă, forţa lor morală, gradul lor diferit de dezvoltare şi integrare la fiecare individ); – bogăţia caracterului rezidă în diversitatea relaţiilor persoanei în plan social, în raport cu ceilalţi (semeni), cu munca etc. – stabilitatea caracterului este dată de semnificaţia în plan moral a atitudinilor şi trăsăturilor caracteriale, aceasta fundamentând manifestarea constantă în plan comportamental; – plasticitatea caracterului presupune restructurarea elementelor structurii caracteriale în concordanţă cu noile realităţi sociale, asigurându-se evoluţia caracterului şi autoreglajul eficient în funcţie de împrejurări; – tăria de caracter (integritatea) implică rezistenţa acestuia la influenţele şi presiunile negative din exterior, rezistenţa la diferite tentaţii. 2. trăsături caracteriale particulare, diferenţiate în funcţie de componentele psihice valorizate de individ şi implicate în determinarea atitudinii acestuia faţă de obiectul de referinţă, şi anume: – trăsături cognitive (reflexivitatea, obiectivitatea, spiritul critic şi opusul lor); – trăsături afectiv-motivaţionale (sentimentalismul, timiditatea, lăcomia, avariţia, mercantilismul şi opusul lor); – trăsături volitive (curajul, independenţa, perseverenţa, fermitatea, hotărârea, consecvenţa, autocontrolul şi opusul lor); – trăsături intersubiective (solicitudinea, spiritul de cooperare, spiritul de întrajutorare, altruismul şi opusul lor); – trăsături morale (cinstea, bunătatea, corectitudinea, demnitatea, modestia şi opusul lor). !!!! Caracterul, ca sistem valoric şi autoreglabil de atitudini şi trăsături, îndeplineşte mai multe funcţii pe care M. Zlate (2000) le sintetizează în: 1. Funcţia relaţională (pune individul în contact cu realitatea şi, în acelaşi timp, facilitează relaţiile sociale); 2. Funcţia orientativ-adaptativă (oferă persoanei posibilitatea de orientare şi conducere de sine conform scopului său şi, totodată, posibilitatea manifestării atitudinilor adecvate); 3. Funcţia de mediere şi filtrare (permite filtrarea la nivel cognitiv şi afectiv a tuturor acţiunilor); 4. Funcţia reglatorie (prin care persoana îşi reglează propria sa conduită). Caracterul domină, controlează şi integrează celelalte subsisteme ale personalităţii, valorizându-le şi valorificându-le maximal. 7.3. Devenirea caracterului 144 Nota esenţială a caracterului este devenirea lui. Caracterul nu este dat, înnăscut, ci dobândit. El este expresia istoriei personale a omului, este o „a doua natură” a omului. Trăsăturile caracteriale nu sunt date odată pentru totdeauna, ci evoluează de-a lungul vieţii individului, se conturează treptat în ontogeneză. Unii autori au considerat că şi caracterul provine dintr-o structură nativă care se manifestă, însă, mai târziu. Această accepţiune a fost infirmată de cercetările ulterioare. Analiza profilurilor caracteriale în raport cu epocile istorice, cu poziţiile sociale şi condiţiile concrete ale educaţiei evidenţiază primatul mediului şi educaţiei în formarea caracterului. Concomitent cu schimbările şi progresul social se manifestă esenţial şi profilurile caracteriale. Caracterul se dobândeşte prin asimilarea relaţiilor sociale, a ideilor şi valorilor dominante ale epocii respective, prin conformarea la anumite norme şi reguli pe care societatea le impune individului. Configuraţia individuală nativă are o anumită însemnătate, temperamentul imprimând caracterului un anumit „colorit”; esenţial este însă conţinutul social, moral şi cultural care se însuşeşte pe parcursul vieţii individuale. În configurarea caracterului, decisive sunt împrejurările de viaţă, drumul concret pe care îl străbate individul în viaţa sa, modelele socioumane pe care le-a întâlnit, relaţiile în care s-a angajat, acţiunile pe care le-a îndeplinit. De aceea, caracterul se prezintă finalmente într-o formă strict individuală, unică, irepetabilă, izvorând din istoria individuală. Caracterul leagă persoana de realitate, îl pune în raporturi cu diversele laturi ale realităţii. Este vorba, însă, nu de acele relaţii în care predomină obiectul asupra subiectului, ci relaţiile în care iniţiativa aparţine subiectului (individului), prin care acesta se impune în diverse împrejurări şi prin care îşi manifestă specificul său individual (pentru ca individul să se manifeste într-un fel sau altul, el trebuie să dispună de o anumită organizare psihică prin care să filtreze toate informaţiile din exterior, să se orienteze într-un anumit mod în lume şi să se conducă pe sine în raport cu această orientare). Trebuie specificat faptul că devenirea caracterială are o dublă importanţă, şi anume: ● din punctul de vedere al dezvoltării normale a individului; ● din punctul de vedere al destructurării personalităţii individului, al tulburărilor caracteriale („caracteropatii”), când dezvoltarea hipertrofiată a unei trăsături caracteriale le domină pe toate celelalte, devenirea caracterială fiind blocată. H. Ey (1983) afirmă că personalitatea caracteropată, ca alterare a Eului, în loc să se ordoneze în raport cu alţii şi să se armonizeze cu ea însăşi într-o unitate coerentă, se dezvoltă hipertrofic într-o trăsătură de caracter (de exemplu, fanaticul impulsiv în violenţă, anxiosul în securitate şi eşec, introvertitul în refuzul realităţii etc.), fără să mai aibă posibilitatea de a-şi crea un mod de a fi utilizându-şi toate capacităţile. Conştiinţa de sine se constituie în acest caz într-o imagine superficială, cea a unui individ care trebuie să nu fie ceea ce este pentru toţi ceilalţi. 145 În cazul dezvoltării normale, trăsăturile caracteriale dispun de o anumită flexibilitate, plasticitate, ele putând fi modelate, modificate de-a lungul istoriei individuale sau în cadrul raporturilor cu alţii şi cu diverse evenimente. „Caracteropatia”, ca formă patologică a caracterului, debutează odată cu fixitatea şi cu fatalitatea caracterului, cu imposibilitatea de a le domina pe acestea sau de a le modifica potrivit propriei istorii. „Fixaţia”, „fixitatea”, „constanţa absolută”, „stereotipia” sunt simptomele patologiei Eului redus la formele arhaice, primitive, cu imposibilitatea individului de a deveni, de a-şi constitui singur propria istorie. Personalitatea caracteropată vizează, astfel, acel caracter care se constituie împotriva lui însuşi, lipsit de libertatea (autonomia) voinţei, conştiinţei de sine şi iniţierii propriei acţiuni. 146 CAPITOLUL VIII STUDIEREA ŞI EVALUAREA ÎN PSIHOLOGIA PERSONALITĂŢII Criteriul de bază în determinarea valorică a teoriilor de personalitate este posibilitatea de a fi verificată experimental. Cercetarea bazată pe teorie, permite a stabili dacă, în cadrul fenomenului dat precum şi între anume fenomene, există într’adevăr relaţii reciproce. Deşi s-ar putea experimenta şi contra teoriei cu scopul de a obţine rezultate neaşteptate, ce ar contrazice teoria respectivă. Pentru verificarea teoriei (ea servind bază metodologică a cercetării) apelăm la presupuneri, numite în ştiinţă ipoteze. În felul acesta experimentul serveşte drept indicator de validitate sau de neadecvatitate a teoriei. Cu cât ipotezele verificate experimental confirmă postulatele teoretice cu atât teoria este considerată ca adecvată pentru a explica esenţa fenomenelor. De ce avem nevoie de studierea personalităţii? 1. Abordarea ştiinţifică de studiere a personalităţii 2. Strategiile de cercetare, mai des aplicate Metodele aplicate (observarea, experimentul) au menirea de a culege informaţii sau fapte cu scopul de a explica cauzele comportamentului. de a confirma validitatea teoriei respective. teoria precede şi fundamentează cercetarea. Piatra triunghiulară a cercetării ştiinţifice este verificarea experimentală a ideilor teoretice: -stabilirea faptelor şi corelarea variabilelor. Metodele aplicate trebuie: să corespundă scopurilor. să fie verificabile, repetabile. Pentru verificarea concluziei în cazul aplicării unei metode pot fi încercate şi altele. De ce se apelează la verificarea experimentală şi nu ne limităm la observaţiile de caz? Prioritatea: intoleranţa faţă de greşeli evitarea subiectivismului înaintarea ipotezelor cauzale aprecierea se face în raport cu scala-standard Strategiile – trei: clinice analize corelative experiment formativ 147 Obiectul psihologiei clinice în studierea personalităţii este constituit de studiul şi înţelegerea subiecţilor singulari şi a conduitelor lor în cadrul interacţiunii directe a psihologului cu aceştia. Deşi datele sunt „subiective”, interacţiunea permite accesul la procesele, inaccesibile observaţiei, care stau la baza comportamentelor observate şi măsurate cu ajutorul tehnicilor „obiective” ale psihometriei. În timp ce metoda experimentală studiază psihologia omului în general, cu scopul explicit sau implicit de a realiza generalizări, metoda clinică urmăreşte un scop mai practic: ea vizează realizarea unei evaluări sau a unui diagnostic, urmate deseori de o prescripţie terapeutică. 9.1. Observaţia Toate cercetările (studierea bolnavului, stabilirea dependenţelor corelaţionale, experimentul de laborator) au în bază metoda observaţiei. „Observaţia este definită ca acţiune de a privi cu atenţie fiinţele, lucrurile, evenimentele, fenomenele pentru a le supraveghea şi a trage concluzii asupra acestora”. Ca metodă ştiinţifică, observaţia constă în înregistrarea sistematică, prin simţuri, a caracteristicilor şi transformărilor obiectului studiat. A observa nu înseamnă a vedea. Când „vedem” obiectele se impun privirii noastre, când observăm – dezvoltăm o atitudine activă, căutăm, selectăm, ne punem întrebări. Prin observaţie noi organizăm ceea ce vedem, realizăm simultan două acţiuni: analizăm, disecăm fapte sau situaţii, apoi le reconstruim (sinteză), le caracterizăm, le atribuim un anume sens. Prin urmare observaţia ştiinţifică este totdeauna o observaţie polemică, întrucât ea confirmă sau infirmă o teză anterioară (un scop, ipoteză). Cu toată abordarea ştiinţifică, minusul constă în aceea că nu găsim decât ceea ce căutăm şi nu căutăm decât ceea ce corespunde credinţelor, aşteptărilor şi convingerilor noastre (fundamentate ştiinţific sau nu). - Observaţia directă, direct cu ajutorul simţurilor - Observaţia indirectă, implică o serie de inferenţe şi ipoteze. O proprietate observabilă este indicatorul fidel al unei proprietăţi doar dacă între acestea două există o relaţie constantă. Observaţia bazată pe introspecţie se consideră a fi indirectă. Vom deosebi observaţia ca metodă de cercetare care vizează obţinerea unor date „obiective”, precise, reproductibile şi verificabile de observaţia clinică ce îşi propune descrierea unui subiect în singularitatea lui. Ce observăm? Pentru a se delimita de abordarea reflexivă, speculativă a filosofilor şi a face din psihologie o disciplină ştiinţifică, psihologii au instituit comportamentul ca obiect principal al studiului lor. Comportamentul este ansamblul actelor – produse de om sau animal – accesibile observaţiei directe (I. Dafinoiu, 2002, p.67). Conţinutul acestei noţiuni este extrem de divers şi se situează la diverse nievluri: 148 neurofiziologic – a roşi, a transpira; motric – a ridica braţul, a rămâne cu gura căscată; al tranzacţiilor individului cu mediul fizic – a închide o uşă, a ocoli; al tranzacţiilor între indivizi – a răspunde la salut, a ameninţa, etc. Comportamentul este o proprietate atât de generală viului, încât am putea spune că nu există “non-comportament”. În orice moment un organism viu – pentru a se adapta la mediu şi a supravieţui – produce un comportament. În cazul omului, observaţia (pentru a nu greşi, deruta) trebuie să ţină cont de caracteristicile esenţiale ale activităţii (omul dispune de conştiinţa de sine): -organizarea şi -finalitatea, adică observatorul să se situeze la acel nivel al observaţiei care integrează organizarea şi finalitatea comportamentelor. În acest caz, noţiunea cea mai potrivită este cea de conduită. Aceasta poate fi definită ca “ansamblul de acte (de răspunsuri) caracterizate printr-o organizare impusă de finalitatea urmărită, conştient sau nu, raţional sau nu, de către organism”. Odată cu dezvoltarea tehnicilor de psihoterapie cognitiv-comportamentală – termenul de comportament nu se mai reduce doar la manifestările motorii direct observabile, ci includ în sfera noţiunii de comportament şi alte două tipuri de comportament: gândurile sau comportamentul cognitiv şi sentimentele, emoţiile sau comportamentul psiho-emoţional. Astfel, conform teoriei celor 3 sisteme (Lang), anxietatea unui individ se poate manifesta la nivelul a trei comportamente: motor – evitarea obiectului anxiogen; cognitiv, – “Nu voi reuşi!”; emoţional şi fiziologic – frică, palpitaţii; Indiferent de nivelul de analiză al comportamentului şi de obiectivele evaluării acestuia, trebuie avute în vedere următoarele etape: selectarea şi definirea comportamentului – ţintă în termeni concreţi, observabili; definirea proprietăţilor pertinente pe care se sprijină recunoaşterea primelor regularităţi comportamentale; A identifica înseamnă a recunoaşte un obiect şi a-l introduce într-o clasă adecvată; pentru a asigura un caracter sistematic al observaţiei vom apela la un ghid, grilă. Grilele conţin mai multe unităţi de comportament ce urmează a fi observate; se vor stabili proceduri de codare şi înregistrare a caracteristicilor comportamentale; eşantionarea comportamentelor. Aceasta asigură un caracter reprezentativ a informaţiilor obţinute şi prin aceasta generalizarea lor. Pentru a spori gradul de validitate a cercetării va trebui: stabilit gradul de variabilitate al comportamentului în funcţie de diverse condiţii eşantionarea timpului, care presupune ca observaţia să se desfăşoare sistematic. O bună eşantionare a timpului prevede: 149 frecvenţa comportamentului variabilitatea lui specificitatea situaţională a acestuia posibile schimbări în timp complexitatea sistemului de înregistrare. eşantionarea subiecţilor în cazul când este dificil şi neeconomic să observăm toţi subiecţii disponibili (ex: într-o clasă de elevi). 9.2. Interviul psihologic Interviul este o situaţie socială de schimb conversaţional între două persoane cu scopul culegerii de informaţii într-un cadru specificat. Pentru a fi psihologic, interviul trebuie să aibă obiective psihologice şi să fie purtat după anumite reguli impuse de psihologia persoanei. Cadrul este determinat de rolurile şi aşteptările persoanelor angajate în schimbul conversaţional: loc, durată, înregistrarea, anonimatul sau nonanonimatul, etc. Interviu/consultaţie: interviu, când convorbirea are loc la iniţiativa psihologului; cel de consultaţie, când cererea este formulată de beneficiarul convorbirii. Diferenţele între o conversaţie şi un interviu psihologic: 1 – Conversaţia – lipsită de un scop explicit, menţionat; 1 – Interviul psihologic – are un obiectiv explicit menţionat, dacă există un acord formulat explicit privind domeniul; 2 – Conversaţia – se evită repetarea întrebărilor la care nu se primesc răspunsuri; 2 – Interviul psihologic – repetiţia întrebărilor este necesară şi indicată (contribuie la verificare şi consecvenţă), modelarea aceleiaşi întrebări poate provoca noi informaţii; 3 – Conversaţia – ambii participanţi pot adresa întrebări; 3 – Interviul psihologic – doar psihologul pune întrebări; 4 – Conversaţia – ambii au posibilitate de a-şi exprima interesul cu privire la temele care apar în timpul conversaţiei; să-i oferi un feedback; 4 – Interviul psihologic – interesul, cât şi ignoranţa, sunt exprimate doar de psiholog, acestea servind modalitate prin care se pot obţine mai multe informaţii; 5 – Conversaţia – depinde în mare măsură de cunoştiinţele comune, împărtăşite; 5 – Interviul psihologic – obiectivul interviului este de a provoca respondentul să verbalizeze, în mod explicit, cunoştinţele şi credinţele în relaţie cu tema propusă. Mecanisme şi procese psihologice implicate în interviul clinic Interviul psihologic îşi atinge scopul numai în cazul în care psihologul îi stimulează disponibilitatea şi multitudinea de trăiri interne, îl ajută să-şi formuleze gândurile. Interesându-se nu doar de fapte observabile, ci îndeosebi de ceea ce simte şi gândeşte interlocutorul său, psihologul trebuie să fie conştient de faptul că, în relaţia duală fiecare induce celuilalt gânduri, emoţii, comportamente. Astfel apare întrebarea: “În ce măsură spaţiul intersubiectiv activează comportamente, trăiri, 150 gânduri susceptibile a fi generalizate, a fi prototipul relaţiilor sociale (verbale şi nonverbale) care fac din subiect să fie ceea ce este?”. În ceea ce urmează propunem o scurtă trecere în revistă a unor procese şi mecanisme psihologice pe care spaţiul psihosocial intersubiectiv al convorbirii psihologice le activează: . 1. Înţelegerea empatică a interlocutorului de către psiholog – adică cadrul intern de referinţă a altuia, se produce în timp, până la identificarea subiectului cu obiectul. Deci empatia nu este o stare, ci mai degrabă o mişcare perpetuă, o oscilaţie între diferenţă şi similitudine. În interviul clinic, psihologul trebuie să controleze procesul de identificare în aşa fel încât să poată face acest fapt fără a trăi iluzia identităţii pacientului. Dacă maturizarea psihosocială are la bază decentrarea Eu-lui (J. Piaget), adică posibilitatea individului de a se raporta la aceeaşi realitate din mai multte puncte de vedere – atunci introiectarea de către client a atitudinilor şi punctelor de vedere ale psihologului poate contribui la maturizarea psihosocială a acestuia. 2. Proiecţia – proces prin care nişte conţinuturi psihologice interne sunt deplasate în exterior. Din puntul de vedere al psihanalizei este o operaţie prin care subiectul expulzează din sine şi localizează în altul, persoană sau lucru: calităţi, sentimente, dorinţe, chiar “obiecte”, pe care nu le cunoaşte sau le refuză în sine însuşi. Interviul psihologic – implicit sau explicit – face ca subiectul răspunzând la întrebări să se confrunte cu propria imagine. În această confruntare proiecţia ca mecanism de apărare poate genera diverse atitudini la care nu ne aşteptam. 3. Transferul – fiecare intră într-o relaţie cu celălalt, implicând toată istoria personală, fapt care interacţiunile sociale sunt construite cu ajutorul modelelor interne ale fiecăruia. Din acest punct de vedere transferul desemnează tocmai acest proces de actualizare în cadrul unei relaţii anume a unor modalităţi relaţionale inconştiente şi care îşi au originea în istoria personală a individului, îndeosebi în copilăria sa. Altfel zis “nu putem să nu transferăm” experienţa noastră anterioară (inclusiv angoase, fantasme, etc.) atunci când intrăm în relaţie cu cineva. 4. Contratransferul – fenomenele transferenţiale se manifestă şi la nivelul psihologului ceea ce desemnează contratransferul ca ansamblu de reacţii inconştiente ale clinicianului faţă de manifestările transferenţiale ale interlocutorului său. Freud vedea contratransferul ca fiind rezultatul “influenţei bolnavului asupra sentimentelor inconştiente ale medicului” şi gândea că analistul “nu merge mai departe decât îi permit propriile complexe şi rezistenţe interioare”. 5. Comunicarea nonverbală – comunicăm cu ajutorul cuvintelor, modulaţiilor vocii, corpului, posturilor, gesturilor şi expresiilor mimice. În cazul unui discurs: 55% – a impactului revine limbajului corporal, 38% – tonului vocii şi 7% – conţinutului verbal. Cuvintele formează conţinutul; posturile, gesturile, expresiile mimice formează contextul comunicării. Câteva aspecte mai importante ale contextului: 151 Teritoriul Mişcările Spaţiul intim (distanţa intimă, personală, socială, publică) Poziţia spaţială – (<450 – 900optim) Contactul corporal Vocea Privirea, ş.a. Arta de a pune întrebări. 9.3. Metoda biografică sau anamneza Metoda presupune studierea detaliată a comportării individului ca urmare a îmbolnăvirii, pe o perioadă îndelungată – istoria. Această abordare este, de obicei, aplicată în medicina clinică cu scopul diagnosticului (cauzele) şi tratării persoanelor (recuperarea) având probleme psihologice. Biografia pune în valoare specificul unei persoane, sfera motivaţională, conflictele, prejudecăţile, orientările valorice, modelele de interacţiune socială. Prioritatea aplicării acestei metode: ia în considerare întreaga gamă uneori contradictorie, de trăsăsturi individuale ale personalităţii este unica cale de studiere a unor fenomene rar întâlnite, de exemplu de dezintegrare a personalităţii Neajunsuri: nesiguranţa că concluziile au în bază legăturile de cauză şi efect preconizate. studierea unor persoane nu ne permite să facem generalizări largi. caracterul retrospectiv al amintirilor face ca amintirile să fie în careva măsură denaturate. studiul şi concluziile pot fi influenţate de aspectul subiectiv al cercetătorului. 9.4. Metoda corelaţională Contrar metodelor anterioare, metoda corelaţională are drept scop stabilirea relaţiilor dintre evenimente, componente (variabile) şi în cadrul lor. Variabila – orice valoare care poate fi măsurată şi a cărei expresie cantitativă poate varia în cadrul unui anume continuum. Ex: anxietatea – continuum, cu scala Spealberger, oamenii au manifestări diferite. Pentru a stabili gradul de interdependenţă, de influenţă reciprocă a variabilelor se apelează la coeficientul de corelaţie (liniar după Pearson). Acest coeficient ne mai arată şi orientarea (vectorul) influenţei. Coeficientul cuprinde orientarea de la -1(dependenţa inversă), 0, până la +1 (influenţă totală). Zero desemnează lipsa de corelaţie. Cele mai sigure corelaţii se cuprind între ±30 şi ±60 (Hjelle L., Ziegler D., Teorii licinosti, Osnovnâie pologenia, issledovania i primenenie, Ed. Piter, Sankt-Petersburg 2001, p.65 (rus). Personality Theories. Basic assumptions, research and applications). Corelaţia pozitivă desemnează că valorile înalte ale unei variabile au tendinţa de a fi legate de valorile înalte ale altei variabile. Şi din contră valorile mici ale unei 152 variabile sunt legate de valorile mici ale altei variabile. Ex: relaţia dintre masa corpului şi vârstă. Corelaţia negativă ne desemnează că valorile înalte ale unei variabile sunt în relaţie cu valorile joase ale altei variabile. Ex: frecvenţa la cursuri şi rezultatele la examene, modestia şi tenacitatea. 9.5. Metoda experimentală Este unica de a stabili legăturile de cauză şi efect, adică măsura în care schimbarea unei variabile influenţează altă variabilă. Variabila cu care se manipulează – independentă; cea influenţată se numeşte dependetă. Grup experimental şi grup de control. Experiment formativ. Metoda Prioritatea Neajunsurile 1. Demonstrează complexitatea şi1. Nu asigură o bază sigură de unicitatea individului formulare a generalizărilor 2. Rezultatele pot fi influenţate de Studiul clinic interesele şi aptitudinile personale ale 2. Este în afara condiţiilor cercetătorului artificiale şi de laborator 3. Nu asigură evidenţierea relaţiilor de cauză şi efect dintre variabile 1. Asigură studierea unui cerc larg1. Nu permite a concluziona că de variabile, referitoare lavariabilele sunt într-o legătură de deosebirile individului cauză şi efect 2. Poate provoca nedumeriri, ca 2. Studierea variabilelor în Corelaţională urmare a influenţei unei variabile condiţii naturale, reale ale vieţii “terţe” 3. De a prezice provocarea unei 3. Validitatea scalelor de variabile ca urmare a acţiunii autoapreciere poate fi pusă la îndoială variabilei aplicate 1. Permite depistarea unor1. Cercul de fenomene supus variabile cu care să sestudiului în condiţii de laborator se manipuleze, precum o considerăm îngustează 2. Este mai greu de a extrapola 2. Stabileşte legăturile de cauză şi concluziile din condiţiile de laborator Experimentalăefect asupra condiţiilor sociale reale 3. Studierea variabilelor poate fi 3. Culegerea de date, fixarea şi influenţată de artefaptele analiza lor pot fi considerate ca experimentale (ce e bine, obiective subiectivismul experimentatorului) 9.6. Metoda testelor Oamenii prezintă variaţii foarte mari în ceea ce priveşte caracteristicile de personalitate şi abilităţile mentale. 153 Funcţia principală a testelor este de a măsura diferenţele dintre indivizi sau dintre reacţiile aceluiaşi individ în diferite situaţii. Cu ajutorul testelor putem obţine, într-un timp relativ scurt, informaţii cuantificabile şi obiective despre caracteristicile psihologice ale subiectului testat. Testul reprezintă o probă standardizată din punct de vedere al sarcinii propuse spre rezolvare, precum şi a modalităţilor de cotare şi interpretare a rezultatelor. În prezent circa 10.000 teste. Putem distinge următoarele categorii: teste de inteligenţă şi dezvoltare mentală – aptitudini cognitive, nivelul dezvoltării caracteristicilor intelectuale (scalele Stanford-Binet, Wechsler – David Wechsler) teste de aptitudini şi capacităţi – măsurarea aptitudinilor de grup şi specifice (născut Lespezi, jud. BAcău 1896 New-York 1981) teste de personalitate: a)de personalitate - asociative (testul asociaţilor verbale Meninger, Rorschach) - constructive (test apercepţiei tematice) - de finisare (Rosenzweig, Rotter) - expresive (Machover) - alegerii (Szondi) b)tehnici proiective – relevarea conflictelor neconştientizate, frici, nelinişti, Ex: teste de cunoştinţe sau docimologice – măsurarea cunoştiinţelor Un test este util dacă scorurile obţinute sunt atât fidele cât şi valide: sunt fidele atunci când sunt reproductibile şi constante sunt valide atunci când ele măsoară ceea ce le-a fost menit să măsoare Testele predestinate în apreciaerea unei trăsături de personalitate presupun că trăsătura dată este prezentă în majoritatea cazurilor şi este semnificativă în structura personalităţii. Pintre acestea figurează Spielberger 1970 (anxietate), Rotter, 1966 (locul controlului), Zuckerman 1976 (tendinţei către succes), Snyder 1974 (scala autocontrolului). Există şi teste de autoevaluare mai complexă– de obicei de orientare clinică: Ex: 16 PF elaborat de R. Cattell (1965), conţine 187 de întrebări şi măsoară 16 factori; MMPI (Hathaway, McKinley 1943). Scala conţtiinţei de sine (Self-Conscionsness Scale, Fenigstein 1975) constă din 2 subscale – de autoapreciere de sine (Eu mult mă gândesc asupra mea) şi de autoapreciere socială (Eu nu sunt indiferent cum arăt) (Hjelle, Ziegler, p.86). 154 CAPITOLUL X TENDINŢE ACTUALE ÎN CERCETAREA PERSONALITĂŢII In orice ştiinţa, mai devreme sau mai târziu, încep să prindă contur, să se maturizeze şi chiar să se accentueze sau, dimpotrivă, sa se atenueze şi apoi să dispară anumitetendinţe. Psihologia personalităţii este poate cel mai propice teren pentru apariţia şi dispariţia unor asemenea tendinţe. Noi avem în vedere nu doar tendinţele actuale din psihologia personalităţii, ci tendinţele care, şi pe măsura trecerii timpului, au început să se accentueze. Prima tendinţă răspunde „foamei” de eficienţă personală şi socială şi constă în deplasarea atenţiei psihologilor de la studiul „topologiei” sau „morfologiei” personalităţii la studiul eficienţei ei. Introducerea conceptului de „personalitate optimală” reprezintă chintesenţa acestei tendinţe. Individul şi societatea sunt preocupaţi nu de personalitate în general, nu de orice tip de personalitate, ci doar de personalitatea eficientă, maturizată psihologic şi social, capabilă a se insera prompt în viaţa socială, fără dificultăţi. A doua tendinţă se amplasează în plan metodologic, ea vizând renovarea modalităţilor de abordare a personalităţii, abordarea factorială trecând pe primplan. Pulverizării personalităţii într-o multitudine de trasaturi, factori etc. şi se răspunde cu nevoia de sinteză, de restrângere a variaţiei psihocomportamentale a personalităţii la un număr relativ limitat de factori, capabilă însă a condensa în ei întreaga bogăţie a personalităţii. Este aşa- numita orientare „Big-five” din psihologia americană care a devenit la ora actuală, aşa cum consideră unii comentatori, cea mai influentă modalitate de abordare a personalităţii. A treia tendinţă se referă la noua orientare apăruta în psihologia americană, şi anume psihologia pozitivă. De la topografia personalităţii la personalitatea optimală In ultimii câţiva zeci de ani asistăm la accentuarea tot mai pregnantă a unor tendinţe în studiile despre personalitate. Astfel, de la prezentarea oarecum în sine a teoriilor personalităţii, în vederea stabilirii specificului acestora, se trece la analiza lor comparativă, pentru a sublinia continuitatea şi progresul înregistrat de la unele la altele, ca şi pentru a facilita o eventuală sinteză a lor; de la inventarierea componentelor personalităţii se trece la căutarea şi descoperirea „nucleului” ei, capabil a-i asigura esenţa şi identitatea, adaptabilitatea şi viabilitatea: de la viziunea unilaterală, trunchiată asupra personalităţii se trece la viziunea holistă, complexă; în sfârşit, de la ceea ce am putea numi „topografia” personalităţii se face saltul la studierea eficienţei personalităţii. Această ultimă tendinţă are, după părerea noastră, o importanţă deosebită. Dezideratul eficienţei asociat personalităţii reprezintă nu doar o problemă axiologică, ci şi una ontologica, deoarece o personalitate fără valoare nici nu există. (Ceea ce există în asemenea cazuri este nu 155 o personalitate, ci o „personalitate”, un vid aureolat artificial, o butaforie de prost gust, o realitate, rudimentar dogmatică) Cu timpul, într-o lume a căutărilor şi eforturilor spre mai bine, referirea la personalitatea eficientă, optimală încetează a mai fi o problemă de conjunctura efemeră şi perisabilă, devenind, dimpotrivă, una de interes maximal. De aceea, ne propunem să ne oprim asupra câtorva momente istorice mai semnificative menite a evidenţia accentuarea treptată a tendinţei trecerii de la studiul topografiei personalităţii (sau a morfogettezei ei – cum ar spune Allport) la studiul eficienţei acesteia. Dacă la început ideea perfecţionării omului în vederea sporirii eficienţei activităţii sale, a îmbogăţirii şi înfrumuseţării vieţii lui a fost prezentă mai ales în opera filosofilor, cii timpul ea pătrunde şi în gândirea psihologilor, pedagogilor şi chiar a medicilor. Procesele formării şi sporirii eficienţei capacităţilor umane, îndeosebi prin intermediul educaţiei, încep să fie analizate nu numai dintr-o perspectivă general-teoretică, nu doar ca deziderate, ci şi din una ceva mai concretă, legată de nevoile imediate ale omului. Semnificativă din acest punct de vedere ni se pare a fi lucrarea medicului J. A. Millot, publicată încă în 1801, cu un titlu sugestiv: Arta de a ameliora şi perfecţiona oamenii1. In concepţia medicului francez adevărul că educaţia este mijlocul prin care poate fi perfecţionat omul rămâne nealterat în integralitatea sa. „Omul este destinat să-şi însuşească ştiinţele, dar el trebuie învăţat să gândească, să reflecteze şi să aplice; el este o fiinţă socială, dar trebuie învăţat să-şi comunice gândurile, fie prin cuvinte, fie prin acţiuni; el este o fiinţă morală, dar trebuie învăţat să facă binele… numai educaţia este aceea care perfecţionează facultăţile fizice şi morale Şi în altă parte citim: „Natura nu face oamenii nici buni, nici răi, după cum spun unii moralişti. Ea face fiinţe mai mult sau mai puţin sensibile, mai mult sau mai puţin active, mai mult sau mai puţin energice, mai mult sau mai puţin inteligente. Educaţia face restul, dezvoltându-le capacităţile intelectuale”. Intuind cu mare exactitate relaţia dintre factorii ereditari şi factorii de mediu în formarea şi perfecţionarea fiinţei umane, Millot analizează rolul unor condiţii organice (care intervin chiar înainte de naşterea copilului) şi mai ales a unor condiţii exterioare (de alimentaţie, de igienă, de creştere şi educare a copilului) care contribuie la formarea şi dezvoltarea fizică şi morală a copiilor. Chiar dacă unele sfaturi date de medicul francez femeilor însărcinate şi tinerelor mame sunt relativ simple, cu un grad redus de conceptualizare, multe dintre ele de bun simţ, încrederea sa în rolul educaţiei, mai ales al educaţiei morale pe care o denumeşte „ştiinţă sublimă care face din om fiinţă perfecta”, este cu atât mai semnificativă cu cât ea se manifestă în condiţiile susţinerii, în epocă, a concepţiilor creaţionaliste şi ineiste despre om şi capacităţile sale psihofizice. Secolul XX aduce cu sine o şi mai mare nevoie de eficienţă umană. Organizarea vieţii sociale, dezvoltarea industriei, creşterea rolului diferitelor colectivităţi umane impun aproape cu necesitate reorientarea spre factorul uman, spre ameliorarea şi optimizarea capacităţilor umane în vederea creşterii randamentului activităţii şi uşurării vieţii cotidiene a omului. Lucrările publicate în primele 2-3 decenii ale secolului XX, deşi uşor naive, deşi mai degrabă descriptive şi exaltate decât explicative şi realiste, atrag atenţia asupra a ceea ce ar trebui să facă omul pentru a156 şi valorifica din plin potentele de care dispune sau pentru a-şi forma şi dezvolta altele noi. Paul Nyssens publică o serie de lucrări pe tema perfecţionării diferitelor capacităţi psihice: Cum citim; Voinţa; Memoria: cum o dezvoltăm; Rezerva; Sensul valorii; Ordine şi metodă. Printre acestea, una publicată în 1925, poartă chiar titlul de Efficience2. Fiind convins că „lumea are nevoie de eficienţă” şi că pentru a concilia.două exigenţe incompatibile în aparenţă (creşterea productivităţii muncii şi reducerea numărului orelor de muncă), este necesară atât „organizarea generală a muncii”, cât şi „ameliorarea randamentului muncitorilor”, Nyssens insistă asupra calităţilor şi capacităţilor care pot fi achiziţionate şi dezvoltate, ca şi asupra mijloacelor a căror folosire duce la progres, la creşterea valorii personale, la atingerea scopurilor. Unele îndemnuri formulate de el (completaţi-vă instrucţia, perfecţionaţi-vă cunoştinţele de limbă, manifestaţi iniţiativă, sporiţi-vă competenţa, delimitaţi-vă responsabilităţile, dominaţi-vă preocupările, utilizaţi-vă mai bine aptitudinile, antrenaţi-vă efortul, cultivaţi-vă discreţia, fiţi tenace etc.) vor fi nu numai reţinute mai târziu de psihologia organizaţională, dar li se va conferi o nouă penetraţie, noi nuanţe. Nyssens are şi iniţiativa înfiinţării unei edituri şi a publicării în colecţia „Librairie de culture humaine” atât a propriilor lucrări, cât şi pe cele ale altor autori. Astfel, în 1931, apare în traducere, cu o prefaţă semnată chiar de NysSens, lucrarea lui Parkyn A. Herbert intitulată Autosugestia”. Autorul acestei lucrări este atât de convins de rolul jucat de autosugestie în viaţa cotidiană, în formarea caracterului, în reuşitele, pa şi în nereuşitele noastre, în surmontarea deranjamentelor fizice, în dominarea tulburărilor mintale, în formarea obişnuinţelor şi dezvoltarea concentrării, în vindecarea timidităţii, a stărilor de nervozitate, a fricii, egoismului, în ameliorarea memoriei şi dezvoltarea optimismului, ca şi în transformarea gândirii în acţiune, încât recomandă ca ea să fie „studiată, înţeleasă şi aplicată în toate circumstanţele vieţii”. Numai în felul acesta ne vom putea servi eficace de ea şi ne vom ameliora din lună în lună, din an în an sănătatea, fericirea, succesul. Aproximativ în aceeaşi perioadă, în Franţa, Editura J. Oliven publică nenumărate lucrări consacrate aceleiaşi tematici. Charles Boudouin, animatorul Institutului Internaţional de Psihologie şi directorul revistei „Acţiune şi gândire”, publică lucrarea La Force en nous4, în care analizează gândirea, acţiunile şi sentimentele umane susceptibile, graţie unei mari stăpâniri şi dirijări, a fi modificate înspre binele nostru. Aceeaşi idee a controlării şi orientării diverselor capacităţii psihice umane, cu scopul atingerii scopurilor formulate, o întâlnim şi în lucrarea lui M. Wargnier, publicată în 1932, cu titlul sugestiv Vers la vie heureuse5. Pornind de la ideea că unele emoţii şi sentimente, cum ar fi furia, nemulţumirea, iritaţia, frica, teama, tristeţea, invidia, gelozia, ura etc. sunt destructive deoarece tulbură funcţiile organice şi mintale, diminuează energia vitală şi psihică, conduc la insucces, umbresc viaţa personală şi a celor din jur, creează o atmosferă nefastă pentru dezvoltarea copiilor favorizând expansiunea tendinţelor inferioare, autorul recomandă suprimarea lor. Alte emoţii şi sentimente, ca de exemplu, bucuria şi umorul, dragostea şi caritatea etc. fiind creatoare, „sursa sănătăţii, frumuseţii şi fericirii”, „chintesenţa vieţii noastre afective” se asociază cu creşterea energiei vitale cu înfrumuseţarea binefăcătoare a anturajului, cu crearea 157 unei atmosfere de dragoste şi fericire în jurul copiilor, de aceea trebuie îmbogăţite, stimulate. Multă vreme, încă din / Antichitate, omul a fost mai degrabă interesat de a îmblânzi animalele, de a servi materia, de a stăpâni forţele naturii, şi mai puţin sau chiar deloc de a-şi aservi propriile sale dorinţe, de a-şi stăpâni emoţiile şi sentimentele, pasiunile şi gândurile. Wargnier consideră însă că „nu este suficient de a creşte energia afectivă şi intelectuală ci trebuie să stăpâneşti această energie pentru a o orienta spre o direcţie determinată, pentru a atinge scopul dorit, a realiza un ideal ales. Nu vom deveni bogaţi în sentimente şi gânduri decât controlându-ne viaţa afectivă şi intelectuală… Ştiinţa fericirii constă în controlarea emoţiilor”. Am stăruit şi asupra unor lucrări şi concepţii elaborate nu atât de psihologi, cât mai ales de ingineri, medici, în general de oameni de cultură, pentru că vedem în ele ecoul imediat al teoriilor formulate de marile orientări psihologice sau chiar anticiparea lor. Bibliografie: 1. Atkinson R., et al., Introducere în psihologie, vol. II, partea a VI, Ed Tehnică, Bucureşti, 2002. 2. Cosmovici A. Psihologia generală, Iaşi, Polirom,1996. 3. Dafinoiu I., Personalitatea. Metode calitative de abordare. Observaţia şi interviul, Ed. Polirom, Iaşi, 2002. 4. Golu, M., Fundamentele psihologiei (vol. II), Editura Fundaţiei România de Mâine, Bucureşti, 2004. 5. Golu, P., Fundamentele psihologiei sociale, Editura EXPONTO, Constanţa, 2000. 6. Jelescu,P, Racu,I., (coautor), Psihologie generală, ed: Univers pedagogic, Chişinău, 2007 7. Matthews G.,et al., ,Psihologia personalităţii. Trăsături ,cauze, consecinţe, Ed. Polirom, Iaşi, 2005 8. Mihaela, Corina, Ţuţu, Psihologia personalităţii, Ed. a 4-a – Bucureşti, Editura Fundaţiei România de Mâine, 2007. 9. Rădulescu-Motru C., Curs de psihologie. Bucureşti 2003. 10.Iluţ, P., Sinele şi cunoaşterea lui, Editura Polirom, Iaşi, 2001. 11.Zlate, M., Eul şi personalitatea, Editura Trei, Bucureşti, 2002. Glosar 158 ● arhetip – modele primitive, forme simbolice, imagini sau scheme înnăscute, exprimate în cultura popoarelor şi a căror totalitate defineşte inconştientul colectiv. ● construct personal – modul în care o persoană percepe, înţelege, prezice şi interpretează realitatea. ● tip de personalitate – structură primară, comună a personalităţii, ce grupează indivizii pe baza asemănărilor; concept de generalitate medie, situat între concretul-singular şi generalul-abstract, având la bază o îmbinare de trăsături. ● dimensiune a personalităţii – se referă la faptul că personalitatea unui individ este plasată întrun anumit punct al unui continuum delimitat de doi poli opuşi (două extreme) depăşindu-se astfel cadrul rigid al tipului de personalitate. ● trăsătură de personalitate – structură relativ stabilă ce denotă caracteristicile psihologice ale unui individ; unitate descriptivă care individualizează, diferenţiază persoanele (descriere calitativă). ● factor de personalitate – element descriptiv al personalităţii, rezultat în urma corelaţiilor statistice între scorurile diferitelor trăsături de personalitate şi având valoare predictivă asupra comportamentului; ca descriere cantitativă şi ca grad de generalitate se situează între tip şi trăsătură. ● structură – construcţie, totalitate organizată, în care părţile sunt dependente de întreg şi, în consecinţă, solidare unele cu altele; termen apropiat ca sens cu acela de „gestalt” sau configuraţie. ● sistem – grupare sau organizare ierarhică de elemente, indiferent de natura lor, având o desfăşurare spaţio-temporală şi implicând legături şi interacţiuni substanţiale, energetice şi informaţionale între elemente şi, întro anumită măsură şi cu mediul ambiant. ● emergenţă – caracteristică a sistemelor dinamice şi complexe de a produce efecte ce nu sunt reductibile la posibilităţile părţilor componente, ci rezultă din interacţiunea acestora; însuşire a sistemelor superior integrate şi dispunând de autoorganizare şi autoreglare. ● temperament – ansamblu de trăsături dinamico-energetice ale personalităţii, cu caracter relativ stabil, având o bază ereditară şi care se manifestă sub cele mai diverse forme în conduită şi comportament. ● comportament – ansamblul reacţiilor adaptative, obiectivobservabile, pe care un organism, prevăzut cu sistem nervos, le execută ca răspuns la stimulii din ambianţă care, de asemenea, sunt obiectivobservabili; echivalent al termenului de behaviour (lb. engleză). ● conduită – unitatea dintre psihic şi comportament; spre deosebire de comportament care este limitat la sfera reacţiilor obiective şi observabile, conduita cuprinde şi fenomenele interne subiective, deci reuneşte organic fapte psihice şi fapte de comportament. ● forţa sistemului nervos – intensitatea (forţa) procesului de excitaţie nervoasă. ● mobilitatea sistemului nervos – capacitatea de comutare de la excitaţie la inhibiţie. ● inerţia sistemului nervos – tendinţă a proceselor nervoase de a se desfăşura lent sau de a stagna, de a persista într-o anumită formă de organizare; este opusă mobilităţii. ● extraversiune – orientarea energiei psihice spre exterior. ● introversiune – orientarea energiei psihice spre propriul Eu, spre lumea interioară. ● gândirea şi sentimentul – modalităţi alternative de a emite judecăţi de valoare ce vor constitui baza unor raţionamente decizionale. ● senzaţia şi intuiţia – modalităţi complementare de a extrage informaţii despre realitate. ● aptitudine – însuşire sau sistem de însuşiri ale individului, mijlocind reuşita într-o activitate; se identifică după criteriul performanţelor supramedii şi al specificităţii. ● aptitudine generală – structură instrumental-adaptativă bazală, care este solicitată şi intervine în orice fel de activitate a individului sau în rezolvarea unor diverse categorii de sarcini. ● aptitudine specială – structură instrumentală, care este solicitată şi intervine în anumite sfere particulare de activitate profesională. ● talent – ansamblul dispoziţiilor funcţionale, ereditare şi a sistemelor operaţionale dobândite ce mijlocesc performanţe deosebite şi realizări originale în activitate. 159 ● geniu – ansamblu de calităţi ce duc la realizări de însemnătate istorică; creativitate ce deschide noi orizonturi în istorie, cultură, ştiinţă, tehnică; persoană cu dotaţie excepţională. ● capacitate – sistem de însuşiri funcţionale şi operaţionale în uniune cu deprinderile, cunoştinţele şi experienţa necesară, care duc la acţiuni eficiente şi de performanţă; este întotdeauna demonstrată şi demonstrabilă prin fapte. ● abilitate – însuşire sinonimă cu priceperea, îndemânarea, evidenţiind uşurinţă, rapiditate, calitate superioară şi precizia cu care omul desfăşoară anumite activităţi, implicând autoorganizare adecvată sarcinii concrete, adaptare suplă, eficientă; condiţie pentru formarea şi utilizarea optimă, în situaţii noi, a deprinderilor şi cunoştinţelor. ● deprindere – componentă automatizată a activităţii, caracterizată prin desfăşurarea în afara sau prin reducerea controlului conştient, realizare spontană şi facilă; rezultă din exersare repetitivă. ● activitate – modalitate specific umană de adaptare la mediu şi de adaptare a mediului la condiţia socioumană; mod de existenţă a psihicului uman. ● performanţă – acţiune cu un efect superior nivelului comun, putând constitui chiar un record; toate rezultatele activităţii, ce deţin un rangmaxim în plan individual sau grupal. ● calitate – se referă la caracteristicile de conţinut ale obiectelor şi fenomenelor, exprimă sinteza laturilor şi însuşirilor lor esenţiale, prin care acestea se definesc şi se deosebesc de alte obiecte şi fenomene; însuşire în genere sau însuşire pozitivă. ● instrumental – calificare a unor obiecte sau acte psihice de a servi drept mijloace sau instrumente pentru dezvoltarea unei acţiuni şi obţinerea unui efect. ● compensare – proces sau mecanism de contrabalansare a unei deficienţe; se poate realiza fie prin eforturi orientate în domeniul iniţial, deficitar, fie prin eforturi orientate asupra unui alt domeniu în care individul încearcă să obţină rezultate excepţionale; se poate realiza în formă conştientă sau inconştientă. ● inteligenţă - calitate a întregii personalităţi umane (activităţi mentale), ce presupune adaptarea adecvată, eficientă la situaţii noi; expresia organizării superioare a tuturor proceselor psihice; implicarea cu succes în numeroase şi variate activităţi (inteligenţă generală) sau în anumite domenii de activitate (inteligenţă specifică). ● gândire - reflectare subiectivă, în forma ideală şi mijlocită a însuşirilor generale, esenţiale şi necesare ale obiectelor şi fenomenelor externe şi ale relaţiilor legice dintre acestea. ● inteligenţă multiplă - concept introdus de Gardner pentru a evidenţia existenţa mai multor tipuri specifice de inteligenţă şi considerate de el ca fiind diferite şi independente. ● inteligenţă fluidă - se referă la potenţialul genetic al individului au calităţile primare, înnăscute care mediază performanţa în orice domeniu de activitate. ● inteligenţă cristalizată - este legată de vârful performanţial pe care îl poate atinge inteligenţa fluidă ca rezultat al experienţei, învăţării sau altor factori de mediu; mediază performanţa într-un anumit domeniu de activitate. ● inteligenţă socială - formă a inteligenţei care se referă la calitatea şi eficienţa adaptării sociale. ● inteligenţă emoţională - implică aspectele noncognitive ale inteligenţei (componente de ordin afectiv, personal şi social), considerate ca fiind esenţiale pentru reuşita în viaţă a individului. ● coeficient de inteligenţă (Q.I) - scorul obţinut la un test de inteligenţă; se calculează prin raportarea vârstei mentale la vârsta cronologică; deşi valorile Q.I. semnifică o măsură a inteligenţei, relaţia între inteligenţă şi Q.I. nu poate fi considerată în aceşti termeni. ● inteligenţă artificială -calificare a aparatelor cibernetice, astfel programate încât să rezolve probleme asemenea oamenilor; dispozitivele cu inteligenţă artificială servesc şi ca stimulatori pentru verificarea unor ipoteze psihologice. ● caracter - profil psihomoral, manifestat în consistenţa relaţiilor interpersonale şi în activitatea individului; ansamblu de atitudini şi trăsături care determină un mod relativ constant de orientare şi raportare a omului la ceilalţi semeni, la societate în ansamblu şi la sine însuşi. ● atitudine - dispoziţia psihică stabilă de a acţiona într-un mod caracteristic în diverse situaţii, faţă de date şi evenimente ale realităţii; un principiu unificator al actelor de conduită care prefigurează o formă mai generală de reacţii faţă de persoane, idei, situaţii, instituţii, valori. 160 ● opinie - expresia verbală a atitudinii. ● normă socială - regulă standardizată de conduită, recunoscută şi practicată de majoritatea membrilor unei colectivităţi, şi a căror încălcare atrage după sine sancţiuni specifice (oprobriul public, măsuri punitive); media opiniilor, atitudinilor şi comportamentelor acceptate social. ● valoare - proprietatea a ceva, relaţie subiectiv-obiectivă de natură socio-culturală, prezentând semnificaţii şi indicând o preţuire sau apreciere; standard cu ajutorul căruia relevanţa obiectelor, atitudinilor, dorinţelor poate fi evaluată; la nivelul său, individualul şi socialul se intersectează, cele două laturi fiind inseparabile; toate valorile sunt trăite subiectiv, comportă o implantare şi realizare psihică şi/sau spirituală, dar în mod real valoarea nu se poate defini decât printr-un proces de valorizare, raportare, obiectivare; valoarea se exprimă în atitudine, reprezintă obiectul atitudinii, în timp ce atitudinea reprezintă relaţiile, poziţiile indivizilor. ● atitudine-valoare -concept introdus de R. Linton pentru a desemna un sistem în care primul element este formă, iar cel de-al doilea conţinut; presupune asimilarea şi interiorizarea valorilor şi normelor sociale, devenind astfel nucleul funcţional al personalităţii cu rol de orientare, structurare şi autoreglare a conduitei. ● trăsătură de caracter -structură psihică internă, care conferă constanţă modului de comportare a unei persoane în situaţii sociale semnificative pentru persoana respectivă. ● trăsătură cardinală - trăsătură care domină personalitatea şi viaţa individului, orientând axiologic conduita. ● trăsătură centrală - trăsătură care determină majoritatea comportamentelor individului. ● caracteropatie - tulburare caracterială care influenţează negativ comportarea socială; reducţia caracterului la o singură trăsătură ce domină şi subordonează sau anihilează pe celelalte, devenind tiranică şi impunându-se invariabil în conduită ● Eu - nucleul sistemului personalităţii, în alcătuirea căruia intră cunoştinţele şi imaginea despre sine, precum şi atitudinile faţă de cele mai importante interese şi valori; formă de organizare dinamică a proceselor subiective prin care ne raportăm conştient la lume şi la noi înşine. ● Eu fizic - atitudinile corporale care se identifică cu schema corporală. ● Eu psihic - totalitatea dispoziţiilor psihice înnăscute sau dobândite. ● Eu social - atitudinile faţă de relaţiile sociale ale individului. ● conştiinţă - forma supremă a organizării psihice, prin care se realizează integrarea subiectivactivă a tuturor fenomenelor psihice şi care facilitează raportarea permanentă a individului la mediu. ● conştiinţă reflexivă - conştiinţa de sine; conştiinţa clară a unui Eu care acţionează în mod responsabil; formă complexă de reflectare la nivelul căreia subiectul care reflectă şi obiectul reflectat coincid (reflexiile persoanei sunt orientate spre propriile-i idei, sentimente, acţiuni). ● imagine de sine - totalitatea ideilor şi credinţelor individului despre propria persoană (Eu); include informaţii despre Eul fizic, Eul psihologic şi Eul social; factor mediator între solicitările interne şi cele externe. ● autocunoaştere - act de reflectare a personalităţii complexe a unui individ în propria-i conştiinţă, ce presupune capacitatea de autoanaliză şi autoevaluare, o bună imagine de sine, realism, intuiţie, responsabilitate. 161 